
Pierre Pourrat, autorul celei mai complete istorii a acestei literaturi, publicată în 
patru volume sub titlul La spiritualite chretienne, începe astfel prefaţa sa: 

„Spiritualitate este acea parte a teologiei care tratează despre perfecţiunea creş¬ 
tină şi căile ce duc la ea. Distingem, aşadar, teologia dogmatică, care ne învaţă 
ceea ce trebuie să credem, teologia morală, care ne învaţă ceea ce trebuie să 
facem sau să evităm a face ca să nu păcătuim de moarte, şi, mai presupus de 
amândouă, dar întemeiată pe ele, spiritualitatea sau teologia spirituală.” 

Teologia spirituală, continuă Pourrat, se divide în teologie ascetică şi în teolo¬ 
gie mistică. 

Ce e ascetica şi ce e mistical 

Ascetica e o gimnastică specială a tmpului şi a sufletului, practicată de marii 
anahoreţi, de marii pustnici, pentm a muri lumii şi a trăi în Dumnezeu. Dacă acti¬ 
vitatea senzorială atrage sufletul către lumea înconjurătoare, sustrăgându-1 de la 
concentrarea în el însuşi, regulile ascetice au ca prim scop mortiflcarea simţuri¬ 
lor, mortificarea trupului, pentm a elibera sufletul şi a-1 reda unei activităţi mai 

înalte şi mai pure. Mai departe, aceleaşi reguli ascetice aplicate sufletului îl fac să 
se concentreze progresiv şi să se simplifice pentru a se fixa întreg în superioarele 
bucurii ale contemplaţiei religioase. 

Mistica e o încununare a asceticii, e punctul culminant al vieţii religioase, 
caracterizat prin răpirea eu-lui individual şi cufundarea în eul divin. Momentul 
acestei supreme împreunări a sufletului cu Dumnezeu se numeşte extaz, adică 
ieşire din sine, adică salt din ordinea umană în ordinea divină. Faţă de mistică, 
ascetica este numai o pregătire care nu condiţionează neapărat momentul extazului. 
Astfel, pot exista asceţi ireproşabili care totuşi în cursul vieţii să nu se fi învred¬ 
nicit de clipa supremă a extazului. 

De ce? Fiindcă fenomenul mistic nu atârnă întru nimic de puterea şi de voinţa 
omului. Totul atârnă de harul special al lui Dumnezeu, care binevoieşte sau nu 
să-i învrednicească pe muritori cu descoperirea specială a extazului. Prin asceză, 
sufletul se poate încorda până la limita supremă a umanului. Prin extaz, el depă¬ 
şeşte această limită şi e acceptat, fie şi numai pentru o clipă, în orbitoarea lumină 
a divinităţii. în extazele sale, filozoful grec Plotin^ s-a putut ridica numai până la 
limita supremă a umanului, dar Sfântul Apostol Pavel a fost răpit dincolo de 
această limită, în sânul lui Dumnezeu. Asemenea răpiri sunt frecvente în istoria 
sfinţilor creştini. Ele sunt frecvente şi în literatura bisericească modernă. De ace¬ 
ea, spuneam, această literatură este pe drept cuvânt afiliată teologiei spirituale, 
adică teologiei mistice şi ascetice. Pentru aceste motive, marii doctori ai teologiei 
socotesc ştiinţa pe care o învăţăm noi în tratate numai ca o schiţă nedesăvârşită a 
ştiinţei sfinţilor. Noi, aici pe pământ, îl cunoaştem pe Dumnezeu teoretic, din 
datele raţionalizate ale revelaţiei. Sfinţii, care au trecut din această viaţă în ordi¬ 
nea supranaturală, îl cunosc direct, faţă către faţă. Numai misticii, prin harul spe¬ 
cial ce li se acordă, pot să anticipeze, în rarele şi supremele clipe ale extazului, 
cunoaşterea desăvârşită a lui Dumnezeu, dându-ne astfel şi nouă, muritorilor de 
rând, dovada vie, concretă, a posibilităţii unei vieţi supraomeneşti. 

Din această succintă expunere a elementelor teologiei spirituale se pot înţelege 
problemele şi dificultăţile pe care le ridică un asemenea studiu. E vorba de o psi¬ 
hologie pe care teoreticienii misticii o numesc supranaturală, fiindcă fenomenele 
mistice sunt lucrări directe ale factorului divin în colaborare cu factorul uman. 
E vorba, prin urmare, de un fenomen dublu, uman şi suprauman totodată, aseme¬ 
nea mirajelor pe care le provoacă în zare arşiţele dogoritoare ale verii, când 
lucrurile şi fiinţele peisajului pământesc apar răsturnate şi proiectate pe cer în 


’ Plotin (205-270), filozof alexandrin, autorul Eneadelor, întemeietorul neoplatonismului 
ca filozofie ascetică şi mistică, culminând în experienţa extatică a unirii sufletului cu Unul de din¬ 
colo de fiinţă, (n.ed.) 

transfigurare luminoasă. E vorba de o supracunoaştere în raport cu obişnuinţa 
noastră de cunoaştere şi, mai presus de toate, e vorba de doctrina graţiei, a harului 
divin care prin efectele sale în viaţă e atât de palpabil, rămânând totuşi inefabil şi 
recalcitrant oricărei încercări de formulare raţională. 

Ce pot eu, un biet om, în faţa acestor subtilităţi inefabile şi a acestor dificultăţi 
insurmontabile de care îmi dau seama întâi cu temere? Pentru a nu greşi prea 
mult, voi face apel la sfatul experimentat al iubiţilor mei fraţi întru dăscălie îm- 
preună cu acela al foştilor noştri maeştri, pr. loan Mihălcescu , pr. Ion Popescu- 
Mălăeşti şi dl Dimitrie Boroianu . Eu înţeleg învăţământul teologic, cu grelele 
sale probleme şi sfântul său obiect, într-o desăvârşită frăţietate şi colaborare a 
tuturor dascălilor, din care să dispară orice orgoliu şi orice ambiţie, care provoacă 
uneori marile disensiuni între învăţaţii ştiinţelor profane. 

Fenomenele din domeniul misticii moderne fac în ştiinţa apuseană obiectul ce¬ 
lor mai aprofundate studii, al celor mai contradictorii interpretări şi al celor mai 
aprinse şi mai interesante discuţii savante. Intervenţia supranaturalului în lume şi 
în oamenii singuratici, cu repercusiuni intr-adevăr miraculoase în viaţa lor practică, 
constituie, pentru mentalitatea pozitivistă a veacului, o bizarerie. De aici negaţiile 
totale, de aici demonstraţiile prin care e vorba de simple maladii sufleteşti, de aici 
o formidabilă luptă din partea cealaltă, pentru a arăta caracterul supranatural al 
acestor fenomene. în expunerile noastre vom ţine seama totdeauna de aceste im¬ 
portante discuţii. Pentru azi, voi aduce aici mărturia unui mare filozof care are 
avantajul de a nu fi din rândurile Bisericii. Henri Bergson^ a scos, în sfârşit, 
cartea care îi încununează opera filozofică: Les deux sources de la morale et de la 
religion. E, în realitate, o carte de apologie a misticii creştine. Filozoful elanului 
vital, în căutarea supremelor întrupări ale acestui elan, le identifică în marii mis¬ 
tici ai creştinismului pe care îi numeşte „oameni privilegiaţi de divinitate”, cuce¬ 
ritori ai inaccesibilului, forţele extraordinare prin care omenirea se inovează şi se 
regenerează. în Domnul nostru lisus Hristos, el vede fondatorul şi garanţia mis¬ 
ticii creştine. Henri Bergson, care posedă o cultură excepţională, îşi întemeiază 
întreaga doctrină filozofică pe datele exacte ale ştiinţei pozitive, adică ceea ce 
vrea să facă la noi dl Constantin Rădulescu-Motru^, negatorul cel mai nou şi cel 


^ Cf. supra p. 119, n. 2. (n.ed.) 

^ Dimitrie Boroianu (1864-1951), profesor de drept bisericesc între 1904-1936 la Facultatea de 
Teologie din Bucureşti, (n.ed.) 

Henri Bergson (1859-1941), filozof francez extrem de popular după Primul Război Mondial, 
deţinător al premiului Nobel pentru literatură în 1927. Adept al unei gândiri intuiţioniste plecând de 
la Datele imediate ale conştiinţei (1889), trecând prin Evoluţia creatoare (1907) şi culminând în 
Cele două surse ale moralei şi religiei (1932). (n.ed.) 

^ Cf. supra p. 137, n. 6. (n.ed.) 

mai neînţelegător al misticismului religios. Şi totuşi, sau mai bine zis tocmai de 
aceea, concluzia logică a filozofiei bergsoniene e apologia marilor mistici creştini 
şi, prin aceasta, omagiul cel mai impresionant ce se depune din partea ştiinţei şi a 
raţiunii umane la picioarele Mântuitorului. 

Dar mai există o serie de probleme ce se ridică din câmpul studiului nostru. 
Aprofundarea studiului misticii pe de o parte, al asceticii pe de altă parte, i-a dus 
şi pe filozofi şi pe esteticieni la unele apropieri şi analogii remarcabile între mis¬ 
tică şi artă, între ceea ce constituie esenţa extazului mistic şi esenţa creaţiei artis¬ 
tice. Mărturiile tuturor creatorilor de frumos, poeţi, pictori, muzicieni, asupra 
izvorului tainic din care decurg puterile lor excepţionale de zămislire, duc la con¬ 
cluzia că geniile artei universale cred într-o inspiraţie care îi depăşeşte şi care 
deci e de ordin suprauman. însuşi Friedrich Nietzsche^, halucinantul filozof al 
Antihristului, mărturiseşte că inspiraţia care-1 domină e o putere supranaturală. 
Examinate minuţios, aceste mărturii sunt foarte asemănătoare cu cele ale misti¬ 
cilor, când ne vorbesc despre puterea supranaturală ce intervine, inspiratoare, în 
momentele supreme ale extazului. 

Şi atunci, extaz şi inspiraţie artistică nu cumva decurg din acelaşi suflu de spi- 
ritualitate care asistă şi domină această lume? Filozofi ca Jacques Maritain , 
teologi ca Henri Bremond , psihologi ca Joseph Segond şi gânditori ca Charles 
du Bos'^, precum şi cugetătorii religioşi ruşi din şcoala dostoievskiană, cred acest 
lucru. Numai că teologii care studiază aceste fenomene, printre care Maritain, 
Bremond şi Joseph Marechal^\ fac o distincţie subtilă: inspiraţia artistică, zic 
dânşii, îşi are izvorul în graţia naturală, pe când inspiraţia mistică îşi are izvorul 
într-o graţie supranaturală, specială, pe care nu toţi sunt de acord s-o determine în 
clasificarea teologică a graţiilor. 


^ Friedrich Nietzsche (1844-1900), filozof german, critic virulent al platonismului moralei şi 
creştinismului, adept al vitalismului şi estetismului, al supraomului, voinţei de putere şi eternei 
reîntoarceri, (n.ed.) 

’ Jacques Maritain (1882-1973), filozof francez de origine protestantă, convertit în 1906 la ca¬ 
tolicism şi devenit din discipol al lui Bergson un critic acerb al filozofiilor moderne, cărora le-a 
opus realismul lui Toma d’Aquino devenind principalul teoretician al neotomismului, (n.ed.) 

* Cf. supra p. 168, n. 5. (n.ed.) 

® Joseph Segond (1872-1954), psiholog francez, autor al lucrării La Priere. Etude de psycholo- 
gie religieuse. Paris, 1911. (n.ed.) 

Charles du Bos (1883-1939), important critic literar francez interbelic, discipol al lui Bergson, 
convertit la catolicism în 1927, adept al spiritualismului în artă şi literatură, (n.ed.) 

’* Etudes sur la psychologie des mystiques, 2 voi.. Paris, 1924, 1937. 

Joseph Marechal (1878-1944), profesor de filozofie catolică la Universitatea din Louvain, unde 
a pledat pentru o sinteză între filozofia scolastică şi cea modernă sub forma tomismului transcen¬ 
dental (o reconciliere între Toma d’Aquino şi Kant). (n.ed.) 

Orice soluţie s-ar da acestor probleme de o fineţe cum rareori a apărut în do¬ 
meniul gândirii umane, cu ele ne aflăm pe culmile cele mai înalte ale puterii crea¬ 
toare omeneşti, acolo unde geniile artei se înfrăţesc cu geniile religiei, ca nişte 
piscuri vulcanice în vecinătatea cerului. Nu este oare, pentru noi creştinii, o indi¬ 
caţie suficientă faptul că Biserica a încorporat de la început toate artele în cultul 
slavei lui Dumnezeu? Că ea a repartizat aproape în toate slujbele el poeziile fără 
moarte ale psalmistului David şi că întreaga literatură liturgică nu e decât o anto¬ 
logie consacrată din tot ce au scris mai patetic geniile creştine? Această idee de 
înrudire esenţială dintre artă şi religie va forma măduva unităţii şi linia perspecti¬ 
vei sub care vom privi cele două părţi ale studiului nostru: literatura bisericească 
şi literatura religioasă modernă. Vom face cunoştinţă cu spiritele de elită ale aces¬ 
tei epoci zbuciumate, în strădaniile lor de a se salva din determinismul mecanic al 
concepţiei pozitiviste, cu strigătul lor de panică în faţa creştinului necunoscut, cu 
pacificările lor în numeroasele convertiri la creştinism. Vom face cunoştinţă cu 
marii neliniştiţi, căutători de Dumnezeu — Gottsucher, cum îi numesc germanii — 
şi cu marii convertiţi care şi-au îngropat panica metafizică în poalele de lumină 
ale lui Dumnezeu. 

Suflul duhului creator nu ştim de unde vine şi unde pleacă, dar constatăm covâr¬ 
şitoarea lui înrâurire atât în splendorile supraomeneşti întrupate în viaţa mistici¬ 
lor, cât şi în splendorile capodoperelor artistice cu care geniile au înzestrat cultura 
omenirii. Actul divin al creaţiei, din care a ieşit minunea cosmică în care trăim şl 
a cărei armonie caută s-o tulbure spiritul diabolic, nu e un capitol încheiat în seara 
zilei a şasea. Dumnezeu creează necontenit prin marii săi privilegiaţi care sunt 
elita omenirii şi mărturiile în came şl oase ale prezenţei Sale divine în lume. 

Aceasta este concluzia reconfortantă la care va duce studiul nostru. Prin el, 
teologia, care are prin natura ei un caracter abstract, speculativ, capătă încă un 
reazem documentar, înfipt în vreme — experienţa indiscutabilă a spiritualităţii. 

* 

Schiţând obiectul, problemele principale şi perspectivele „Istoriei literaturii 
bisericeşti şi religioase moderne”, ţin din ceasul începutului să vă fac următoarea 
mărturisire: 

Eu unul, ca fiecare tânăr la vremea lui, m-am visat orice vreţi, afară de profe¬ 
sor universitar. Pe băncile Seminarului m-am visat preot în satul meu, şl n-am 
Izbutit. Pe băncile acestei venerate Facultăţi m-am visat preot în capitală, şl Iarăşi 
n-am Izbutit. Pe băncile Universităţii vieneze m-am visat publicist liber în ţara 
mea, luptând pentm o directivă spirituală în cultura românească şl nu ştiu dacă şl 
cât am izbutit. Bruma de cultură pe care am dobândit-o de la maeştrii mei din ţară 

şi din străinătate, precum şi din cărţile citite, am crezut că o pot folosi în această 
directivă de publicistică ortodoxă. Dar profesor universitar n-am îndrăznit nicio¬ 
dată să mă visez. Unii dintre maeştrii mei, care sunt aici de faţă şi care au stăruit 
mai mult ca să mă aducă unde mă vedeţi, ştiu foarte bine cât de adevărată e măr¬ 
turisirea mea. 

Dar eu ştiu din marea noastră doctrină răsăriteană că fiecare popor îşi are înge¬ 
rul său ocrotitor şi fiecare ins, îngerul său călăuzitor. 

Se va vedea prin voi, la capătul acestui studiu, dacă e cazul să aducem slavă 
spiritului care m-a călăuzit încoace, fără să râvnesc. 

De un lucru sunt însă absolut sigur: de voinţa mea neclintită de a sluji de la 
această catedră idealul Marii Biserici al cărei fiu sunt şi eu alături de voi. De n-aş 
fi fost sigur de ireproşabilitatea doctrinei sale, de tăria sa eternă, de scopul său 
mântuitor, aş fi azi un disperat. 


* 

Am spus că metoda pe care o urmez în predarea acestui curs e o metodă selec- 
tiv-sintetică şi nu cronologică. încă o dată: materialul e aşa de vast, încât, dacă 
m-aş mărgini să vă predau cronologic această materie, n-ar trebui să fac decât un 
fel de catalog al cărţilor care intră în domeniul acestei discipline, ceea ce se va 
putea face la lucrările de seminar. 

Eu voi lua scriitorii, fie din domeniul mistic, fie din domeniul literaturii mire- 
neşti laice, pe problemele alese şi pe înrudirile lor, tocmai fiindcă e aşa de variată 
materia. Bunăoară, vom face un curs despre mistica spaniolă, care e ceva rotund 
în sine, de sine stătător, după cum vom face un curs despre mistica germană, care 
e şi ea tot ceva de sine stătător, cu toate înrudirile spirituale care există în aceste 
feluri de manifestări ale literaturii creştine. 



Prelegerea I 


Ce e mistica? 


Disciplina ce se desfăşoară de la această catedră poartă numele de „Istoria lite¬ 
raturii religioase şi bisericeşti moderne”. Am arătat în prelegerea inaugurală a 
12 

cursului nostru ce este literatura religioasă în sens mai larg şi mai neprecis şi ce 
este literatura bisericească în sens maî specific şi mai precis. Consultativă una, 
normativă în mare parte cealaltă, aceste două ramuri ale creaţiei literare, datorate 
geniilor ivite din câmpul larg al societăţii creştine sau din cadrele definite ale 
Bisericii, converg în aceeaşi tendinţă de sesizare a raportului celui mai intim dintre 
om şi Dumnezeu. Raportul acesta, în măsura în care e mai intim şi mai adâncit, 
devine mai insesizabil şi mai inefabil. Graiul omenesc, care are anumite limite 
determinate de condiţia umană, se găseşte adesea în sîtuaţia de a nu putea articula 
esenţa acestui raport viu dintre Dumnezeu şi om. Raportul acesta viu, care nu e 
altceva decât unirea sufletului cu Dumnezeu, are deci un caracter ascuns, tainic, 
un caracter mistic. Constituind centrul de atracţie al literaturii religioase şi biseri¬ 
ceşti, care se luptă pentru a-1 exprima şi a-1 explica, el răsfrânge o culoare mistică 
peste această literatură. Astfel, autorii mistici, oricât de limpezi sau de sistematici 
s-ar sili să fie în expunerile lor asupra experienţelor religioase intime, rămâne 
totdeauna în opera lor o latură, şi anume cea mai de preţ, care înfăţişează reale 
dificultăţi de înţelegere. Aceste dificultăţi nu dispar, oricare ar fî metoda de expu¬ 
nere pe care am întrebuinţat-o în tratarea unor subiecte sau a unor epoci din isto¬ 
ria literaturii religioase şi bisericeşti. Fiindcă dificultăţile acestea, legate de sâm- 
burul mistic al vieţii religioase, nu sunt de natură să fie lămurite printr-o simplă 
metodă istoric-literară. 

Şi atunci e nevoie să apelăm la luminile pe care ni le pune la îndemână teologîa 
mistică. 


Neinclusă în cursul litografiat din 1936 editat de P. Olteanu. (n.ed.) 

Un curs de „Istoria literaturii religioase şi bisericeşti”, mai ales într-o facultate 
de teologie, nu e posibil fără ajutorul teologiei mistice. Căci ce este altceva aceas¬ 
tă literatură religioasă şi bisericească, decât expresia personală a unei experienţe 
sau a unei trăiri adânci, în care principiile teologiei mistice au devenit puteri vii şi 
componente în personalîtatea unuîa sau altuîa dîntre creatorîî acesteî lîteraturî? 
între teologîa mistică şi literatura religioasă există deci o legătură organică, legă¬ 
tura dintre un principiu teoretic şi realizarea lui practică, trăirea lui, întruparea luî, 
am putea zîce, într-o personalitate religioasă. Şi atunci când suntem chemaţi să 
formulăm o judecată asupra valorii intelectuale şi morale a unei astfel de perso¬ 
nalităţi religioase ce criteriu mai sigur putem avea noi la îndemână decât acela al 
teologiei mistice? Baza unei experienţe sau a unei trăiri mistice e teologia mistică; 
şi tot astfel, cheia înţelegerii şi a judecării acestei experienţe articulate literar e 
teologia mistică. Fără ea istoria literaturii religioase şi bisericeşti ar fi un corp 
alcătuit din diferite părţi, dar lipsit de coloana vertebrală. Patrologia, de pildă, 
care nu e altceva decât istoria literaturii creştine mai vechi, nu e posibilă fără 
luminile sigure ale teologiei dogmatice şi ale teologiei morale, care ne dau crite¬ 
riile după care să judecăm dacă ideile cutărui sau cutărui autor sunt conforme sau 
nu cu doctrina Bisericii noastre. 

Cu atât mai necesar apare deci criteriul teologiei mistice în domenîul experîen- 
ţeî relîgioase, experienţă care e atât de variată de la personalitate la personalitate 
şi care are ca sâmbure central şi tainic legătura intimă dintre suflet şi Dumnezeu. 
De altfel, experienţa religioasă în gradul cel mai înalt de realizare nu e altceva 
decât un câmp de aplicare şî de valorificare a principiilor cuprinse în teologîa 
mistică. 

Pentru aceste motive, noi concepem cursul ce se predă de la această catedră ca 
având o bază permanentă în mistică teoretică sau în teologîa mistică. Apariţiile 
succesive, istorice, ale misticii creştine capătă un sens unitar dacă sunt conside¬ 
rate în cauza lor generatoare, la lumina principiilor teologice. Caracterul acesta 
teoretic, de bază, face ca disciplina noastră, de aparenţă istorică, să se încadreze 
în economia generală a studiilor sacre la rubrica teologiei sistematice. 

Teologia sistematică e dogmatică, e morală şi e mistică. Dacă dogmatica se 
ocupă de doctrina revelată asupra fiinţei lui Dumnezeu în Treime şi asupra între¬ 
gii Sale economii a creaţiei, conservării, mântuirii şi desăvârşirii lumii, morala 
conţine în consecinţă legile conduitei creştine pentru a ajunge la mântuire şi la 
desăvârşire. în ce raport se găseşte atunci mistica faţă de dogmatică şi faţă de 
morală? Răspunsul la această întrebare nu e lipsit de dificultăţi pentru că între 
aceste discipline ale teologiei sistematice nu există şl nici nu pot să existe delimi¬ 
tări care să nu fie încălcate reciproc. Principiile morale, bunăoară, nu sunt decât 

consecinţa logică sau prelungirea principiilor dogmatice şi o delimitare a lor, 
departe de a însemna o separaţie sau o soluţie de continuitate, nu e decât un mod 
de a proceda pentru a înlesni cunoaşterea mai precisă a lor. Tot astfel stau lucrurile 
când e vorba să precizăm raportul misticii faţă de dogmatică sau faţă de morală. 
Limite separatoare nu există, dar există anumite caracteristici care precizează 
obiectul misticii faţă de celelalte două discipline ale teologiei sistematice. 

Dacă ceea ce alcătuieşte preocuparea centrală a misticii e unirea fiinţei ome¬ 
neşti cu Fiinţa supremă a lui Dumnezeu, atunci mistica ne apare ca o sinteză a 
principiilor dogmatice şi morale totodată. Unirea aceasta e un fapt viu de natură 
spirituală. Principiile dogmatice şi morale sintetizate în el, departe de a rămâne 
noţiuni teoretice şi abstracte, apar personalizate, ca să zicem astfel, transformate 
în puteri actuale care creează un înalt moment sau o serie de momente de viaţă 
duhovnicească. Considerată în faptul specific care o caracterizează, şi care e uni¬ 
rea divin-umană, sau cu termenul grecesc: unirea teandrică, mistica are două 
aspecte deosebite, după cum o privim din punct de vedere dogmatic sau din punct 
de vedere moral. 

Elementul dogmatic intră în alcătuirea ei pentru a-i contura caracterul creştin 
ortodox. Pentru că, în general vorbind, există şi o mistică păgână şi o mistică a 
celorlalte religii sau confesiuni, care înfăţişează asemănări sau deosebiri faţă de 
mistica ortodoxă. Ceea ce deosebeşte mistica noastră însă de celelalte forme de 
misticism religios e fundamentul ei dogmatic special, mărturisit de venerabilii ei 
realizatori. 

Elementul moral intră de asemenea în alcătuirea misticii noastre ca însăşi esenţa 
ei. O personalitate religioasă în cea mai înaltă semnificaţie a cuvântului e o sinte¬ 
ză vie a adevărului dogmatic şi moral. Dar această sinteză, în comparaţie cu sta¬ 
diile inferioare ale vieţii religioase, constituie o culme de realizare, far culmea de 
realizare a unei personalităţi creştine se numeşte perfecţiune sau sfinţenie. Unirea 
teandrică, adică faptul central al misticii, reprezintă deci o culme a sfinţeniei sau 
a desăvârşirii. Morala propriu-zisă năzuieşte bineînţeles către această culme ide¬ 
ală, dar ea înfăţişează diferite stadii de progres spiritual în drumul către această 
culme. Dincolo de aceste stadii progresive, de care se ocupă în special morala, 
mistica are în vedere viaţa de pe culme, a desăvârşirii în Duh sau a sfinţeniei, 
între disciplinele teologiei sistematice, mistica e astfel o împlinire vie şi o încu¬ 
nunare a dogmaticii şi a moralei. Mistica e viaţa religioasă realizată la maximum. 

După această sumară situare în raporturile disciplinelor teologiei sistematice, 
să trecem la definiţia ei şi la precizarea mai de aproape a obiectului ei. 

Ce este mistica? 

înainte de a ajunge la o definiţie a ei ca disciplină, să ne oprim câtva timp asupra 
termenului etimologic. 

Cuvântul mistică e de origine greacă. Autorii care ridică chestiunea definiţiei 
sunt cu toţii de acord când pun acest cuvânt în legătură cu următoarele două verbe: 

myo = a închide ochii, a strânge buzele; 

myeo - a iniţia în lucrurile tainice, bunăoară într-un cult secret. 

Tot astfel cuvântul mistic e pus în legătură cu substantivele: 

mystes - cel care înîţîază; 

mysterion - secret, taină, mister religios, adică partea ezoterică a unui cult, ce 

se dezvăluie numai celor iniţiaţi. Bunăoară: misterele eleusine. 

13 

Cuvântul mistic - mystikos, zice Joseph de Guibert , era întrebuinţat la greci 
numai în sens relîgios; pe când acela de mister - mysterion avea la început sensul 
profan de secret. 

După autorul citat, cuvântul mister se găseşte şi în Vechiul Testament, şi anu¬ 
me în cărţîle deuterocanonîce şî în Daniel, îar în Noul Testament el e întrebuinţat 
de 28 ori dintre care de 21 de ori îl găsim la Sfântul Apostol Pavel. înţelesurile pe 
care i le stabileşte F. Prat (citat tot de Guibert) cuvântului mister, aşa cum e în¬ 
trebuinţat în Noul Testament, sunt următoarele trei: 

— taină a luî Dumnezeu în legătură cu mântuirea lumîî; 

— înţeles ascuns, alegoric sau tipic al unui aşezământ, al unei povestiri sau al 
unui tablou; şi 

— lucru a cărui acţiune e ascunsă. 

Joseph de Guibert, care ne interesează îndeosebi fiindcă e titularul catedrei de 
teologie mistică şi ascetică de la Universitatea Gregoriană din Roma, observă mai 
departe că în terminologia bisericească misterele înseamnă Sfintele Taine şî în 
special cele trei de la început, adică de iniţiere în creştinism: Botezul, Mîrungerea 
şi Euharistia. Mai târziu, adaugă el, mister se numea şi orice lucru care depăşeşte 
puterea de înţelegere a minţii; dar acest înţeles îl are, desigur, chiar din momentul 
când cuvântul mister se aplică Sfintelor Taine, care, prin natura lor, sunt mai pre¬ 
sus de înţelegerea raţională. Acestea în ce priveşte cuvântul mister = mysterion. 

Cuvântul mistic {mystikos) însă, ca formă adjectivală, nu figurează nici în Noul 
Testament şî nîcî la Părinţii Apostolici. întâia oară îl întâlnim la Hipolit [170-235], 
care-1 întrebuinţează pentru a desemna învăţăturile păgâne (aporretos logos kai 

Etudes de Theologie Mystique, Toulouse, 1930, p. 11. 

Joseph de Guibert (1877-1942), iezuit, a fost titularul catedrei de spiritualitate la Universitatea 
Gregoriană din Roma, autorul unor importante cursuri — Theologia spiritualis ascetica et mystica, 
ed. 1, 1926-1927; ed. 2, 1939; ed. 5, 1952; şi Leţons de theologie spirituelle, voi. I, Toulouse, 1943 —, 
precum şi iniţiatorul (alături de M. Viller şi F. Cavallera) masivului Dictionnaire de spiritualite 
ascetique et mystique. Doctrine et histoire, 15 voi.. Paris, 1932-1992. (n.ed.) 

mystikos), apoi la Irineu [140-200] şi la Clement Alexandrinul [140-216] cu 
înţelesul general de secret sau tainic. 

începând cu veacul al IlI-lea, cuvântul mistic intră în terminologia creştină, 
unde este întrebuinţat în trei înţelesuri deosebite: 

1) un înţeles liturgic, după care e mistic ceea ce se referă la cultul creştin şi la 
sensul simbolic şi ascuns al lui; 

2) un înţeles exegetic, aplicat la interpretarea alegorică a Sfintei Scripturi; 

3) un înţeles teologic propriu-zis, pe care îl găsim mai întâi la Origen [185-254] 
şi la Metodiu din Olimp [250-311], după care mistice sunt învăţăturile mai înalte, 
mai adânci, mai ascunse, ce nu stau, prin urmare, la îndemâna oricui. Mulţi dintre 
Părinţii noştri bisericeşti vechi deosebesc, ca şi Magistrul Eckhart [1260-1328] de 
mai târziu, două categorii de creştini: unii care primesc adevărul revelat printr-un 
simplu act de credinţă, şi alţii care îl pătrund în esenţa lui mistică printr-o înaltă 
speculaţie intelectuală, luminată mai mult sau mai puţin de har. 

în veacul al IV-lea, continuă tot Guibert, găsim întâia oară expresia de teologie 
mistică la Marcel al Ancyrei [cca 300-374], care vorbeşte de o „teologie inefabilă 
şi mistică” intr-un fragment păstrat de Eusebiu [al Cezareei, 263-339]. în acelaşi 

sens expresia de teologie mistică apare în veacul al V-lea odată cu scrierile celui 

14 

care şi-a zis Dionisie Areopagitul , de la care o va împrumuta, precum se ştie, 
întreg Evul Mediu occidental. La Dionisie, termenul de mistic, de teologie misti¬ 
că, pe lângă înţelesul de cunoaştere a lucrurilor religioase, tainice, capătă şi pe 
acela de experimentală, adică o cunoaştere religioasă, tainică, dobândită în mod 
experimental şi imediat din unirea cu Dumnezeu trăită. Această cunoaştere dioni- 
siană e opusă cunoaşterii raţionale sau dialectice. Prin Dionisie, expresia de teo¬ 
logie mistică se generalizează şi se încetăţeneşte în limbajul lumii creştine. 

în limbajul modem, termenul de mistic e foarte adesea întrebuinţat în sensuri 
care variază şi în derivaţii adesea peiorative. Dacă ceea ce e mistic e opus la ceea 
ce e raţional, nu o dată vom întâlni în terminologia psihiatrilor raţionalişti, pentru 
care anumite fenomene din viaţa religioasă au o geneză morbidă, cuvântul de 
mistic opus aceluia de normal sau sănătos. Tot astfel, substantivul derivat de mis¬ 
ticism e susceptibil de o sum ă de înţelesuri aplicate nu numai domeniului religios, 
dar şi domeniului ocultist, domeniului literar profan şi chiar domeniului politic. 
Alte forme derivate cum e cea de misticitate sau de mistificare, cu înţelesuri peio¬ 
rative, au trecut din franţuzeşte ca neologisme şi în limba noastră. Dar toate aceste 
înţelesuri aplicate unor domenii atât de variate şi în sfere tot mai largi şi mai vagi, 
nu mai au nimic comun cu sensul religios, tainic şi experimental al cunoaşterii 
mistice; singura lor legătură rămâne aceea a derivaţiilor etimologice. 

Cf. mai jos prelegerile V-VII. (n.ed.) 

Pentru a evita confuziile, teologia modernă, printr-un consens tacit unanim, s-a 
fixat asupra termenului de mistică, al cărui înţeles este cel cuprins în expresia de 
„teologie mistică”. 

Şi acum, după acest excurs fdologic, e timpul să ne întrebăm care e definiţia 
misticii religioase? 

Definiţiile sunt numeroase şi ele variază în formă de la autor la autor, păstrând 
aproape întotdeauna un acord în ceea ce priveşte fondul. Această varietate formală 
vine şi din faptul că în domeniul misticii religioase, deşi există o imensă literatură 
modernă mai ales în Occident, nu există încă o terminologie tehnică fixată. Şti¬ 
inţa misticii, ca disciplină aparte în învăţământul teologic modern, e de dată cu 
totul recentă. La romano-catolici întâile catedre dedicate acestei specialităţi da¬ 
tează abia din anii de după război şi sunt, după a noastră informaţie, în număr de 
două, am â ndouă în Roma: una la Universitatea Gregoriană, pe care o deţine iezuitul 
Joseph de Guibert, de la care am împrumutat în cea mai mare parte consideraţiile 
filologice în jurul termenului de mistică; alta la Colegiul Angelic, pe care o deţine 
marele gânditor dominican Garrigou-Lagrange^^. Guibert e directorul cunoscutei 
Revue d’ascetique et de mystique, iar Garrigou-Lagrange colaborează în special 
la revista La vie spirituelle, două periodice dedicate studiilor mistice. Disciplina 
ce se predă de la aceste catedre poartă numele de „Teologie ascetică şi mistică”. 

La noi în Ortodoxie, întâia oară apare o catedră similară în anul 1926 cu numele 
de „Literatură religioasă modernă”, la Facultatea Teologică din Chişinău, iar după 
şase ani ia fiinţă şi la Bucureşti cu titulatura pe care o cunoaşteţi. l[nalt] P[rea] 
Sţfmţitul] Mitropolit Nicolae Bălan^^ ne-a comunicat că plănuieşte pe seama Aca¬ 
demiei Andreiene din Sibiu o catedră pe care o va intitula de „Teologie mistică şi 
ascetică”. 

Prin urmare, această disciplină căpătând fiinţă aparte la o dată cu totul recentă, 
nu exagerăm când spunem că ea se găseşte abia pe cale de formare şi ne putem 
explica de ce terminologia ei tehnică nu e încă deplin precizată. Trebuie să obser¬ 
văm de asemenea că la romano-catolici vine în ajutorul teologului contemporan o 
imensă literatură, de caracter experimental şi de caracter speculativ totodată, din 

Reginald Garrigou-Lagrange (1877-1964), dominican, profesor de dogmatică la Angelicum 
din Roma între 1909-1960 unde a înfiinţat în 1917 o catedră de teologie spirituală. Autor a nume¬ 
roase cărţi de filozofie tomistă şi al unui Trăite de theologie ascetique et mystique: Les trois âges de 
la vie interieure prelude de celle du ciel, 2 voL, Paris, 1938, precum şi al altor cărţi de spiritualitate 
citate de N. Crainic mai jos în cursul său. (n.ed.) 

Nicolae Bălan (1882-1955), profesor de dogmatică la Institutul Teologic-Pedagogic din Sibiu 
între 1905-1920, fondator şi redactor al Revistei teologice începând din 1907. Mitropolit al Ardea¬ 
lului între 1920-1959. A ridicat institutul din Sibiu la rang de Academie teologică în 1921 trans¬ 
formând-o prin calitatea profesorilor promovaţi, inclusiv pr. D. Stăniloae (1903-1993), într-o şcoală 
ortodoxă de elită, iar Sibiul într-un centru al culturii teologice ortodoxe, (n.ed.) 

epoca scolastică şi mai ales din epoca modernă, ceea ce înlesneşte enorm opera 
lui de sistematizare în curs. La noi, deşi mistica e străvechea glorie e Ortodoxiei 
şi mama întregii mistici occidentale, preocupările sistematice pentru obiectul ei 
au căzut în umbră mai ales în epoca modernă, aşa încât teologul de azi are mult 
mai multe dificultăţi de biruit pentru a relua un fir întrerupt. Dar cu oricâte difi¬ 
cultăţi, a readuce în actualitate esenţa mistică a veacurilor ortodoxe constituie o 
lucrare pe cât de necesară întregirii învăţământului teologic, pe atât de folositoare 
nevoilor religioase ale spiritului contemporan şi de întăritoare pentru conştiinţa 
ortodoxă, care se va simţi mult mai sigură de sine în comunitatea strălucirii de 
odinioară a misticii noastre răsăritene. 

Cu acestea, să ne reîntoarcem la definiţia misticii. Pentru motivele arătate, am 
spus că autorii occidentali diferă în forma pe care o dau acestei definiţii, păstrând 

aproape întotdeauna un acord în ceea ce priveşte fondul. 

17 

Heinrich Denifle , a cărui autoritate o cunoaşteţi din cursul de anul trecut asu- 
18 

pra „Misticii germane” , spune că „teologia mistică e cea mai grea dintre toate 
disciplinele teologice. Noţiunea de mistică e cea mai neclară şi cea mai fluidă 
dintre ideile teologiei”. Asemenea declaraţie, din partea unui om care poartă su¬ 
pranumele de „cercetător genial” în câmpul misticii medievale, e de natură să ne 
descurajeze oarecum. Vom căuta însă sprijin în competenţa altora, care s-au stră¬ 
duit totuşi să formuleze o definiţie. 

19 

Profesorul Martin Grabmann , după care am citat pe Denifle, ne pune la înde¬ 
mână o serie de definiţii din care vom alege câteva: 

După L. Lercher, mistica e „ştiinţa însuşirii şi gustării lucrurilor dumnezeieşti, 
pe temeiul unei asemănări cu ele şi uniri lucrate de Duhul Sfânt prin insuflarea 
unei iubiri palpabile pentru ele”. 

Să observăm din această definiţie că participarea omului la actul mistic nu i se 
datorează sieşi, ci harului Duhului Sfânt, care insuflă iubirea pentru lucrurile 
dumnezeieşti. Să mai observăm că, după acest autor, puterea care îndeplineşte 
actul unirii mistice e iubirea inspirată, dar că expresia de „lucruri dumnezeieşti” e 
oarecum neprecisă. 


Historisch-politische Blătter, 1875, p. 685. 

Heinrich Denifle (1844-1905), erudit dominican şi arhivar al Vaticanului, editor şi autor a nume¬ 
roase texte şi studii despre mistica germană şi despre tânărul Luther. (n.ed.) 

** N. Crainic a predat prima dată în anul universitar 1934-1935 cursul de mistică germană, păs¬ 
trat în ediţiile litografiate din 1937 şi 1992. (n.ed.) 

Wesen und Grundlagen der katholischen Mystik, Munchen, 1922, p. 20-22. 

Martin Grabmann (1875-1949), teolog şi preot romano-catolic german, profesor de dogmatică 
la Munchen între 1918-1939, cunoscut cercetător al filozofiei medievale occidentale, (n.ed.) 

O altă definiţie e aceea dată de J. Zahn, după care mistica e „împlinirea pe pă¬ 
mânt a unirii cu Dumnezeu în cunoaştere şi în iubire, prin harul special al lui 
Dumnezeu, participând prin rugăciune contemplativă şi păstrându-se în sfinţenia 
vieţii, adesea însoţită de daruri extraordinare atât lăuntrice, cât şi exterioare, chiar 
dacă ele nu sunt absolut necesare”. 

Definiţia aceasta e mult mai explicită decât cea dintâi. 

în loc de unirea cu „lucrurile dumnezeieşti”, ea precizează: „unirea cu Dum¬ 
nezeu”. La cea dintâi era vorba numai de o iubire harică, aici e vorba de „cunoaş¬ 
tere şi iubire harică”. Harul divin care dă această iubire şi această cunoaştere e un 
„har special”. Participarea la actul mistic se face prin contemplaţie, iar o condiţie 
neapărată a ei e curăţenia vieţii sau, cu alte cuvinte, purificarea ascetică. Toto¬ 
dată, precizează Zahn, unirea mistică poate să fie însoţită de fapte extraordinare 
cum sunt extazele, viziunile, deşi acestea nu sunt absolut necesare. 

O a treia definiţie e aceea a lui E. Krebs, după care „mistica în înţelesul Biseri¬ 
cii este experimentarea şi trăirea unei uniri a sufletului cu Dumnezeu pricinuită 
de har, în care cunoaşterea adevărurilor dumnezeieşti se limpezeşte prin darurile 
Duhului şi îndeosebi prin darurile înţelegerii şi al înţelepciunii, şi se adânceşte 
până la simpla percepere şi privire a adevărului, iubirea de Dumnezeu şi de oa¬ 
meni se intensifică şi se aprinde în mod miraculos, adesea până la mari hotărâri 
eroice, şi bucuria în Dumnezeu se ridică până la pregustarea fericirii cereşti”. 

Ceea ce aduce în plus această definiţie este un dinamism al actului mistic, pre¬ 
cizarea înrâuririi harice asupra unor facultăţi sufleteşti cum e aceea a cunoaşterii 
iluminată astfel, unele efecte ulterioare sau consecinţe, cum e hotărârea eroică, şi, 
în sfârşit, un preţios adaos că unirea mistică aici pe pământ nu e decât o scurtă 
anticipare a veşniciei fericirii din ceruri. 

Rezumând elementele acestor definiţii, vom conclude 

— că mistica e unirea trăită a fiinţei omeneşti cu fiinţa lui Dumnezeu în virtutea 
asemănării harice; 

— că această unire mistică se petrece din iniţiativa Duhului Sfânt, dar că ea cere 
din partea omului o continuă purificare; 

— că harul care o lucrează e un har special; 

— că afară de acest har special intervin darurile Duhului Sfânt care iluminează 
şi îndumnezeiesc facultăţile sufleteşti ale omului, facându-le capabile să 
sesizeze nemijlocit pe Dumnezeu; 

— că adesea unirea mistică e însoţită de fapte extraordinare şi miraculoase, ce 
nu-i sunt totuşi necesare; 

— că această trăire supranaturală e totodată şi cunoaştere şi iubire; 

— că efectele ei ulterioare constau, între altele, dintr-o considerabilă intensifi¬ 
care a energiilor spirituale din om; şi 

— că momentul mistic culminant e o anticipare pământească a fericirii cereşti. 

lată, cu aproximaţie bineînţeles, elementele acestui complex teandric care e actul 

mistic. Despre fiecare dintre ele va fi vorba în dezvoltările noastre ulterioare. 

Filozoful neotomist Jacques Maritain dă o definiţie mult mai clară şi mai sim¬ 
plă, când zice că mistica e „cunoaşterea experimentală a adâncimilor lui Dumne¬ 
zeu sau pasiunea de lucrurile dumnezeieşti, ce duce sufletul printr-o serie de stări 

şi transformări până acolo încât încearcă în adâncul său atingerea dumnezeirii şi 

20 

simte viaţa lui Dumnezeu” . O altă definiţie dată tot de el, mult mai lapidară şi 
mai temerară în aparenţă, e următoarea: mistica e „cunoaşterea experimentală a 
lui Dumnezeu în esenţa şi în viaţa Sa intimă”. 

Formularea aceasta simplă şi esenţială lasă însă afară de cuprinsul ei toate ce¬ 
lelalte elemente componente ale actului mistic, dar autorul le presupune subînţe¬ 
lese, fiindcă vorbeşte pe larg de fiecare în parte. Ţin să atrag de pe acum atenţia 
că expresia de „cunoaştere experimentală” a lui Maritain nu are nici înţelesul 
obişnuit de cunoaştere prin mijlocirea simţurilor. în contemplaţia mistică simţu¬ 
rile adorm, şi aceasta e o condiţie neapărată a cunoaşterii lui Dumnezeu. Această 
cunoaştere e însă experimentală în sens spiritual, întrucât e trăită în esenţa spiri¬ 
tului omenesc în timp ce simţurile şi-au suspendat funcţiunile. 

Autorii moderni, dintre care am pomenit pe cei de mai sus, au în genere un fel 
de sfială când vorbesc despre o mistică teandrică. Vechea noastră cugetare orto¬ 
doxă, cum vom vedea, e mult mai îndrăzneaţă în termeni. Anticipând, vom spune 
că suntem în consensul acestei cugetări venerabile formulând definiţia următoare: 
Teologia mistică e ştiinţa îndumnezeirii omului. 

Teologia mistică are în vedere termenul ultim la care poate ajunge omul răs¬ 
cumpărat şi pornit în sus pe calea adevărului şi a vieţii, deschisă de Domnul Cel 
care S-a întrupat, far termenul acesta ultim e asemănarea omului cu Dumnezeu, 
sau îndumnezeirea harică a omului. Aceasta e ceea ce numim noi de obicei „per¬ 
fecţiune, desăvârşire sau sfinţenie”. De aceea teologia mistică se mai numeşte şi 
„ ştiinţa sfinţilor ”, fiindcă obiectul ei e un lucru cu totul împlinit numai dincolo 
de ordinea vremelnică, în ordinea cerească, unde sfinţii se bucură de Dumnezeu 
faţă către faţă, inundaţi de veşnica Sa prezenţă infinită. Aici în condiţia pămân¬ 
tească, teologia mistică, privită în esenţa ei de realitate teandrică, e numai o scurtă 
anticipare a „ştiinţei sfinţilor” sau a fericirii veşnice. 


Distinguer pour unir ou Ies degres du savoir. Paris, 1932, p. 489. 

Principala lucrare de sinteză a filozofului neotomist francez Jacques Maritain (1882-1973); cf. 
supra p. 173, n. 17. (n.ed.) 



Prelegerea a Il-a 


Justificarea definiţiei ortodoxe 

9 


Căutând să precizăm obiectul misticii, am înfăţişat câteva definiţii formulate 
de autori moderni. Ele sunt mai puţin sau mai mult explicite în năzuînţa de a 
cuprinde întreg complexul vîeţîî mîstîce. Am observat însă că aceste definîţîî sunt 
oarecum şovăîtoare, fiindcă autorii lor, cercetători din epoca noastră, sunt con¬ 
duşi parcă de tendinţa subconştientă de a îndulci termenii pentru a-i adapta men¬ 
talităţii noastre modeme, mediocrizate sub raport religios de caracteml ei acuzat 
raţionalist. Actul mistic însă, considerat în scopul ce-1 însufleţeşte, e cel mai în¬ 
drăzneţ dintre actele în care se poate angaja fiinţa omenească. El are un caracter 
extraordinar şi, ca atare, trebuie înfăţişat în termenii ce-i sunt adecvaţi. Pentm 
aceasta e nevoie să ne întoarcem de la teoreticienii moderni la vechii creatori ai 
acestei „ştiinţe a ştiinţelor” care, trăind-o, au căutat s-o definească în acelaşi timp. 

Anticipând sensul pe care ei îl dau misticii, am spus că în spirit ortodox se poate 
formula următoarea definiţie: Teologia mistică e ştiinţa îndumnezeirii omului. 

în prelegerea de faţă vom căuta să arătăm întm cât această definiţie se înteme¬ 
iază pe vechea cugetare ortodoxă. Concordanţa ei cu această cugetare va în s e mn a 
justificarea ei. 

Ca să aşezăm de la început cercetarea noastră pe o linie sigură, să ne adresăm 
marelui teolog al Bisericii noastre Grigorie din Nazianz [330-390]. Esenţa creş¬ 
tinismului ca religie el ne-o redă în următorii termeni: 

„Pentm că Dumnezeu este inaccesibil. El provoacă admiraţia; prin admiraţie. 

El naşte dorinţa; prin dorinţă. El purifică; prin purificare. El ne face asemenea 

Eui; atunci El intră în raporturi intime cu cei care au devenit asemenea Eui, 

Dumnezeu facându-Se una cu dumnezei şi lăsându-Se cunoscut de ei” . 


Grigoriedin Nazianz, Cuvântarea 38, 7; Migne, PG 36, 317. 

Analizând această gândire a Sfântului Grigorie, vom observa mai întâi că im¬ 
pulsul vieţii religioase îl dă Dumnezeu însuşi prin admiraţia pe care o stârneşte în 
suflet pentru măreţia divină inaccesibilă. Admiraţia, la rândul ei, naşte dorinţa de 
a dobândi obiectul admirat. Cum obiectul admirat aici e Dumnezeu însuşi, cre¬ 
dem că termenul de dorinţă poate fi înlocuit în româneşte cu acela de dor. Dorul 
de o persoană presupune că ai cunoscut cândva această persoană, iubită neapărat, 
că lipsa ei îţi pricinuieşte o durere şi totodată o aspirare nedomolită de a fi din 
nou lângă persoana iubită. Este incontestabil că un dor de Dumnezeu a existat 
totdeauna în sufletul omului căzut din demnitatea paradiziacă. Acest dor sacru îl 
constată istoria tuturor popoarelor şi el s-a concretizat în feluritele mituri ale reli¬ 
giilor naturale, care nu sunt altceva decât expresii omeneşte articulate ale aspira¬ 
ţiei către Dumnezeu. Legenda unui „paradis pierdut” e comună tuturor popoare¬ 
lor, şi tot astfel aspiraţia de a restabili raportul de armonie divin-umană ce licărea 
din amintirea acestei legende. Dorul acesta, insuflat de admiraţia lui Dumnezeu, 
nu e specific creştin, ci general omenesc. 

După Sfântul Grigorie însă. Dumnezeu prin dor purifică pe om, iar această pu¬ 
rificare îl face asemenea lui Dumnezeu. Modalităţile de purificare, noi ştim, sunt 
variate. Mozaismul oferea sacrificii materiale ce simbolizau purificările adevă¬ 
rate. Platon şi Aristotel, dar mai ales Plotin şi şcoala sa, concep şi ei anumite 
moduri de purificare. Aceea despre care ne vorbeşte însă Grigorie Teologul are 
un înţeles cu totul special: e purificarea creştină. Iar purificarea creştină înseamnă 
a muri în Hristos pentru a învia în El. Metoda purificării creştine este imitaţia lui 
Hristos, asemănarea cu El, iar asemănarea cu Hristos e totodată asemănarea cu 
Dumnezeu. 

Grigorie Teologul e ca şi Clement Alexandrinul, pe care îl are în unele privinţe 

de îndreptar, un platonician creştin . In cugetarea sa teologică, el se slujeşte ade¬ 
sea de expresiile lui Platon pentru a turna în ele conţinutul nou al doctrinei creştine. 
Astfel în ce priveşte ideea de asemănare, el urmează principiul filozofului grec că 
„pentru a fi în stare să vadă obiectele, organul viziunii trebuie să devină aseme¬ 
nea cu ele”. Ochiul n-ar putea să vadă soarele, dacă n-ar avea ceva asemănător cu 
el, dacă n-ar deveni helioeides = „asemenea cu soarele”. Acest principiu platonic 
e valabil nu numai pentru ordinea sensibilă, dar şi pentru ordinea inteligibilă sau, 
cum zicem noi, pentru ordinea spirituală. Astfel ochiul minţii, care e spiritul, n-ar 
putea să vadă binele suprem dacă nu s-ar face asemenea cu el: agathoeides. 

Cum ar putea oare să cunoască sufletul nostru pe Dumnezeu, cum ar putea 
să-şi astâmpere dorul de El simţindu-L aproape, văzându-L faţă către faţă, dacă 
sufletul n-ar avea în el o putere asemănătoare cu Dumnezeu? Actul cunoaşterii 

Henri Pinault, Le platonisme de Saint Gregoire de Nazianze, Paris, 1925. 

religioase în înţeles mistic nu e posibil fără temeiul acestei asemănări de care ne 
vorbeşte întreaga teologie ortodoxă. Bineînţeles, nu e vorba aici de o asemănare 
naturală câtă vreme între noi, creaturile, şi Dumnezeu stă distanţa prăpăstioasă a 
păcatului strămoşesc. Prăpastia aceasta se poate trece numai prin puterea harului 
divin. Asemănarea, ca idee ideologică, e supranaturală, e asemănare harică. Dar 
ea e condiţia neapărată a cunoaşterii de Dumnezeu, suprema fericire a omului. 
Stârnindu-ne admiraţia prin măreţia Sa inaccesibilă, iar prin admiraţie aprinzând 
în noi dorul de a-L vedea. Dumnezeu ne purifică prin Hristos, Dumnezeu înome- 
nit, şi ne face asemenea Lui pentru a-L putea cunoaşte. Devenind astfel theo- 
eideis, adică asemănători cu Dumnezeu, El intră în raport intim cu cei asemenea 
Lui, după cum zice Sfântul Grigorie: „Dumnezeu devenind una cu dumnezei şi 
lăsându-Se cunoscut de ei” (Theos theois henoumenos te kai gnorizomenos). 

Dumnezei, iată cuvântul de o îndrăzneală fără margini cu care genialul teolog 
numeşte nici mai mult, nici mai puţin decât pe oamenii deveniţi desăvârşiţi sau 
sfinţi. în logica omenească el ar suna ca o absurdă impietate; dar în logica haru¬ 
lui, în care cugetă Sfântul Grigorie, el e silit să ajungă în mod necesar la construi¬ 
rea acestui termen, care este idealul suprem al credinţei ortodoxe. 

Nu ne vom ocupa acum în mod special de teoria cunoaşterii mistice; vom 
urmări numai noţiunea de îndumnezeire a omului, spicuind-o din literatura patris¬ 
tică, pentru a justifica definiţia pe care am dat-o ştiinţei mistice. 

Pentru vechii creştini, care trăiau în atmosfera proaspătă şi fragedă a tradiţiei 
Mântuitorului şi apostolilor Săi, această idee de îndumnezeire a omului e dintre 
cele mai familiare. Ei sunt oameni renăscuţi la viaţa cea nouă a Evangheliei. Pă- 
gânismul, încă puternic, e vecin cu ei; mulţi sunt proaspăt convertiţi. Strălucirea 
mistică a vieţii creştine e atât de mare, încât lor le e uşor să sesizeze prăpastia 
dintre ordinea păgână şi ordinea creştină, dintre „omul vechi” şi „omul nou”. Or¬ 
dinea păgână e, de fapt, dezordinea păcatului şi haosul; ordinea creştină, în care 
trăiesc ei, e ordinea harului revărsat asupra lumii. Toată fiinţa lor e deschisă către 
puterea mistică a harului. Creştinii întâilor veacuri, am putea zice, respiră harul 
ca aerul şi au o sensibilitate spirituală extrem de vie pentru lucrarea lui în lume. 

Lumea le apare ca o împrimăvărare nouă a paradisului pierdut şi această lume 
transfigurată prin Duhul Sfânt ei o percep, după expresia genială a lui Origen 
[185-254] — care anticipează astfel pe toţi misticii creştinismului —, „printr-o 
senzaţie nesensibilă lată cum caracterizează el această transfigurare harică a 
fiinţei creştine: 

„Cel care examinează mai adânc lucrurile va spune că există, după Scriptură, 
un anume simţ general dumnezeiesc, pe care numai cei fericiţi ştiu să-l dobân¬ 
dească, ale cărui specii sunt o vedere în stare să contemple obiecte superioare 

corpului, de pildă serafimii şi heruvimii; un auz capabil să prindă glasurile ce 
n-au nici o realitate în aer; un gust în stare să savureze pâinea vie, ce coboară 
din cer şi dă viaţă lumii; un miros care simte miresme cum e aceea a lui Hristos 

înaintea lui Dumnezeu; un pipăit ca acela despre care loan zice că a pipăit cu 

mâinile lui Cuvântul vieţii” . 

Origen, continuând acest pasaj, dă exemplu pe profeţi care, „descoperind acest 
simţ dumnezeiesc”, au auzit în mod divin, au văzut în mod divin, au gustat şi au 
mirosit la fel, „au pipăit Cuvântul prin credinţă”, simţurile lor percepând lumea 
inteligibilă sau lumea spirituală „printr-o senzaţie nesensibilă”. Adică printr-o 
senzaţie al cărei obiect nu face parte din lumea concretă a sensibilităţii obişnuite. 

Expresia lui Origen e paradoxală fiindcă stă în contradicţie cu legile psiholo¬ 
giei ordinare. O senzaţie fără obiect în lumea concretă înconjurătoare e, fireşte, o 
absurditate. Şi totuşi, prin asemenea senzaţii absurde, profeţii, pe care el ni-i dă 
exemplu, au descoperit lucruri care ulterior s-au verificat ca adevărate. Prin ur¬ 
mare, aceste senzaţii absurde erau, totuşi, reale. Profeţii pipăiau Verbul divin prin 
credinţă şi din atingerea Lui, zice Origen, „venea în ei un efluviu care îi sfinţea”, 
adică acel simţ general dumnezeiesc, care îi punea în contact cu lumea spirituală 
ale cărei lucrări tainice le puteau apoi povesti. Conţinutul acestei experienţe su- 
prasensibile exprimat în limbajul obişnuit dă naştere paradoxului literar atât de 
frecvent în mistică. Existenţa lui însă nu dovedeşte altceva decât prezenţa harului 
divin care lucrează în trăirea mistică. Dar despre aceasta ne vom ocupa altă dată. 

Ceea ce trebuie să reţinem deocamdată e adevărul fundamental al vieţii creştine 
că prin Hristos, Cuvântul întrupat, a venit harul, adică acel simţ general dumne¬ 
zeiesc prin care „cei fericiţi” vin în contact imediat cu lumea spirituală. 

Hristos a venit pentru ca fiecare om care crede în El să devină un hristos. 
Aceasta e o cugetare frecventă la Părinţii Bisericii noastre şi ea e o variantă a 
ideii de îndumnezeire a omului. O găsim bunăoară la Origen şi la Metodiu din 
Olimp. Amândoi se întemeiază pe acelaşi verset din Psalmul 104 unde se spune: 

„Nu vă atingeţi de hristoşii Mei (de unşii Mei) şi nu faceţi rău prorocilor Mei” 
[Ps 104, 15]. 

Este un Hristos, dar sunt mai mulţi hristoşi, fiindcă toţi câţi se identifică prin 
credinţă cu Hristos devin prin harul Lui hristoşi. Adevărul acesta, care precizează 
destinaţia omului în creştinism, e cunoscut sub numele de filiaţie adoptivă. Robii 
lui lehova devin în creştinism fiii adoptivi ai lui Dumnezeu. Câţi în Hristos s-au 
botezat, în Hristos s-au şi îmbrăcat. Dar fiii adoptivi devin, ca şi Fiul Cel de o 

Origen, Contra Celsum I, 48. 

fiinţă, intimii sau casnicii lui Dumnezeu, după expresia lui Grigorie Teologul. Ei 
participă direct la fericirea dumnezeiască. Dar a participa la fericirea dumneze¬ 
iască e un mod prea vag parcă şi prea periferic de a vorbi, fiindcă, mai mult decât 
atât, ei participă la firea dumnezeiască. De unde ştim noi lucrul acesta? Ni-1 spune 
limpede şi categoric Sfântul Apostol Petru: 

„El ne-a dat făgăduinţele mari şi scumpe ca prin ele să vă faceţi părtaşii firii 
dumnezeieşti, după ce aţi fugit de stricăciunea care este în lume prin pofte” 
(2 Ptr 1,4). 

Termenul acesta de „părtaşi la firea dumnezeiască” prin lisus Hristos, de partici¬ 
pare la dumnezeire, îl veţi găsi generalizat în toată literatura mistică adevărată. 
Viaţa mistică e o viaţă dumnezeiască participată. Omul desăvârşit trăieşte dum¬ 
nezeieşte, dar nu prin sine, ci prin participare. E o distincţie ce trebuie neapărat 
subliniată şi reţinută fiindcă ea ne fereşte să înţelegem panteistic unirea cu Dumne¬ 
zeu, unire care, în doctrina ortodoxă, îşi păstrează permanent caracterul teandric. 

Destinul omului în creştinism este acela de a ajunge Dumnezeu nu prin identi¬ 
tate, ci prin participare la natura dumnezeiască. 

Origen, care respiră aerul acelei primăveri paradiziace, de care am pomenit, în¬ 
florită şi îmbălsămată de har, şi care participă cu vigoarea genialei sale cugetări la 
entuziasmul fără margini al primelor veacuri de viaţă creştină, dă sensul adevărat, 
cu o claritate de cristal, acestei idei de îndumnezeire a omului, prezentă în inima 
creştină: 

„Precum nu e decât un Duh Sfânt, zice el, şi totuşi sunt atâtea duhuri sfinte câţi 
creştini în care locuieşte Duhul Sfânt, tot astfel trebuie să spunem în legătură 
cu Hristos: din Hristos, Care e unul, provin mulţi hristoşi — cei despre care 
Scriptura zice: «Nu-Mi atingeţi hristoşii şi nu faceţi rău prorocilor Mei» (Ps 
104, 15); şi tot astfel, de la un singur Dumnezeu mulţi primesc titlul de 
dumnezei, adică toţi cei în care Dumnezeu locuieşte. Totuşi, nu e pentru noi 
decât un singur Dumnezeu, Tatăl din care totul vine; un singur adevărat 
Dumnezeu care, ca să spunem astfel, e dătător de dumnezeire, şi un singur 
Hristos lucrător de hristoşi, şi un singur Duh Sfânt care, răspândit în suflete, 
sfinţeşte spiritul lor. Şi precum Hristos face alţi hristoşi prin faptul că El e un 

Hristos, astfel prin faptul că El e propriul Fiu unic al lui Dumnezeu îi face fii ai 

24 

lui Dumnezeu pe toţi cei care primesc de la El spiritul adopţiunii” . 

Distincţia pe care o face Origen în actul teandric, în unirea mistică, în îndum- 
nezeirea care nu e identitate cu Dumnezeu, iese la iveală foarte limpede în modul 


Origen, citat de PAMFiLîn Apologia pro Origenem. 

de a vorbi specific Ortodoxiei, după care hristoşii modelaţi de Hristos se numesc 
hristofori; sfinţii în care sălăşluieşte Duhul Sfânt ca în nişte biserici vii se nu¬ 
mesc pnevmatofori; dumnezeii cărora Tatăl ceresc le-a dăruit dumnezeirea se 
numesc teofori. E de la sine înţeles că aceste nume nu înseamnă grade diferite de 
sfinţenie, ci unul şi acelaşi lucru supranatural, fiindcă cine poartă pe Hristos în el 
poartă pe Dumnezeu în Treime şi tot astfel se poate spune despre fiecare dintre 
aceşti termeni: hristoforii sunt totodată pnevmatofori şi invers, fiindcă toţi sunt în 
realitate teofori. Dar distincţia de care vorbim se observă în compoziţia acestor 
termeni care înseamnă: purtători de Hristos, purtători de Duh Sfânt, purtători de 
Dumnezeu, arătând astfel umanitatea care se îndumnezeieşte fără ca totuşi să 
dispară în divinitate. 

în acest înţeles vorbesc Sfinţii Părinţi ai Bisericii noastre de îndumnezeirea 
omului. 

Clement Alexandrinul, platonicianul pe care un Grigorie din Nazianz îl va lua 
de model în formularea filozofică a adevărului creştin, zice, vorbind de efectele 
întâii Taine de iniţiere întru Hristos: „Botezaţi, noi suntem iluminaţi; iluminaţi, 

noi suntem adoptaţi; adoptaţi, noi suntem desăvârşiţi; desăvârşiţi, noi suntem 

imaterializaţi” — înţelegând prin această imaterializare procesul de îndumne- 
zeire a omului. Sfinţii Părinţi concep însă îndumnezeirea ca ultimă etapă a unui 
lung proces de evoluţie personală, progresivă. 

Irineu, în cartea sa Adversus haereses, concepe acest proces petrecându-se prîn 
mijlocirea Cuvântului. Prin El, creatura se înalţă spre Tatăl şi, în această înălţare, 
depăşeşte pe îngeri, pentru a lua chipul şi asemănarea lui Dumnezeu, pentru „a 
deveni dumnezei”. 

Hipolit al Romei, considerând treapta cea mai de sus pe scara acestui progres 

spiritual, spune, adresându-se omului creştin: „Tu ai devenit Dumnezeu.” „Căci 

Dumnezeu... v-a făcut dumnezei spre slava Sa” . 

Metodiu din Olimp vede în omul creat chipul lui Dumnezeu, dar subliniază că 
îi lipsea putinţa de a realiza asemănarea cu El. Cuvântul divin oferă această pu¬ 
tinţă venind în lume şi luând forma noastră, pentru ca noi, prin El, să putem lua 
din nou „forma dumnezeiască”. Pentru noi, modelul formei dumnezeieşti e lisus 
Hristos, ale Cărui trăsături le imprimăm în noi înşine precum pictorii iscusiţi 
zugrăvesc pe pânză asemănarea modelului pe care îl contemplă. 


Clement Alexandrinul, Pedagogul I, 26, 1. 
Hipolit, Philosophumena X, 34. 

„Dacă El (Hristos) — zice Metodiu — a voit să Se înveşmânteze în came 

omenească, e pentru ca noi să-L avem, ca pe un tablou expus privirii, model 

dumnezeiesc de viaţă şi să putem imita pe Cel care l-a zugrăvit” . 

Aceeaşi idee o găsim exprimată cu o amploare fără asemănare în opera miste¬ 
riosului autor care iscăleşte Dionisie Areopagitul şi care e părintele întregii mis¬ 
tici creştine de Răsărit şi de Apus. Aproape nu există pagină în această operă 
unde să nu ni se vorbească de îndumnezeirea omului ca de termenul ultim al 
lucrării harului. 

„Dumnezeu ne-a dăruit în mod liber existenţa şi viaţa — zice Dionisie —; El 

formează ceea ce avem noi dumnezeiesc, după chipul frumuseţilor Sale negrăite; 

El ne desăvârşeşte, ne ridică la o sfinţenie mai sublimă; văzând cu milă ne¬ 
vrednicia spirituală în care am căzut prin greşeala noastră. El ne recheamă prin 

harurile renăscătoare (ale Tainelor) la strălucirea întâilor noastre destinaţii; El 

îşi îngăduie să ia infirmităţile naturii noastre pentru a ne comunica desăvârşirile 

naturii Sale şi ne dăruieşte propriile Sale bogăţii şi dumnezeirea Sa însăşi” . 
Sau, în altă parte: 

„Mântuirea nu e posibilă decât pentru spiritele îndumnezeite, iar îndumnezeirea 

nu e decât unirea şi asemănarea pe care te străduieşti s-o ai cu Dumnezeu” . 

Maxim Mărturisitorul [580-662], care comentează pe Dionisie Areopagitul, 
lămureşte, după acesta şi după Grigorie Teologul, că îndumnezeirea e o lucrare a 
harului^*^. 

Am putea să înmulţim necontenit extractele din literatura patristică, urmărind 
cum se oglindeşte această idee capitală pentru Ortodoxie în cugetarea teologilor 
care i-au formulat doctrina. Cele pe care le-am dat sunt alese oarecum după suc¬ 
cesiunea cronologică pentru a se vedea continuitatea în timp a acestei mari idei. 
Să ne oprim un moment la loan Damaschinul [670-750], care, pentru doctrina 
noastră, joacă rolul pe care îl va juca mai târziu, pentru Apusul catolic, Toma 
d’Aquino [1225-1274]. Damaschinul ne-a lăsat îndeosebi o carte de bază în care 
e sintetizată sistematic întreaga doctrină teologică a Bisericii creştine: Expunerea 
exactă a credinţei ortodoxe. El semnalează acolo aproape toate erorile şi exage¬ 
rările singuraticilor gânditori în materie de dogmă şi încheagă în sistem ramura 


Metodiu, Banchetul celor zece fecioare I, 4. 
Dionisie Areopagitul, Ierarhia bisericească III, 7. 
Ibid. I, 3. 

Migne, PG 91, 1080 sq [Ambigua]. 

teologiei adevărate, conformă cu Scriptura, cu Tradiţia şi cu cele şapte Sinoade 
Ecumenice. 

Atingând ideea care ne preocupă mintea iubitoare de definiţii precise a lui 
Damaschin, îngrijorată ca nu cumva această idee să stârnească vreo confuzie de 

înţelegere, formulează lapidar că omul e „ îndumnezeit prin participarea la lumina 

divină, iar nu prin transformarea în esenţă divină ” . 

Formula lui Damaschin e în consensul întregii Ortodoxii, dar el se sprijină 

îndeosebi pe Grigorie Teologul, pe care îl citează . 

în legătură cu această idee, şi tot cu aceeaşi înţeleaptă grijă de a împrăştia orice 
posibilitate de confuzie, Damaschinul reia chestiunea de care am vorbit a hris- 
toşilor. Este un Hristos şi sunt mai mulţi hristoşi. Un Hristos făcător de hristoşi, 
cum zice Origen. Dar să nu se creadă cumva că aceşti hristoşi sunt identici cu 

lisus Hristos. Ei nu sunt de acelaşi gen cu El. lisus Hristos este exemplarul unic, 

Om adevărat şi Dumnezeu adevărat. „Un gen de hristoşi nu există” , precizează 
Damaschinul. „Nu există nici un alt Hristos care să constea din divinitate şi uma¬ 
nitate, care să fie totodată Dumnezeu şi Om.” Fiindcă, încă o dată, oamenii în¬ 
dumnezeiţi nu înseamnă să sunt transformaţi în esenţă divină; îndumnezeirea lor 
e numai participarea la lumina divină, sau, cum zice Sfântul Petru, participare la 
natura divină [2 Ptr 1,4]. 

Adevărul învăţăturii despre îndumnezeire nu e astfel o născoeire a teologilor 
singuratici, el face parte organică din doctrina Noului Testament, precum l-am 
văzut vestit în Vechiul Testament, unde îl subliniază un Origen şi un Metodiu din 
Olimp. E acelaşi lueru pe eare îl învaţă Sfântul Pavel când zice: 

„Căci pe cei pe care (Dumnezeu) i-a cunoscut mai dinainte i-a şi hotărât mai 
dinainte să fie asemenea chipului Fiului Său, pentru ca El să fie Cel întâi- 
născut între mai mulţi fraţi” (Rm 8, 29). 

Această idee a filiaţiei adoptive, la rândul ei, se întemeiază pe învăţătura Mântui¬ 
torului, care zice: 

„în aeea zi veţi eunoaşte eă Eu sunt în Tatăl Meu şi voi în Mine şi Eu în voi” 
(In 14, 20). 

Preeum în lumea fizieă există un principiu al vaselor eomunicante, tot astfel pu¬ 
tem spune, prin analogie, că există şi în lumea spirituală un principiu de comuni¬ 
caţie între vasele alese ale lui Dumnezeu, şi acest principiu e harul, care le ridică 


lOAN Damaschinul, Expunerea exactă a credinţei ortodoxe II, 12. (n.ed) 
Grigorie DIN Nazianz, Cuvântarea 38, II. 

lOAN Damaschinul, Expunerea exactă a credinţei ortodoxe III, 3b. (n.ed.) 

nivelul de viaţă duhovnicească până la sublimitatea Dumnezeirii. Fiindcă Mân¬ 
tuitorul însuşi e Acela care porunceşte: 

„Fiţi desăvârşiţi precum Tatăl vostru Cel din ceruri desăvârşit este” (Mt 5, 48). 

Nu vreau să sfârşesc această prelegere fără a o exemplifica prin acea colosală 
figură a misticii noastre ortodoxe care e Sfântul Simeon Noul Teologul. Acest 
pnevmatofor experimental până la sublim trăieşte între anii 949 şi 1022, adică în 
preajma marii schisme dintre Biserica răsăriteană şi cea apuseană, rânduit parcă 
de Dumnezeu să fie stâlp de foc la această tragică răspântie a istoriei pentru a 
lumina sensul viitor al Ortodoxiei. Biograful său, Nichita Stithatul, îl numeşte 
„înger pământean sau om ceresc”, iar autorii catolici şi protestanţi sunt de acord 
când găsesc că el e cel mai mare mistic experimental al Bisericii de Răsărit. în 
Simeon Noul Teologul trăieşte până la ultima fibră a fiinţei duhovniceşti adevărul 
îndumnezeirii omului. 

lată ce spune el în timpul când era acuzat că venerează icoana părintelui său 
spiritual, Simeon Studitul: „Venerând-o, eu salut şi ador pe Hristos în acest sfânt 

şi pe acest sfânt în Hristos Dumnezeu, pentru că el e în Hristos prin Duh, şi Hristos 

e în Dumnezeu Tatăl şi Tatăl e în Hristos Dumnezeu” — ceea ce nu e altceva 
decât o trăire a adevărului rostit de Mântuitorul prin cuvintele: „Eu sunt în Tatăl 
Meu şi voi în Mine şi Eu în voi” [In 14, 20]. 

La rândul său, Nichita, care i-a fost ucenic şi l-a cunoscut îndeaproape, îl descrie 
astfel: 

„Străbătând materia şi greutatea trupului, el se elibera de ele şi, nedespăr- 
ţindu-se niciodată de Dumnezeu, se unea cu El integral în raţiune şi în spirit; 
graiul lui devenea grai de foc şi începu să scrie ca teolog «Iubirile i mn urilor 
divine». Fără voia lui, împins de suflul năprasnic al Duhului, el publică ceea ce 
a văzut prin revelaţie divină, ceea ce a contemplat în viziunile sale, când era 
ridicat mai presus de natură. Sub lucrarea focului dumnezeiesc, el devenea din 
zi în zi numai foc, numai lumină, dumnezeu prin har şi asemenea Fiului lui 
Dumnezeu. Din clipa aceea persoana lui Dumnezeu Tatăl i se descoperi; el vor¬ 
bea cu Dumnezeu ca Moise şi, călăuzit de degetul lui Dumnezeu, cu cerneala 

sa gravă ca pe table efectele minunatului foc dumnezeiesc” . 


„Un grand mystique byzantin. Vie de Symeon le Nouveau Theologien parNicetas Stethatos”, 
ed. I. Hausheir, Orientalia Christiana XII, nr. 48, Roma, 1928, p. 123. [Trad. rom. diac. loan I. Ică jr: 
Sfântul Simeon Noul Teolog, Scrieri IV, Ed. Deisis, Sibiu, 2006, p. 243-355.] 

Ibid., p. 155. 

Din viziunile sale extatice, pe care singur şi le-a descris, vom reproduce una în 
versiunea lui Nichita, caracteristică îndeosebi prin culminaţia la care poate ajunge 
trăirea în Duh: 

„Odată, pe când se afla în picioare, într-o rugăciune preacurată, iată ce văzu: în 
inteligenţa lui aerul începu să iradieze; fiind în celula lui, i se păru că se află 
afară, în plină zi; dar era noapte, în preajma veghii întâi. De sus, începu să stră¬ 
lucească o lumină de auroră — o, viziuni uriaşe ale acestui om! — casa şi toate 
celelalte lucruri se eclipsară şi el crezu că nu mai e în casă. într-un extaz total, 
cu întreaga sa inteligenţă fixă lumina ce-i apăruse: ea creştea mereu făcând să 
strălucească aerul tot mai mult şi el se simţi ieşit cu trup cu tot din lucrurile 
pământene. Cum această lumină continua să strălucească tot mai viu şi deve¬ 
nea deasupra lui ca soarele dogoritor în amiază, el observă că el însuşi era în 
centrul luminii şi plin de bucurie şi de lacrimi pentru atâta dulceaţă care, atât 
de aproape, îi năpădea trupul întreg. El văzu cum lumina însăşi se unea într-un 
chip de necrezut cu carnea lui şi-i pătrundea membrele puţin câte puţin. Carac¬ 
terul extraordinar al acestei viziuni îl depărta de la contemplaţia sa de mai îna¬ 
inte şi-l făcea să privească numai la ceea ce se petrecea în chip cu totul neobiş¬ 
nuit înlăuntrul său. El văzu deci această lumină năpădindu-i treptat întreagă 
trupul întreg şi inima şi măruntaiele, şi transformându-1 numai în foc şi în lu¬ 
mină. Şi precum se întâmplase adineauri cu casa, tot aşa acum îl făcea să piardă 
sentimentul formei, al luminii, al apăsării, al aparenţelor trupului său, şi plânsul 
încetă. Un glas ieşi din lumină şi zise: «Aşa vor fi transformaţi sfinţii, care vor 

fi încă în viaţă când va suna trâmbiţa supremă şi, intraţi în această stare, vor fi 

ridicaţi, cum zice Pavel!» (i Tes 4, 17)” . 

Fenomenul acesta extraordinar de dematerializare şi spiritualizare prin flacăra 
harului e în perfectă concordanţă cu învăţătura Sfântului Pavel despre trupurile 
reînviate în nestricăciune şi glorificate. Simeon Noul Teolog, prin întreaga lui 
viaţă străluminată de Duhul Sfânt, ilustrează în mod sublim doctrina îndumnezei- 
rii. înţelegem astfel de ce viaţa mistică în condiţiile de timp şi spaţiu e începutul 
vieţii veşnice. în Simeon se exemplifică adevărul teologic că destinaţia omului e 
aceea de a deveni dumnezeu prin asemănare şi prin participare. El însuşi o spune 
lapidar: „Eu sunt om prin natură şi dumnezeu prin har.” 

în viaţa ortodoxă trăirea pnevmatoforă se poate urmări până în zilele noastre, 
cu fenomenele ei caracteristice de transfigurare spirituală a naturii omeneşti. Ea e 
frecventă printre sfinţii Bisericii Ruse şi unul din cazurile cele mai elocvente este 


Ibid., p. 95. 



26 


37 

acela al Sfântului Serafim din Sarov , trăitor la începutul veacului al XlX-lea, 

38 

pe care îl citează Serghie Bulgakov . 

Ea e viaţa pe culmile supreme ale spiritului creştin. 

Şi iată de ce, sprijiniţi pe ramura cugetării teologice şi pe experienţa geniilor 
ortodoxe, ne simţim suficient de îndreptăţiţi să dăm definiţia pe care am dat-o, şi 
anume că: 

Teologia mistică e ştiinţa îndumnezeirii omului. 


Serafim din Sarov (1759-1833), faimos stareţ şi om duhovnicesc rus de la începutul secolului XIX, 
cu o imensă popularitate în Rusia, canonizat în 1903. (n.ed.) 

Sergiu Bulgakoff, Ortodoxia, trad. Nicolae Grosu, Sibiu, 1933, p. 190. 

Serghie Bulgakov (1871-1944), filozof religios şi teolog rus, convertit de la marxism la idealism 
şi apoi devenit preot; autorul unei masive opere filozofico-teologice dominate de o interpretare so- 
fiologică a teandrismului creştin, (n.ed.) 



Prelegerea a IlI-a 


Teologia spirituală[, împărţire] şi metodă 


Teologia mistică, aşa cum am defmit-o noi, ca ştiinţă a îndumnezeirii omului, 
are două aspecte diferite, care atârnă de punctul de vedere din care o privim, şi tot 
astfel două criterii metodice de urmat, după cum vrem s-o studiem sub latura 
teoretică sau sub latura experimentală, practică. 

Prima chestiune e una de împărţire generală a materiei. 

A doua chestiune e una de metodă. 

Să vorbim pe rând despre fiecare. 

I. Chestiunea împărţirii materiei. 

Am spus că în Apus, în limbajul teologic curent, obiectul acestei discipline 
poartă numele de teologie ascetică şi mistică. Aceasta nu înseamnă nici o inova¬ 
ţie, fiindcă atât noţiunea de ascetică, cât şi aceea de mistică sunt conţinute în 
tezaurul dintotdeauna al teologiei creştine, iar îmbinarea lor în aceeaşi titulatură 
nu reprezintă decât necesitatea de a sistematiza o materie vechi-familiară vieţii 
creştine. 

în general vorbind, viaţa creştină are un caracter teandric, adică ea e o îmbinare 
de element supranatural şi de element natural sau de element dumnezeiesc şi de 
element omenesc. Fără unul din aceste două elemente nu se poate concepe viaţa 
creştină. Dacă am limita pe om în sfera propriilor sale puteri, adică în sfera natu¬ 
rii din care face parte, religia creştină, adică religia adevărată, n-ar putea să aibă 
loc. Natură înseamnă ceea ce este creat de Dumnezeu. Mineralele, vegetalele, 
animalele, omul şi îngerii înşişi sunt creaturi ale lui Dumnezeu. Dar nici omul şi 
nici îngerii nu sunt în stare prin ei înşişi să stabilească un raport viu şi continuu 
cu Dumnezeul personal şi adevărat, raport care constituie religia. Omul în stare 
de natură e în stare de păcat. Chipul lui Dumnezeu adâncit în sufletul lui e întu¬ 
necat prin cădere. Sub raport religios, prin urmare, aspiraţia omului către Dum¬ 
nezeu există, sau, cum am numit-o noi: dorul de Dumnezeu. Şi acest dor există în 

virtutea faptului că, chiar sub păcat fiind, chipul sau imaginea lui Dumnezeu n-a 
dispărut din suflet. El continuă să existe acolo în mod întunecat sau, ca să ne 
exprimăm printr-o analogie imperfectă, asemenea negativului unei fotografii ce 
n-a fost încă developată. Aceasta înseamnă, cu alte cuvinte, că spiritul religios al 
omului, dornic de adevărul absolut, se găseşte într-o stare nebuloasă când, în 
căutarea lui Dumnezeu, el confundă creaturile cu Creatorul, cum se exprimă atât 
de lapidar Sfântul Pa vel [cf. Rm 1, 23]. De aceea, miturile religiilor naturale, 
create de om în căutarea lui Dumnezeu, nu sunt decât visuri în stare de veghe. 
Ele ne dovedesc tocmai că omul în stare de natură, adică limitat la sfera proprii¬ 
lor sale puteri, nu e capabil de religie autentică. Sub acest raport, întruparea Cu¬ 
vântului în chip de om înseamnă readucerea la strălucire a chipului lui Dumnezeu 

din sufletul omenesc sau, mai mult decât atât, după cum spune Sfântul Vasile cel 

Mare: „Dumnezeu S-a făcut om pentru ca noi, oamenii, să ne îndumnezeim” . 
Să ne îndumnezeim, dar iniţiativa acestei îndumnezeiri aparţine lui Dumnezeu şi 
ea corespunde acelei aspiraţii confuze, dar fireşti, acelui dor omenesc de Dumne¬ 
zeu, care persistă în starea de păcat. 

Prin urmare, adevărata religie, ca viaţă teandrică realizată, e o colaborare dintre 
Dumnezeu şi om sub iniţiativa harului dumnezeiesc. Prin creştinism, mântuirea e 
dată tuturor în posibilitate. Dar această posibilitate devine o realitate individuală 
prin actul de fiinţă liberă al omului de a colabora la lucrarea mântuirii. Căci noi, 
după cum ne învaţă Sfântul Pavel [cf 1 Co 3, 9], suntem împreună-lucrători, 
suntem colaboratori ai lui Dumnezeu la opera mântuirii sau a sfinţeniei sau a 
îndumnezeirii. Fără voia Lui, nimeni nu se mântuieşte, nimeni nu se sfinţeşte, 
nimeni nu se îndumnezeieşte. Aceasta ar anula demnitatea de fiinţă liberă a omu¬ 
lui. Mântuirea e condiţionată între altele şi de voinţa noastră şi, intrinsec, de gradul 
de intensitate al acestei voinţe. 

Mistica, am spus noi, reprezintă culminaţia vieţii creştine teandrice, dar ea nu 
este întreaga viaţă creştină. Viaţa creştină în general are diferite grade de intensi¬ 
tate, după harurile care o stimulează şi o desăvârşesc şi după tăria voinţei de a 
participa la aceste haruri. Astfel vom înţelege distincţia dintre mistică în special 
şi dintre morală în general. Morala constă din anumite legi care sunt codificarea 
poruncilor dumnezeieşti. îndeplinirea acestor legi, începând de la un minimum 
necesar, constituie viaţa creştină în general. Dar viaţa creştină, concepută chiar la 
un nivel minimal, nu mai e viaţă naturală, ci viaţă supranaturală, de vreme ce 
începutul ei e botezul prin care am intrat sub har. Practicarea virtuţilor morale şi 
teologice, credinţa şi faptele bune, contactul organic cu Sfintele Taine, toate se 


Citatul îi aparţine de fapt Sfântului Atanasie cel Mare (295-373), Despre întruparea lui 
Dumnezeu 54; PG 25, 192. (n.ed.) 

petrec într-o colaborare permanentă a creştinului cu harul dumnezeiesc şi aceasta 
dă vieţii creştine teandrice un caracter supranatural. Viaţa creştină în general cere 
îndeplinirea unui minimum de condiţii necesare mântuirii, condiţii prevăzute în 
legile moralei. 

Cum se înfăţişează acum mistica faţă de morală? 

Noi ştim că în afară de obligaţiile necesare oricărui creştin pentru a se mântui, 
există bunăoară şi sfaturile evanghelice, care sunt lăsate la libera voie a fiecărui 
creştin să le îmbrăţişeze în vederea unui plus de sfinţenie sau de desăvârşire, 
îndeplinirea lor e în legătură cu haruri dumnezeieşti, care se adaugă celor obiş¬ 
nuite în viaţa creştină codificată prin morală. Dacă morala cere un minimum de 
obligaţii necesare mântuirii, mistica oferă un maximum de posibilităţi convenabile 
îndumnezeirii. Privită sub raportul intensităţii, mistica reprezintă gradul suprem 
de viaţă teandrică, de viaţă omenească transfigurată prin har; privită sub raportul 
cantitativ, al extensiei, ea are o sferă mai restrânsă decât sfera vieţii creştine, mo¬ 
rale. Creştinii sunt mulţi, dar sfinţii sunt mai puţini. 

Acum să revenim la prima chestiune care ne preocupă, aceea a distincţiei dintre 
mistică şi asceză şi a legăturii dintre ele. în legătură cu această chestiune stă îm¬ 
părţirea materiei ce o avem de studiat. 

Din cele spuse până acum, am văzut că viaţa creştină în general, întemeiată pe 
legile moralei, constă dintr-o colaborare neîntreruptă a omului, care se străduieşte 
pentru a dobândi mântuirea, cu Dumnezeu, Care îl ajută prin har pentru a o do¬ 
bândi. Am înţeles de asemenea că viaţa mistică e tot o colaborare teandrică, privită 
însă la un grad maxim de intensitate, în comparaţie cu cea dintâi, care cere un 
minim necesar de la care porneşte ascendent opera mântuirii. Spre culmea vieţii 
mistice însă, cu cât înaintăm în sus, cu atât dăm de limita puterilor omeneşti, 
oricât de intensificate ar fi ele de încordarea eroică a voinţei. Limita de sus a 
puterilor omeneşti nu înseamnă totuşi limita vieţii mistice. Căci, în realitate, viaţa 
mistică propriu-zisă, adică viaţa în Dumnezeu, începe abia dincolo de limita pu¬ 
terilor omeneşti. Cu cât înaintăm mai sus pe scara desăvârşirii, cu atât contribuţia 
puterilor omeneşti se diminuează din ce în ce mai mult până la dispariţia aparen¬ 
tă, iar contribuţia harurilor dumnezeieşti sporeşte în măsură mai mare până la 
covârşirea omului prin lumina cerească. Transfigurarea dumnezeiască a fiinţei 
omeneşti, purificate şi iluminate, e o lucrare de caracter supranatural a harurilor 
mistice, sub energia cărora omul devine, ca să zicem astfel, o pastă spiritualizată 
şi pasivă ce ia forma pe care i-o dă Duhul Sfânt. Voinţa umană capătă atunci înti- 
părirea voinţei divine. Viaţa mistică e viaţa deiformă, e participarea prin asemă¬ 
nare, prin filiaţie adoptivă, la Dumnezeire. Dar până la acest moment culminant. 

de asimilare pasivă a Dumnezeirii, există încordarea activă până la eroism a voinţei 
de purificare şi de iluminare sub conducerea harului. 

Lucrarea aceasta eroică a voinţei de purificare şi de iluminare sub acţiunea 
harică, pentru a pregăti fiinţa omenească să primească cununa deiformă a sfinţe¬ 
niei, se numeşte asceză. 

E foarte greu de stabilit o limită precisă între mistică şi asceză. Orice domeniu 
unde intră în consideraţie harurile dumnezeieşti şi acţiunea lor asupra omului e 
un domeniu de imponderabile şi de subtilităţi în faţa cărora mintea cea mai ascu¬ 
ţită nu poate face decât precizări aproximative. Aici în special suntem într-unul 
din cele mai subtile domenii ale teologiei. Specialiştii apuseni, cu a lor cunoscută 
tendinţă catolică de a pune în toate precizări infinitezimale, nu izbutesc să fie de 
acord în ce priveşfe delimitarea cât de aproximativă dintre mistică şi asceză. 
Dictionnaire de spiritualite, care e o lucrare capitală şi unică până azi în această 
ramură teologică, redactat de cele mai versate competenţe, ne pune la îndemână o 
serie de păreri, dintre care unele înglobează prea mult din mistică în sfera ascezei, 
iar altele prea mult din asceză în sfera misticii. Concluzia la care ajunge pomeni¬ 
tul dicţionar este că aici e vorba de două aspecte diferite ale aceloraşi fapte intim 
legate între ele şi complementare unele altora: 

„Ascetica se ataşează părţii active a vieţii spirituale, părţii de cooperare pe care 
Dumnezeu ne-o cere nouă, silinţelor ce se cer din partea noastră, iar mistica, 
dimpotrivă, se ataşează aspectului pasiv, lucrării harului în noi, iniţiativelor 
lui Dumnezeu, pe care noi trebuie numai să le urmărim şi care nu-i aparţin 
decât Lui”^*^. 

în limbajul nostru răsăritean, viaţa duhovnicească este un fapt teandric culmi¬ 
nant şi, ca atare, dacă-1 considerăm din punct de vedere divin, avem aspectul lui 
mistic propriu-zis, iar dacă îl considerăm din punct de vedere omenesc, avem 
aspectul lui ascetic. Pentru împărţirea materiei, socotim acest îndoit criteriu ca 
fiind cel mai potrivit. în progresul ascendent al vieţii duhovniceşti, care constă, 
după cum vom vedea, din trei mari etape, determinate de părintele misticii creştine, 
Dionisie Areopagitul, vom ţine seamă, prin urmare, întâi de participarea omului, 
participare care constituie asceza, şi apoi de acţiunea harurilor şi darurilor dum¬ 
nezeieşti, care constituie mistica propriu-zisă. 

înainte de a păşi mai departe, e de trebuinţă să ne lămurim mai bine asupra 

termenului de asceză. 

Etimologic , el derivă din verbul grecesc askeo. 


Dictionnaire de spiritualite, tome I, fasc. IV, col. 1013. 
““ Ibid., col. 939. 

Atât verbul askeo, cât şi substantivele askesis = „asceză” şi asketes = „ascet”, 
au în elina clasică diferite însemnări care, după Dictionnaire de spiritualite, se 
împart în trei categorii: fizică, morală şi religioasă. 

în sens fizic, asceză înseamnă „exerciţiul forţelor trupeşti”. La greci, asceţii 
sunt atleţii şi soldaţii deprinşi cu arta războiului. 

în sens moral, asceza e exerciţiul fdozofic al virtuţii, al inteligenţei şi al voin¬ 
ţei. în spirit socratic, ea e „strădania calculată şi metodică de a elibera sufletul de 
pasiunile rele”. 

Filon din Alexandria [15 î.Hr.-54 d.Hr.] adaugă sensului moral şi unul religios 
întrucât, pentru el, asceza este exerciţiul metodic care perfecţionează sufletul şi-l 
pregăteşte pentru contemplaţia lui Dumnezeu. 

în creştinism sensul acesta trece ca o moştenire din filozofia eclectică a lui Filon. 
La Sfântul Pavel, care dă Bisericilor întemeiate de el sfaturi atât de insistente 
şi îndemnuri de exercitare a virtuţilor creştine, întâlnim ideea, fără să întâlnim 
termenul. Pentru el deprinderea creştinului în virtuţile duhovniceşti e analogă cu 
deprinderea atletului în gîmnazîul elîn [cf. 2 Tim 2, 5; 1 Co 9, 24]. 

Pentru generaţia următoare de scriitori bisericeşti, creştinul desăvârşit a numit 
atlet, de unde a rămas desigur expresia de „atlet al lui Flristos”. 

Abia cu Clement Alexandrinul şi cu Origen termenii de asceză şi ascet se înce¬ 
tăţenesc în terminologia creştină. Omul desăvârşit în sensul nostru se numeşte 
acum ascet, iar asceza e ajungerea, prin renunţări, la viaţa desăvârşită. Treptat, 
termenii aceştia capătă un colorit specific monahal; mănăstirea se numeşte 
askethria, iar „ascetice” se numesc regulile vieţii călugăreşti cunoscute sub nu¬ 
mele Sfântului Vasile cel Mare. 

Astfel, în creştinism, cele trei înţelesuri diferite ale ascezei eline se contopesc, 
prin flacăra credinţei, într-o singură disciplină severă de eroism specific care 
duce la cucerirea vieţii duhovniceşti. Exerciţiile fizice ale vechilor gimnazii şi 
palestre, care dezvoltau forţele trupeşti ale atletului pentru exhibiţia spectacolelor 
teatrale, se aplică acum aceluiaşi trup, dar în sens contrar: pentru mortîfîcarea 
forţelor lui, ca sufletul să devină liber şi apt de asemănarea cu Flristos. Conceptul 
moral şi religios, separate în gândirea păgână, se contopesc în creştinism prin 
exerciţiul neîndurat al purificării radicale a sufletului şi al iluminării lui prin vir¬ 
tuţile practicate pentru a-1 spiritualiza şi a-1 face vrednic de darul contemplaţiei 
mistice. Asceza e acum un eroism nou al atletului lui Flristos, pregătit nu pentru 
cucerirea orgolioasă a lumii, ci prin renunţarea drastică la lume şi la sine însuşi, 
pentru cucerirea cerului. Ea e canonul durerii şi al suferinţei, la capătul căreia se 
aşteaptă explozia de voioşie a biruinţei spiritului. Asceza e patima, crucificarea şi 
moartea în Flristos cu credinţa învierii întru El. în sens autentic ortodox putem 

spune că asceza e chipul lui Hristos Cel îngropat, iar mistica e chipul lui Hristos 
Cel înviat în slavă dumnezeiască. Căci centrul vieţii duhovniceşti ortodoxe e 
lisus Hristos, Dumnezeu înomenit pentru ca noi să ne îndumnezeim. Şi precum 
moartea e un lucru şi învierea alt lucru, Hristos rămânând unul şi acelaşi, tot ast¬ 
fel faptul teandric al misticii e unul, ridicându-se ca un pisc de munte cu poalele 
muiate în umbra suferinţei şi vârful inundat de lumina slavei dumnezeieşti. 

Asceza şi mistica dau împreună, ca rezultat, viaţa spirituală sau viaţa duhovni¬ 
cească. Teologia ascetică şi mistică se mai numeşte cu un singur calificativ teologia 
spirituală. Când vorbim despre lucrările şi rezultatele ascetico-mistice, vorbim de 
fapt despre spiritualitate. în noţiunea de spiritualitate se cuprinde, prin urmare, 
atât strădania continuă de a modela trupul şi sufletul prin tehnica ascezei, cât şi 
acţiunea harului prin care omul se spiritualizează. Dar cum acest cuvânt de spiri¬ 
tualitate în vremea noastră a căpătat o serie de înţelesuri derivate şi de întrebuin¬ 
ţări abuzive, ce stârnesc o atmosferă de confuzie în jurul lui, trebuie să spunem 
de la început că sensul original şi autentic al spiritualităţii e creştin, adică tean¬ 
dric, şi nu poate fi altfel. Să căutăm să ne lămurim. 

Există un singur Spirit Sfânt , zice Origen, şi totuşi sunt atâtea spirite sfinte 
câţi creştini în care sălăşluieşte Duhul Sfânt. Sunt deci spirite omeneşti şi un Spi¬ 
rit Dumnezeiesc. Spiritul dumnezeiesc e necreat şi e una din ipostazele Sfintei 
Treimi. Spiritele omeneşti, dimpotrivă, sunt create precum create sunt şi spiritele 
îngereşti. între ele există o deosebire fundamentală, fiindcă această deosebire e de 
natură, iar nu de grad: Spiritul dumnezeiesc e natură necreată, spiritele celelalte 
sunt natură creată. Această distanţă nu se poate suprima, căci atunci spiritele 
create ar fi identice cu Spiritul necreat. Dar ea se poate reduce, ca să zicem astfel, 
prin facultatea divină a asimilării harice, prin acţiunea de coborâre a Duhului 
Sfânt, loan Damaschinul e foarte limpede când ne învaţă că sufletul nu e nici de o 
fiinţă cu Divinitatea, dar nici una cu materia: 

„Ceea ce e netrupesc, nevăzut şi fără formă îl gândim în două moduri, unul după 

fiinţă, altul după har; unul din natură astfel, celălalt în comparaţie cu materia 

rudimentară. Necorporalitatea lui Dumnezeu e după natură; a îngerilor însă, a 

demonilor şi a sufletului e după har şi în comparaţie cu materia 
43 

rudimentară” . 

în ce priveşte sfera creaturală omenească, am întrebuinţat însă două cuvinte: 
suflet şi spirit. Şi ştim că sufletul e creat şi spiritul de asemenea e creat. Dar în¬ 
seamnă oare aceste două cuvinte două lucruri imateriale deosebite şi existente ca 


în acest pasaj „spirit” trebuie luat cu sensul de inteligenţă, minte (nous). (n.ed.) 
lOAN Damaschinul, Expunerea exactă a credinţei ortodoxe II, 12. 

atare în om? Această întrebare îşî are rostul eî întrucât, chîar dacă suntem teologi, 
ne găsim uneori în nelămurire când e vorba să precizăm ce e sufletul şi ce e spiri¬ 
tul în sfera creaturală umană. Pentru a ieşi din această confuzie, trebuie să ştim că 
spiritul nu e ceva aparte faţă de suflet. Şi, în această privinţă. Sfântul loan 
Damaschinul ne lămureşte limpede că „sufletul nu are un spirit deosebit de el 

însuşi, ci spiritul e partea cea mai pură din el; căci precum e ochiul în trup, aşa e 

spiritul în suflet” . Prin urmare, spiritul nu e altceva decât un organ al sufletului, 
şi anume organul cel mai pur, cel mai nobil, cel mai perfecţionat, partea cu ade¬ 
vărat superioară din sufletul omenesc. Suflet au şi celelalte vieţuitoare, dar dintre 
creaturile văzute singur omul are în sufletul său spirit. în limba greacă spiritul 
omenesc înţeles astfel se numeşte nous [minte]. Pentru cugetarea creştină, el fiind, 
ca să zicem astfel, vârful superior al sufletului, e în acelaşi timp locul prin care 
Dubul dumnezeiesc comunică cu fiinţa omenească. Pentru Origen, el este organul 
revelaţiei harice în om: 

„Precum lumina corporală îşi arată celor cu ochi sănătoşi atât propria ei pre¬ 
zenţă, cât şi aceea a obiectelor ce cad sub simţuri, tot astfel Dumnezeu, pătrun¬ 
zând printr-o anumită virtute în acest nous al fiecăruia — cu condiţia ca gândi¬ 
rea să nu fie înnegurată şi să nu aibă vreo piedică din partea patimilor —, se 

revelează El însuşi şi revelează şi celelalte obiecte inteligibile raţiunii iluminate 

de lumina sa” . 

înţelegem astfel că spiritul omenesc, pentru a deveni capabil de o revelaţie din 
partea lui Dumnezeu, trebuie să fie purificat şi iluminat, adică pregătit după 
modul ascetic. Misticul german Johannes Tauler [1300-1361] spune acelaşi lucru 
când deosebeşte în suflet un Grund şi un Gemiit. Grund-u\ e străfundul, e partea 
cea mai din adânc a sufletului, indeterminabilă şi inefabilă, care constituie locul 
de sfânt popas al Divinităţii în fiinţa omenească. Dacă ne putem exprima astfel, 
Grund-ul, după Tauler, e faţa sufletului necontenit întoarsă către abisul Divinită¬ 
ţii, de unde a pornit şi cu care se înrudeşte prin chipul lui Dumnezeu imprimat în 
el. Precum floarea-soarelui se întoarce necontenit în partea de unde vine lumina 
astrului ceresc, tot astfel spiritul purificat, care e floarea sufletului, se îndreaptă 
mereu spre lumina dumnezeiască, raţiunea lui de a fi. 

Viaţa spiritului care constituie spiritualitatea e deci viaţă după modul divin. Fără 
atingerea sfinţitoare a Duhului Sfânt nu se poate concepe o spiritualitate. Ea e 
condiţionată de renaşterea „din apă şi din Duh” prin care se trezeşte şi se călău¬ 
zeşte spre adevăratul lui destin dorul de Dumnezeu îngropat în sufletul omenesc. 


Ibid. 

Origen, In Psalm IV, 7. 

Numai omul renăscut în har poate deveni om duhovnicesc, sau om spiritual. Ex¬ 
presia aceasta celebră vine, cum ştim, de la Sfântul Apostol Pavel. Omul care nu 
s-a născut a doua oară prin har e „om pământesc”. El nu-i place lui Dumnezeu. 

„Voi însă nu mai sunteţi pământeşti, ci duhovniceşti, dacă Duhul lui Dumne¬ 
zeu locuieşte în adevăr în voi. Dacă n-are cineva Duhul lui Hristos, nu este al 
Lui” {Rm 8, 9). 

în viaţa ultimă şi mistică îndeosebi joacă un mare rol deosebirea oamenilor în 
pământeşti şi duhovniceşti sau, cu alţi termeni, în psihici şi pnevmatici. Psihic e 
omul al cărui spirit e îndreptat către lucrurile creaturale. în vechea gândire orto¬ 
doxă, prin termenul de psihici se desemnau oamenii nebotezaţi. Pnevmatic e, 
dimpotrivă, omul renăscut în har, care trăieşte după modul divin. Unul e „omul 
din afară”, care trăieşte după simţuri; celălalt e „omul dinăuntru”, care trăieşte 
după Duh şi în Duh. 

Ideea renaşterii în Duh însufleţeşte într-o măsură imensă vechea cugetare a Or¬ 
todoxiei. Rolul mistic al devenirii omului psihic în pnevmatic îi revine Bisericii. 
Dacă Hristos e mirele. Biserica e mireasa Lui, binecuvântată cu germenii harului. 
De ce spunem noi şi astăzi, cu o expresie banalizată, că Biserica e mama noastră, 
e maica Biserică? Fiindcă Ortodoxia clasică o numeşte născătoarea creştinilor. 
Biblicul verset: „Creşteţi şi vă înmulţiţi” [Fc 1, 28], dacă a avut cumva un sens 
literal biologic, în tălmăcirea mistică el are un sens pnevmatologic. Biserica e 
concepută ca suferind mereu de binecuvântatele dureri ale facerii. Şi ea va suferi 
astfel până când lumea întreagă se va naşte din apă şi din Duh şi va deveni creştină. 
Metodiu din Olimp tălmăceşte în modul următor rolul mistic al Bisericii: 

„Ea sufere de durerile facerii până când toate neamurile vor fi intrat în ea; ea 
poartă în pântece şi naşte din nou pe psihici pentru a face din ei pnevmatici; 
pentru acest motiv, ea e mamă. Precum concepe femeia şi aduce pe lume în 
cursul timpului un om deplin, astfel se poate zice: Biserica primeşte îneontinuu 

în sânul ei pe cei care aleargă către Cuvântul, îi modelează după asemănarea şi for- 

ma lui Hristos şi face din ei, în cursul timpului, cetăţeni ai fericitei veşnicii” . 

Fără îndoială, rolul acesta de născătoare pnevmatică atribuit Bisericii prin 
asemănare cu Fecioara Maria, Născătoarea de Dumnezeu cea plină de dar, n-a 
încetat nici azi şi nu va înceta până la sfârşitul lumii. Dar noi, care am pierdut 
prin învârtoşarea inimii simţul acela dumnezeiesc de înţelegere, despre care vor¬ 
beşte Origen, spunem în limbajul curent prea puţin când vorbim de „Biserica 
misionară şi misionarismul ei”. 

Metodiu, Banchetul VIII, 6. 

Mai târziu, când numărul adulţilor convertiţi la creştinism şi renăscuţi prin botez 
se diminuează, iar Taina iniţierii se administrează mai ales pruncilor neştiutori, şi 
totodată când viaţa monahală ia o dezvoltare extraordinară, rolul renaşterii pnev- 
matice apare pe alt plan, mai restrâns, dar nu mai puţin însemnat. El se personifică 
acum în figura „părintelui duhovnicesc”, adică a directorului spiritual, despre care 
vom vorbi mai târziu, şi care iniţiază pe ucenici în arta ascezeî şî în tainele înalte 
ale vîeţîî mistice. Părinţii duhovniceşti sunt socotiţi acum adevăraţi născători 
pnevmatici. Considerarea lor e atât de adâncă şi merge până acolo, încât „fiiî 
duhovniceşti”, adică ucenicii iniţiaţi, îşi reneagă nu o dată părinţii de sânge în 
favoarea celor spirituali. Istoria mistică a monahismului e plină de asemenea 
cazuri. Să amintim unul dintr-o mie, pe care îl găsiţi în biografia Sfântului Simeon 
Noul Teolog. 

Sfântul Simeon avea între alţii un ucenic plin de râvnă, pe nume Arsenîe. 
Intr-o zî bate la poarte mănăstirii mama Iul după trup care, topindu-se de dorul 
fiului, voia să-l vadă neapărat. Portarul mănăstirii rezistă. Ea declară că nu se va 
mişca de acolo până nu va vedea pe cel dorit. Portarul, în sfârşit, îl vesteşte pe 
Arsenie. Ce credeţi că face fiul la auzul acestei veşti? Refuză categoric să-şl vadă 
propria mamă! Şi se explică în modul următor: 

„Eu sunt mort pentru lume de acum încolo. Cum, frate, să mă întorc eu înapoi? 
Cum aş mai revedea pe cea care m-a născut în trup? Eu am un părinte după 
duh, de la care primesc zilnic laptele preacurat al harului dumnezeiesc, adică 
părintele meu întru Dumnezeu. Tot el e şî maica mea pentru că el m-a născut în 
duh, precum s-a zis, şî el m-a încălzit în sânul său ca pe un prunc nou-născut. 

Niciodată nu voi primi să-l părăsesc ca un dezertor ca să merg la ea, chiar dacă 

mi s-ar spune că şi-a dat sufletul la poartă” . 

Trei zile a aşteptat sărmana mamă la poartă, dar a fost în zadar: niciodată nu 
şî-a mai văzut fiul dorit. 

Episodul acesta, foarte caracteristic pentru spiritualitatea bizantină, e de o cru¬ 
zime sălbatică dacă îl considerăm pe planul omenesc sau „psihic”. El apare su¬ 
blim însă pe planul duhovnicesc şî e în perfectă conformitate cu Evanghelia, care 
porunceşte ruperea legăturilor de sânge pentru viaţa pnevmatică, şi cu Apostolul 
Pavel, care zice: 

„Sunt bine încredinţat că nici moartea, nici viaţa, nici îngerii, nici stăpânirile, 
nici puterile, nici lucrurile de acum, nici cele viitoare, nici înălţimea, nici 

,Un grand mystique byzantin”, p. 61. 

adâncimea, nici altă făptură nu vor fi în stare să ne despartă de dragostea lui 

Dumnezeu, care este lisus Hristos, Do mn ul nostru” {Rm 8, 38-39). 

Pentru a ne lămuri şi mai bine asupra spiritualităţii, să ne referim la cuvintele 
Păstorului celui bun din Evanghelia după loan: 

„Eu am venit pentru ca (lumea) viaţă să aibă şi mai multă să aibă” \In 10, 10]. 

De ce zice Hristos întâi: „viaţă să aibă”, apoi: „şi mai multă să aibă”? Pentru 
ca noi să înţelegem bine două lucruri: întâi, că viaţa adevărată, viaţa teandrică, nu 
e posibilă decât după ce ai murit în botez şi te-ai născut din nou în Hristos la 
„lumina cunoştinţei”, al doilea, că această viaţă nouă e de diferite grade de sfin¬ 
ţire, începând de la botez şi până la glorificarea veşnică. Ea trebuie să sporească 
necontenit în har şi înţelepciune. 

Cum să avem viaţă în Hristos o cunoaştem din regula moralei că: tot omul tre¬ 
buie să îndeplinească un minimum de obligaţii necesare mântuirii, dacă vrea să 
fie mântuit. 

Cum să avem mai multă viaţă în Hristos o putem cunoaşte din ascetică şi mis¬ 
tică, adică din doctrina spirituală a îndumnezeirii omului. 

11. Dar înainte de a începe expunerea acestei doctrine, e nevoie să vorbim, pe 
scurt, şi de a doua chestiune anunţată la începutul acestei prelegeri, chestiunea 
metodei. 

Sunt trei metode pe care le-am putea urma în expunerea doctrinei spirituale: 
1) o metodă teoretică, 2) o metodă descriptivă, 3) o metodă combinată din primele 
două. 

Metoda teoretică constă din expunerea teologică a elementelor dogmatice şi 
morale care constituie raţiunea de a fi a vieţii spirituale sau duhovniceşti. Ea e o 
metodă deductivă, întrucât din expunerea generală teoretică putem formula con¬ 
cluzii care să ne lumineze asupra faptelor reale ale vieţii spirituale. Strict aplicată, 
această metodă înfăţişează inconvenientul că lasă în afară faptele însele, adică 
experienţa mistică în care putem verifica valabilitatea principiilor teoretice. 

Metoda descriptivă are în vedere tocmai faptele experienţei mistice — viaţa 
trăită —, pe care le înfăţişează în caracterele lor deosebitoare; examinarea acestor 
caractere specifice poate să ducă, pe cale inductivă, la cauzele experienţei misti¬ 
ce, adică la principiile teoretice de care am pomenit mai sus. Dar această metodă 
inductivă singură ne poate duce în eroare. Faptele experienţei mistice sunt foarte 
complexe. Unele din ele au numai o aparenţă mistică înşelătoare. Dacă sunt fapte 
mistice, care aparţin fără îndoială domeniului religios sau teologic, sunt altele 
care, sub aparenţe înşelătoare, aparţin în realitate domeniului psihopatologic. 

Necunoaşterea principiilor dogmatico-morale ne poate duce la confuzii şi la in¬ 
terpretări greşite. Lucrul acesta se întâmplă mai ales cu psihopatologii laici, care 
confundă atât de uşor domeniul psihiatric propriu-zis cu domeniul religios, ane¬ 
xând fapte de mistică pură psihopatologiei şi dând o interpretare cu totul greşită 
experienţei mistice. Veacul al XlX-lea a dat la iveală, mai ales în Apus, o nume¬ 
roasă literatură medicală, psihopatologică, ce are la bază această confuzie, în 
virtutea căreia experienţa mistică e interpretată raţionalist-materialist ca expresie 
a unor stări maladive, fără nici un suport cauzal în transcendent. 

Atitudinea aceasta a stârnit, cum era de aşteptat, o reacţie apologetică din par¬ 
tea ştiinţei religioase. Şi este în specîal meritul, de o însemnătate extraordînară, al 
ştîînţeî catolice franceze de a fi stabilit criterii sigure în examinarea faptelor de 
experienţă mistică şi în deosebirea lor de fenomenele psihopatologice cu înşelă¬ 
toare aparenţă religioasă. S-ar putea scrie astăzi un vast tratat de apologetică mis¬ 
tică întemeiat pe rezultatele acestei lungi şi complicate dispute între cele două 
direcţii descriptive, de interpretare a faptelor mistice. 

A treia metodă reiese ca o necesitate din semnalarea, chiar sumară, a insuficien¬ 
ţelor pe care le înfăţişează fiecare dintre cele două dintâi. Dacă metoda teoretică 
poate deduce concluzii luminoase în ce priveşte experienţa mistică, dar nu exa¬ 
minează faptele însele, şi daeă metoda descriptiv-inductivă, analizând minuţios 
faptele, poate să ducă la interpretarea lor greşită, mai ales când ignoră principiile 
dogmatico-morale, e necesară o metodă mixtă, teoretic-descriptivă care, expunând 
principiile, să le verifice în experienţa mistică, şi examinând această experienţă, 
să distingă în ea elementele conforme şî elementele neconforme cu principiile 
teologice ale vieţii spirituale. 

Noi vom urma, pe cât ne va fi posibil, această metodă teoretic-descriptivă, sau 
deductiv-inductivă, de sinteză teologică întemeiată pe analiza experienţei mistice. 
Pomul se cunoaşte după roade, omul după fapte. Oricât de imponderabile ar fi 
principiile harice, experimentarea lor în viaţa duhovnicească a sfinţilor le procla¬ 
mă sus şi tare glorioasa existenţă şi dumnezeiasca lucrare în om. 



Prelegerea a IV-a 

Izvoarele misticii ortodoxe 


Pentru Ortodoxie izvoarele misticii sunt izvoarele vieţii creştine în general. 
Dar viaţa creştină e viaţa în lisus Hristos pentru că El e „Calea, Adevărul şi Via¬ 
ţa” [In 14, 6], „Cine vrea să-Mi urmeze Mie să se lepede de sine, să-şi ia crucea 
şi să vine după Mine” [Mt 16, 24]. Viaţa creştină e astfel urmarea vieţii lui lisus 
Hristos sau imitaţia Lui. „Creştinul desăvârşit e chipul lui Hristos.” 

Caracteristica izbitoare de la început a misticii ortodoxe, în comparaţie cu alte 
varietăţi de mistică, este că ea e hristocentrică. Ortodoxia nu cunoaşte altă formă 
de spiritualitate. Hristos e viaţa, fiindcă El e însuşi Dumnezeu care a creat-o; 
Hristos e adevărul, fiindcă prin întruparea Lui am cunoscut esenţa vieţii; Hristos 
e calea, fiindcă urmând sau imitând umanitatea Lui putem ajunge la izvorul vieţii 
dumnezeieşti. Prin Hristos omul la Hristos Dumnezeu, iată metoda vieţii creştine 
şi a misticii ortodoxe. Studiind anul trecut mistica germană şi în special mistica 
lui Eckhart, am văzut că ceea ce deosebeşte această mistică e tendinţa ei centri¬ 
fugă faţă de lisus Hristos şi faţă de Biserică. în năzuinţa de cufundare în Divini - 
tatea anonimă şi nedeterminabilă, ea face abstracţie de umanitatea Mântuitorului 
şi de mijlocirea Sa, preferând să ne vorbească de Logos ca de un concept pur 
transcendent, aproape asemănător cu acela al filozofiei eclectice alexandrine. 
Biserica, de asemenea, care e trupul mistic al lui Hristos şi organ al Duhului 
Sfânt, e pentru mistica germană disparentă. Eckhart însuşi o consideră bună pen¬ 
tru oamenii inferiori, care nu se pot ridica singuri, ca dânsul, până la identificarea 
cu Divinitatea. 

Pentru mistica ortodoxă, singur Hristos e făuritor de „hristoşi”, adică de creş¬ 
tini desăvârşiţi, iar condiţia pentru a ajunge la această desăvârşire e naşterea cea 
de a doua din sânul maicii Bisericii, care e „născătoarea de dumnezei” după chi¬ 
pul Lecioarei Maria. 

Astfel, izvoarele principale ale misticii ortodoxe sunt Scriptura şi Tradiţia. 

Hristos cel istoric din Noul Testament e calea de urmat sau exemplul de imitat. 
Hristos cel euharistie din Biserică e însăşi hrana duhovnicească a organismului 
omenesc. Viaţa mistică e viaţă în har şî ea nu e posîbilă decât prin mijlocirea 
Celui prin care vine harul în lume. 

în Noul Testament găsim rostite de Mântuitorul însuşi îndreptăţirea, necesitatea 
şi posibilitatea contemplaţiei unitive, care e forma cea mai înaltă a desăvârşirii pe 

pământ. Au fost anumiţi teologi din câmpul protestant care au ridicat chestiunea 

dacă lisus Hristos a fost sau nu un mistic sau un extatic . 

Dar a pune o asemenea chestiune înseamnă a nega dumnezeirea lui lisus. Căci 
numai cine nu e Dumnezeu are nevoie de unirea în chip mistic cu Dumnezeu. în 
lisus Hristos divinitatea şi umanitatea sunt unite într-una şi aceeaşi persoană care 
constituie pentru mistică însăşi chezăşia reală şi vie a contemplaţiei unitive ase¬ 
mănătoare. Iar Hristosul euharistie, pe care îl oferă Biserica, e forma sigură a 
acestei uniri, de vreme ce împărtăşania e, după însăşi învăţătura Mântuitorului, o 
teofagie. 

Sfinţii Ortodoxiei, fie că au trăit contemplaţie unitivă, fie că n-au trăit-o, s-au 
învrednicit de cununa îndumnezeirii prin eroica imitaţie a lui Hristos cel istoric şi 
prin împărtăşirea cu El în Sfintele Taine. 

Pentru noî, exemplul cel mal edificator de viaţă mistică în lîsus Hristos pe care 
nî-1 îmbie Noul Testament e Apostolul Pavel, Imitator de Iubire fără margini al 
Mântuitorului, practicant al Sfintelor Taine şi cunoscător prin extaz al misterelor 
cereşti. Din epistolele sale doctrina mistică reiese cu o limpezime categorică şi e 
confirmată totodată prin propria sa experienţă de viaţă duhovnicească. 

Evanghelistul loan e un exemplu nu mai puţin strălucit. Idealul tuturor mi sticilor 
de mai târziu ai Ortodoxiei este acela de a fi „întocmai cu apostolii”, consideraţi 
ca unii care au atins culmile desăvârşirii. Hristos fiind Dumnezeu în persoană, 
apostolii devin modelele tuturor celor care, în adâncă smerenie, râvnesc la măsura 
cea mal înaltă a desăvârşirii. 

Prin urmare, izvoarele principale pe care se întemeiază viaţa mistică sunt: 
Sfânta Scriptură şi Sfânta Tradiţie. 

în ce priveşte teologia spirituală, elementele ei le găsim din abundenţă în scrie¬ 
rile Părinţilor bisericeşti. Trebuie să spunem însă de la început că în teologia or¬ 
todoxă nu avem la îndemână un tratat complet de spiritualitate — sau, dacă există 
cumva în vreo limbă ortodoxă modernă, noi nu-1 cunoaştem încă — în care să se 
fi sistematizat elementele ascezei şi elementele misticii. Izvoarele sunt foarte 
bogate, dar în mare parte necercetate şî nestudîate. Unele s-au tipărit la întâmplare, 
în decursul veacurilor, şi sunt astăzi rarităţi. Altele zac până în vremea noastră 

Edv. Lehmann [1862-1930], Mystik in Heidentum und Christentum[, Leipzig, 1908]. 

în manuscrisele bibliotecilor monahale. în ce priveşte mai ales perioada post- 
patristică, adică din veacul al IX-lea încoace, timp în care viaţa şi literatura mistică 
sunt în continuă dezvoltare, teologia ortodoxă modernă ne oferă atât de puţine 
ştiri, încât domeniul acesta se poate considera aproape ca necunoscut. în aseme¬ 
nea condiţii, încercarea noastră de a contura pe cât se poate liniile unei teologii 
spirituale ortodoxe are nevoie să fie considerată cu bunăvoinţa oricărui început 
de desţelenire a terenurilor de mult părăsite. Noi o facem cu conştiinţa tuturor 
imperfecţiunilor acestui început, dar cu nădejdea că poate, provocat de încercarea 
noastră, un altul mai vrednic se va ivi care să desăvârşească lipsurile şi imperfec¬ 
ţiunile noastre. 

Cu această mărturisire, ne încumetăm să schiţăm aici, oricât de necomplet, 
izvoarele pe temeiul cărora se poate sistematiza o teologie spirituală ortodoxă. 

Pentru perioada patristică lucrul e mai lesnicios. Chiar dacă ea nu e studiată 
îndeosebi sub unghiul ascetic sau mistic, găsim în orice tratat de patrologie indi¬ 
caţiile bibliografice necesare. Elemente de mistică şi mai cu seamă de ascetică 
întâlnim, împrăştiate în opera tuturor autorilor, începând cu Părinţii apostolici. 

Clement Alexandrinul [150-215] însă, şeful şcolii creştine alexandrine, e 

cel dintâi care dă o atenţie deosebită chestiunilor de teologie spirituală în cartea 

sa Pedagogul, dar maî ales în Stromate . Clement e filozof şi e creştin. Pentru el 
filozofia elină e ca Vechiul Testament: înainte-mergătoarea lui Hristos, şi pe acest 
temei el încearcă întâiul acord între filozofie şi creştinism. El încearcă să dea 
gnozei (cunoaşterii) păgâne, contemplaţiei platonice şi filoniene, precum şi apatiei 
stoice un conţinut creştin. întru cât a izbutit, deşi creştin convins, e o chestiune 
discutabilă. Pedagogul de care vorbeşte el e însuşi Domnul Hristos. Omul desă¬ 
vârşit e — pentru el filozoful — omul care se ridică la suprema cunoaştere: gnos¬ 
ticul. Această cunoaştere de caracter iniţiatic, ezoteric, e mai presus de credinţă. 
Ea e o contemplaţie. Deşi Clement vorbeşte repetat şi interesant despre contem¬ 
plaţie, consideraţiile sale nu sunt îndeajuns de limpezi ca să ne lămurim dacă e 
vorba de o contemplaţie intelectuală în sensul filozofiei eline sau de o contempla¬ 
ţie mistică în sens creştin. în această contemplaţie participă şi puterea iubirii. 
Pentru a ajunge la perfecţiunea cunoaşterii e necesară purificarea, asceza. Cle¬ 
ment vorbeşte pe larg de apatie, dar punând accentul prea mult pe impasibilitatea 
absolută a sufletului, ideea sa despre apatheia e mai mult stoică decât creştină, 
în general, influenţa filozofiei eline e prea puternică asupra lui, iar terminologia 
creştină e încă neprecizată în acest timp pentru a-i cere lui Clement distincţii bine 
conturate între felul de a gândi păgân şi cel creştin. Gnosticul său, adică ceea ce 


Operele lui Clement în PG 8 şi 9; trad. rom. pr. D. Eecioru, PSB 4 (Pedagogul) şi 5 (Stroma- 
tele), 1982. (n.ed.) 

înţelege el prin creştinul desăvârşit, e prea mult filozof pentru a fi un model de 
om duhovnicesc. 

Origen [185-254], elevul lui Clement şi urmaşul său la celebra şcoală teolo¬ 
gică alexandrină, deşi prietenos faţă de filozofia păgână, pe care o crede, ca şi 
dascălul său, derivată din Biblie, e mult mai desfăcut de influenţa acestei filozofii 
în ideile sale mistice. Aceste idei le găsim răspândite în Principii, în Contra 
Celsuni, în omilii şi în comentarii, între care comentariul la Cântarea Cântărilor 
e un exemplu pe care îl vor repeta aproape toţi marii mistici de mai târziu^*^. Căci 
poemul acesta fără moarte e imaginea literară a legăturii intime de iubire între 
Hristos şi toţi câţi aderă la El. Pentru omul de geniu Origen, care la vârsta de 18 ani 
era profesor universitar, cum am zice azi, temeiurile gândirii mistice sunt în 
Scriptură şi în acea tradiţie apostolică înţeleasă ezoteric, care joacă un rol atât de 
mare în veacurile de la început. Creştinii se împart în două categorii, ca şi la 
Clement: activii şi contemplativii. Activii sunt cei simpli, pentru care credinţa e 
suficientă şi pe care, totuşi, Origen nu-i dispreţuieşte. Contemplativii sunt „gnos¬ 
ticii”, care, pe lângă credinţă, se ridică la perfecţiune prin cunoaşterea mistică, 
socotită în filiaţia acelei tradiţii ezoterice apostolice de care am pomenit. Apro¬ 
fundarea cuvântului lui Dumnezeu, unită cu iubirea şi cu rugăciunea, duce la acel 
„simţ dumnezeiesc” de care am pomenit, şi care e un dar al harului de înţelegere 
a misterelor divine. E contemplaţia origenistă, înţeleasă mult mai creştin decât o 
putuse face Clement. Desăvârşirea sau îndumnezeirea nu e pentru Origen simpla 
contemplaţie filozofică, atât de echivoc exprimată de Clement, ea e un act moral 
de asemănare şi de participare la Divinitate. Origen distinge clar un progres în 
perfecţiune, de la începători până la suprema treaptă a unirii cu Hristos. Gnosticul 
său e un ascet în toată puterea cuvântului, fără aliajul clementin al elementului 
stoic. Origen e un adevărat anahoret, deşi trăieşte în lume. Abstinenţa sa care a 
mers până la ciuntirea trupului, postul riguros, odihna pe pământul gol, lepădarea 
de bunuri, viaţa continuă de rugăciune şi de contemplaţie, fac din el un anahoret 
care anticipează retragerile în pustie. Viaţa lui are o influenţă considerabilă asu¬ 
pra monahismului ce se dezvoltă ulterior. Gnosticul ascet despre care vorbeşte 
Origen e de fapt întrupat de el însuşi. Sunt, fără îndoială, şi unele greşeli de sem¬ 
nalat în concepţia sa mistică, precum sunt şi în domeniul dogmatic. Omul acesta 
a greşit destul fiindcă a cugetat enorm de mult într-o vreme când dogma ortodoxă 
nu era încă fixată. Concepţia sa despre rugăciunea care trebuie adresată numai 
Tatălui prin mijlocirea Fiului e, fireşte, prea limitată. Dar omul acesta, de o ame- 


Operele lui Origen în PG 11-17; trad. rom. pr. prof. T. Bodogae şi N. Neaga, PSB 6-9 (1981, 
1982, 1984): Despre principii (PSB 8, 1982), Contra lui Celsus (PSB 9, 1984), Omilii la Cântarea 
Cântărilor (PSB 6, 1981). (n.ed.) 

ţitoare înălţime a cugetării şi de o ariditate înspăimântătoare în disciplina ascetică 
pe care şi-o administrează, e un temperament de flacără în viaţa lui duhovnicească, 
iubirea lui divină îl face să-şi termine adesea scrierile cu rugăciuni fierbinţi, iar 
alteori îmbracă aspectul gingaş al idilei. El se doreşte ţinând în braţe pe pruncul 
lisus, aşa cum se va dori, peste o mie de ani, un Francisc din Assisi [1181-1226]. 

în epoca următoare începe să se dezvolte monahismul anahoret şi apoi mona¬ 
hismul cenobit. Asceţii primelor veacuri trăiau în lume. Acum se retrag în pustie 
sau se adună organizaţi în mănăstire. Izvoarele spiritualităţii monahale le găsim 

în dicteurile lui Antonie cel Mare [251-356], care nu ştia carte, în Viaţa lui^\ 

scrisă de Atanasie cel Mare [296-373], în regulile lui Pahomie [cca 290-346] şi 

în regulile Sfântului Vasile [330-379] , care constituie până azi baza monahis¬ 
mului răsăritean. De asemenea, în Instituţiile monahale şi în celelalte scrieri ale 
lui loan Cassian [360-430]^^. 

Philokalia , care, desigur, datează de mai târziu şi despre care pomenesc atât 
de des autorii ruşi şi cei occidentali când vorbesc de spiritualitatea ortodoxă, e o 
vastă antologie de scrieri patristice şi hagiografice, cu conţinut dogmatic, moral şi 
spiritual. Nu ştim încă dacă măcar părţi din ea au ajuns prin mănăstirile noastre. 

Noi avem însă Patericul sau „Cuvintele părinţilor bătrâni”^^, care e de aseme¬ 
nea o antologie în care experienţa duhovnicească a marilor anahoreţi este expusă 
sub formă de povestiri, de sfaturi, de sentinţe sau de anecdote bogate în înţeles 
spiritual. 

La acestea se vor adăuga mai târziu, pentru cunoaşterea vieţii duhovniceşti, 
hagiografiile. 

Macarie Egipteanul, care trăieşte în veacul al IV-lea şi căruia tradiţia îi 

atribuie cele 50 de Omilii duhovniceşti , nu se ştie cu siguranţă dacă e autorul 
lor. Unii critici moderni datează aceste omilii din veacurile al V-lea sau al Vl-lea. 
Dar indiferent de chestiunea autenticităţii, cartea aceasta e un monument al misti¬ 
cii răsăritene. Autorul e un călugăr care se adresează călugărilor pentru a-i edifica 


PG 26, 835-978; trad. rom. pr. D. Stăniloae, PSB 16, 1988. (n.ed.) 

PL 23, 61-99. (n.ed.) 

PG 31, 655-1428; trad. rom. I. Ivan, PSB 18, 1989. (n.ed.) 

PL 49-50; trad. rom. V. Cojocaru, D. Popescu, PSB 57, 1990. (n.ed.) 

Cf. N. Crainic, „Filocalia” (1938), infra p. 382-384. Ed. greacă Nicodim Aghioritul, Veneţia, 
1782; trad. slavonă Paisie Velicikovski, Moscova, 1793; trad. rom. pr. prof. D. Stăniloae, Filocalia 
[românească, FK\, 12 voi.: I-IV, Sibiu, 1946-1949; V-X, Bucureşti, 1975-1981; XI, Huşi, 1990; 
XII, Bucureşti, 1991. (n.ed.) 

PG 65, 71^40; trad. rom. mitrop. Grigorie Dascălul, 1828, 1930, 1990. (n.ed.) 

PG 34, 449-822; trad. rom. pr. Cicerone lordăchescu (1882-1966), Chişinău, 1931 şi 1932, şi 
N. Chiţescu, PSB 34, 1992. (n.ed.) 

asupra vieţii lăuntrice din punct de vedere ascetic şi mistic. El vorbeşte ca un 
învăţat, dar totodată ca unul care a experimentat darurile cereşti şi extazul. Pentru 
el mântuirea e numai prima treaptă a sfinţeniei. El are conştiinţa puternică a rău¬ 
lui din lume şi din om şi ştie că îndumnezeirea nu e posibilă decât prin eliberarea 
de patimi şi totala dăruire de sine lui Dumnezeu. Sufletul a fost creat după chipul 
Eui şi tinde să devină iarăşi chipul Eui. Spiritualitatea constă din strădanie ascetică, 
dar şi din lucrarea harului. în ridicarea spre Dumnezeu intră în consideraţie rolul 
negativ al diavolului şi războiul necontenit pe care îl duce împotriva omului. Dar 
sufletul biruitor din încercări e căutat de Dumnezeu ca o mireasă de mirele ei. 
Hristos e Cel care îl reînnoieşte cu viaţă dumnezeiască. Lepădarea de lume şi 
iubirea de Dumnezeu se răsplătesc, chiar aici pe pământ, cu lumina harică, ce se 
descoperă în extaz şi în viziuni. Această fericire momentană e însă numai o anti¬ 
cipare a „Sabatului veşnic” din lumea viitoare. Pentru Macarie, extazul e „cunu¬ 
nia” sufletului cu Dumnezeu, e revelaţia luminii cereşti. Cărţii acesteia, ce i se 
atribuie, i se dă atâta însemnătate, încât Macarie e numit uneori părintele misticii 

răsăritene. Bineînţeles, de autorii care îl consideră anterior lui Dionisie Areopagitul. 

Evagrie din Pont sau Ponticul [345-399] , care a scris între altele un 
tratat Despre rugăciune, e un origenist când distinge pe monahul contemplativ de 
monahul activ. încă din vechime, ortodoxia lui a fost nu o dată suspectată. Intere¬ 
sant, sub raportul filiaţiei ideilor, e faptul că loan Scărarul se inspiră din scrierile 

lui Evagrie, fără să-l urmeze în laturile suspectate. 

Marcu Pustnicul [sau Ascetul, secolul V] e citat adesea în scrierile ulte¬ 
rioare cu tratatul său Despre legea duhovnicească. 

Nil Sinaitul^*^ de asemenea, care a rămas prin celebrul său opuscul Despre 
rugăciune, scris într-adevăr cu o rară fineţe spirituală. 

Eerem Şirul [307-373] e un autor foarte fecund. Comentator asiduu al textelor 
biblice, orator de mare suflu şi poet inspirat, în toate scrierile sale preocupările 
morale şi ascetice sunt pe planul întâi. E un speculativ şi un experimental în ace¬ 
laşi timp, acest pustnic care a trăit într-o peşteră şi care s-a putut lăuda că n-a 
posedat cât a trăit pe pământ nici măcar toiag sau traistă. Poeziile sale sunt în 
mare parte închinate lui Hristos şi Fecioarei Maria. Unele au fost încorporate în 
cult ca rugăciuni. Pentru ele posteritatea i-a dat supranumele de „harpă a Duhului 


Opere incomplete în PG 40, 1213-1386 şi PG 79, 1165-1200; trad. rom. pr. prof. D. Stăni- 
loae, FR 1, 1947^, p. 39-93 {Despre rugăciune, p. 73-93). (n.ed.) 

PG 65, 893-1143; trad. rom. pr. prof. D. Stăniloae, FR I, 1947^, p. 230-327 {Despre legea 
duhovnicească, p. 230-247). (n.ed.) 

De fapt Nil Ascetul din Ancyra (f cea 430), PG 79; traducere românească Cuvânt ascetic, 
pr. prof. D. Stăniloae, FR 1, 1947, p. 151-220; tratatul Despre rugăciune este de fapt cel al lui 
Evagrie Ponticul care a circulat şi sub numele lui Nil. (n.ed.) 

Sfânt”. Cuvintele sale au avut şi au încă un prestigiu şi o răspândire extraordinară 
în viaţa monahală^ \ în anul 1920, cam târziu ce e drept, romano-catolicii l-au 
proclamat şi ei „învăţător al Bisericii”. 

Effem a creat o întreagă şcoală de spiritualitate în limba siriană. 

ISAAC AL Ninivei ne-a lăsat şapte cărţi tratând felurite chestiuni ale vieţii 
spirituale. Asceza e pentru el calea care duce la contemplaţie. Trăind în veacul al 
Vl-lea, când ies la iveală scrierile lui Dionisie, suferă într-o măsură influenţa lui. 
Isaac e un vizionar, ceea ce nu-1 împiedică să aibă consideraţii profunde şi lim¬ 
pezi asupra diferitelor faze ale misticii. 

lOAN ScÂRARUL, care trăieşte în veacul al Vl-lea, e autorul cărţii de renume 

universal Scara paradisului şi al Cărţii către păstor , cu sfaturi pentru superiorii 
mănăstirilor, loan se mai numeşte Sinaitul fiindcă şi-a petrecut viaţa în Muntele 
Sinai, locul de origine al marii mişcări mistice care este isihasmul; se mai numeşte 
şi Scolasticul nu numai fiindcă era un om învăţat, dar fiindcă opera sa a ajuns 

îndreptaml vieţii spirituale. Numele lui însă cel mai obişnuit e acela de loan Climax 
64 

(de la klimax = „scară”) . Scara paradisului e prima încercare considerabilă de 
sistematizare a experienţei ascetice şi mistice din veacurile anterioare, loan o face 
la cerere, cu scopul precis de a învăţa pe cei doritori de viaţă desăvârşită. E, prin 
urmare, o metodă ascetico-mistică. Scara e un simbol al progresului ascendent 
către desăvârşire. Ea are 30 de trepte — iarăşi un simbol —, fiindcă 30 de ani are 
viaţa ascunsă a Mântuitorului. Fiecare treaptă reprezintă o treaptă de desăvârşire. 
Din această concepţie a lui loan Scărarul ne încredinţăm definitiv, dacă mai era 
nevoie, că lisus Hristos e centrul misticii ortodoxe şi că, în afară de El, Ortodoxia 
nu concepe viaţă desăvârşită. 

Din cele 30 de trepte, primele 7 privesc pe începători, următoarele 19 pe pro- 
gresanţi şi ultimele 4 pe cei care se desăvârşesc. 

în primele 7 trepte se tratează despre lepădarea de lume. Monahul e un călător 
care trebuie să se simtă străin în această lume. Dar îndată ce a părăsit-o, demonul 
intervine cu amintirea lucrurilor lăsate în urmă şi cu arătarea dificultăţilor vieţii 
aride în care ai intrat. Eeac pentru acest rău e supunerea sau ascultarea călugă- 


Ed. Assemani, 6 voi. (3 siriace, 3 greceşti), Roma, 1732-1746; volumele greceşti au fost tra¬ 
duse în limba română de dascăli paisieni şi publicate la Neamţ, 3 voL, 1818-1823. (n.ed.) 

Isaac Şirul a trăit de fapt în secolul VII (f cca 690). Ed. versiunii greceşti N. Theotokis, Leipzig, 
1770; trad. rom. Neamţ, 1819 şi pr. prof D. Stăniloae, FR X, 1981. (n.ed.) 

loan Scărarul a trăit de fapt în secolul VI (f cca 649). Scara paradisului în PG 88, 585-1248; 
trad. rom. ms. mitrop. Varlaam al Moldovei; trad. paisiană. Neamţ, 1814; pr. prof. D. Stăniloae, 
FR IX, 1980; mitrop. Nicolae Comeanu, Timişoara, 1994. (n.ed.) 

^ în continuare am înlocuit în text franţuzismele „Climax” cu „Scărarul”, „perfecţiune” cu „de¬ 
săvârşire” şi „grade” cu „trepte”, (n.ed.) 

rească, pe care loan Scărarul o defineşte: „abdicarea totală de la voinţa proprie” 
şi insistă îndelung asupra ei. Dezvoltă apoi învăţătura despre mărturisîrea păca¬ 
telor, care poate fî secretă sau publică. Precum medicului îi arăţi rana, tot astfel 
duhovnicului trebuie să-i arăţi păcatul. Mărturisirea trebuie însoţită de căinţă şi 
urmată de penitenţă, pe care autorul o descrie, la treapta a 5-a, printr-un tablou 
lugubru şi zguduitor, de o putere dantescă. 

Pentru ca pocăinţa să capete intensitate, trebuie să meditezi adânc şi mult gândul 
morţii; moartea tuturor şi moartea ta. Ultima treaptă din primul ciclu e închinat 
tristeţii şi darului lacrimilor. Nu tristeţea ce vine de la lucruri ca un regret, ci tris¬ 
teţea ce vine de la Dumnezeu pentru cele păcătuite; ea e în acelaşî timp o împăcare 
cu încercările şî pedepsele pe care le meriţi pentru păcatul tău. Darul lacrimilor, 
asupra căruia Insistă şi Efrem şi Isaac Şirul şi aproape toţi marii anahoreţi, are un 
înţeles adânc de bale a renaşterii, egală cu bala botezului, de purificare şi de semn 
al prezenţei lui Dumnezeu în suflet. 

De la noviciat. Scara trece la progresanţî (treptele 8-26). 

Dacă partea întâi are un caracter negativ, de lepădare, partea a doua are un ca¬ 
racter îndoit de negaţie şî de afirmaţie pozitivă. Viciile alternează aici cu virtuţile. 
Sufletul e arătat când în urma celor dintâi, când în lumina celor din urmă. Se 
tratează astfel despre: mânie şi blândeţe, uitarea ocărilor, clevetirea, poliloghia 
sau vorbăria şi tăcerea, minciuna, dezgustul sau descurajarea, lăcomia, temperanţa 
şi castitatea, avariţia, sărăcia, învârtoşarea inimii, somnul, veghile, lenevia, slava 
deşartă, mândria, bunătatea inimii sau blândeţea şi simplitatea, umilinţa care e 
virtutea ce distruge toate viciile, şi deosebirea gândurilor, a viciilor şi a virtuţilor. 

Ultimele patru trepte (27-30) tratează despre viaţa desăvârşită. Treapta întâi a 
vieţii desăvârşite e pustnicia, care e „portul singurătăţii” de odihnă şi linişte. 
Anahoretul ancorat aici intră în famîliaritatea lui Dumnezeu. El e imaginea 
îngerului pe pământ. Această familiaritate divină o constituie rugăciunea de 
caracter extraordinar, care, zice loan Scărarul, „tiranizează” în mod evlavios pe 
Dumnezeu. Dar oricât de înaltă ar fi această treaptă de desăvârşire, căinţa e 
mereu necesară, după exemplul luî Pavel, care, deşi desăvârşit, se socotea cel 
dintâi dintre păcătoşi. Rugăciunea călugărului cenobit e imperfectă fiindcă e 
tulburată de imagini şi se rosteşte în multe cuvinte. Rugăciunea anahoretului e 
desăvârşită şi are nevoie de un minimum de cuvinte. Scărarul distinge un progres 
în rugăciune prin silinţa sufletului de a înlătura gândurile tulburătoare şi prin 
concentrarea integrală asupra vorbelor rostite. în rugăciunea extraordinară, 
sufletul se află în permanentă unire cu Dumnezeu. El se purifică şi se iluminează 
ca în flacăra unui cuptor aprins. în această stare, ating treapta a 29-a a Scării, care 
e apatia [nepătimirea] creştină. Starea de apatheia e vecină cu nemurirea. în ea 

sufletul devine impasibil faţă de tot ce e pământesc şi omenesc. Nu mai e el care 
trăieşte, ci Hristos trăieşte acum în el, printr-o prezenţă continuă şi înflăcărată. 
Sufletul vede acum lumina paradisului ca într-o oglindă clară. Condiţia acestei 
vederi e liniştea absolută — hesychia —, care va sluji ca temei marii mişcări a 
isibasmului^^. 

Anahoretul în stare de apatiei [nepătimire] devine oarecum incoruptibil cum va 
fi după înviere. 

Pe ultima treaptă a Scării strălucesc cele trei virtuţi teologice, în care se recu¬ 
nosc cele trei categorii de trepte şi dintre care iubirea dă sufletului desăvârşirea 
şi-l asimilează lui Dumnezeu pe cât posibil unui muritor. Iubirea divină (agape) 
glorifică în lumină sufletul ca pe Moise când s-a coborât din Muntele Sinai. 
Omul nu mai are nevoie de nimic pământesc: hrana lui e flacăra misterioasă a 
iubirii divine. 

Scara paradisului se termină cu o rugăciune de laudă pentru iubirea divină. 

Am stăruit mai mult asupra acestei cărţi pentru marea ei însemnătate ca întâia 
încercare ortodoxă de sistematizare a misticii experimentale şi pentru rolul pe 
care ea îl îndeplineşte de atunci încoace atât în Răsărit, cât şi în Apus. loan Scăra- 
rul a făcut pentru mistica experimentală ceea ce a făcut loan Damaschinul pentru 
dogmatică şi Dionisie Areopagitul pentru mistica filozofică. 

Elementele misticii speculative sau filozofice le găsim la unii din marii dascăli^^ 
ai Bisericii. 

Grigorie din Nazianz [330-390], care nu e un scriitor sistematic, ne-a lăsat 
67 

totuşi în cuvântările sale foarte preţioase consideraţii despre îndumnezeire şi 
despre contemplaţie. 

Marii teologi ai Răsăritului, hrăniţi de filozofia lui Platon şi a lui Filon, ne dau 
justificarea filozofic-teologică a misticii. Ei fondează ideea de îndumnezeire în 
doctrina despre chipul şi asemănarea lui Dumnezeu în om. Dacă păcatul a şters 
imaginea divină din om, perfecţiunea constă în redobândirea sau restabilirea 
acestei imagini. Geneza, care conţine această doctrină. Proverbele, Psalmii, Cân¬ 
tarea Cântărilor, Apostolul Pavel şi Apostolul loan sunt izvoarele principale ale 
justificării misticii creştine. Macarie Egipteanul a procedat astfel. 

Grigorie al Nyssei [330-395] procedează la fel. Dacă Dioni s ie Areopagitul 
ar fi într-adevăr o apariţie abia de la începutul veacului al Vl-lea, atunci cel dintâi 


W. Gass [1813-1889], Die Mystik des Nicolaus Cabasilas [vom Leben in Christo], Greifs- 
wald, 1849], p. 61. 

^ în Ioc de franţuzismul „doctori” din text. (n.ed.) 

PG 35-37; trad. rom. Cuvântări teologice, pr. Gh. Tilea, 1947 şi pr. prof. D. Stăniloae, 1993. 
(n.ed.) 

autor care ne dă o mai amplă sistematizare filozofică a misticii e Grigorie al 

Nyssei. Elementele învăţăturii sale le găsim îndeosebi în Viaţa lui Moise şi în 

68 

omilia asupra Cântării Cântărilor . S-a observat că terminologia sa e foarte 
asemănătoare cu cea dionisiană şi faptul acesta este explicat fie ca o influenţă a 
lui Grigorie asupra lui Dionisie, fie ca o influenţă a neoplatonismului asupra 
amândurora. Afară de cunoaşterea teologică, deosebită de cea păgână, fiindcă se 
reazemă pe revelaţie — cunoaştere pe care el o formulează cu ajutorul metodei 
dialectice —, Grigorie al Nyssei vorbeşte de intuiţia directă şi nemijlocită a lui 
Dumnezeu, de vederea sa, care e rezultatul unei treptate ridicări mistice. Această 
vedere se deosebeşte prin extaz, care e un dar al Duhului Sfânt. Pentru a ajunge 
la această vedere, sufletul trebuie să se purifice de înclinările pătimaşe. Grigorie 
ne vorbeşte despre starea paradiziacă, în sens mistic, şi despre feciorie, care e o 
anticipare a omului fără sex — asemenea îngerilor — existent ca idee în Dumnezeu. 

Totuşi, oricare ar fi contribuţiile lui Grigorie la speculaţia mistică — şi ele sunt 
foarte preţioase pentru noi —, realitatea istorică este că piatra unghiulară a misti¬ 
cii filozofice în creştinism şi justificarea misticii experimentale este: 

Dionisie Areopagitul. Cine este acest autor, mai misterios el însuşi decât 
obiectul înalt despre ne care vorbeşte? lată o întrebare la care, în stadiul actual al 
cercetărilor, nu se mai poate răspunde! Pentru clasicismul creştin şi pentru Evul 
Mediu o asemenea întrebare nu există. Timp de 1500 de ani toată lumea a crezut 
că autorul Teologiei mistice e identic cu Sfântul Dionisie din Areopagul atenian, 
convertit la creştinism de Apostolul Pavel. El însuşi, în scrierile sale, se dă drept 
această persoană — ceea ce ar însemna că trăieşte la sfârşitul veacului 1 şi la în¬ 
ceputul veacului al Il-lea. Pentru acest motiv. Evul Mediu are pentru scrierile 
sale, asiduu comentate, o veneraţie excepţională. Dionisie e numit, alături de 
Biblie, „organ al revelaţiei”. 

Primele contestaţii în ce priveşte autenticitatea lui se ridică din câmpul uma¬ 
nismului Renaşterii, de către Eorenzo Valla^^ şi Erasmus^*^. A doua serie de con- 

testaţii vine din câmpul Reformei, prin Luther însuşi. Doi cercetători moderni 

de la sfârşitul veacului al XlX-lea, J. Stiglmayr şi Hugo Koch , bazaţi în special 


PG 44, 297^30 şi 755-1120; trad. rom. pr. I. Buga şi pr. prof. D. Stăniloae, PSB 29, 1982. 
(n.ed.) 

® Eorenzo Valla (1406-1457), umanist, filolog critic şi jurist italian, (n.ed.) 

Desiderius Erasmus din Rotterdam (1469-1536), faimos umanist olandez, spirit critic şi pie- 
tist. (n.ed.) 

Martin Luther (1483-1546), teolog şi călugăr augustinian german, critic la adresa tradiţiei 
medievale catolice şi promotor al unei reforme evanghelice a Bisericii, (n.ed.) 

H. Koch, „Proklus als Quelle des Pseudo-Dionysius Areopagita in der Lehre vom Bosen”, 
Philologus 54 (1895), p. 438-454; Pseudo-Dionysius Areopagita in seinen Beziehungen zum Neu- 

pe critica textelor, susţin că e vorba de un autor contemporan cu Produs , elevul 
lui Plotin, care din motive de edificare creştină, pentru a da mai mult prestigiu 
operei sale, îşi ia pseudonimul de Dionisie Areopagitul. Astfel, opera sa n-ar data 
decât din preajma anului 500 şi n-ar fi decât un fel de Produs încreştinat. 

în urma acestei poziţii critice, autorul nostru devine, pentru lumea protestantă, 
din Sfântul Dionisie „Pseudo-Dionisie Areopagitul”. Critica romano-catolică 
modernă e împărţită în două: unii îl socotesc încă Dionisie Areopagitul, alţii îl 

numesc ca protestanţii: Pseudo-Dionisie. Monseniorul Darboy, fost arhiepiscop al 

Parisului, care i-a tradus toată opera în franţuzeşte , susţine în lunga introducere, 
care însoţeşte această frumoasă traducere, cu argumente vrednice de atenţie, au¬ 
tenticitatea lui Dionisie. 

Chestiunea acesta, care e una dintre cele mai dificile ale istoriei literare creşti¬ 
ne, nu e încă soluţionată. Din câmpul ortodox nu cunoaştem încă vreo atitudine 
ştiinţifică faţă de ea. 

Indiferent însă de autenticitatea lui Dionisie, realitatea istorică este că întreaga 
mistică ortodoxă şi romano-catolică se hrăneşte din această operă. Considerând-o 
în sine, nimeni nu contestă excepţionala valoare a acestei opere. Ea constă din 
patru cărţi şi zece epistole. Cele patru cărţi sunt următoarele: 

1) Ierarhia cerească, 

2) Ierarhia bisericească, 

3) Numirile divine, 

4) Teologia mistică. 

La îndemnul nostru, părintele Cicerone lordăchescu , eminentul titular al 
catedrei de patrologie de la Chişinău, a tradus în româneşte primele două cărţi 
despre ierarhii şi are în lucru pe aceea despre numele divine^^. 


platonismus und Mysterienwesen, Mainz, 1900; J. Stiglmayr, „Der Neuplatoniker Proklus als Quelle 
und Vorlage des sog. Dionysius Areopagita in der Lehre vom Ubel”, Historisches Jahrbuch 16 
(1895), p. 253-273 şi 721-748. (n.ed.) 

Produs (412-485), filozof atenian, cel mai de seamă reprezentant al neoplatonismului târziu, 
„Hegel”-ul Antichităţii, comentator al lui Platon şi Euclid; autor al sintezelor: Elemente de teologie 
şi Teologia platonică, (n.ed.) 

CEuvres de saint Denys l’Areopagite, Paris, 1845, 1892; 1932. 

Georges Darboy (1813-1871), preot romano-catolic, episcop de Nancy şi arhiepiscop al Parisu¬ 
lui, executat de comunarzii din Paris pe 27 mai 1871. (n.ed.) 

Cicerone lordăchescu (1882-1966), preot şi profesor de istoria Bisericii şi patrologie la Facul¬ 
tatea de Teologie din Chişinău între 1927-1941 (decan între 1930-1932), apoi la cea din Cernăuţi 
(1941-1947); autor al unei prime sinteze româneşti de patrologie: Istoria literaturii creştine, 3 voi.. 
Iaşi, 1934, 1935 şi 1940. (n.ed.) 

Dionisie Pseudo-Areopagitul, Ierarhia cerească, Chişinău, 1932; Io., Ierarhia bisericească, 
Chişinău, 1932; Id., Despre numele divine. Iaşi, 1936, toate traduse în româneşte după PG 3 şi 4 de 
pr. prof. Cicerone lordăchescu, ultima împreună cu Theofil Simenschy. O nouă traducere, pr. prof. 

Despre conţinutul cugetării dionisiene, pe care o luăm ca bază a cursului nostru, 
vom vorbi aparte. 

77 

Maxim Mărturisitorul (580-662) e cel care îl comentează întâia oară în 
Scoliile la Sfântul Dionisie Areopagitul, clarificând în sens ortodox ceea ce părea 
nebulos în cugetarea dionisiană. De la aceste comentarii datează prestigiul extra¬ 
ordinar şi mereu crescând al marelui mistic în lumea creştină. Maxim nu e însă 
numai un comentator, ci şi un profund gânditor în mistică. Ideile sale sunt răs¬ 
pândite în diferitele scrieri teologice şi polemice rămase de la dânsul. Centrul 
gândirii sale e Cuvântul întrupat, care e punctul culminant al revelaţiei. Din Logos 
vin lucrurile şi în Logos se vor întoarce. în întruparea Logosului e dată îndumne- 
zeirea omului (theosis). îndumnezeirea e cunoaştere prin contemplaţia mistică. 
Maxim ne lămureşte că îndumnezeirea nu e posibilă decât în iubire şi că ea con¬ 
stă din asimilarea voinţei omului în voinţa lui Dumnezeu. Martir pentru că a 
combătut monotelismul, el ne învaţă că asimilarea voinţei umane în voinţa divină 
prin contemplaţia mistică nu e totuşi nimicirea celei dintâi, ci numai totala ei 
subordonare, precum în lisus Hristos voinţa omenească se subordonează cu totul 

voinţei dumnezeieşti, fără să dispară în ea. 

lOAN Damaschinul [655-750] , pe lângă mare dogmatist, e şi un scriitor as¬ 
cetic peste care nu se poate trece. Tratatele sale despre vicii şi virtuţi, precum şi 
omiliile şi imnurile sale închinate Sfintei Fecioare constituie izvoare de preţ ale 
studiului nostru. 

IMNOLOGII ŞI HAGIOGRAFII, în frunte cu SiMEON Metafrast [secolul X] , de 
asemenea. 

O ramură extrem de însemnată a misticii răsăritene e aşa-numita mişcare a 
isihasmului, al cărei centru de atenţie e „rugăciunea mintală” sau „rugăciunea lui 
lisus”. 

Metoda rugăciunii isihaste e sursa ei principală. S-a crezut multă vreme că 

această Metodă aparţine lui Simeon Noul Teolog ; cercetările recente au desco¬ 
perit că ea e de provenienţă mult mai veche. Originea acestei Metode se pune în 


D. Stăniloae: Sfântul Dionisie Areopagitul, Opere complete şi Scoliile Sfântului Maxim Mărturisi¬ 
torul, Bucureşti, 1996. (n.ed.) 

PG 90-91; trad. rom. pr. prof. D. Stăniloae, FR II-III, 1946-1947 şi PSB 80-81, 1981 şi 
1990. (n.ed.) 

PG 94-96; trad. rom. pr. D. Fecioru: Cultul sfintelor icoane. Bucureşti, 1937; Dogmatica, Bu¬ 
cureşti, 1938. (n.ed.) 

Vieţile Sfinţilor, PG 114—116; trad. rom. după prelucrarea rusă a lui Dimitrie al Rostovului, 
Neamţ, 2 voi., 1807-1815 şi reeditări, (n.ed.) 

Trad. rom. pr. prof. D. Stăniloae, FR VIII, 1979, p. 528-540. (n.ed.) 

spiritualitatea sinaită care, în afară de loan Scărarul, numără ca reprezentanţi 
principali pe: 

Isihie, de numele căruia se leagă cartea Centuriilor, în număr de 200 de capi¬ 
tole despre rugăciunea minţii, dintre care se pare că nu toate aparţin acestui autor; 

Pilotei Sinaitul, care e, ca şi Isihie, un ucenic al Scărarului . 

Această direcţie se mai întemeiază pe scrierile lui Diadoh [secolul V] , pe 

^ 83 84 

învăţăturile lui DOROTEI [secolul VI] , pe Grigorie Sinaitul [1275-1346] . 

SiMEON Noul Teolog [949-1022] , această excepţională figură de vizionar 
ceresc, ne-a lăsat de asemenea Cuvântările şi Imnurile sale în care se găsesc şi 
consideraţii teologice asupra contemplaţiei mistice şi mărturisirile extrem de 

valoroase ale propriei sale trăiri în Dumnezeu. 

Nichita Stithatul [cca 1005-1090] , ucenicul şi biograful său, are în opera 
sa interesante consideraţii de teologie spirituală. 

în veacurile următoare, direcţia isihastă se generalizează tot mai mult până când 

în veacul al XlV-lea se naşte marea polemică în jurul ei. Două nume celebre îm- 

bogăţesc mistica ortodoxă în această epocă: GRIGORIE Palama [1296-1359] , 
care are de maestru spiritual pe călugărul NlCHIEOR^^, şi care a apărat cu atâta 
vigoare isihasmul, încât de la el încoace aderenţilor acestei metode contemplative 
li se mai spune şi „palamiţi”; al doilea nume este acela al lui NiCOLAE Cabasila 

[1320-1390], de la care au rămas splendidele interpretări simbolice ale Liturghiei 

Şl cartea mistică Viaţa în lisus Hristos . 

Mişcarea isihastă interesează şi Ortodoxia românească într-un mod cu totul 
deosebit. Acel mare şi glorios capitol din istoria Bisericii noastre care se numeşte 
paisianismul e în fond o reflectare vie a isihasmului athonit. Căci paisianismul nu 
e numai o mişcare de cultură teologică prin traducerile sfinţilor Părinţi, pe care 


** Isihie şi Pilotei Sinaiţii (secolele VIII-IX) în trad. rom. FR IV, 1949, p. 41-93 şi 99-119. (n.ed.) 

Trad. rom. pr. prof. D. Stăniloae, FR I, 1947, p. 334—389. (n.ed.) 

Trad. rom. pr. prof. D. Stăniloae, FR IX, 1980, p. 473-642. (n.ed.) 

Trad. rom. pr. prof. D. Stăniloae, FR VII, 1977, p. 91-202. (n.ed.) 

Trad. rom. pr. prof. D. Stăniloae, FR VI, 1976, p. 16-202 şi diac. loan 1. Ică jr. Scrieri, 4 voi.. 

Sibiu: I (200L), II (2003^), III (2001), IV (2006). (n.ed.) 

Trad. rom. pr. prof. D. Stăniloae, FR VI, 1976, p. 211-387. „Viaţa” Sfântului Simeon Noul 
Teolog trad. diac. loan 1. Ică jr în: Sfântul Simeon Noul Teolog, Scrieri IV, Ed. Deisis, Sibiu, 
2006, p. 243-355. (n.ed.) 

Trad. rom. pr. prof. D. Stăniloae, FR VII, 1977, p. 223-525. (n.ed.) 

** Trad. rom. pr. prof. D. Stăniloae, FR VII, 1977, p. 11-32. (n.ed.) 

PG 150; trad. rom. pr. prof. E. Branişte: Tălcuirea dumnezeieştii Liturghii, Bucureşti, 1946 şi 
pr. prof. T. Bodogae: Viaţa în Hristos, Sibiu, 1946. N. Crainic a avut acces la ediţia comentată a lui 
W. Gass (1849) şi la traducerea franceză a lui S. Broussaleux: N. Cabasilas, La vie en Christ, Amay 
(Belgia), 1932. (n.ed.) 

le-a provocat, ci o mişcare de conţinut mistic propriu-zis. Paisie [Velicikovski, 
1722-1794] e un practicant al isihasmului şi un autor mistic de la care ne-a rămas 
preţiosul tratat despre rugăciunea lui lisus, care e rugăciunea mintală a isihas- 
mului*^*^. 

Se cunoaşte de asemenea repercusiunea fecundă a acestui curent în Biserica 
Rusiei. Celebra mănăstire Optina se dezvoltă în spiritul lui Paisie. Dostoievski 
[1821-1881] îşi modelează eroii ultimului său roman după chipurile paisiene de 
la Optina. „Stareţul Zosima” din Fraţii Karamazov [1880] respiră duhul paisian. 

Din cartea pomenită a lui Paisie aflăm că în Rusia au scris despre rugăciunea 
mintală Sfântul NiL SORSKI [1433-1508] şi Sfântul DiMITRIE AL ROSTOVULUI 
[1651-1709]. 

în ce priveşte literatura teologică rusă, ea trebuie să conţină, desigur, şi alte 
lucrări de valoare în domeniul misticii. 

Noi cunoaştem mai bine Viaţa mea în Hristos [1894] scrisă de lOAN [Ser- 

GHIEV] DIN Kronştadt [1829-1908] şi Bazele religioase ale vieţii [1883] scrisă 

de Vladimir Soloviov [1853-1900] , marele filozof religios al Rusiei. 

Dând această necompletă schiţă a izvoarelor misticii ortodoxe, credem că n-am 
scăpat totuşi din vedere nici una dintre lucrările fundamentale. Şi cum în expunerea 
noastră vom recurge adesea la cea mai însemnată dintre ele, la opera lui Dionisie 
Areopagitul, va fi necesar să ne oprim câtva asupra conţinutului acestei opere. 


A se vedea mai jos prelegerea XVI. (n.ed.) 

Trad. rom. Boris Buzilă: Sfântul Ioan de Kronştadt, Viaţa mea în Hristos, Ed. Sophia, 
2005. (n.ed.) 

Trad. rom. diac. Ioan I. Ică jr: Fundamentele spirituale ale vieţii, Ed. Deisis, 1994. Un studiu 
amplu despre Soloviov publica profesorul de filozofie de la Academia teologică din Sibiu pr. Nicolae 
Terchilă, Idei defdosofie religioasă la Vladimir Solovieff, Sibiu, 1936 (extras din Revista teologi¬ 
că). (n.ed.) 



Prelegerea a V-a 

Sistemul dionisian (I) 


Sistemul de filozofie mistică al celui care îşi zice Dionisie Areopagitul se în¬ 
temeiază pe Sfânta Scriptură şi pe Sfânta Tradiţie, care e atât cea cunoscută, cât şi 
cea ezoterică. Temeiul lui este deci nu unul natural, ci unul revelat. El pleacă de 
la un act de credinţă, adică de nediscutată acceptare a adevărului descoperit. Dar 
cine porneşte pe un asemenea plan nu va face în nici un caz filozofie naturală, ci 
filozofie creştină, adică teologie în sensul autentic al cuvântului. Şi cum sistemul 
său va culmina prin unirea extatică a lui Dumnezeu cu sufletul divinizat astfel, 
teologia dionisiană va fi o teologie mistică. Chiar dacă această expresie de „teo¬ 
logie mistică” se întâlneşte întâia oară la Marcel al Ancyrei [300-374], cel care o 
consacră în toată lumea creştină, de la Răsărit până la Apus, e Dionisie Areopagi¬ 
tul. în evoluţia istorică a ideilor creştine, el are o valoare universală întrucât în¬ 
treaga literatură mistică, ortodoxă, romano-catolică sau protestantă, se reazemă 
pe sistemul lui. Nici un alt scriitor din epoca patristică nu s-a bucurat de o univer¬ 
sală recunoaştere şi de o universală circulaţie ca Dionisie. 

Şi dacă mistica romano-catolică de azi şi-a luat ca îndreptar, în expunerea 
învăţământului oficial, pe Toma d’Aquino [1225-1274] şi pe Juan de la Cruz 
[1542-1591], derivaţi amândoi din doctrina Areopagitului şi declaraţi doctori ai 
catolicismului, e de la sine înţeles că, în expunerea noastră, noi vom rămâne la 
acest mare şi nesecat izvor al ştiinţei mistice. Cum însă cugetarea lui este atât de 
puţin cunoscută, va trebui să ne familiarizăm cât de cât cu ea înainte de a păşi la 
expunerea noastră propriu-zisă. 

Sistemul lui Dionisie, speculativ până la extrema limită, dar şi 
experimental totodată, noi îndrăznim să-l caracterizăm de la început ca un 
panbisericism. Am văzut că cei vechi concepeau Biserica în chipul unei 
născătoare de dumnezei, care va trebui să sufere durerile facerii până când 
întreaga omenire se va naşte din nou în Dumnezeu prin mijlocirea ei. Dincolo de 
acest rol expansiv, Dionisie, care cugetă întregul Univers, văzut şi nevăzut, ca 

participând la Dumnezeire, îl vede constituit în structura sa intimă după normele 
universale ale Bisericii. Ordinea Universului se confundă pentru el cu ordinea 
bisericească. Aceasta nu numai în ce priveşte lumea văzută, dar şi lumea 
nevăzută; cu un cuvânt: lumea creaturală întreagă, de la materie până la 
spiritele pure. Pentru a înţelege mai bine această viziune panbisericească de o 
măreţie fără pereche, gândiţi-vă la interiorul unui locaş de închinare: sus, în turla 
Pantocratorului, e zugrăvită pe peretele circular slujba de neîntreruptă 
preamărire pe care spiritele pure din lumea cerească o aduc Dumnezeului 
treimic. Jos, în altar, se săvârşeşte de către preot liturghia jertfei celei fără de 
sânge în asistenţa poporului. Dar în concepţia noastră creştină liturghia 
preoţească din altar se petrece simultan cu liturghia cerească, simbolizată prin 
pictura de sus. Cultul nostru întreg e de un realism mistic şi simbolic. Sub 
formele lui de hieratică materialitate pulsează reală jertfa Dumnezeului înomenit 
pentru a ne îndumnezei. Toată suflarea creată participă la harul ei mântuitor, 
îngerii din cer liturghisesc împreună cu preoţii de pe pământ şi tot ce e viu 
participă împreună cu ei. 

în concepţia dionisiană, viaţa întregului Univers creatural constă din participa¬ 
rea la Dumnezeire. Dar această participare nu este egală pentru toţi; ea este egală 
cu capacitatea de a o primi a fiecăruia. Acesta e un punct important, de care tre¬ 
buie să ţinem seama în doctrina lui Dionisie, pentru că, cu ajutorul lui, înţelegem 
ordinea ierarhică universală. Creatura toată, ca fiinţă participată, e un act al haru¬ 
lui dumnezeiesc. Dar în cuprinsul lumii creaturale, fiecare lucru participă la har 
după capacitatea pe care o are prin creaţie. Mineralele participă prin faptul că 
există. Vegetalele, mai mult decât mineralele, prin faptul că au viaţă. Animalele, 
prin faptul că, mai mult decât existenţă şi viaţă, au suflet. Omul, mai mult decât 
toate, prin faptul că are suflet cugetător, suflet spiritual. îngerii, prin faptul că, 
mai mult decât omul, sunt spirite sau esenţe pure. 

în ansamblul acestei ordini, omul e aşezat la intersecţia lumii sensibile sau 
materiale cu lumea inteligibilă sau spirituală. Prin simţuri el intră în contact cu 
lumea sensibilă sau materială; prin spirit, cu lumea inteligibilă sau spirituală. 
Adică, pe de o parte, cu cele văzute; pe de altă parte, cu cele nevăzute, ca să ne 
slujim de formula consacrată a Crezului. 

Participarea în măsură superioară la dumnezeire sau, cu alte cuvinte, legătura 
conştientă cu Dumnezeu, e de domeniul lumii inteligibile. „Instituţiile teologice”, 
care tratează despre această participare superioară, se vor referi, prin urmare, la 
lumea inteligibilă, adică la îngeri şi la oameni. Vom avea astfel două instituţii: 
Ierarhia cerească şi Ierarhia bisericească, suprapuse una alteia şi funcţionând 
simultan şi în acelaşi sens al participării la viaţa divină. Ierarhia cerească e ceea 

ce vrea să simbolizeze pictura noastră în „liturghia îngerească”, e constituţia or¬ 
donată în rangurile îngereşti, a vieţii desăvârşite în veşnicie. Ea e totodată proto¬ 
tipul sau modelul pe care îl imită aici pe pământ ierarhia bisericească, cu treptele 
preoţiei şi cele trei ranguri de credincioşi. Unite în aceeaşi adorare, cele două 
instituţii comunică între ele. Lumina harului dumnezeiesc, coborând de sus, de la 
Părintele luminilor, se revarsă în cascadă continuă şi uriaşă cât cuprinsul lumii, 
inundând în participare gradată treptele ierarhice, de la serafimii din cer, până la 
ultimul rang al credincioşilor de pe pământ. Soarele duhovnicesc, de unde izvo¬ 
răşte această lumină şi faţă de strălucirea căruia astrul nostru solar nu e decât un 
palid ecou materializat, e centrul supranatural al acestui Univers organizat după o 
simetrie proporţionată astfel încât îi dă o armonie şi o frumuseţe intr-adevăr dum¬ 
nezeieşti. în jurul acestui centru, viaţa universală, văzută şi nevăzută, constituită 
după legile ierarhiei, apare ca o grandioasă liturghie a tuturor făpturilor. 

Viziunea aceasta, pe care am numit-o panbisericism, şi care e intr-adevăr fără 
egal în literatura patristică, ne dă numai conturul exterior al sistemului dionisian. 
Ierarhiile concepute astfel nu sunt statice şi rigide ca cerurile fanteziei medievale 
de mai târziu din Occident. Dumnezeu, imobil în Sine, e faţă de lume mişcare şi 
lucrare continuă. El e iubirea dogoritoare şi atractivă. Omul încadrat în această 
ierarhie şi prins în energia dinamică a iubirii dumnezeieşti, care corespunde doru¬ 
lui său înnăscut după Dumnezeu, nu va rămâne pe poziţia câştigată, ca să zicem 
aşa, a treptei unde se găseşte. Darul dobândit prin jertfa Mântuitorului îi deschide 
în faţă posibilitatea de a urca treptele ierarhiilor până sus, la serafimi. Dovadă e 
dumnezeiescul Pavel, care a fost răpit în cunoaştere extatică până într-al treilea 
cer [2 Co 12, 2]. 

Viaţa mistică, după Dionisie, e theosis = îndumnezeire, prin iubire şi prin 
supracunoaştere. Mult mai târziu, abia în veacul al XllI-lea, Toma d’Aquino va 
vorbi Occidentului catolic despre această supracunoaştere, pe care o va numi 
când experimentală, când cvasi-experimentală. Sprijinindu-se pe doctorul catoli¬ 
cismului, Jacques Maritain defineşte mistica, precum am văzut, ca o cunoaştere 
experimentală. Cunoaşterea experimentală supranaturală e însă ideea de bază a 
misticii dionisiene. Dionisie formulează întâia oară în creştinism modul cunoaşte¬ 
rii mistice ce se adoptă în Răsărit şi se generalizează apoi în Apus, precum loan 
Damaschinul este cel care, în veacul al VlII-lea, sistematizează modul dogmatic 
de cunoaştere pe temeiuri filozofice. în Apus, el va trece de la Damaschin la Petru 
Lombardul [1100-1160], ale cărui Sentinţe, adică întâia dogmatică normativă a 
epocii scolastice, nu e decât o imitaţie după Expunerea credinţei ortodoxe. Tot 
astfel, Summa theologica, celebra operă a lui Toma d’Aquino, are ca model capo¬ 
dopera lui Damaschin, Izvorul cunoaşterii. Precum loan Damaschinul e numit 

chiar de apuseni „întâiul scolastic”, astfel Dionisie Areopagitul e recunoscut ca 
întemeietorul doctrinei mistice. 

O expunere sistematică a diferitelor moduri de cunoaştere, pentru a deosebi de 

ele pe cea mistică, nu vom găsi în opera lui Dionisie, aşa cum o face, bunăoară, 

Maritain în vremea noastră, prin valoroasa lucrare Distinguer pour unir , al 
cărei titlu chiar nu e decât o expresie dionisiană. Dar misticul nostru vorbeşte 
ocazional despre diferitele moduri de cunoaştere ale vremii sale comparându-le 
fugar cu cunoaşterea mistică. 

După dânsul, desăvârşită e numai cunoaşterea după modul divin. Ea e în pose¬ 
sia lui Dumnezeu singur. Căci Dumnezeu are cunoaşterea despre Sine în chip 
nemijlocit, din Sine însuşi. De asemenea El are cunoaşterea despre lume tot din 
Sine însuşi, iar nu din lume. Pentru a cunoaşte lucrurile. Dumnezeu n-are nevoie 
să iasă din Sine: toate lucrurile din lumea creaturală preexistă în Dumnezeu ca 
exemplare, ca arhetipuri sau ca tipuri, ca idei. El le posedă înainte de apariţia lor 
în lume şi deci le cunoaşte astfel. în acest înţeles se vorbeşte despre lucrurile 
predestinate, iar nu în înţelesul că Dumnezeu suprimă libera voinţă a creaturilor, 
supunându-le de la început unei anumite sorţi. Dumnezeu cunoaşte anticipat fie¬ 
care lucru, fiindcă atotştiinţa Sa le posedă pe toate exemplarele sau în tipurile lor 
ideale. Atotştiinţa divină sau înţelepciunea divină e totodată principiul oricărei 
ştiinţe şi oricărei înţelepciuni. Toată ştiinţa vine de la Dumnezeu şi se întoarce 
către El. De aceea Dionisie nu are dispreţ pentru nici un mod de cunoaştere, chiar 
văzându-le şi remarcându-le insuficienţa. 

Cunoaşterea pe care o posedă îngerii e de la Dumnezeu, e participată şi nemij - 
locită de ceva material. Ca spirite simple şi fără prihană, ei se bucură direct de 
vederea lui Dumnezeu şi contemplă într-însul ideile divine, printr-o cunoaştere 
simplă, spirituală şi unitivă, asemănătoare, pe cât e posibil, cu modul cunoaşterii 
divine. 

Puterea de a raţiona a omului îşi are şi ea izvorul în înţelepciunea divină. Dar 
cunoaşterea omenească — adică naturală — e departe de aceea a spiritelor pure, 
fiindcă e mijlocită de multiplicitatea şi varietatea lucrurilor materiale. Totuşi, când 
spiritul nostru izbuteşte să se ridice spre asemănare şi aduce la unitate diversita¬ 
tea noţiunilor, atunci fiinţa noastră omenească are ceva din cea îngerească. Pentru 
că, fiind de la Dumnezeu, tinde spre Dumnezeu. Chiar sensibilitatea, prin care 
luăm contact cu lumea materială, se poate zice pe bună dreptate că e o reflectare 
a înţelepciunii divine. Ceva mai mult: inteligenţa demonilor, ca inteligenţă, pur- 


Cf. supra p. 183, n. 30. (n.ed.) 

cede din înţelepciunea divină; dar ca inteligenţă coruptă, pervertită, ea a pierdut 

direcţia dorinţei legitime şi nu mai e decât un defect de înţelepciune . 

Revenind la cunoaşterea omenească, despre care Dionisie a zis că se poate ri¬ 
dica uneori până la asemănarea cu cea îngerească, şî anume atuncî când îzbuteşte 
să închege unitatea din diversitatea noţiunilor prin raţionamente laborioase, gă¬ 
sim totuşi, în alte pasaje, elemente de critică prin care filozoful nostru vede insu¬ 
ficienţa acestui mod de a cunoaşte. El zice: „Putem cunoaşte pe Dumnezeu din 
creaţie.” Dar ştie că acest mod e cu totul insuficient. Din creaţie, pe Dumnezeu II 
cunoaştem „ca prin oglindă şi în enigmă”. Spiritualitatea Lui pură şi simplă ră¬ 
mâne ascunsă sub simbolurile grosolane ale lumii materiale. în asemenea creaţie, 
îl gbicim, nu-L intuim direct. E adevărat că lucrurile sunt vestigiile ideilor divine. 
Toate lucrurile ne vorbesc despre Dumnezeu, dar nici unul nu ne vorbeşte „bine”, 
adică direct. Esenţa lor n-o cunoaştem, ci numai ne apropiem de ea prin deducţii 
raţionale, care pot să fie uneori iluzii şi erori. E vrednic de subliniat faptul, ce ni 
se pare caracteristic pentru felul de a gândi al lui Dionisie, că insuficienţa cunoaş¬ 
terii naturale, pe care el o recunoaşte totuşi, n-o atribuie vreunui defect al inteli¬ 
genţei noastre, ci condiţiilor exterioare de timp şi spaţiu în care ne găsîm înconju- 
raţî de multiplicitatea şi varietatea lucrurilor. Când vorbeşte de inteligenţa demo¬ 
nilor, el remarcă imediat, şi nu o dată, pervertirea acestei inteligenţe. Niciodată 
însă nu vorbeşte de întunecarea prin păcat a inteligenţei omeneşti, lucru atât de 
obişnuit la teologi. El vorbeşte, dimpotrivă, de inteligenţa pură, adică degajată de 
balastul material al sensibilităţii şi capabilă, pe cât înţelegem, de un fel de con¬ 
templaţie naturală, filozofică, a lumii inteligibile. 

Ce explicaţie poate avea lucrul acesta? Ignoră oare Dionisie efectele păcatului 
strămoşesc asupra inteligenţei? E imposibil de admis la un om ca el, care cunoaşte 
în mod extraordinar Sfânta Scriptură. E foarte posibil însă că omul, chiar ca subiect 
al cunoaşterii naturale, Dîonîsîe îl concepe renăscut în creştinism şi restabilit în 
har. Opera dionisiană începe de altfel cu proclamarea solemnă a prezenţei harului 
şî se desfăşoară, după numeroase Invocări şi mărturisiri ale autorului, sub har. 
Considerând acest plan pe care se aşază gânditorul şi pe care l-am remarcat de la 
început, ne apare plauzibilă explicaţia pe care am dat-o. Pentru Dionisie, subiec¬ 
tul cunoaşterii naturale e un om renăscut, purificat prin Botez şi celelalte Taine. 
Şi atunci, dacă insuficienţa cunoaşterii naturale nu se datorează unui defect de 
inteligenţă, importanţa acestei constatări iese şi mai mult în relief faţă de ceea ce 
urmează. 

Omul chiar renăscut în duh rămâne creatură. Adică fiinţă limitată. Dar limita 
fiinţei e limita cunoaşterii, zice Dionisie, fiindcă obiectul cunoaşterii e fiinţa. Şi 

Numirile divine VII, 2. 

când e vorba să cunoaştem fiinţa lui Dumnezeu, ea e şi mai presus de fiinţă şi 
deci nu se poate cunoaşte. Ce exemplu mai covârşitor poate să aducă Dionisie 
pentru a susţine această teză decât pe însuşi Dumnezeu întrupat în chip de om? 
lisus Hristos S-a manifestat în mod concret, S-a materializat ca orice lucru din 
lume pentru sensibilitatea şi pentru inteligenţa noastră. Şi totuşi taina Lui dumne¬ 
zeiască rămâne taină pecetluită! Fiinţa lui Dumnezeu rămâne ascunsă în propria 

ei întrupare. Misterul acesta, zice Dionisie, „vorba îl numeşte, dar nu-1 explică; 

cugetarea îl concepe, dar nu-1 cunoaşte” . 

Trebuie să atragem atenţia că această cugetare, care concepe misterul dumne¬ 
zeiesc în persoana lui lisus Hristos fără să cunoască acest mister, nu e o cugetare 
profană din afară de creştinism, ci una care consideră cu „ochi pios” misterul. 
E cugetarea unei inteligenţe renăscute în duh, adică restabilită pe linia ei de direc¬ 
ţie, care duce către Dumnezeu. Această linie de direcţie i-a trasat-o revelaţia. 
E vorba deci aici de o inteligenţă şi de o cugetare teologică lucrând sub harul 
habitual cu datele revelaţiei divine. O cugetare care crede, fiindcă acceptă reve¬ 
laţia. Şi totuşi, în faţa acestei cugetări, misterul rămâne mister: vorba îl numeşte, 
dar nu-1 explică; gândul îl concepe, dar nu-1 cunoaşte. Operaţia acestei cugetări 
teologice constă în a se sesiza de mister ca de un mister cu adevărat dumnezeiesc 
şi în a-1 contura, pe cât e posibil, în forme intelectuale. Fiindcă revelaţia care dă 
datele cugetării creştine nu are un caracter absolut, ci unul relativ. Ea ţine seamă 
de puterile noastre mărginite de a o primi. Dovadă sunt formele materiale, nenu¬ 
mărate, în care Dumnezeu Se arată oamenilor atât în Biblie, cât şi în tradiţia vieţii 
creştine. Aceste apariţii materializate — bunăoară porumbelul Duhului Sfânt — 
sunt simboluri sesizabile de către om pentru a înţelege că, dincolo de ele, e fiinţa 
misterioasă a lui Dumnezeu. în revelaţie deci nu posedăm însăşi fiinţa lui Dum¬ 
nezeu, ci calea care duce către ea. Eucrul acesta e lămurit de Dionisie cu o clari¬ 
tate în afară de orice discuţie. Cunoaşterea teologică e o cunoaştere în enigmă. 
Credinţa e convingerea tare în existenţa celor nevăzute, de care ne simţim puter¬ 
nic ataşaţi prin dragoste şi despre care nădejdea ne spune cu anticipaţie că sunt 
adevărate. Valoarea extraordinară pentru viaţa creştină a acestei cunoaşteri enig¬ 
matice constă în siguranţa nezdruncinată că odată, dincolo de moarte, enigma ei 
se va rezolva în explozie de lumină dumnezeiască. Dar e aproape de prisos să 
spunem că această cunoaştere teologică nu e pur omenească de vreme ce convin¬ 
gerea religioasă e dilatată supraomeneşte de energiile harului divin. Ea e deci o 
cunoaştere teandrică, după chipul lui Hristos cel istoric, lisus Hristos, „Dumne- 


Epistola III, [trad. franceză citată supra p. 2II, n. 84] p. 290. 

zeu şi om împreună, zice Dionisie, a făcut cunoscut lumii un nou mod de a lucra, 
lucrarea teandrică”^^. 

Propriu-zis în creştinism nu există ceea ce s-ar putea numi cunoaşterea pur 
omenească. în concepţia lui Dionisie, precum am văzut, orice fel de cunoaştere 
vine de la Dumnezeu şi merge către Dumnezeu. Cunoaşterea creştină e în genere 
teandrică. Dar e mai mult sau mai puţin, e mai mult omenească sau mai mult 
dumnezeiască după feluritele puteri omeneşti angajate în ea şi după feluritele 
haruri dumnezeieşti care participă în lucrarea ei. 

Pe lângă aceasta însă există şi un alt mod de a cunoaşte, cu totul neobişnuit 
pentru condiţia terestră, neaşteptat, năprasnic, peste puterile omului: cunoaşterea 
supranaturală extraordinară. Ea e simplă, imediată, pur spirituală, unitivă, fiindcă 
e după modul divin, pe cât se poate. 

Această cunoaştere e contemplaţia mistică. 

Ea are caracterul fulgerător al unei răpiri a omului din lume, al unei smulgeri 
din sine însuşi şi al unei ridicări năprasnice dincolo de tot ce există. 

„Există o şi mai perfectă cunoaştere de Dumnezeu, zice Dionisie, cunoaştere 
care rezultă dintr-o sublimă ignoranţă şi se îndeplineşte în virtutea unei uniri 
de nepriceput; atunci sufletul, părăsind toate lucrurile şi uitându-se pe sine în¬ 
suşi, e cufundat în valurile gloriei divine şi se luminează prin aceste strălucite 

abisuri ale înţelepciunii insondabile” . 

Dionisie distinge contemplaţia mistică de toate celelalte moduri de cunoaştere 
aici pe pământ. Astfel, contemplaţia mistică nu e o cunoaştere experimentală, prin 
simţuri. Ea nu e nici acea contemplaţie fdozofică naturală, care constă dintr-o 
anume facultate a noastră de a ne ridica până la lucrurile inteligibile şi a le vedea. 
Ca să ne exprimăm mai plastic, în cea dintâi e vorba de ochiul văzului; în a doua 

de „ochiul minţii”. Contemplaţia mistică nu se poate obţine nici cu ochiul văzu- 

lui, nici cu ochiul minţii . Condiţia ei este ca tot ce e element omenesc angajat 
în cunoaştere omenească să înceteze de a funcţiona. Contemplaţia mistică, zice 
Dionisie, „e o facultate superioară oricărei operaţii intelectuale”. Căci oricare ar 
fi această operaţie intelectuală, ea coboară, de fapt, lucrurile divine la măsura 
înţelegerii noastre în loc să ne ridice pe noi la înălţimea modului divin de înţele¬ 
gere. Prin contemplaţia unitivă, explică el mai departe, „suntem puşi în contact 
cu ceea ce ne depăşeşte şi la care spiritul nostru nu ajunge în mod natural. Prin 
mijlocul acesta trebuie considerate lucrurile divine, nu coborându-le până la noi. 

Epistola IV, p. 292. 

Numirile divine VII, 3, p. 239. 

Numirile divine IV, II; VII, I. 

ci ieşind din noi înşine pentru a ne da în întregime lui Dumnezeu. Căci preţuieşte 

mai mult să fim ai Lui decât ai noştri” . Toate celelalte feluri de cunoaştere 
devin „inutile” când „sufletul divinizat se precipită, printr-o iuţeală oarbă şi prin 
misterul unei uniri de neconceput, în strălucirile luminii inaccesibile” 

Inutilitatea modurilor de cunoaştere omenească şi suspendarea lor în actul mis¬ 
tic, orbirea şi ieşirea din sine, adică suspendarea conştiinţei de lumea înconjură¬ 
toare şi a conştiinţei de sine, constituie ceea ce Dionisie numeşte sfânta ignoranţă. 
Să reţinem aceste două idei: de lumină inaccesibilă, revelată în contemplaţia 
unitivă, şi de sfântă ignoranţă, impusă omului prin producerea revelaţiei. Aceste 
două idei, cum vom vedea mai târziu, joacă un rol imens în mistica ortodoxă şi 
alcătuiesc caracteristica ei. Cât despre „sfânta ignoranţă”, aşa cum o înţelege 
Dionisie, ea va forma obiectul celebrei cărţi a lui Nicolaus Cusanus [1401-1464]: 
De docta ignorantia, la începutul epocii Renaşterii. 

Acum e locul să ne întrebăm: care e conţinutul pozitiv al contemplaţiei uni- 
tive? E vederea directă şi imediată, e trăirea experimentală a luminii dumneze¬ 
ieşti! Dar ce este această lumină inaccesibilă în esenţa ei? Este ea înfricoşata 
fiinţă supraesenţială a divinităţii? lată o întrebare la care răspunsurile sunt multe 
şi variate, dar la care ştiinţa misticii n-a putut să dea până azi un răspuns definitiv! 
Istoria isihasmului din viaţa Ortodoxiei e plină de discuţie, care nu s-a terminat, 
dacă această lumină e o lumină creată sau necreată. Răspunsul lui Dionisie la 
această întrebare e foarte clar în felul lui. Pentru el, lumina revelată în contempla¬ 
ţie unitivă nu e însăşi fiinţa supraesenţială a lui Dumnezeu, ci o lumină harică. 
Deşi contemplaţia e facultate superioară oricărei operaţii intelectuale, prin ea 
cunoaştem tot participând. Creaturile sunt admise la participarea Sfintei Treimi. 
Participarea aceasta nu e substanţială, dar e reală^*^\ Nefiind substanţială, cu¬ 
noaşterea mistică nu e absolută, fiindcă nu cunoaştem principiul însuşi şi esenţa 
însăşi a lucrurilor divine. Pentru Dionisie, fiinţa primordială a Divinităţii e atât de 
mai presus de firea muritorilor, încât rămâne cu totul inaccesibilă oricărui muri¬ 
tor. Ceea ce cunoaştem noi în răpirea mistică sunt haruri, desigur haruri foarte 
înalte, lată ce zice filozoful nostru în această privinţă: 

„Când noi numim acest misterios ocean de fiinţă — (revelat în unirea mistică) — 

Dumnezeu, viaţă, lumină sau verb, noi nu cunoaştem altceva decât harurile ce 


^ Numirile divine VII, 1. 
Numirile divine IV, II. 
Numirile divine II, 6. 

vin de acolo şi prin care îndumnezeirea, existenţa, viaţa sau înţelepciunea ne 
102 

sunt împărtăşite” 

Dar ce sunt harurile în sine raportate la fiinţa inaccesibilă a lui Dumnezeu, 
Dionisie nu ne spune. Ştim că ele au puteri dumnezeieşti şi îndumnezeitoare. Prin 
ele omul atinge ultimul grad de perfecţiune, de sfinţenie, de îndumnezeire, con¬ 
form naturii lui, nu conform naturii divine. 

Pentru a ajunge la contemplaţia mistică, adică la perfecţionarea noastră prin 
cunoaşterea directă a lucrurilor divine, e necesară o variată pregătire, pe care nu 
Dionisie e acela care s-o neglijeze. Sunt purificări şi sunt iluminări, despre care 
vom vorbi la timp. E rugăciunea şi e iubirea. Rugăciunea, bunăoară, e atât de 
necesară, încât Dionisie nu încearcă niciodată să înţeleagă lucrurile divine fără să 
se roage mai întâi. 

„Rugăciunea, zice el, ne conduce către binefăcătorul Creator şi, apropiindu-ne 
de El neîncetat, suntem iniţiaţi astfel în cunoaşterea tezaurului de haruri de 
care El e ca înconjurat.” 

Dar invocând pe Dumnezeu nu însemnează că 11 chemăm dintr-un loc unde ar fî 
El în locul unde suntem noi. Căci Dumnezeu e pretutindeni şi e prezent în orice 
lucru. Invocându-L în rugăciune, noi ne facem prezenţi în faţa Lui, noi ne înălţăm 
către El. Dacă am asemăna rugăciunea cu un lanţ fixat în bolta cerului, nu Dum¬ 
nezeu e cel care coboară, ci noi ne suim pe acest lanţ până la cer. 

Deşi Dionisie n-o spune, rugăciunea e pentru viaţa religioasă cea mai fierbinte 
expresie a iubirii de Dumnezeu. Cine iubeşte pe Dumnezeu e imposibil să nu se 
roage precum cine iubeşte omeneşte caută cu aprindere cele mai fhimoase şi mai 
suave expresii pentru obiectul dragostei lui. Iubirea, care e din partea omului 
rugăciunea, are un rol imens în contemplaţia mistică. De fapt, când zicem con¬ 
templaţie unitivă, zicem iubire care îmbrăţişează obiectul adorat. Cunoaşterea 
supranaturală ar fi imposibilă fără iubire. Astfel o concepe Dionisie. El aminteşte 
de Pavel care e „beat de iubire”, fiindcă a cunoscut cu adevărat ce e iubirea dum¬ 
nezeiască atunci când a fost răpit într-al treilea cer, adică în rai, cum spune el 
însuşi. Pavel e „îndrăgostit de Hristos” până la nebunie sacră încât zice: 

„Eu trăiesc, dar mai degrabă nu eu, ci Hristos trăieşte în mine” (Ga 2, 20). 

în contemplaţia unitivă lucrează maximum de iubire divină pentru om şi maxi¬ 
mum de iubire religioasă pentru Dumnezeu. Partea pe care i-o atribuie Dionisie e 
capitală şi determinantă: 

Numirile divine II, 6. 

„Iubirea divină, zice el, răpeşte afară din ei pe cei care sunt încinşi de ea, aşa 

că nu mai sunt ai lor, ci ai obiectului iubit” 

Vorbind de iubire, e întâia şi singura dată când Dionisie îndrăzneşte să spună 
că Divinîtatea îese din Sine însăşi pentru a se coborî până la îmbrăţişarea înflăcă¬ 
rată a creaturilor. Ne vom ocupa pe larg şi la timp şi de iubirea mistică. Ceea ce 
trebuie să reţinem acum e rolul pe care i-1 dă în contemplaţie unitîvă Dionisie: 
iubirea e puterea cunoscătoare în mistică. 

Numirile divine IV, 13. 


Prelegerea a Vl-a 

Sistemul dionisian (II) 


o cunoaştere perfectă de Dumnezeu nu are nimeni în afară de Dumnezeu în¬ 
suşi. El posedă cunoaşterea de Sine din Sine însuşi şi totodată cunoaşterea de 
lume. Pentru a cunoaşte lumea, Dumnezeu n-are nevoie să iasă din Sine, fiindcă 
lumea, înainte de a fi în spaţiu şi în timp, este, ca formă ideală, ca arhetip, în 
Dumnezeu. Astfel, când zicem că Dumnezeu cunoaşte lumea din Sine însuşi, 
înţelegem că o cunoaşte în cauza ei proprie, care e în afară de timp şi de spaţiu. 
Dumnezeu e necauzat, netemporal şi nespaţial. Cunoaşterea Sa, nefiind condiţio¬ 
nată de nimic, e nelimitată, e desăvârşită. 

Nu tot astfel se poate spune de cunoaşterea noastră omenească, fiindcă noi tră¬ 
im şi gândim în categoriile de cauzalitate, de timp şi de spaţiu. Fiinţa noastră e 
limitată în cuprinsul acestor categorii şi noi ştim că limita fiinţei e limita cunoaş¬ 
terii. Astfel spiritul omenesc singur nu se poate ridica mai presus de sine pentru a 
pătrunde în esenţa a ceea ce este necauzat, netemporal şi nespaţial. Dumnezeu, în 
esenţa Sa, rămâne pentru noi o enigmă nedezlegată. Despre nici un fel de cunoaş¬ 
tere omenească nu se poate spune că e o cunoaştere perfectă. Cunoaşterea natu¬ 
rală, din afară de sfera revelaţiei creştine, cum e aceea a unui Platon sau a unui 
Aristotel, ne înfăţişează o idee de divinitate cu totul aproximativă, dacă nu chiar 
falsă. 

Cugetarea naturală (păgână), în înclinarea înnăscută de a căuta şi de a formula 
unitatea supremă, dovedeşte o strădanie tragică prin rezultatele la care ajunge. 
Căutând pe Dumnezeu, ea îl confundă cel mai adesea cu lucrurile acestei lumi 
— şi atunci se naşte idolatria; alteori îl identifică cu lumea însăşi — şi atunci se 
naşte panteismul sau materialismul; iar când izbuteşte să-L distingă de lume, 
atunci îl concepe în veşnică paralelă cu materia şi dă naştere dualismului. Platon, 
care se ridică până la sublima concepţie a Binelui suprem, formulată totuşi atât de 
nesigur, gândeşte lumea materială ca fiind eternă ca şi în lumea ideilor pure; iar 

Aristotel, care concepe pe Dumnezeu ca motor al lumii, nu poate totuşi să exprime 
clar raportul Său faţă de lume. 

Confuzia cugetării naturale, comparată cu modul creştin de a gândi, vine mai 
ales de acolo că această cugetare naturală nu posedă ideea de creaţie, care pune o 
distincţie atât de limpede între Dumnezeu şi lume. Ideea de creaţie e călăuza cea 
mai sigură a cugetării religioase pentru a evita confuziile. Distingând pe Dumne¬ 
zeu de lume, ca pe cauza supremă de efectele ei, ea luminează raţiunii înţelegerea 
trecerii de la pluralitatea observabilă în lume la unitatea divină pe care o caută 

prin impuls natural omenesc. Pentru cugetarea elină, cum subliniază pe bună 
^ 104 

dreptate Etienne Gilson , dificultatea de neînvins era tocmai această trecere de 
la pluralitatea lumii la unitatea divină. Această dificultate în special e izvorul 
doctrinelor politeiste, al panteismului, al materialismului şi al dualismului. Cuge¬ 
tarea naturală din afară de sfera biblică nu posedă ideea de creaţie, fiindcă această 
idee nu se dobândeşte pe cale naturală, ci e un dar al revelaţiei biblice. 

Prin revelaţie, care se împlineşte în întruparea Logosului, intrăm cu adevărat în 
sfera cunoaşterii teologice. Ideea revelată a creaţiei, a păcatului şi a răscumpărării 
ne precizează acum limitele cunoaşterii omeneşti. Când ştim că inteligenţa noas¬ 
tră e creată, e întunecată prin păcat şi are putinţa iluminării prin har, ştim în ace¬ 
laşi timp care sunt limitele cunoaşterii naturale şi cum se pot depăşi aceste limite. 
Categoriile de cauzalitate, de timp şi spaţiu, în care se află inteligenţa creată şi cu 
care lucrează, ni se conturează acum limpede pentru a putea pricepe mai bine 
elementul revelat ce intră în cuprinsul lor, din afară de timp şi spaţiu, sporind 
astfel cunoaşterea noastră religioasă. Prin revelaţie înţelegem limitele cunoaşterii 
noastre naturale şi totodată sporul ce i se adaugă pentru a ne apropia spiritual- 
mente de Dumnezeu. Dar acest spor de cunoaştere, care e conţinutul revelaţiei, 
nu-1 dobândim pe calea obişnuită a dialecticii, ci printr-un act de credinţă. Reve¬ 
laţia o acceptăm îmbrăţişând-o prin credinţă. Acest mod nou de a cunoaşte e 
cunoaşterea teologică. în înţeles larg, cunoaşterea teologică cuprinde şi elemente 
naturale şi elemente revelate. Doctrina noastră teologică ne vorbeşte de o reve¬ 
laţie naturală, prin care cunoaştem pe Dumnezeu din creatură, şi de o revelaţie 
supranaturală, prin care îl cunoaştem din întruparea Mântuitorului. în creştinism 
însă chiar revelaţia naturală nu mai are acelaşi înţeles neclar şi aproximativ pe 
care îl avea în afară de creştinism. Filozofia lui Platon bunăoară e o cunoaştere 
pe calea revelaţiei naturale, dar ea ne dă o idee de Dumnezeu foarte discutabilă. 

Etienne Gilson (1884—1978), filozof neotomist francez, adept al tomisului „existenţial”, im¬ 
portant istoric al gândirii medievale occidentale, cu monografii despre filozofia lui Toma d’Aquino 
(1922), Bonaventura (1924), Augustin (1929) şi cu lucrări de sinteză: La philosophie au Moyen Age 
(1925) şiL’esprit du philosophie medievale (1932); la aceasta din urmă trimite N. Crainic în cursu¬ 
rile sale. (n.ed.) 

Un creştin însă, procedând la cunoaşterea pe cale naturală a lui Dumnezeu, nu va 
repeta confuziile lui Platon, chiar dacă n-ar avea nici o cunoştinţă despre fdozofia 
lui; pentru că el, creştinul, ştie limpede deosebirea dintre Creator şi creatură în a 
cărei multiplicitate de forme caută urmele lui Dumnezeu. Astfel, revelaţia supra¬ 
naturală, în care se cuprinde şi ideea de creaţie, devine lumina şi călăuza chiar 
a cunoaşterii naturale. Când teologia ne vorbeşte de cunoaşterea naturală a lui 
Dumnezeu în cuprinsul creştinismului, numele ce se dă acestei cunoaşteri e, ca să 
zicem aşa, impropriu, fiindcă acum însăşi cunoaşterea naturală e rectificată şi 
călăuzită de lumina revelaţiei supranaturale, iar valoarea ei stă mai mult în faptul 
că e o demonstraţie, prin aplicarea în concret, a adevărului revelat. Astfel, cu¬ 
noaşterea teologică sau cunoaşterea creştină, deşi sprijinită şi pe elementele culese 
din creaţie, e o cunoaştere supranaturală întrucât conţinutul ei e revelat. 

Şi totuşi acest caracter supranatural al cunoaşterii teologice nu-i împrumută o 
valoare absolută, adică perfectă. Cunoaşterea teologică, în comparaţie cu cea 
naturală propriu-zisă, este fără îndoială mult mai perfectă, dar nu e absolută. Ab¬ 
solută ar fi numai atunci când şi-ar poseda obiectul care o preocupă, în toată fiinţa 
şi în toată esenţa sa nemărginită. Teologia declară însă că Dumnezeu în fiinţa şi 
în esenţa Sa intimă rămâne necunoscut şi inaccesibil: „El e singurul care are ne¬ 
murirea, care locuieşte într-o lumină de care nu te poţi apropia, pe care nici un 
om nu L-a văzut, nici nu-L poate vedea” (i Tim 6, 16). Cunoaşterea teologică e o 
cunoaştere prin revelaţie, adică mijlocită. în Mântuitorul însuşi noi cunoaştem pe 
Dumnezeu prin înomenirea Sa. Misterul dumnezeiesc din El rămâne de nepătmns 
de înţelegerea noastră. Revelaţia însăşi nu are un caracter absolut, fiindcă ea s-a 
dat după măsura omului în vederea mântuirii. Astfel cunoaşterea teologică e o 
cunoaştere mijlocită şi imperfectă, cu toate că e superioară tuturor celorlalte mij¬ 
loace de cunoaştere. 

Teologia^*^^ deosebeşte chiar în cuprinsul ei două feluri de cunoaştere teologică: 
una pământească şi alta cerească, urmând pe Apostolul Pavel, care face această 
distincţie în cap. 13 din Epistola 1 către corinteni. Cunoaşterea pământească este 
cea mijlocită, despre care am vorbit. Ea e imperfectă fiindcă ni se dă „ca prin 
oglindă” şi „în mod enigmatic”. Un lucru pe care nu-1 vedem direct, ci numai 
reflectat într-o oglindă, nu-1 cunoaştem în întregime, întâi fiindcă nu-1 privim 
decât mijlocit, prin reflexul oglinzii, şi al doilea fiindcă nu-i vedem decât latura 
reflectată în oglindă. Lucrurile din această lume sunt ca nişte oglinzi în care se 
răsfrânge chipul Creatorului. Materialitatea lor nu poate răsfrânge însă toată stră¬ 
lucirea şi spiritualitatea pură şi absolută a lui Dumnezeu. Lucrurile din această 


Christos Andrutsos [1865-1935], Dogmatica [Bisericii Ortodoxe Răsăritene], trad. rom. 
[pr. D. Stăniloae, 1930], p. 42. 

lume sunt simboluri sensibile, deci grosolane; sub puterea credinţei, ele capătă o 
anume transparenţă, prin care putem ghici, ca într-o radioscopie, pe Dumnezeu. 
Continuând imaginea Apostolului, am putea asemăna spiritul omenesc căzut în 
păcat cu o oglindă spartă în care chipul lui Dumnezeu se răsfrânge desfigurat 
ca-n sistemul de filozofie al lui Platon sau al lui Aristotel. Dar chiar când oglinda 
e întreagă şi curată, ea răsfrânge chipul numai unilateral încât noi îl cunoaştem 
numai „în parte”. în cunoaşterea pământească Dumnezeu ni se descoperă nu în 
întregimea Sa, ci numai în raportul Său faţă de lume. De aceea, această cunoaş¬ 
tere e, după Apostolul Pavel, mijlocită, parţială şi enigmatică [1 Co 13, 9. 12]. 
E fragmentară şi nedesăvârşită. 

Cunoaşterea cerească, spre deosebire de cea dintâi, e nemijlocită, e directă, e o 
cunoaştere prin intuiţie „faţă în faţă”. Ea nu e din lumea aceasta, ci din lumea 
cealaltă. Nedesăvârşirea de aici abia acolo se va desăvârşi. Atunci, zice Pavel, 
vom cunoaşte precum suntem cunoscuţi. Dumnezeu ne cunoaşte perfect, fiindcă 
toate lucrurile din lume îi sunt cunoscute în El însuşi, în cauza lor eternă sau în 
arhetipurile lor ideale. Astfel, îl vom cunoaşte şi noi în lumea spiritului pur, când 
vom fi înfrânt timpul şi spaţiul. Contemplaţia unitivă, pe care am văzut că Dionisie 
o socoteşte deasupra cunoaşterii teologice pământeşti, e o anticipare a cunoaşterii 
cereşti nemijloeite şi directe. 

Teodiceea lui nu face altceva decât să pună într-un relief extraordinar de pu¬ 
ternic insuficienţa cunoaşterii noastre pământeşti, pentru a culmina cu apoteoza 
cunoaşterii unitive sau mistice. 

în opera lui Dionisie Areopagitul ne atrage atenţia îndeosebi o frază pe care o 
întâlnim repetată în fiecare carte şi care alcătuieşte un laitmotiv al gândirii lui. 
Această frază e următoarea: „Dumnezeu e tot ceea ce este şi nu e nimic din ceea 
ce este. ” Ea ne aşază de la început pe linia acelei distincţii limpezi dintre Creator 
şi lume pe care o dă ideea creştină de creaţie. Despre Dionisie se spune de obicei 
că e influenţat de filozofia neoplatonică şi cu deosebire de Produs. Aceste influ¬ 
enţe, care pluteau în atmosfera intelectuală a timpului, sunt netăgăduite la majori¬ 
tatea Părinţilor bisericeşti. întrucât terminologia filozofiei eline convenea conţi¬ 
nutului revelat al credinţei creştine. Părinţii bisericeşti nu vedeau nici o dificultate 
în asimilarea ei. Chestiunea principală e că nu fondul filozofiei greceşti umplea 
forma creştină, ci fondul nou al credinţei se îmbrăca în forma acestei filozofii, 
rectificând-o şi potrivind-o pe trupul creştin. Oricât ar fi împrumutat Dionisie din 
neoplatonism — şi lucrul acesta nu se poate preciza cu siguranţă până când nu se 
va lămuri definitiv problema autenticităţii lui —, fondul cugetării sale e specific 
creştin. El îşi ridică de la început gândirea la nivelul revelaţiei scripturale şi se va 
menţine fără excepţie la acest nivel ca un credincios înflăcărat ce este, înzestrat 

cu prisos de daruri. Tot sistemul lui se întemeiază pe Sfânta Scriptură, pe care o 
numeşte necontenit „oracolele divine”. Când zice: „Dumnezeu e tot ceea ce este 
şi nimic din ceea ce este”, distincţia dintre Creator şi creatură apare cu evidenţă 
pentru a înlătura din cugetarea-i creştină confuziile posibile în cugetarea naturală. 
Mistica filozofică e pândită adesea de eroarea panteistă. Dacă obiectul ultim al 
inteligenţei e fiinţa şi dacă fiinţa e Dumnezeu (esse est Deus), unii gânditori se 
lasă furaţi de orgoliul de a face din inteligenţa lor măsura fiinţei divine şi de a 
crede că în actul lor de cunoaştere speculativă e însuşi Dumnezeu care se cunoaşte 
pe Sine. Eroarea aceasta gravă e a unora dintre misticii medievali care, deşi s-au 
hrănit din doctrina dionisiană, n-au înţeles-o suficient. Magistrul Eckhart, care e, 
desigur, un om de geniu, a putut să spună: Ich und Gott eins sind [Eu şi cu Dum¬ 
nezeu suntem una], identificând inteligenţa sa cu inteligenţa divină şi dând dova¬ 
dă, în orgoliul său, că nu posedă distincţia elementară dintre Creator şi creatură. 
Criticii, care comentează autori eronaţi cum e Magistrul Eckhart, sunt dispuşi 
uneori să explice erorile panteiste prin influenţa lui Dionisie. Asemenea explicaţii 
însă trebuie să le socotim gratuite, fiindcă nu se pot susţine nici cu citate anumite 
şi nici prin spiritul general al misticii dionisiene. E de asemenea interesant să 
ştim că erorile panteiste se observă la unii mistici din Occidentul medieval unde, 
pe acea vreme, noţiunile teologice nu erau încă suficient precizate. Mistica orien¬ 
tală, deşi se hrăneşte din filozofia lui Dionisie, nu înfăţişează erori panteiste, 
fiindcă ea se dezvoltă într-o atmosferă de subtile distincţii teologice. în Orient se 
cunoaşte cazul când, la 533, monofiziţii — deci nu e vorba de panteism — vor 
să-şi sprijine erezia pe autoritatea lui Dionisie, deşi monotelismul nu se poate 
justifica în opera lui. Comentariile ulterioare ale lui Maxim Mărturisitorul au în¬ 
lăturat această confuzie şi astfel Dionisie a devenit, pentru un loan Damaschinul, 
unul din stâlpii pe care se reazemă Expunerea credinţei ortodoxe. 

După Dionisie, creaţia e fiinţă participată din abundenţa de bunătate a lui 
Dumnezeu. Dar Creator şi creatură nu sunt lucruri identice, fiindcă participarea 
nu este esenţială, deşi e reală. Creaturile „sunt, pe de o parte, asemenea Eui fiind¬ 
că El e principiul lor, şi El posedă arhetipul lor; iar, pe de altă parte, ele diferă în 
mod esenţial şi în mod infinit de El, pentru că sunt efectele contingente ale unei 
cauze absolute şi suveran independente”Considerată sub raportul esenţei, 
creatura — adică „efectele contingente” sau „produsele temporale” — e în afara 
lui Dumnezeu. Dar înainte de a exista în afară de El, totul era în El în mod ideal 
şi din eternitate, în arhetipul prin care creatura îi seamănă. împrumutând fiinţă 
creaturilor, faptul acesta pe Dumnezeu nici nu-E îmbogăţeşte, nici nu-E sărăceşte, 
fiindcă fiinţa pe care le-o dă nu e totuna cu esenţa Eui. Astfel, lucrurile create 

Numirile divine. Argumentul general al cărţii. 

sunt în Dumnezeu ca idealităţi şi în afara Lui ca realităţi contingente. Prin arheti¬ 
purile lor care sunt în El din eternitate îi seamănă; dar ca efecte contingente, aşe¬ 
zate în afara Lui, se deosebesc de El în mod esenţial şi infinit. Astfel putem spune 
că: „Totul e al Lui şi în El; dar nimic nu e al Lui şi în El în măsura şi în forma în 
care e în noi.” 

Ideea aceasta o găsim exprimată în fraza care trece ca un laitmotiv prin fiecare 
carte a lui Dionisie: „Dumnezeu e tot ceea ce este şi nu e nimic din ceea ce este.” 

Dacă analizăm această frază, atât de simetric construită, şi care vrea să fie o 
definiţie a lui Dumnezeu, constatăm că ea e alcătuită din două părţi contradicto¬ 
rii. Prima parte afirmă că: Dumnezeu e tot ceea ce este; a doua neagă total afir¬ 
maţia celei dintâi: Dumnezeu nu e nimic din ceea ce este. Avem, prin urmare, o 
afirmaţie şi o negaţie. Dar trebuie să observăm că nici afirmaţia şi nici negaţia nu 
au un caracter absolut, căci atunci fraza ar trebui să sune astfel: Dumnezeu este şi 
Dumnezeu nu este. Aici nu e vorba însă de Dumnezeu în Sine, ci de Dumnezeu 
raportat la ceva care e totodată în Sine şi în afară de Sine. Fiindcă am văzut că 
lumea este idealmente în Dumnezeu şi realmente în afara Lui. Atât afirmaţia, cât 
şi negaţia au deci un caracter relativ: şi una şi alta privesc raportul dintre Dumne¬ 
zeu şi lume sau pe Dumnezeu în raport cu lumea. întrucât lumea e în raport cau¬ 
zal cu Dumnezeu, întrucât ea este în mod ideal în El ca efectul în cauză, întrucât 
ea se bucură de o fiinţă participată, întrucât îi seamănă lui Dumnezeu, putem 
rosti afirmaţia că: Dumnezeu e tot ceea ce este. Dar întrucât lumea e un produs 
temporal sau un efect contingent el unei cauze absolute şi suveran independente, 
întrucât ea e o realitate cronospaţială în afara lui Dumnezeu, întrucât natura ei se 
deosebeşte de natura Lui în mod esenţial şi infinit, putem rosti de asemenea nega¬ 
ţia că: Dumnezeu nu e nimic din ceea ce este. 

Reiese limpede, prin urmare, că atât afirmaţia, cât şi negaţia noastră nu au un 
caracter absolut, fiindcă nu se referă la Dumnezeu în Sine, ci au un caracter rela¬ 
tiv, fiindcă se referă la Dumnezeu în raport cu lumea. 

Pe Dumnezeu îl cunoaştem din revelaţia naturală şi din revelaţia scripturală, 
din natură şi din Scriptură. Creştineşte vorbind, îl cunoaştem din făptură prin 
Scriptură. în Scriptură găsim toate numele, toate metaforele, analogiile şi simbo¬ 
lurile, pe care „sfinţii teologi” — prin care Dionisie înţelege pe scriitorii inspiraţi 
— le rostesc în legătură cu Dumnezeu pentru a-L face apropiat de înţelegerea 
noastră. Toate acestea sunt însă forme de materialitate grosolană, care sensibili¬ 
zează simbolic fiinţa cea mai presus de fiinţă a lui Dumnezeu. Toate îi convin şi 
nici una din ele nu-I convine. Sugerându-L, ele sunt tot atâtea afirmaţii; necu- 
prinzându-L întreg, ele sunt tot atâtea negaţii. 

Dionisie, ţinând seamă de nevoia spiritului nostru de a şti ceva pozitiv despre 
Dumnezeu, iar, pe de altă parte, cunoscând limitele mijloacelor omeneşti când e 
vorba să-L înţelegem, deosebeşte două metode de cunoaştere a lui Dumnezeu: 
una e teologia afirmativă (kataphatike), alta teologia negativă (apophatike). In 
domeniul dogmaticii creştine, el e celebrul autor al acestor metode. Criticii care 
îi contestă autenticitatea susţin că le-ar fi împrumutat de la Produs. Asemenea 

chestiuni rămân însă în suspensie până când critica istorică va dezlega problema 

autenticităţii. Scolastica, urmând pe Dionisie , deosebeşte trei metode de cu¬ 
noaştere: via negationis, via affirmationis şi via eminentiae. Ultima, via eminen- 
tiae, extrasă tot din procedeele lui Dionisie, nu e de fapt o metodă aparte, ci, cum 
vom vedea, o reluare şi o întărire a metodei afirmative. 

Acum, în ce constă teologia afirmativă? 

Teologia afirmativă constă din proiectarea în ideea de Dumnezeu a atributelor 
pozitive revelate în lume. Noi ştim că Dumnezeu în Sine e inaccesibil minţii 
noastre, răm â nând ascuns în taina lu mi nii neajunse. El se revelează însă în făptură, 
iar Scriptura ne confirmă această revelaţie. 11 putem deci cunoaşte cu aproximaţie 
din făptură tot aşa precum lui Dionisie, neştiind-L cine e ca persoană, îi cunoaş¬ 
tem anumite însuşiri nobile din opera sa. 

Lumea e oglinda în care se răsfrânge Dumnezeu, ca o cauză în efectul ei. Teo¬ 
logia afirmativă procedează de sus în jos, de la Creator la făptură. Ea distinge 
rând pe rând însuşirile făpturii, care toate sunt bune — fiindcă lumea e perfectă 
în felul ei —, şi le reuneşte apoi în ideea de Dumnezeu. „A distinge pentru a uni” 
— iată metoda ei. însuşirile acestea, coborâte de sus şi răsfrânte în oglinda lumii, 
convin făpturilor; prin urmare, ele convin şi lui Dumnezeu. Fiecare însuşire a 
lumii, care e totodată şi un atribut divin, are în Sfânta Scriptură un nume. Cartea 
în care Dionisie tratează în special despre atributele pozitive se numeşte Despre 
numele divine. Un nume divin e ceea ce înţelegem noi printr-un atribut divin. 
Numele sunt „semnele sau reprezentările realităţilor şi ceea ce e numit se concepe 
şi există”^*^^. 

Fiinţă, unitate, trinitate, bunătate, putere, frumuseţe, iubire, viaţă, lumină, înţe¬ 
lepciune, inteligenţă, adevăr, dreptate, mântuire, mărime, stăpânire, eternitate, pace, 
sfântul sfinţilor, perfecţiune, providenţă — iată o parte din numele divine despre 
care tratează Dionisie. Toate însuşirile „bune” din lume se adună şi se întregesc, 
se transfigurează din relative în absolute şi se proiectează în eternitate pentru a ne 
da ideea de Dumnezeu Cel cu multe nume. Dar Dumnezeu, unul din natură şi 
întreit în persoane, e fiinţă simplă. Şi această diversă mulţime de nume nu con- 

Andrutsos, Dogmatica, p. 52. 

Numirile divine. Argument general. 

trazice ea ideea de simplitate unică şi pură a Lui? Identificând numele în realită¬ 
ţile pe care le reprezintă, această întrebare se poate formula şi în modul următor: 
dacă arhetipurile lucrurilor create există în Dumnezeu, cum se împacă mulţimea 
lor cu unitatea simplă a Lui? Să ne închipuim lumea ca un cerc din al cărui centru 
divin pornesc spre periferie felurite raze. Ele pleacă toate dintr-un singur punct şi 
se reîntorc în acelaşi punct. Sunt multe în răsfirarea lor spaţială, dar se contopesc 
toate într-un singur punct ideal, care e centrul de unde au plecat şi unde se reîn¬ 
torc. Asemenea cu razele, arhetipurile lucrurilor se adună şi coincid ca într-un 
punct ideal în unitatea simplă a spiritului divin. Tot astfel, atributele sau numele 
divine, oricât de multe ar fi ele, nu înseamnă nici o diferenţiere în natura simplă a 
lui Dumnezeu. 

Aprofundând însă fiecare nume despre care tratează teologia afirmativă şi 
atribuindu-1 lui Dumnezeu, simţim în acelaşi timp insuficienţa lui de a cuprinde 
absolutul divin. Cu cât mai multe nume îi dăm, cu atât această insuficienţă apare 
mai evidentă. Mulţimea numelor ce e oare altceva decât o dovadă că Dumnezeu e 

inaccesibil? „Aţi observat, cred — zice Dionisie —, că expresiile noastre sunt cu 

atât mai abundente cu cât convin mai puţin lui Dumnezeu” . Noi îi dăm multe 
nume, fiindcă în realitate nu-i putem da nici unul. Dumnezeu e fără nume. E ano¬ 
nim: anonymos. 

Metoda teologiei afirmative ne duce, prin această concluzie, la metoda teolo¬ 
giei negative. 

între numele pe care Scriptura 1 le dă lui Dumnezeu observăm bunăoară că 
unele formează perechi cu înţelesuri contrare, dar îi convin deopotrivă. Să luăm 
un exemplu; numele de: asemănare şi neasemănare^^^. Asemănarea, zice Dioni¬ 
sie, îi convine lui Dumnezeu din două puncte de vedere. întâi, considerat în Sine, 
El îşi este asemenea, fiind identic în unitatea Sa indivizibilă. Al doilea, îi convine 
fiindcă El îşi face asemenea pe oricine sau devine asemenea lui Dumnezeu ca un 
portret asemenea originalului. Dar nu se poate spune despre original că e aseme¬ 
nea cu portretul. De aceea Scriptura îl numeşte pe Dumnezeu fără-de-asemănare. 
El nu seamănă absolut cu nimeni. Şi totuşi, atât asemănarea, cât şi neasemănarea 
sunt nume convenabile fiindcă aceleaşi lucruri sunt şi asemănătoare şi neasemă¬ 
nătoare cu Dumnezeu; asemănătoare când îl imită, neasemănătoare fiindcă sunt 
efecte mărginite ale unei cauze nemărginite. Şi, iată, noi fără să vrem am între¬ 
buinţat o altă pereche de cuvinte: mărginit şi nemărginit, pentru a arăta distanţa 
incomensurabilă dintre făpturi şi Creatorul lor. Teologia negativă e tot atât de 
familiară limbajului teologic ca şi cea afirmativă. 

Teologia mistică III. 

Numirile divine IX, 6-7. 

Pe când teologia afirmativă porneşte de sus în jos, pe linia cauzalităţii, pentru a 
ghici şi a descifra în lume numele convenabile lui Dumnezeu, sau atributele pozi¬ 
tive, teologia negativă porneşte de jos în sus, de la lucruri spre Dumnezeu, pentru 
a descoperi ceea ce le deosebeşte incomensurabil de El. Constatările ei se exprimă 
ca atribute negative în Dumnezeu. Dacă după întâia metodă Dumnezeu este tot 
ceea ce este, după a doua metodă Dumnezeu nu e nimic din ceea ce este. Negaţi¬ 
ile în Dumnezeu se rostesc prin comparaţie cu însuşirile mărginite ale lumii: ea e 
cauzată. El e necauzat; ea e vremelnică. El e nevremelnic; ea e spaţială. El e 
nespaţial; ea este mărginită. El e infinit. Dacă analizăm atributele teologice cu 
care căutăm să determinăm oricum pe Dumnezeu, descoperim că în majoritatea 
lor sunt atribute negative. Negaţiile acestea, zice Dionisie, departe de a-L ofensa, 
sunt supremele omagii pe care le aducem fiinţei Sale inaccesibile. 

Oricine poate observa necesitatea metodei negative în teologie. Ea e o corec¬ 
tură a metodei afirmative. Căci dacă prin cea dintâi cunoaştem ce ne apropie de 
Dumnezeu, prin cea de-a doua cunoaştem ce ne desparte. Ridicându-ne de jos în 
sus, până la extrema limită a spiritului nostru, sau, ca să ne exprimăm astfel, până 
unde marginea lumii se învecinează cu nemărginirea divină, e de fapt metoda prin 
care, o dată mai mult, cunoaştem ceea ce nu cunoaştem şi nu putem cunoaşte. 
Dar această concluzie a metodei negative nu ne duce oare la deznădejde şi la 
scepticism, sau la agnosticism? Unii dintre critici, considerând jocul nesfârşit de 
nume afirmative şi nume negative ce se anulează unele pe altele, i-au obiectat lui 
Dionisie scepticismul^ Pentru autorul nostru însă metoda negaţiei nu e ultimul 
cuvânt. Presupunând că ar fi rămas la ea, aceasta n-ar fi însemnat totuşi o îmbră¬ 
ţişare a scepticismului sau a deznădejdii, căci, după părerea noastră, negaţia este 
expresia umilinţei filozofice a cuiva care îşi simte limitele raţiunii în faţa Iul 
Dumnezeu inaccesibilul. Dionisie depăşeşte însă negaţia prin ceea ce scolastica 
medievală numeşte, întemeindu-se pe dânsul, metoda eminenţei. 

Spiritul omenesc nu e mulţumit cu rezultatele celor două metode care îi pun în 
faţă şiruri nenumărate de afirmaţii şi de negaţii. Lucrul acesta l-a experimentat de 
altfel oricine a studiat teologia. Iar cu Dionisie ne aflăm dincolo de teologia obiş¬ 
nuită, în inima misticii, unde setea arzătoare a cunoaşterii integrale nu vrea să ştie 

-- 112 
de limite. In scurtul tratat de Teologie mistică ni se spune că Dumnezeu, 

supremă cauză a lucrurilor sensibile, nu e absolut nimic din ceea ce constituie 

calitatea lumii sensibile şi, supremă cauză a lucrurilor inteligibile, nu e absolut 

nimic din ceea ce constituie calităţile lumii inteligibile. 


W. Gass, Die Mystik des Nikolaus Cabasilas, p. 36. 
Teologia mistică IV-V. 

Pentru a-L cunoaşte altfel decât pe aceste căi, pentru a-L pipăi cu inima în fiinţa 
Sa inaccesibilă, nu există decât o cale extraordinară: evadarea din condiţiile de 

cauzalitate, de timp şi de spaţiu — smulgerea din lume şi din noi înşine şi aruncarea 

în „noianele strălucirii dumnezeieşti”. Cu alte cuvinte: contemplaţia, extazul ! 

în extaz însă, unde Dumnezeu se descoperă cu atâta strălucire şi putere covâr¬ 
şitoare, ne apare atât de disproporţionat cu nimicnicia noastră, încât e peste putinţă 
să cuprindem în minte şi în cuvinte această experienţă. Când ne uităm drept în 
soare, ochiul nostru orbeşte pentru că nu-i poate îndura tăria. Şi câtva timp soarele, 
care e izvorul luminii, ne apare ca un întuneric. Tot astfel vederea extatică a lui 
Dumnezeu orbeşte spiritul. Dumnezeu, care e lumină mai presus de orice lumină 
solară, ne apare atunci ca un întuneric magnific şi covârşitor. El e în extaz „stră¬ 
lucirea misterioasă a dumnezeieştii întunecimi”. Nenumărate sunt variantele 
acestei expresii în opera lui Dionisie, în năzuinţa de a ne reda prin paradoxurile 
lor ceva din negrăitul experienţei mistice. 

După ce L-am văzut extatic, prin smulgerea dincolo de lume, înţelegem cu 
adevărat că Dumnezeu este şi că este mai presus de lume, mai presus de toate 
afirmaţiile şi mai presus de toate negaţiile noastre. Cu alte cuvinte: El este în mod 
eminent sau „supraeminent”, cum zice Dionisie. Sentimentul de jubilare, de exal¬ 
tare frenetică al acestei trăiri, al acestei experienţe, cu certitudinea lui biruitoare, 
caută pentru Dumnezeu toate expresiile superlative de care e capabil graiul ome¬ 
nesc. Pentru a ridica la gradul maxim de potenţă cuvintele, Dionisie întrebuinţează 

în greceşte prepoziţia hyper = „supra”, „mai presus” , pe care o aplică, pe cât e 
posibil, tuturor numelor afirmative. Dumnezeu cunoscut prin extaz devine astfel: 
suprafiinţă, supraeminenţă, supraexistenţă, supraînceput, suprabunătate, supraîn- 
ţelepciune etc. Cuvintele sunt semne ale realităţilor; dar pentru a vedea ceva din 
măreţia fără asemănare a dumnezeirii, ele însele suferă aceste modificări care le 
dilată până la extrem şi le transformă în supraafirmaţii ale trăirii mistice. Stilul lui 
Dionisie, şi al misticilor în general, e prin excelenţă superlativ, hiperbolic şi para¬ 
doxal din pricina experienţei pe care vrea s-o redea, dar care rămâne, după mărtu¬ 
risirile tuturor, inefabilă şi misterioasă ca Dumnezeu care o dăruieşte. 


Teologia mistică I, 1. 

W. Gass, Die Mystik des Nikolaus Cabasilas, p. 38. 



Prelegerea a Vll-a 


Sistemul dionisian (III). Ierarhiile 


Am numit viziunea în forma căreia concepe Dionisie Universul celor văzute şi 
al celor nevăzute: panbisericism. Constituite real în afara lui Dumnezeu, dar pre¬ 
existând ca idee în El, toate lucrurile vin de la El şi se reîntorc la El. Şi tot astfel 
ştiinţa noastră despre ele. Pentru cine trăieşte, simte şi cugetă, numele cel mai 
caracteristic al lui Dumnezeu e Binele. Alţii vor zice că numele divin cel mai 
caracteristic e Fiinţa. E adevărat că Fiinţa e ultimul termen la care se poate opri 
gândul metafizic, dar fiinţa participată prin creaţie se trăieşte ca un Bine, iar 
Dumnezeu a dat participare la Fiinţă lucrurilor din preaabundenta Sa bunătate sau 
iubire. Participând la fiinţă, lumea participă la bine, fiindcă Dumnezeu a creat-o 
pentru a fi fericită. Răul sau nefericirea e neant. El nu e creat de Dumnezeu şi nu 
e principiu constitutiv al lumii. Dacă lucrurile toate pornesc din Dumnezeu şi se 
reîntorc la El — îar într-aceasta stă binele lor —, răul a pornit din Dumnezeu ca 
bine, dar a devenit rău întrucât refuză să se întoarcă la Dumnezeu. Răul e spirit 
care a fost creat bun, dar şi-a pervertit inteligenţa şi voinţa. El nu e rău întrucât e 
spirit, ci e rău întrucât s-a pervertit. Şi dacă el există ea rău, există întrucât e 
amestecat cu binele. Fiindcă răul, ca ceva absolut, nu există. Conform naturii lor 
prime, toate lucrurile au o tendinţă spre bine, şi dacă devin rele e fiindcă îşi în¬ 
chipuie că se îndreaptă spre bine îndreptându-se spre rău. 

în Dumnezeu însă nu există rău. Fiinţa Eui, revărsându-se asupra lumii, o 
inundă în bunătate, în frumuseţe şi înţelepciune. Fondul lucrurilor e bunătatea lui 
Dumnezeu; forma lor armonioasă e reflectarea frumuseţii divine; ordinea 
desăvârşită a lumii este expresia înţelepciunii divine. Lumea a fost creată 
dintr-un „act de iubire” sau printr-un „decret de iubire”. Şi dacă Dumnezeu e 
transcendent şi inaccesibil în natura Sa intimă şi pururea misterioasă, El se 
coboară în lume prin iubire. Iubirea e lumina care, izvorând din taina divină, se 
revarsă în cascade asupra lumii şi, izbându-şi valurile ca de un ţărm, se întoarce 

înapoi spre obârşie. în această mişcare de coborâre şi înălţare sunt atrase toate 
lucrurile din lume după puterea de participare dată în natura fiecăruia. 

Acţiunea aceasta de coborâre şi înălţare, în care e angajată fiinţa participată, nu 
se petrece însă la întâmplare. Ea e constituită într-un sistem de ierarhii ce se gă¬ 
sesc interpuse între Dumnezeu şi lucrurile create. Ierarhiile sunt astfel nişte mij¬ 
loace prin care se rânduieşte contactul dintre Dumnezeu şi lume. Am spus într-o 
prelegere precedentă că, după Dionisie, participarea la fiinţă sau participarea la 
Dumnezeu e graduală: ea se dă după capacitatea naturală a fiecărui lucru. Fiindcă 
prin actul de iubire al creaţiei Dumnezeu a dat lucrurilor „esenţe proprii” şi toto¬ 
dată putinţa de a participa fiecare într-un „fel sau altul” la viaţa divină. Partici¬ 
parea, care se petrece sub ochiul providenţei, e deci felurită şi graduală. De aici 
mulţimea şi varietatea lucrurilor, rânduite astfel după admirabile norme ierarhice. 
Mineralele participă la existenţă; vegetalele participă la viaţă; animalele participă 
la suflet; fiinţele raţionale şi inteligente participă într-un grad sau altul la înţelep¬ 
ciune. Dar fiecare esenţă de pe o treaptă superioară participă, bineînţeles, şi la 
binele treptelor inferioare. Omul, bunăoară, fiinţează ca mineralele, ca vegetalele 
şi animalele, are viaţă ca vegetalele şi animalele, are suflet cum au şi animalele, 
dar în plus are spirit, adică raţiune şi inteligenţă, cum n-au treptele inferioare, dar 
au îngerii. îngerii, mai mult decât oamenii, sunt spirite pure, inteligenţe pure, 
esenţe pure. Prin urmare, esenţele pure cu cât participă în mai multe moduri cu 
atât sunt mai aproape de Dumnezeu. 

Ierarhiile de care vorbeşte în special Dionisie privesc cele două trepte supe¬ 
rioare ale creaţiei, treptele fiinţelor raţionale şi inteligente: îngerii şi oamenii. 
Sunt, aşadar, două ierarhii: ierarhia cerească şi ierarhia bisericească. Despre 
fiecare Dionisie tratează în câte o carte. 

Ce este ierarhia? 

Ierarhia e o instituţie sacră, mijlocitoare între Dumnezeu şi creaturi. Dionisie o 
învesteşte cu ordine, ştiinţă şi acţiune sau lucrare. Ea e „o expresie a lucrurilor ce 
sunt în Dumnezeu”. Prin însuşirile şi funcţiile cu care e învestită, ea se confor¬ 
mează, pe cât se poate, atributelor divine. Prin constituţia ei, ordonată după o 
simetrie ireproşabilă, ierarhia e frumoasă, de o frumuseţe care e reflectarea su¬ 
blimei frumuseţi necreate a lui Dumnezeu. Pentru Dionisie, binele şi frumosul 
sunt două expresii ale aceleiaşi realităţi, una privind fondul bun, alta forma stră¬ 
lucitoare a lucrurilor. Dacă ar fi vorba să ne lămurim asupra fundamentelor unei 
estetici teologice, elementele ei sunt date în numeroase opere ale Sfinţilor Părinţi, 
dar le găsim cu deosebire în filozofia acestui teolog înzestrat cu o sensibilitate 
excepţională pentru formele frumoase ale lucrurilor în care el vede răsfrângerile 

luminii dumnezeieşti. Ordinea ierarhică a lumii e pentru el expresia cosmică a 
acestei frumuseţi. 

Fiind ordine, ştiinţă şi lucrare, şi reproducând în fiinţa ei atributele divine, ie¬ 
rarhia îndeplineşte funcţii multiple. Ea primeşte darurile participării, le realizează 
gradual în membrii ei şi le transmite ierarhic treptelor inferioare. Scopul ei este 
ca, primind darurile de sus, să ridice prin ele fiinţele până la Dumnezeu, după 
capacitatea personală a acestora de a primi şi de a se înălţa. Ea lucrează sub în¬ 
râurirea lui Dumnezeu care e „stăpânul şi călăuza ştiinţei şi funcţiilor ei sacre”. 
Scopul ei este să adore pe Dumnezeu şi să-i asimileze şi să unească cu El pe mem¬ 
brii care o alcătuiesc, transformându-i în imagini ale lui Dumnezeu. Cu alte cu¬ 
vinte, care sunt tot ale lui Dionisie, ca şi cele de mai sus: 

„Scopul comun al oricărei ierarhii e iubirea de Dumnezeu şi de lucrurile divi¬ 
ne, iubire generoasă, cerească în originea ei, curată în intenţiile ei, e, înainte de 
toate, fuga, îndepărtarea de tot ce e contrar iubirii; e cunoaşterea lucrurilor în 
realitatea fiinţei lor, vederea şi ştiinţa adevărurilor sacre; e, în sfârşit, partici¬ 
parea la simplitatea negrăită a celui care e în mod suveran unul; şi e banchetul 
mistic al intuiţiei, care hrăneşte şi divinizează sufletul contemplativ”^ 

Ierarhia îndeplineşte astfel funcţia de mijlocitoare între Dumnezeu şi creaturi; ea 
primeşte de sus şi comunică mai departe treptelor inferioare; ea e ordine fiindcă 
reproduce în structura ei imaginea frumuseţii, a bunătăţii şi a înţelepciunii divine; 
ea e ştiinţă fiindcă participă prin adorare la misterele dumnezeieşti; ea e acţiune 
sau lucrare fiindcă, primind şi transmiţând lumina de sus, atrage totodată făpturile 
spre Dumnezeu, sfmţindu-le şi îndumnezeindu-le după capacitatea fiecăreia. 

Ierarhia cerească se deosebeşte de ierarhia bisericească. Cea dintâi e constituită 
din spirite pure, care sunt îngerii; ea aparţine deci lumii pur inteligibile. Cea de-a 
doua aparţine unei lumi mixte, ca să zicem aşa, de inteligibilitate şi sensibilitate. 

Ierarhia cerească participă la misterul dumnezeiesc într-o măsură superioară 
ierarhiei bisericeşti. Ea imită pe Dumnezeu printr-o „contemplaţie transcenden¬ 
tă”, directă şi permanentă, în care se menţine prin „efortul iubirii” de a se ridica 
mereu mai sus. Ea e „înţelepciune pură”, care soarbe lumina direct din izvor. Ea 
reproduce în mod mai puţin imperfect imaginea naturii dumnezeieşti. Ea e mijlo¬ 
cul prin care ierarhia bisericească se pune în legătură cu Dumnezeu. De aceea 
membrii ei se numesc îngeri. 

în schimb, ierarhia bisericească, aparţinând oamenilor şi funcţionând în condi¬ 
ţiile de timp şi spaţiu, nu se poate bucura de o intelecţie pură sau de o contempla¬ 
ţie transcendentă permanentă. Noi suntem spirituali prin suflet şi materiali prin 

Ierarhia bisericească I, 3. 

corp. Cele nevăzute nouă ni se comunică în forme văzute. Noi ajungem prin 
sensibilitate la inteligibilitate. De aici nevoia de simboluri şi semne sensibile şi 
nevoia de sacramente sau Sfintele Taine, ce caracterizează ierarhia bisericească. 

Dar atât ierarhia îngerilor, cât şi ierarhia oamenilor se aseamănă fiindcă func¬ 
ţionează după o „lege comună şi uniformă”^în vederea aceluiaşi scop, care e 
adorarea lui Dumnezeu şi divinizarea creaturilor. 

în ce constă această lege comună şi uniformă de funcţionare? 

în faptul că fiecare iniţiat de pe treapta superioară devine la rândul său un ini¬ 
ţiator pentru membrii de pe treapta inferioară care urmează. Iniţiatul e sfinţit şi 
îndumnezeit potrivit naturii sale prin cunoaşterea misterelor divine; la rândul său, 
el transmite inferiorilor asemănarea dumnezeiască. Astfel membrii fiecărei trepte 

îşi au căpeteniile în treapta imediat superioară şi subordonaţii în treapta imediat 

inferioară. Fiecare membru ascultă de cei de sus şi porunceşte la cei de jos . In 
linie descendentă, funcţia fiecăruia e totodată subordonare şi supraordonare, sau 
ascultare şi poruncă. Principiul acesta e al oricărei ierarhii. în ierarhia militară, 
bunăoară, nimeni nu devine comandant până n-a învăţat şi n-a dat mai întâi do¬ 
vadă că ştie să fie comandat. în concepţia dionisiană, comanda se traduce printr-o 
acţiune de atragere, de raliere a inferiorilor la darurile ce se transmit de sus pentru 
sfinţirea sau îndumnezeirea fiecăruia. Legătura ierarhică nu constă în impunere 
silnică şi autoritară, ci în acceptare liberă, fiindcă e vorba de o legătură de iubire 
reciprocă între membrii ierarhiilor de toate gradele şi de o înmănunchere a tuturor 
în adorarea luî Dumnezeu. 

Acum să rezumăm constituţia fiecărei ierarhii în parte. 

Ierarhia cerească este îerarhîa îngerîlor. 

Numele de înger are o semnificaţie specifică şi una generică. în mod specific 
îngerii sunt membrii celei din urmă trepte a ierarhiei cereşti. în modul generic se 
numesc îngeri toate rangurile aceleiaşi ierarhii în virtutea faptului că treptele su¬ 
perioare posedă toate facultăţile şi darurile treptelor inferioare, fără ca acestora din 
urmă să le putem atribui vreo reciprocitate în acest sens. Prin urmare, însuşirile 
treptei ultime posedându-le peste treptele superioare, numele de îngeri convine 
tuturor esenţelor creaturale, pure şi invizibile. 

Dionisie procedează la clasificarea îngerilor întemeiat pe Vechiul Testament şi 

ne spune că această clasificare o deţine de la „divinul nostru iniţiator” , care e, 
pe cât se pare. Apostolul Pavel, al cărui discipol se dă autorul ierarhiilor. 


Ierarhia bisericească I, 2. 
Ierarhia bisericească I, 2. 
Ierarhia cerească VI, 2. 

Naturile sau esenţele invizibile sunt organizate în nouă trepte, nouă ranguri sau 
nouă coruri. Aceste nouă coruri se despart în treî grupe mari de câte trei coruri şi 
alcătuiesc ordinele sau ierarhiile secundare. 

întâia triadă, întâiul ordin sau întâia ierarhie secundară o constituie Serafimii, 
Heruvimii şi Tronurile. Aceste trei coruri trăiesc în imediata apropiere a gloriei 
dumnezeieşti. Cuvântul ebraic Serafim înseamnă lumină şi căldură — lumina pe 
care o primesc direct din focul dumnezeiesc şi căldura prin care purifică treptele 
inferioare. Heruvimi înseamnă prisos de înţelepciune, pe care o primesc direct de 
la izvorul ei necreat. Tronuri înseamnă statornicie în rang şî independenţă faţă de 
orice e necurat, precum şi facultatea de a purta nemijlocit pe Dumnezeu. Cele trei 
coruri trăiesc în imedîata apropîere a luî Dumnezeu şî-L comunîcă tuturor celor¬ 
lalte creaturi fie nevăzute, fie văzute. Serafimii, Heruvimii şi Tronurile intuiesc 
nemijlocit taina Celui Preaînalt, unul după natură şi întreit în persoane. Eî înţeleg 
fără simboluri materiale umanitatea Domnului, care le lămureşte direct misterul 
întrupării Sale şi al mântuirii oamenilor. Ei cântă imnurile gloriei dumnezeieşti, 
pe care le descoperă şi pământenilor. „Sfânt, Sfânt, Sfânt e Domnul oştirilor...” e 
un imn care aparţine acestei ierarhii. Ea înconjoară Divinitatea cu o contemplaţie 
pură şî veşnică. Dumnezeu însuşi înrâureşte direct această ierarhie. 

A doua triadă sau a doua ierarhie o alcătuiesc Stăpânirile, Virtuţile şi Puterile. 
Stăpânirile se numesc astfel pentru siguranţa cu care se păstrează în neprihănire, 
modelându-se după Izvorul oricărei stăpâniri şi modelând în acelaşi fel pe subal¬ 
terni. Virtuţile se numesc astfel pentru energia pe care o pun în imitaţia lui Dumne¬ 
zeu. Puterile se numesc astfel pentru ordinea desăvârşită cu care se oferă înrâuririi 
dumnezeieşti. 

îngerii din această categorie primesc „splendorile divine” prin mijlocirea celei 
dintâi ierarhii. Cu acest prilej, Dionisie face foarte interesante reflecţii asupra 
darurilor cereşti care „par că îşi pierd din strălucire pe măsură ce se depărtează de 
obârşia lor şi se coboară asupra fiinţelor mai de jos”. Participarea e mult mai 
perfectă la îngerii superiori, care o primesc prin „intuiţie directă” decât la ceilalţi 
care o primesc prin „comunicare nemijlocită”. E o lege generală, zice Dionisie, 

stabilită de înţelepciunea nemărginită, şi anume că harurile dumnezeieşti nu sunt 

comunicate inferiorilor decât prin mijlocirea superiorilor 

Ultima triadă o alcătuiesc Principatele, Arhanghelii şi îngerii. Principatele se 
numesc astfel prin rânduiala propriilor puteri şi prin autoritatea cu care comandă. 
Arhanghelii şi îngerii sunt rangurile cele mai cunoscute nouă oamenilor. Numele 
lor ni-i arată ca pe trimişii sau solii lui Dumnezeu către noi. îngerii sunt organele 
de comunicaţie între îerarhia cerească şî ierarhia bisericească. Lor li se atribuie 

Ierarhia cerească VIII, 2. 

preşedinţia ierarhiilor noastre . Arhanghelului Mihail i se atribuie 
călăuzirea poporului evreiesc, iar celorlalţi călăuzirea celorlalte popoare {Dn 10). 
Cel Veşnic a pus limitele naţiunilor după numărul îngerilor Săi {Dt 32). Cu 
acest prilej Dionisie atinge o chestiune care astăzi e atât de actuală în spîritul 
european şî anume aceea a poporului ales şi a celorlalte naţiuni. Dacă fiecare 
naţiune e călăuzită de câte un înger, cum poate fi Israel neamul preferat al 
Domnului? A dat oare Dumnezeu celelalte neamuri în seama „zeilor”, 
mărginindu-şi solicitudinea Sa specială pentru evrei? Nu, răspunde Dionisie. 
Providenţa divină administrează Universul cu o solicitudine egală pentru toţi, 
încredinţând în mod egal călăuzirea fiecărui neam câte unuia dintre îngerii Săi. 
Această călăuzire tainică nu are caracter de fatalitate, fiindcă atârnă de libertatea 
noastră s-o ascultăm sau nu. Misteriosul personaj Melchisedec nu e din neamul 
lui Israel şi totuşi e mare preot al Dumnezeului Celui adevărat. Scriptura ne 
vorbeşte de asemenea de îngerul egiptenilor, de îngerul babilonienilor — trimişi 
dumnezeieşti către aceste popoare întocmai ca Mihail către poporul evreiesc. A 
asculta sau nu aceste solii egale ale providenţei, solii care toate au misiunea de a 
îndruma neamurile către aceeaşi unitate supremă a lui Dumnezeu, e o chestiune 
care atârnă de libertatea fiecăruia şi de capacitatea naturală cu care a fost 
înzestrat. Israel a căzut şi el de multe ori în neascultare, ceea ce denotă că nu e 
vorba de o preferinţă specială din partea lui Dumnezeu. Dar, în necredinţa 
generală, el a izbutit totuşi să se menţină, peste toate şovăirile, în cultul 
adevăratului Dumnezeu. Prin urmare, el n-a fost popor ales prin vreun decret 
divin, ci fiindcă prin voinţă proprie s-a menţinut în credinţă. Dar solicitudinea 
providenţei este egală pentru toate popoarele, fiecare naţiune avându-şi 
îngerul călăuzitor către unitatea divină, pe care aceşti îngeri-călăuze o cunosc 

deopotrivă^^\ 

Revenind la chestiunea principală, ierarhia cerească e alcătuită din trei triade 
de îngeri, al căror număr e nenumărat şi a căror constituţie intimă singur Dumne¬ 
zeu o cunoaşte. Aceste trei triade înconjoară concentric Divinitatea, ca nişte cer¬ 
curi care se lărgesc unul după altul, depărtându-se, asemenea a trei ghirlande 
uriaşe şi inegale, dintre care fiecare e împletită din trei feluri deosebite de flori 
spirituale. Triada întâi primeşte direct acţiunea desăvârşitoare a lui Dumnezeu, 
desăvârşindu-se prin ea şi transmiţând celorlalte două lumina desăvârşirii. Fiecare 
membru, din orice rang ar fi, primeşte şi transmite, se simte atras şi atrage, se su¬ 
pune şi porunceşte, se modelează pe sine şi modelează pe alţii după imaginea per¬ 
fecţiunii divine. Ierarhia e astfel un organism viu şi activ prin care coboară din rang 

Ierarhia cerească IX, 2. 

Ierarhia cerească XI, 4. 

în rang, din treaptă în treaptă lumina sfinţitoare. Ultima triadă a ei se suprapune 
ierarhiei bisericeşti şi ultimul cor al acestei triade, îngerii propriu-zişi, vine în atin¬ 
gere directă cu ierarhia oamenilor. Prin ei se transmit nouă desăvârşirile harurilor. 
Această vecinătate imediată îngăduie ca ierarhii Bisericii să fie numiţi ei înşişi 
îngeri. Ierarhii sau „pontifii” sunt îngeri în trup, cu condiţia să realizeze în per¬ 
soana lor şi în măsura capacităţii lor perfecţiunile primite de la ordinul îngeresc. 

Dionisie lămureşte pe larg modurile de apariţie în lumea sensibilă a îngerilor, 
care sunt fiinţe invizibile şi pur spirituale. Scriptura le atribuie diferite chipuri an- 
tropomorfice sau zoomorfice după modul nostru de a percepe prin semne şi sim¬ 
boluri materiale lumea invizibilă şi pur inteligibilă. Intr-un pasaj, care nu e destul 

de categoric , se pare că în apariţiile şi în viziunile miraculoase nu poate fi vorba 
de însăşi sensibilizarea fiinţei divine, ci de aceşti mediatori cereşti care ne ajută 
să percepem în forme simbolice asemănarea perfecţiunii divine. 

Forma cea mai obişnuită în care ni-i reprezentăm e cea antropomorfică, fiindcă 
dintre toate făpturile lumii văzute omul e cel mai apropiat de îngeri prin privirea 
sa care caută în sus, prin ţinuta dreaptă a corpului, dar mai ales prin inteligenţă şi 
puterea raţiunii prin care el domină şi comandă în lume. Căci dacă animalele sunt 

mai puternice decât el prin energia simţurilor, el ştie să le comande prin sufletul 

său liber şi raţional 

Dintre cele patru elemente ale naturii, apa, vântul şi focul ne dau adesea ima¬ 
ginile prin care ni-i reprezentăm pe îngeri. Focul e însă elementul cel mai potrivit 
pentru a-i sensibiliza. Focul şi lumina joacă în literatura dionisiană un rol consi¬ 
derabil când e vorba să ne facă să înţelegem analogic şi figurat esenţa divină şi 
acţiunea ei, sau esenţele pure ale lumii spirituale. Să ascultăm acest pasaj de rară 
frumuseţe, ce se poate folosi de către orice teolog: 

„Pentru mine, zice Dionisie, această figură (a focului) exprimă o anume con¬ 
formitate a îngerilor cu divinitatea; căci la teologi esenţa supremă, pură şi fără 
formă, ne este zugrăvită adesea prin imaginea focului care, dacă se poate zice 
astfel, are în proprietăţile lui sensibile o asemănare obscură cu natura divină. 
Căci focul material e răspândit peste tot; el se amestecă fără să se confunde cu 
toate elementele, de care rămâne totdeauna cu totul deosebit; strălucind prin 
natura lui, el e totuşi ascuns şi prezenţa lui nu se arată decât dacă găseşte mate¬ 
rie pentru activitate; violent şi nevăzut, el supune totul prin propria-i forţă şi îşi 
asimilează energic ceea ce a atins; el se comunică obiectelor şi le modifică pe 
măsură ce-i sunt aproape; el reînnoieşte toate lucrurile prin căldura-i dătătoare 


Ierarhia cerească IV, 3. 
Ierarhia cerească XV, 3. 

de viaţă şi străluceşte printr-o lumină nestinsă; mereu nedomolit, nealterat, el 
îşi discerne prada; nu-1 atinge nici o schimbare; el se suie spre cer şi, prin re¬ 
peziciunea fugii, parcă vrea să scape de orice înlănţuire; înzestrat cu o lucrare 
statornică, lucrurile sensibile îşi primesc mişcarea de la el; el învăluie ceea ce 
mistuie şi nu se lasă învăluit; el nu e un accident al celorlalte substanţe; năvăli¬ 
rile lui sunt încete şi nesimţite, şi strălucirile lui izbucnesc în corpurile în care 
el e prezent; e impetuos şi puternic; e de faţă intr-un fel nebănuit; dacă-1 laşi în 
repaus, pare nimicit; dacă-1 redeştepţi brusc, se desface într-o clipă din închi- 
soarea-i firească, străluceşte şi se precipită în aer, şi se comunică liber fără să 
se micşoreze vreodată. S-ar mai putea semnala încă numeroase proprietăţi ale 
focului, care să fie ca nişte embleme materiale ale lucrărilor divine. îndreptăţită 
de aceste raporturi cunoscute, teologia figurează prin imaginea focului naturile 

cereşti, învăţând astfel asemănarea lor cu Dumnezeu şi strădaniile ce le pun 

pentru a-L imita” 

Ierarhia bisericească este ierarhia oamenilor. 

Dionisie o numeşte comparativ un rudiment al celei cereşti. „Ierarhia noastră, 
zice el mai departe, e o sublimă imitaţie a ierarhiilor cereşti.” Cultul văzut la care 
participăm în biserică e o imagine sensibilă a cultului din ierarhia nevăzută. Li¬ 
turghia noastră e o imitaţie a liturghiei îngereşti. Dar adorarea organizată pe pla¬ 
nul superior în norme pur spîrîtuale, aici pe pământ se îmbracă în forme materiale 
necesare modului nostru omenesc de a înţelege. E un „simbolism proporţional cu 
slăbiciunea noastră”, zice Dionisie. Dar prin aceste semne, imagini şi simboluri 
materiale ne iniţiem în tainele cereşti şi participăm la lucrurile sacre. Aici, în 
planul ierarhiei bisericeşti, „pompa văzută a cultului ne aminteşte de frumuseţile 
nevăzute; miresmele ce îmbălsămează simţurile reprezintă suavităţile duhovni¬ 
ceşti; lucirea făcliilor e se mn ul iluminării mistice; îndestularea inteligenţei prin 
contemplaţie îşi are emblema în explicarea doctrinei sfinte; divina şi paşnica ar¬ 
monie a cerurilor e figurată prin subordonarea feluritelor ranguri de credincioşi, 

iar unirea cu lisus Hristos e figurată prin primirea dumnezeieştii Euharistii” 

Tot ceea ce se petrece aici ca ordine, ca ştiinţă şi lucrare îşi are corespondentul 
spiritual pe planul nevăzut. E una şi aceeaşi liturghie a adorării şi a îndumnezeirii 
ce se desfăşoară sus în forme nevăzute, iar jos în forme văzute. Pentru că ierarhia, 
fie cea îngerească, fie cea omenească, a fost instituită „printr-un decret de iubire” 


Ierarhia cerească XV, 2. 
Ierarhia cerească I, 3. 

— „pentru mântuirea şi îndumnezeirea tuturor fiinţelor, fie raţionale, fie pur spi¬ 
rituale” 

E timpul să vorbim de acea întreită funcţie a oricărei ierarhii, fie îngerească, 

fie bisericească, funcţie de care se leagă în mistică numele lui Dionisie Areopagi- 

tul. Această întreită funcţie este: purificarea, iluminarea şi desăvârşirea 

Dumnezeu e puritate, e lumină şi perfecţiune. Ca atare, aceste nume divine se 
răsfrâng asupra creaturii ca o întreită acţiune de purificare, de iluminare şi de 
desăvârşire sau îndumnezeire. Dumnezeu îndeplineşte aceste lucrări prin mijlo¬ 
cirea celor două ierarhii. îngerii, după gradele pe care le deţin, sunt iniţiatorii în 
cunoaşterea misterelor divine şi iniţiaţi, sunt purificatori şi purificaţi, sunt ilumi¬ 
natori şi iluminaţi, sunt desăvârşitori şi desăvârşiţi. După imaginea lor există 
rânduiala omenească a ierarhiei bisericeşti. 

Această ierarhie e constituită din două mari categorii: întâia e categoria iniţia¬ 
torilor, a doua categoria iniţiaţilor. 

întâia categorie constă din trei clase mari sau ordine bisericeşti: ordinul epis¬ 
copal sau al pontifilor, ordinul sacerdotal sau al preoţilor şi ordinul diaconatului. 
Fiecăruia dintre aceste ordine i se atribuie una din cele trei funcţii ale ierarhiei. 
Astfel: diaconul e cel care purifică, preotul e cel care iluminează, pontiful sau 
episcopul e cel care desăvârşeşte. Dionisie descrie pe rând ceremonia de consa¬ 
crare a fiecărei trepte preoţeşti. 

La rândul lor, credincioşii se împart în trei clase mari: purificaţii care sunt în 
seama diaconului, iluminaţii care sunt în seama preotului şi desăvârşiţii care sunt 
în seama episcopului. Legea dumnezeiască după care „lucrurile inferioare sunt 
atrase către lumina divină de către lucrurile superioare” e valabilă şi în ierarhia 
bisericească tot aşa ca şi în cea îngerească. 

Am subliniat că atunci când Dionisie vorbeşte de inteligenţa omenească în ra¬ 
port cu ştiinţa misterelor divine, nu pomeneşte nimic de defectele ei ca urmare a 
păcatului. Şi am căutat să lămurim că atunci filozoful nostru are în vedere inteli¬ 
genţa care s-a purificat, s-a iluminat şi a ajuns în stadiul desăvârşirii. Acum, vor¬ 
bind de purificare, e natural ca Dionisie să vorbească de păcat. în legătură cu 
păcatul, el repetă doctrina cunoscută a Bisericii. Prin păcat, „violând preceptul 
Edenului, sub sugestiile spiritului viclean”, natura omenească a pierdut harul 
divin şi a căzut în patimi, în corupţie şi în moarte. Această cădere din liberă voinţă 
i-a atras pedeapsa de a pierde „viaţa superioară şi divină” de la început şi de a se 


Ierarhia bisericească I, 4. 

Aici şi în continuare în locul franţuzismelor „perfecţionare”, „perfecţionator” şi „perfecţio¬ 
nat” am preferat „desăvârşire”, „desăvârşitor” şi „desăvârşit”. De altfel Crainic însuşi oscilează 
între aceşti termeni, (n.ed.) 

prăbuşi în „prăpastia contrară” a schimbării şi a groazei, pradă demonilor cruzi. 
Ruina era ireparabilă. Dumnezeu, din iubire şi din milă nesfârşită, a luat asupră-şi 
nemernicia noastră, afară de păcat, a răsturnat domnia demonilor rebeli şi a lucrat 

în noi o transformare completă, schimbând orbirea noastră în lumină şi „împodo- 

bind cu haruri cereşti diformitatea noastră spirituală” 

Rolul ierarhiei bisericeşti şi al Sfintelor Taine se justifică astfel prin realitatea 
păcatului şi prin mijloacele mântuirii puse la îndemână de însuşi lisus Hristos, 
care e capul tuturor ierarhiilor. 

Clasa celor iniţiaţi în purificare e aceea a catehumenilor, a energumenilor şi a 
penitenţilor, care nu participă încă la „celebrarea misterelor” şi sunt daţi în seama 
diaconului pentru a-i instrui, a-i alege şi a-i pregăti. 

Clasa iluminaţilor, sub disciplina preoţilor, participă la „tainele auguste de care 
sunt capabili” şi, înrâuriţi de harul spiritual, aspiră la înţelegerea misterelor. Tre¬ 
cuţi printr-o completă curăţire de păcate şi împărtăşindu-se din „tainele ilumina- 

toare”, Dionisie îi numeşte „poporul sfânt” 

Clasa desăvârşiţilor e îndeosebi a monahilor, care se dedică cu totul vieţii sfinte 
şi contemplaţiei lucrurilor duhovniceşti. Ei sunt daţi în grija specială a episcopu¬ 
lui. Dionisie descrie pe larg ceremonia intrării în monahism, pe care o consideră 
aproape ca pe o taină, precum descrie cu aceeaşi atenţie ceremonia înmormântării. 
Un rol covârşitor au în ierarhia bisericească Sfintele Taine. Ierarhia cerească 

nu are Taine, fiindcă inteligenţele pure se bucură de cunoaşterea nemijlocită de 

semne sensibile . Ierarhia noastră însă, dat fiind îndoitul ei caracter de mate¬ 
rialitate şi spiritualitate, are nevoie de Sfintele Taine care, sub forme palpabile, 
întreţin viaţa diferitelor ei ordine şi categorii. Studiind raţiunea lor doctrinară, 
ceremonialul lor văzut şi sensul lor spiritual ce se desface din ele, descifrăm, 
după modul nostru omenesc, „divinul în uman, necreatul în creat, unitatea în 
multiplicitate”. Tainele, ca şi ierarhia harică, îndeplinesc întreita funcţie de a puri¬ 
fica, de a ilumina şi de a perfecţiona. Dionisie descrie după aceste norme Taina 
Botezului, a Euharistiei şi a Mirungerii — cea dintâi de iniţiere şi purificare, 
celelalte două de iluminare şi desăvârşire. 

Acesta e, înfăţişat schematic, sistemul ierarhic în care Dionisie Areopagitul 
vede constituit Universul creştin. Lumea celor văzute şi a celor nevăzute alcătu¬ 
ieşte astfel o singură Biserică prin care harurile cereşti coboară gradual de la sera¬ 
fimi până la cei din urmă dintre muritori, sfinţind şi îndumnezeind făpturile după 
capacitatea lor de participare; o Biserică în care atât pe planul văzut, cât şi pe cel 

Ierarhia bisericească III, 11. 

Ierarhia bisericească VI, 2. 

Ierarhia bisericească V, 2. 

nevăzut conducător e lisus Hristos, şi în care arde deopotrivă flacăra adorării 
aceluiaşi Dumnezeu în Treime. Cu toate deosebirile de natură, între lumea oame¬ 
nilor şi lumea îngerilor nu există vreo prăpastie despărţitoare, ci o comunicaţie 
continuă. Această comunicaţie e înlesnită, pe de o parte, de asemănarea spiritului 
omenesc cu spiritul îngeresc — în scara ierarhică îngerii sunt vecinii imediaţi ai 
episcopilor —, iar, pe de altă parte, cele două ierarhii devin vehicule în continuare 
ale torentului de haruri ce izvorăşte din Divinitate şi pune în mişcare cele trei 
funcţii ierarhice de a purifica, de a ilumina şi de a îndumnezei. 

Dionisie are despre har o concepţie energetică. Harul nu e ceva ca un polen 
auriu care ar ninge din stele peste noi, ci o putere dinamică, ce mistuie răul ca un 
foc curăţitor, regenerează natura căzută, modelează din nou diformităţile spirituale 
şi îndumnezeieşte — cu condiţia de a adera la acţiunea lui răspunzând iubirii care 
l-a trimis cu iubirea noastră pentru Cel care l-a trimis. 

Mistica expusă de el în doctrina ierarhiilor e o mistică liturgică, realizată în 
formele sensibile ale Tainelor şi ale ritualului bisericesc. E mistica acelui simbo¬ 
lism proporţionalizat slăbiciunii noastre, de care am pomenit. Dar această con¬ 
cepţie liturgică se completează cu doctrina lui despre mistica pură, expusă în 
cartea Numelor divine şi în Teologia mistică. De la contemplaţia misterelor în 
formele sensibile ale cultului la contemplaţia unitivă a spiritului desfăcut de orice 
formă sensibilă nu e o soluţie de continuitate, ci o linie ascendentă, care duce prin 
cele trei faze de purificare, de iluminare şi de unire deiformă. Mistica liturgică e 
suportul misticii pure, iar ierarhia e cadrul ei. Fiindcă mistica dionisiană e înca¬ 
drată organic în Biserică şi acesta e caracterul distinctiv al misticii noastre ortodoxe. 



Prelegerea a VlII-a 

Cele trei faze ale vieţii spirituale 


Am încheiat prelegerea trecută cu constatarea că mistica expusă de Dionisie 
Areopagitul în doctrina ierarhiilor este o mistică liturgică. Ea urmăreşte unirea cu 
Dumnezeu prin mijlocirea formelor sensibile ce alcătuiesc cultul religios. Căci în 
concepţia atât de cuprinzătoare a lui Dionisie, sensibilitatea însăşi e unul din mij - 
loacele de ridicare spre Dumnezeu. Dacă purismul exagerat al misticii individuale 
superioare arată un dispreţ atât de insistent faţă de sensibilitate, aceasta se dato¬ 
rează faptului că ea, ca funcţie psihologică de legătură între suflet şi lumea 
creaturală exterioară, poate să ducă mai degrabă la o risipire a noastră în afară; 
ceea ce, desigur, nu convine disciplinei lăuntrice a misticii, care urmăreşte o re¬ 
culegere a noastră în noi înşine, o concentrare psihologică şi o simplificare pro¬ 
gresivă a sufletului pentru a-1 face capabil de contemplaţie. Sensibilitatea însă, 
călăuzită în cadrele culturii religioase şi aplicată la contactul cu formele sacrale, 
concrete şi simbolice ale slujbelor religioase, devine ea însăşi un mijloc de cu¬ 
noaştere a lui Dumnezeu. Fireşte: cunoaştere mijlocită şi rudimentară, dar nu mai 
puţin necesară vieţii evlavioase. Sunetul cuvintelor sfinte şi al melodiilor biseri¬ 
ceşti, vederea formelor frumoase ale plasticii sacre şi ale solemnelor mişcări sa¬ 
cerdotale, aspiraţia miresmelor cădelniţate, pipăirea icoanelor, închinăciunile şi 
genuflexiunile, dar mai ales gustarea Sfintelor Taine sunt toate fapte sensibile de 
o însemnătate considerabilă în viaţa religioasă. Ele sunt mijloace de concentrare 
lăuntrică şi de înălţare a spiritului. Centrul acestor acţiuni e împărtăşirea cu Sfin¬ 
tele Taine, care e, în forme concrete, unirea spirituală cu Dumnezeu. Mistica 
liturgică, organizată în Biserică după acel principiu dionisian al simbolismului 
proporţionalizat slăbiciunii noastre omeneşti, e însăşi temelia oricărei vieţi creş¬ 
tine. Ea are o valoare universală fiindcă stă la îndemâna fiecărui om, indiferent de 
capacitatea lui intelectuală sau de gradul lui de pregătire. în sistemul ierarhiilor 
dionisiene, exact ca în sistemul Bisericii, omenirea întreagă, organizată după mo¬ 
dul creştin, e chemată să participe la viaţa dumnezeiască. Fiecare după capacita- 

tea cu care a fost înzestrat de Creator — dar capacitatea de a participa liturgic la 
viaţa dumnezeiască aparţine oricărui om. După această capacitate, pe care s-o 
numim minimală, fiecare e încadrat, la un loc anumit, în ierarhia panbisericis- 
mului dionisian. Mai e oare nevoie să spunem că viaţa istorică a Ortodoxiei noastre 
constă din practica neîntreruptă a acestei mistici liturgice, care, sub formele unei 
materialităţi simbolice, aduce întregul popor la unirea de taină cu Dumnezeu? 

Am văzut însă că, pe lângă acest sistem atoatecuprinzător al misticii liturgice, 
teoretizat în Ierarhii ca o cunoaştere mijlocită în mod sacral a lui Dumnezeu, 
Dionisie ne vorbeşte în cărţile sale Numirile divine şi Teologia mistică îndeosebi 
de o cunoaştere superioară, nemijlocită şi pură, cunoaşterea prin contemplaţia 
unitivă. Ea formează în special obiectul misticii. 

Posibilitatea acestei cunoaşteri superioare e poate dată tuturor, dar ceea ce con¬ 
statăm noi în mod istoric e că ea se realizează de către o elită de creştini pe care 
Biserica îi numeşte „sfinţi”. Examinând viaţa realizată de această elită, constatăm 
un plus de nevoinţe considerabil în comparaţie cu nivelul obişnuit al maselor 
creştine, şi mai constatăm un plus de haruri considerabil adăugat fiecărui ins din 
această elită a sfinţilor. 

Am văzut că Dionisie distinge în masa integrală a poporului creştin trei mari 
categorii de credincioşi: întâia categorie alcătuită din catehumeni, energumeni şi 
penitenţi; a doua categorie din „poporul sfânt”; a treia categorie din monahi pe 
care îi numeşte desăvârşiţi. Toate aceste categorii participă gradual la viaţa bise¬ 
ricească ce exercită asupra lor cele trei mari funcţii ierarhice de purificare, de 
iluminare şi de desăvârşire. 

Contemplaţia superioară însă, aceea a cunoaşterii pure şi nemijlocite, e mai 
presus de aceste categorii. Cine are oare privilegiul contemplaţiei unitive, dincolo 
de legile stabilite ale ierarhiei? Dionisie nu ne spune cu precizie. Ştim din siste¬ 
mul ierarhiei bisericeşti că episcopul are harul de a desăvârşi, iar monahii îi sunt 
atribuiţi lui pentru a fi desăvârşiţi. Dar noi mai ştim din experienţa istorică a creş¬ 
tinismului că nu toţi cei sfinţiţi episcopi au fost cu adevărat sfinţi şi nici cei ce 
s-au destinat monahismului n-au ajuns cu toţii desăvârşiţi. Simpla încadrare a 
unuî epîscop în îerarhîa haruluî nu-i asigură sfinţenia sau desăvârşirea personală. 
Chiar încărcat de harul sfinţilor, lui îi rămâne libertatea de a se arăta vrednic sau 
de a păcătui şi de a se arăta cu atât mai nevrednic de harul cu care a fost uns. De 
asemenea, simpla încadrare nominală în ordinul monahal nu asigură desăvârşirea 
personală. Eegea ierarhiei nu are caracterul necesităţii ineluctabile ca legile naturii 
fizice. încadrarea insului în ea, în legea ierarhiei, e un act de libertate personală. 
Menţinerea lui în ea e un act de continuu efort personal. De asemenea treptele 
ierarhiei nu sunt separaţii rigide între diferitele categorii de credincioşi, ci mijloace 

de comunicare prin care cel mai de jos se poate sui oricât de sus — cu condiţia 
voinţei personale de a se face vrednic de un har superior. Strădania personală, 
întemeiată pe principiul libertăţii voinţei, e condiţia din partea noastră ca legea 
harului să se realizeze. Şi aici trebuie să reamintim principiul general al vieţii 
creştine şi anume că: omul e capabil de progres. Existenţa treptelor ierarhice, care 
nu sunt diguri rigide, ci fuşteii unei scări suitoare, ne dă imaginea posibilităţii de 
progres a fiecărui ins în parte. De la treapta cea mai de jos a păcatului până la 
imaginea asemănării cu lisus Hristos e o distanţă ameţitoare, pe care omul o 
poate umple cu personalitatea lui morală. In ordinea pedagogiei profane nu există 
sistem de educaţie care să nu se bizuie pe ideea de perfectibilitate a naturii ome¬ 
neşti. Transpusă în ordinea mistică, această idee îşi găseşte suprema semnificaţie 
în cununa vieţii duhovniceşti, care e îndumnezeirea. Pornind de la întâia înfrân¬ 
gere a păcatului, progresul moral îşi orânduieşte una peste alta biruinţele desă- 
vârşitoare până la asemănarea cu Tatăl ceresc. Această asemănare e o poruncă 
\Mt 5, 48]. Şi Dumnezeu nu porunceşte nimic care să nu fie realizabil. 

Dintre toate piedicile ce stau în calea progresului duhovnicesc cea mai mare 
ni se pare ignoranţa omului de sine însuşi. Trăind în condiţiile mediocre ale înţe¬ 
lepciunii lumeşti, omul nu-şi cunoaşte cu adevărat nici dimensiunile puterilor cu 
care e înzestrat din natură, nici bogăţia harurilor dumnezeieşti ce-1 aşteaptă să i se 
adauge în fiecare clipă. Abia când e smuls din obişnuinţa vieţii mediocre şi e pus 
în condiţii excepţionale, omul îşi apare lui însuşi ca o revelaţie prin puterile, la¬ 
tente în el mai înainte, ce-i răsar acum în supremă încordare, provocate de 
împrejurări neaşteptate. Sunt întâmplări de caracter excepţional când poţi 
constata că muşchii tăi sunt de zeci de ori mai puternici decât i-ai crezut; că poţi 
fi în stare de o stăpânire de spirit uimitoare; că poţi îndura dureri pe care le-ai fi 
crezut cu neputinţă, şi aşa mai departe. Feluritele încercări ale unui război, 
bunăoară, descoperă oamenilor o putere de a suporta mizeriile nemăsurate şi de 
necrezut. Surprins de împrejurări excepţionale şi provocat de ele, omul îşi apare 
de regulă mult mai mare şi mult mai tare de cum şi-a făcut imaginea despre sine. 
Şi totuşi asemenea momente fugitive nu dau întreaga măsură a omului; prin ele 
putem vedea însă, ca în lumină de fulger, pipernicirea în care ne-am obişnuit să 
trăim în comparaţie cu ceea ce ar putea să fie marile dimensiuni morale ale vieţii 
noastre. 

Dacă cercetăm cu de-amănuntul viaţa unui sfânt, descoperim că lucruri pe care 
le credem de obicei imposibile se realizează într-o asemenea viaţă şi ne dau mă¬ 
sura supremă a staturii spirituale a creştinului. Sfinţii sunt pentru noi pilde de 
urmat întrucât ni se înfăţişează ca întrupări a tot ceea ce pare imposibil pentru o 
biată existenţă mediocră. Prin ei vedem mai limpede pipernicirea sau închircirea 

în care suntem şi măreţia morală ce putem fi noi înşine. Dar sfinţii nu trăiesc în 
nici un caz în condiţii mediocre de viaţă. întâmplările excepţionale din experienţa 
noastră, de care am pomenit, când ne apar ca în lumină de fulger, dimensiunile 
uimitoare ale propriilor noastre puteri, la ei devin un mod de a trăi; excepţionalul 
şi extraordinarul devin pentru ei regulă. Ei bine, numai pe un plan ridicat dincolo 
de mediocritatea obişnuită şi numai în condiţii de excepţie devenite regulă facul¬ 
tăţile şi energiile spirituale ale omului se pot dezvolta în plinătatea lor până la 
măsura divinei desăvârşiri. 

Asceza, care e piatra unghiulară a vieţii spirituale, nu e altceva decât codifi¬ 
carea acestor condiţii excepţionale de dezvoltare a omului duhovnicesc. Mistica 
e lămurirea energiilor divine ce se adaugă pentru a împlini şi a rotunji o aseme¬ 
nea personalitate după modelul lui lisus Hristos. în această ordine, în care excep¬ 
ţia devine regulă, în comparaţie cu mediocritatea vieţii obişnuite, orice creştin 
poate să intre prin acte eroice de voinţă. Adică voinţa de a îmbrăţişa din tot cu¬ 
getul, din toată inima şi din toată puterea destinul paradiziac pe care desăvârşita 
iubire a lui Dumnezeu l-a dat omului. 

„Am putea să străbatem toate treptele succesive ale vieţii, aşa cum se arată în 
tot Universul nostru văzut, începând de la cea mai de jos. La fiecare vom fi 
nevoiţi să spunem: asta nu e ceva destul de bun pentru om! — până ce am 
ajunge în sfârşit la însăşi viaţa lui Dumnezeu, aşa cum ea e trăită în Treimea 
Persoanelor Lui. Viaţa seminţei aruncate şi ascunse în pământ până când ajunge 
un fir de iarbă, care poartă un spic sau se desface în flori, sau până când ajunge 
un arbust sau un uriaş maiestos al pădurilor: nu e destul de bună pentru om. 
Viaţa insectei strălucitoare, a viermelui de mătase, a fluturelui, a albinei sau a 
păsării, a animalului de câmp sau din deşert: nu e destul de bună pentru om. 
Viaţa conştientă, inteligentă, liberă a unui om aşa cum ni l-am închipui în stare 
de natură pură, sau chiar a unui înger aşa cum Dumnezeu l-a creat în stare 
pură: nu e destul de bună pentru om aşa cum Dumnezeu îl doreşte să ajungă. 
Viaţa creştină, cu luminile credinţei şi mângâierile dragostei, dar (să presupu¬ 
nem) fără nădejdea viziunii fericite şi fără cucerirea ei eventuală; sau mai mult, 
viaţa unui suflet sfânt, bucurându-se de fericirea raiului, dar fără tovărăşia tru¬ 
pului în care a trăit, în care a suferit şi a meritat pe pământ: o asemenea viaţă 
nu e destul de bună pentru om, nu e încă ceea ce Dumnezeu are de gând să-i 
acorde. în sfârşit, viaţa unui fericit în trupul şi în sufletul său, reunite după 
înviere, dar singuratică şi fără nici o legătură sau tovărăşie cu restul celor ce 
locuiesc în Ierusalimul ceresc (dacă e posibil să concepem o asemenea stare), 
fără a împărtăşi fericirea integrală a tuturor fericiţilor împreună şi fără a con¬ 
tribui el însuşi la sporul acestei fericiri: toate acestea nu sunt destul de bune 

pentru om. Nimic altceva nu e destul de bun pentru acest copil al Dumnezeului 
iubirii decât viaţa nemuritoare, veşnică, divină aşa cum e trăită în Dumnezeu şi 
toţi cei aleşi în jurul Său; decât bucuria însăşi pe care Dumnezeu o află în Sine 
şi în sfînţî. Fiecare dintre noi e sortit să ajungă, prin iubire, un vas de cel mai 

curat aur, în care se va revărsa slava dumnezeiască pentru a-l umple până pe 

, „131 
răscoale 

Dar dacă frecare e sortit să realizeze acest stadiu de sublimă fericire, sunt ceva 
mai puţini cei care hotărăsc, printr-un act de voinţă năprasnică, să-şi salte modul 
de a trăi de pe planul mediocru pe planul unde excepţionalul devine regulă de 
viaţă. Aceştia sunt elita care se încadrează în discîplina severă a spirîtualîtăţîî. Cei 
rămaşi în urmă vor continua să trăiască după norma misticii liturgice valabilă 
pentru toţi. Ceilalţi intră în asceză şî în mistica pură a contemplaţiei unitive ne¬ 
mijlocite. Se naşte însă întrebarea dacă mistica liturgică ce se trăieşte prin sensi¬ 
bilitate mai e necesară acestor spirite de elită, ridicate până la contemplaţie pură 
şi nemijlocită. Această întrebare e justificată, fiindcă nu o dată vom întâlni la unii 
mistici de mare renume părerea că practica vieţii liturgice e partea naturilor infe¬ 
rioare, pe când partea elitelor e contemplaţia pură. Adresând lui Timotei tratatul 
său de Teologie mistică, Dionisie îl sfătuieşte pe acesta să se desfacă de lucrurile 
sensibile şi de cele inteligibile, de cei nedemni şi de cei profani, precum şi de 
sine însuşi, pentru a putea intra în contemplaţia „întunericului” unde locuieşte 
Dumnezeu. II sfătuieşte, cu alte cuvinte, să intre în calea misticii individuale. Dar 
această cale înseamnă, ca şi pentru Dionisie, părăsirea cu totul a căii liturgice şi 
izolarea de Biserică? Mistica individuală face oare ca mistica liturgică să devină 
de prisos? Lucrul acesta nu-1 învaţă nicăieri Dionisie. Dimpotrivă, din spiritul 
întregii lui doctrine reiese că şi mistica individuală se încadrează puternic în sis¬ 
temul ierarhic al Bisericii. Biserica e organul desăvârşirii în Hristos. Viaţa între¬ 
gului Univers e organizată în cadrele panbisericismului, în afară de care nu există 
altă cale către Dumnezeu. E adevărat că între trăirea liturgică, mijlocită de simbo¬ 
luri materiale ce se adresează sensibilităţii, şi între trăirea contemplativă nemijlo¬ 
cită, deci liberă de orice materialitate şi de orice inteligibilitate, e o mare deosebire. 
Trăirea contemplativă pură este, în concepţia lui Dionisie, asemenea contempla¬ 
ţiei transcendentale a îngerilor. Prin urmare, deşi mult ridicată peste simbolurile 
liturgice, contemplaţia pură rămâne totuşi încadrată în ierarhie. Lucrul acesta îl 
vedem limpede din acelaşi capitol prim al Teologiei mistice, unde, recomandând 
lui Timotei calea contemplaţiei pure, îi dă exemplu pe Moise care, înainte de a 
ajunge la contemplaţie, trebuie să se purifice şi să se ilumineze. Dar noi ştim că 


[Dom] S[avinien] Louismetosb [1858-1926], La vie mystique, [Toulouse, 1922,] p. 292-295. 

purificarea, iluminarea şi desăvârşirea sunt cele trei funcţii pe care le îndeplinesc 
ierarhiile. Ele sunt necesare tuturor rangurilor îngereşti şi tuturor rangurilor ome¬ 
neşti. Şi dacă sunt necesare şi pentru Moise şi pentru Timotei, urmează că sunt 
necesare pentru orice spirit de elită. Prin urmare, orice spirit de elită năzuind la 
contemplaţia individuală şi având mereu nevoie de purificare şi de iluminare 
rămâne în cadrele sistemului ierarhic. După legea ierarhiei, orice purificat de un 
superior devine purificatorul inferiorului, orice iluminat de un superior devine 
iluminatorul inferiorului şi orice desăvârşit de un superior devine desăvârşitorul 
inferiorului. Nu există, aşadar, spirit de elită, care, având nevoie de purificare, de 
iluminare şi desăvârşire, să nu aibă nevoie de un superior şi care să nu-şi răsfrângă 
acţiunea purificatoare, iluminatoare şi desăvârşitoare asupra celorlalţi. Pe orice 
treaptă a ierarhiilor ne-am găsi, legea aceasta rămâne mereu valabilă. Din siste¬ 
mul dionisian este exclus egoismul sau egocentrismul ce se impută atâtor mistici 
izolaţi. Nimeni nu se poate desăvârşi fără ajutorul superiorului, fie el chiar înger; 
şi nimeni nu se poate socoti desăvârşit fără să-şi exercite acţiunea similară asupra 
altora. Singurătatea necesară reculegerii, concentrării şi simplificării spirituale, pe 
care o recomandă şi Dionisie şi toţi misticii, nu e o rupere de viaţa obştească a 
Bisericii, ci o ridicare din treaptă în treaptă pe scara ierarhiei, adică tot în cuprin¬ 
sul ei. în acest înţeles, cu cât e cineva mai izolat, cu atât trăieşte mai intens viaţa 
de ansamblu a Bisericii — precum în natură: cu cât te ridici pe o înălţime mai 
mare, cu atât cuprinzi cu ochiul un orizont mai larg. Singurătatea contemplativă a 
unui anahoret, departe de a fi o cuşcă a egoismului, e un orizont nemărginit unde 
apare, sub lumina dumnezeiască, întreaga lume creaturală cu care se simte înfrăţit 
prin iubire. Astfel stând lucrurile, nu trebuie să ne lăsăm înşelaţi de aparenţe; 
mistica marilor singuratici ai Răsăritului ortodox nu e o ieşire din cuprinsul Bise¬ 
ricii, ci o treaptă mai înaltă pe linia verticală ce duce spre Dumnezeu. Afară de 
aceasta, nici un mistic exemplar al Ortodoxiei nu s-a crezut dispensat de mistica 
liturgică obştească fiindcă a ajuns la contemplaţia pură. Purificările oricât de 
radicale, iluminările oricât de înalte şi contemplaţiile oricât de sublime nu sunt 
stadii cucerite o dată pentru totdeauna. Ca şi grafica oricărei temperaturi, grafica 
vieţii spirituale înfăţişează necontenite suiri şi coborâri, oscilaţii ale luptelor cu 
înfrângeri şi biruinţe, care nu se sfârşesc decât odată cu moartea. Coborârile, 
înfrângerile şi oboselile îşi găsesc totdeauna reazemul de odihnă şi de refacere în 
mistica liturgică. Ea e ca un aeroport de unde pleacă şi unde se reîntorc avioanele 
duhului din înălţimile pe care au izbutit să le străbată. Mistica individuală e o 
grafică în zigzag, ce se înscrie pe nivelul permanent al misticii liturgice. în Orto¬ 
doxia noastră nu poate fi vorba de aventuri bizare în goluri de abis fără nici un 
reazem — spectacol pe care ni-1 dă adesea mistica protestantă, bunăoară. Acolo 

se poate vorbi de vagabonzi ai spiritului, lansaţi în văzduh fără cârmă şi fără 
puncte de orientare. Dar că în Ortodoxie mistica individuală nu e niciodată izolată 
în sensul aventurii se vede din regula generală, bătrână cât mistica răsăriteană 
însăşi, după care oricine se voieşte iniţiat în viaţa contemplativă îşi alege un ini¬ 
ţiator care e părintele lui duhovnicesc. Iniţiatul e un fiu al acestuia, născut a doua 
oară în Duh şi controlat necontenit şi minuţios de grija răspunzătoare a părintelui. 
Duhovnicul personifică, în exerciţiul lui. Biserica întreagă în rolul ei de născătoare 
pnevmatică, de purificatoare, de iluminatoare şi de desăvârşitoare. 

Această întreită funcţie a oricărei ierarhii, afirmată întâia oară în creştinism cu 
o claritate suverană de Dionisie Areopagitul, se oglindeşte în dezvoltarea vieţii 
spirituale şi determină împărţirea ei în trei mari faze: purificarea, iluminarea şi 
desăvârşirea sau unirea. 

în Occident, Toma d’Aquino, unul din numeroşii comentatori ai lui Dionisie, 
le numeşte: via purgativa, via illuminativa şi via unitiva, numiri pe care le adoptă 

scolastica întreagă pentru a defini împărţirile clasice ale misticii creştine în gene- 

ral. In legătură cu această împărţire iezuitul Irenee Hausherr , un sârguincios 

cercetător al spiritualităţii orientale, ridică o chestiune care merită să fie relevată, 

şi anume că influenţa lui Dionisie Areopagitul e mult mai mare în Apus decât în 

Răsărit. Acolo el e doctorul misticii catolice; aici nu e decât un autor între alţi 

autori. Comentariile apusene asupra lui sunt incomparabil mai numeroase decât 

cele răsăritene; pentru autorii spirituali din Răsărit el e un scriitor sau „necunos- 

cuf ’ sau „rău înţeles”. Şi însăşi terminologia tehnică, privitoare la împărţirea ce 

ne preocupă, nu e determinată de el, ci de Evagrie Ponticul. 

Că în Apusul scolastic Dionisie e foarte cunoscut şi comentat e un fapt istoric 
incontestabil. Dar aceasta nu se datorează unei selecţii a lui dintre ceilalţi nume¬ 
roşi autori spirituali ai Răsăritului, ci lipsei de informaţie în Apus asupra literatu¬ 
rii orientale. Exclusivitatea lui Dionisie în catolicism se datorează ignoranţei din 
epoca scolastică în ce priveşte pe ceilalţi autori ai noştri. Dacă în Răsărit a fost 
mai puţin comentat, aceasta se explică intr-adevăr prin faptul că Dionisie nu e 
aici unicul autor mistic, ci unul din numeroşii scriitori care se completează unii 
pe alţii în doctrina mistică. 


„Les grands courants de la spiritualite orientale”, în: Orientalia Christiana Periodica, voi. I, 
1935, p. 114-138. 

Irenee Hausherr (1891-1978), teolog iezuit, începând din 1927 titular timp de 47 de ani al cate¬ 
drei de spiritualitate răsăriteană la Institutul Pontifical Oriental din Roma. Editor al unor importante 
texte de mistică bizantină (Metoda rugăciunii isihaste, 1927, şi Viaţa Sfântului Simeon Noul Teo¬ 
log, 1928), al unor monografii decisive despre plâns (1944), paternitatea duhovnicească (1955) şi 
rugăciune în Răsărit (1960) (publicate în româneşte de Editura Deisis), precum şi al unei serii de 
studii şi articole esenţiale, (n.ed.) 

Că în Răsărit el nu e un autor necunoscut sau rău înţeles, cum afirmă Hausherr, 
se vede din comentariile Sfântului Maxim Mărturisitorul, în urma cărora se stabi¬ 
leşte în Răsărit prestigiul lui Dionisie. Şi când doctrina ierarhiilor e însăşi doctrina 
Bisericii Ortodoxe, iar metoda teologiei afirmative şi negative e adoptată de un 
Damaschin, dogmatistul sistematic devenit clasic pentru Ortodoxie, e aproape 
neserios să se vorbească de necunoaşterea, neînţelegerea sau redusa influenţă a 
lui Dionisie, care, în realitate, e imensă. Lucrul acesta îl recunosc în majoritate 
autorii occidentali, cu excepţia lui Hausherr. E de prisos să stăruim asupra lui. 
Dionisie e un autor reprezentativ pentru Ortodoxie îndeosebi prin doctrina lui 
despre mistica liturgică, temă pe care o va relua în veacul al XlV-lea Nicolae 
Cabasila. Cât e de puternică influenţa lui chiar asupra unor curente mistice, care 
nu derivă din el, se vede din istoria isihasmului; aprinsele discuţii despre natura 
luminii taborice nu sunt străine de concepţia lui despre lumina harică, iar „sfânta 
ignoranţă”, pe care o va predica Simeon Noul Teolog, e o idee şi o expresie 
dionisiană. 

Hausherr are în parte dreptate numai în ce priveşte terminologia celor trei faze 
ale vieţii spirituale. Terminologia aceasta nu-i aparţine lui Dionisie. Trebuie ob¬ 
servat însă că numele de via purgativa, via illuminativa şi via unitiva, încetăţenite 
în Apus de Toma d’Aquino, nu aparţin, în această formă, lui Dionisie. Dionisie 
determină cele trei mari funcţii ale ierarhiei prin cuvintele: 

katharsis - purificare, 
photismos - iluminare, 
teleiosis = desăvârşire. 

Expresiile terminologiei scolastice sunt formate pe baza ideilor lui despre cele 
trei funcţii ale ierarhiei, dar nu-i aparţin textual. Tot astfel nu-i aparţine termino¬ 
logia grecească pe care Hausherr o găseşte la Maxim Mărturisitorul şi la Nichita 
Stithatul: 

apatheia — pentru prima fază, 
theoria — pentru a doua fază, 
theologia — pentru a treia fază. 

Hausherr observă că această terminologie a lui Maxim Mărturisitorul e împru¬ 
mutată de la Evagrie Ponticul, lucru incontestabil. Dar din acest simplu împrumut 
de termeni Hausherr vrea să deducă o influenţă a lui Evagrie asupra misticii răsă¬ 
ritene mult m a i mare decât a lui Dionisie. Afirmaţia nu stă în picioare însă, fiindcă 
Evagrie, suspectat de pelagianism, e un autor origenist condamnat de Sinodul al 
V-lea Ecumenic. Maxim Mărturisitorul e un filozof şi un teolog a cărui luciditate 
ortodoxă e unanim recunoscută. Termenii tehnici pe care îi împrumută de la 
Evagrie exprimă de fapt doctrina despre cele trei funcţii ale lui Dionisie, al cărui 

ucenic e în materie mistică Maxim Mărturisitorul. Citim în această atitudine a lui 
Hausherr mai mult rea-credinţă iezuită decât lipsă de informaţie. Voind confisca¬ 
rea lui Dionisie Areopagitul pe seama misticii occidentale, el înfăţişează mistica 
ortodoxă ca şi cum s-ar întemeia pe doctrina osândită a lui Evagrie. Afară de 
această atitudine, studiile sale asupra spiritualităţii orientale, trebuie să recunoaştem, 
sunt preţioase şi suficient de obiective. Dar în ce priveşte această terminologie, în 
mistica ortodoxă, ea nu e încă fixată nici până azi, fiindcă nu avem nici o operă 
de sinteză şi de sistematizare a imensului material. Răsăritenii de după epoca 
patristică s-au îngrijit mai mult de trăirea misticii decât de teoretizarea ei. Pentru 
nevoile acestei trăiri, ei au alcătuit în loc de opere sistematice antologii bogate 
conţinând pe toţi autorii de seamă dintr-o direcţie sau alta a vieţii spirituale. Pate¬ 
ricul pentru asceză, Filocalia pentru rugăciunea mintală sunt astfel de antologii. 

în concluzie, atât terminologia greacă evidenţiată de Maxim Mărturisitorul, cât 
şi terminologia scolastică se referă invariabil la aceleaşi trei funcţii dionisiene şi 
determină aceleaşi trei faze ale vieţii spirituale: 

apatheia (insensibilitate, impasibilitate) sau via purgativa se referă la katharsis 
(purificare) şi determină întâia fază a vieţii spirituale; 
theoria (vedere, contemplaţie) sau via illuminativa se referă la photismos (ilu¬ 
minare) şi determină a doua fază a vieţii spirituale; 
theologia sau via unitiva se referă la teleiosis (desăvârşire) sau la theosis (în- 
dumnezeire) şi determină a treia fază a vieţii spirituale. 

Trebuie să observăm însă că termenul de apatheia, care înseamnă „lipsă de 
sensibilitate” şi „lipsă de pasiune”, are în mistica ortodoxă două întrebuinţări 
diferite. în înţelesul de „lipsă de sensibilitate” el se referă la faza întâi a vieţii 
spirituale; în înţelesul de „lipsă de pasiune” el se referă la sfârşitul fazei a doua a 
vieţii spirituale. în acest din urmă înţeles, apatia [nepătimirea] determină rezulta¬ 
tul ultim al lucrărilor de purificare şi de iluminare ce duc la pragul contemplaţiei 
unitive. loan Scărarul îl întrebuinţează în acest ultim înţeles când aşază apatia pe 
treapta a 29-a a Scării paradisului. Acum care e porţiunea de viaţă spirituală ce 
revine fiecăreia din aceste trei faze? 

Ştim că viaţa spirituală e alcătuită din două mari părţi: asceza şi mistica. Fiind 
vorba de două elemente deosebite — omenesc şi dumnezeiesc —, contopite în 
acelaşi fapt teandric, asceza cuprinde partea de colaborare a omului, iar mistica 
partea de colaborare a lui Dumnezeu. Cum se repartizează oare cele trei faze ale 
dezvoltării spirituale în aceste două mari despărţăminte? Trebuie să spunem mai 
întâi că, precum nu există limite categorice între asceză şi mistică, tot astfel nu 
există între cele trei faze. Dar în mod aproximativ vorbind, şi mai mult ca o nece¬ 
sitate de metodă a expunerii obiectului nostru, faza purificării se plasează în des- 

părţământul ascezei, unde accentul principal cade pe lucrarea voinţei omeneşti; 
faza iluminării se plasează intermediar între asceză şi mistică, unde accentul cade 
atât pe lucrarea voinţei omeneşti, cât şi pe colaborarea harului dumnezeiesc; faza 
desăvârşirii sau a îndumnezeirii se plasează în despărţământul misticii propriu- 
zise, unde accentul cade pe voinţa dumnezeiască, omul găsindu-se în această fază 
în stare de pasivitate primitoare. 

Dacă ne închipuim, în mod grosolan, progresul spiritual ca o scară pe care se 
suie omul, putem spune că până pe la jumătatea ei el urcă prin propriile lui puteri 
— ceea ce înseamnă faza purificării şi o parte din faza iluminării —, iar de la 
jumătatea scării în sus omul e mai mult urcat decât se urcă, înaintând din ce în ce 
mai mult sub puterea şi sub acţiunea harului dumnezeiesc — ceea ce înseamnă o 
parte din faza iluminării şi faza desăvârşirii. 

Dacă privim cele trei faze sub raportul cunoaşterii, putem spune că, în lucrarea 
de purificare, omul se găseşte în mediul lumii sensibile de care luptă să-şi desfacă 
simţurile; şi astfel purificarea are mai mult caracter negativ. în lucrarea de ilumi¬ 
nare el se găseşte în mediul lumii inteligibile, unde, pe de o parte, luptă pentru 
eliberarea sufletului de pasiuni, iar, pe de alta, pentru fortificarea în virtuţi sub 
acţiunea harului; şi astfel iluminarea are totodată un caracter negativ-pozitiv. în 
lucrarea desăvârşirii, care aparţine lui Dumnezeu, omul se găseşte dincolo de 
lumea sensibilă şi de lumea inteligibilă, în imperiul divin, acceptând pasiv con¬ 
templaţia unitivă, pură de orice element sensibil şi de orice element inteligibil. 

Metoda teologiei afirmative se aplică în prima, dar mai ales în a doua fază; 
metoda teologiei negative, care e prin excelenţă mistică, e proprie ultimei faze. 

Purificarea, iluminarea şi desăvârşirea le concepem în ordine succesivă sub 
raportul metodologic al expunerii şi sub raportul ideii de progres spiritual, care 
necesită categoria de începători, categoria de progresanţi [înaintaţi] şi categoria 
de desăvârşiţi. 

în practica vieţii însă, cele trei faze se pot suprapune ca trei lucrări concomi¬ 
tente sau simultane. Purificarea, precum am amintit, nu aparţine numai începăto¬ 
rilor; ca apatie [nepătimire] a simţurilor, ea aparţine începătorilor; ca apatie [ne- 
pătimire] a facultăţilor superioare ale sufletului, ea aparţine progresanţilor. Dar 
chiar după ce contemplaţia unitivă s-a produs, purificarea continuă să-şi îndepli¬ 
nească rolul. Acelaşi lucru se poate spune despre iluminare. Fiindcă, în condiţia 
vieţii pământeşti, nici una din cuceririle spiritualităţii nu are un caracter definitiv 
şi absolut. Viaţa pământească ea însăşi are caracter de trecere provizorie. Tot ce se 
cucereşte nu se menţine decât prin strădanii necontenite. Priviţi o pasăre aşezată 
pe vârful celei mai înalte ramuri de copac, în bătaia vântului. Pentru a se menţine 
în locul acela, ea are nevoie de o continuă încordare a aripilor care îi echilibrează 

poziţia în raport cu mişcarea ramurii. Altfel ar cădea mototol la pământ. în mis¬ 
tică, înălţimile spirituale, cucerite prin trudă eroică şi har, nu se menţin decât prin 
strădanii continue de a nu te prăvăli în prăpastia de unde te-ai ridicat. Numai 
aceste strădanii neîntrerupte dau valoare de regulă excepţionalului şi extraordina¬ 
rului de care am vorbit la începutul acestei prelegeri. 



Prelegerea a IX-a 

Purificarea (I) 


întâia fază a vieţii spirituale e purificarea. Nota ei deosebitoare o constituie as¬ 
prele strădanii codificate de ascetică. Asceză înseamnă exerciţiu. Şi nici un exer¬ 
ciţiu, fie de natură corporală, fie de natură psihologică, nu e un scop în sine, ci un 
mijloc în vederea unui anume progres urmărit. Când zicem asceză, imediat ne 
apare în minte imaginea stranie şi adâncă a vreunuia dintre sfinţii care ne-au im¬ 
presionat mai mult în pictura bizantină a Bisericii noastre sau din admirabilele 
xilografii ce împodobesc vechile noastre cărţi rituale. Arta ortodoxă, în ceea ce 
are ea mai particular şi mai în afară de influenţele apusene sau de curentele plas¬ 
tice moderne, este expresia covârşitoare a concepţiei ascetice, precum regimul 
monahal, care constituie o glorie a Bisericii răsăritene, e realizarea de fapt a ace¬ 
leiaşi concepţii. Contemplând pictura bizantină, unde figura omenească apare de 
obicei învăluită în stofele cu nenumărate cute ale veşmintelor, unde trupul subţiat 
se lungeşte într-o înălţime dincolo de proporţiile normale, cu braţele lungi de 
asemenea subţiri, cu faţa în care obrajii se scofâlcesc în concavităţi umbrite, iar 
pomeţii împung pielea întunecată în ascuţimi unghiulare, cu fruntea adunată în 
cute încruntate între sprâncene, sub care ochîî se adâncesc enorm în absorbirea 
unei viziuni de dincolo de lume, înţelegem fără multe explicaţii ce înseamnă 
această concepţie ascetică. Observăm de asemenea cadrul în care apare fîgura 
omenească, cu linia pământului înscrisă în spatele ei, care nu se ridică la un nivel 
mai sus de genunchi, şi de unde începe fondul cerului, disproporţionat de mare, 
pe care se proiectează statura sfântului zugrăvit şi care domină astfel tabloul, 
sensul suprapământesc al acestei arte ni se revelează în toată solemna lui măreţie. 
Pictura bizantină nu iubeşte formele rotunde ale trupului ca arta Renaşterii occi¬ 
dentale, bunăoară. Rotunjimile dispar aici sub incisivitatea liniilor ascuţite în 
unghiuri şi trase cu duritate, corpul întreg, absorbit în sus, se ridică de la pământ 
la cer, ascuns în cutele veşmintelor puternic colorate, şi adunat parcă în gravitatea 
ochilor fixaţi extatic în viziune. Atitudinea lui, gestul lui sunt hieratice şi încre- 

menite într-o mişcare rituală, eternizată. Violentând formele realităţii materiale, 
această artă modelează pe om nu după criteriile naturalismului, ci după criteriul 
unic şi obsedant al spiritualismului în care îşi are geneza. Dacă ar fî să-i căutăm 
un corespondent între curentele ce străbat plastica modernă, unul singur se apro¬ 
pie de ea: expresionismul german. Dacă naturalismul în plastică e mai mult o 
copie a naturii, pe care, luând-o ca model în redarea exactă a senzaţiilor, a ajuns 
să se destrame în Impresionismul dlfitz, expresionismul porneşte de la principiul 
contrar, antinaturallst, abstract şi metafizic, căruia caută să-i dea realitate formală 
în mod paradoxal, adică desfigurând formele naturale şi utilizându-le sub imperiul 
unei idei lăuntrice. Expresionismul abstractizează natura, construind arbitrar din 
elementele ei expresia adesea bizară şi caricaturală a unui fond lăuntric. E arta 
unui fel de ascetism profan, foarte apropiat în concepţia lui teoretică de arta noas¬ 
tră bizantină. Căci bizantinism înseamnă modelarea cu neîndurată cruzime a ma¬ 
teriei şl adaptarea el violentă la un ideal de viaţă lăuntrică sub imperiul spiritului. 
Asceza creştină stă la baza acestei arte care urmăreşte în linii şi culori adaptarea 
naturii şi transfigurarea ei până la nivelul înalt al unei vieţi suprapământeştl. Ten¬ 
dinţa morală a unei astfel de arte e refugiul din imperiul păcatului în lumina sfln- 
ţitoare a virtuţii. Acesta e însuşi idealul ascezei ca metodă de purificare. Ea e 
violentarea sistematică şi progresivă a trupului şi a sufletului pentru a le face apte 
de sublimitatea contemplaţiei. 

Căutând să arătăm în prelegerea trecută că în Ortodoxie nu se concepe mistica 
individuală decât încadrată în mistica liturgică, am arătat că această mistică litur¬ 
gică, a cărei esenţă sunt Sfintele Taine, e fondul permanent pe care se înscrie linia 
capricioasă a misticii individuale. în general vorbind, caracterul experimental al 
vieţii religioase individuale e o condiţie neapărată a mântuirii. Religia nu e un 
proces de instrucţie teoretică, ci un proces de participare la fiinţă, de participare 
personală la bunurile spirituale puse la dispoziţie prin lisus Hristos. Cine cunoaşte 
numai teoretic adevărul Evangheliei poate să fie savant, dar nu e creştin. Calita¬ 
tea de creştin o dă numai trăirea sau participarea personală, sau experimentarea 
lăuntrică a lui Dumnezeu. Calea cea mai îndemânatică e participarea liturgică, 
temelia oricărei vieţi religioase. Căile extraordinare ale misticii nu sunt decât 
prelungiri individuale ale acestui mare drum obştesc al Ortodoxiei. Pentru a afir¬ 
ma necontenit acest adevăr în expunerea noastră, noî vom înaugura metoda de a 
înfaţîşa cele treî faze ale mîstîcîî Individuale în legătură cu momentele corespun¬ 
zătoare ale misticii Sfintelor Taine. Dintre cele şapte Taine ale Bisericii, autorii 
răsăriteni, în frunte cu Dionîsîe Areopagitul şî Nîcolae Cabasîla, reliefează în 
mod cu totul deosebit treî, care sunt de la începutul creştinismului Tainele de 
iniţiere în viaţa creştină: Botezul, Mirungerea şi Euharistia. Cel dintâi o face în 

cartea Ierarhia bisericească; cel de-al doilea, în cartea Viaţa în lisus Hristos. 
Botezul e prin excelenţă Taina purificării; Mirungerea, Taina iluminării; iar Euha¬ 
ristia, Taina sfinţirii sau a desăvârşirii. Aceasta nu înseamnă limitarea strictă a 
fiecăreia dintre aceste Taine la lucrările ce le atribuim, ci numai că aceste lucrări 
atribuite dau caracteristica dominantă fiecăreia dintre aceste trei Sfinte Taine. 

Astfel, Botezul corespunde fazei de purificare; Mirungerea, fazei de iluminare; 
Euharistia, fazei de unire sau desăvârşire. în expunerea celor trei faze vom ţine 
seama, prin urmare, de aceste corespondenţe, care nu sunt justificate pe simple 
analogii sau aparenţe, ci pe legături organice. 

Eaza purificării putem spune că nu e decât o prelungire metodică a lucrării 
duhovniceşti săvârşite prin Botez, pentru a ne menţine şi întări în noua ordine în 
care am intrat. Botezul are un îndoit caracter: negativ şi pozitiv. Negativ, fiindcă 
e ruperea dintr-o stare de lucruri în care am fost; pozitiv, fiindcă e intrarea într-o 
ordine nouă. Botezul în apă şi în Duh e o renaştere sau o naştere din nou. Robul 
păcatului strămoşesc devine fiu adoptiv al lui Dumnezeu. Eepădarea de Satana 
devine împreunare cu Elrîstos. Moartea se schimbă în nemurire. Botezul e consi¬ 
derat ca o a doua creaţie, fiindcă e o restabilire a naturii căzute şi o ridicare a ei la 
starea de dinainte de păcat. Vechiul Adam, robit stricăciunii, devine noul Adam, 
rezidit în demnitate, restabilit în legătura cu Dumnezeu, învestit dîn nou cu o 
parte din prerogativele harice primordiale, pe care le pierduse şi pe care le va 
câştiga în întregime atunci când ciclul vieţii pământeşti se va încheia definitiv, 
prin judecata supremă, în ordinea cerului nou şi a pământului nou. Viaţa viitoare 
însă, al cărei început e creştinismul pământesc, nu va fi o simplă refacere a para¬ 
disului biblic, ci un paradis nou cu caracter de neschimbare eternă. în paradisul 
biblic omul a avut posibilitatea să păcătuiască şi să cadă. în paradisul ceresc, 
intrând cei desăvârşiţi sau cei îndumnezeiţi, posibilitatea păcatului şi a căderii va 
fi exclusă. Raiul în sens spiritual înseamnă legătura directă şi nemijlocită, de 
perfectă armonie între om şi Dumnezeu, a cărei fericire e dragostea fără sfârşit. 
Raiul acesta începe aici pe pământ prin lisus Hristos şi se va desăvârşi dincolo, în 
eternitate. Imaginea acestui paradis al iubirii veşnice, fără posibilitate de alterare, 
planează în cerul spiritual, deasupra vieţii creştine pământeşti. Grădina lui nu e 
din lumea aceasta, dar poarta ei ni s-a deschis prin lisus Hristos Cel întrupat în 
istorie. Poarta raiului pentru noi e Botezul. El e moarte şi înviere totodată. în 
simbolismul baptismal al celor trei cufundări în apă prin invocarea Sfintei Treimi, 
murim împreună cu lisus Hristos, Care a stat trei zile în mormânt, şi reînviem 
împreună cu El. Din aceasta decurge pentru noi obligaţia de a realiza în omul 
lăuntric din noi pe lisus Hristos, sau chipul şi asemănarea Eui. Omul lăuntric nu e 
altceva decât un Hristos realizat în fiecare dintre noi cei botezaţi în apă şi în Duh. 

Precum El e Fiul prin esenţă al lui Dumnezeu, tot astfel noi devenim fiii prin 
adopţie sau prin har ai Lui. De aceea creştinii desăvârşiţi sunt în terminologia 
veche a Sfinţilor Părinţi „hristoşi” sau „dumnezei”. 

Misticii răsăriteni dau o însemnătate extraordinară Tainei Botezului, fiindcă ea 
e încreştinarea, adică naşterea din nou în lisus Hristos, realizarea Lui în omul cel 
nou. în epoca martirajelor, moartea e considerată asemenea crucificării de pe 
Golgota şi e numită botez de foc sau botez de sânge. Moartea martirică e se mn ul 
sigur al mântuirii, al sfinţeniei şi al îndumnezeirii. Căci ce dovadă mai mare poate 
fi decât moarte reală în Hristos, care e mult mai presus decât moartea simbolică a 
botezului ritual? Când martirajele încetează, concepţia aceasta continuă să stăpâ¬ 
nească atotputernică şi, fiindcă moartea martirică nu mai există, ea se întrupează 
în mortificarea ascetică. în evoluţia istorică a vieţii creştine, mortificarea ascetică 
ne apare deci ca o continuare a botezului şi ca o împlinire metodică a lui. 

Ce este, dogmatic vorbind, actul botezului? E lepădarea de Satana sau lepăda¬ 
rea de păcat. Prin botez, păcatul strămoşesc şi eventualul păcat personal se şterg 
definitiv. Se şterg definitiv în sensul desărcinării totale de povara lui ereditară sau 
şi de povara personală eventuală, dar nu se suprimă definitiv posibilitatea de a 
păcătui. E acea înclinare spre rău a voinţei pe care teologia o numeşte concupis¬ 
cenţă, adică poftă de a păcătui. Asceza, chiar dacă n-ar avea păcate personale de 
purificat, e o metodă de luptă împotriva concupiscenţei sau a înclinării spre rău. 
Cu alte cuvinte, strădania continuă de a ne menţine în starea de natură pură, re¬ 
dobândită prin botez. Iar atunci când are a face cu păcatele de care trebuie s-o 
elibereze, asceza ne apare, prin analogie, ca un botez repetat necontenit pentru 
purificarea aceleiaşi naturi. 

Asceza ortodoxă are această caracteristică pe care i-o dă ideea despre „natura 
bună”. Occidentalii romano-catolici de câte ori vorbesc despre spiritualitatea 
orientală remarcă mai totdeauna fără critică şi, poate, cu o râvnire nemărturisită 
direct, această concepţie a Ortodoxiei despre natură, care nu e socotită ca ireme¬ 
diabil coruptă nici în incapacitatea de a se ridica decât exclusiv prin ajutorul lui 
Dumnezeu. Trebuie să precizăm însă că pentru noi natura e bună, dar ca operă a 
lui Dumnezeu restabilită prin lisus Hristos. Bună în înţeles ortodox e natura puri¬ 
ficată prin botez şi readusă în stare paradiziacă. Dar că în această natură a rămas 
posibilitatea de a păcătui o dovedeşte, în afară de doctrină, realitatea istorică a 
ascezei, care e un aşezământ eminamente răsăritean. Ea a fost in s tituită pentru a 
menţine natura pură, paradiziacă, sau pentru a o purifica necontenit de răutatea 
noilor păcate. Aceasta e însă natura din om; din omul creştin. 

în ce priveşte natura lumii înconjurătoare, a regnului animal şi vegetal şi natura 
cosmică în genere, ea e considerată ca un ochi care vede în ea opera creaturală a 

bunătăţii dumnezeieşti. E adevărat că această natură întreagă suferă şi suspină, 
după învăţătura Apostolului Pavel, dar această suferinţă nu-şi are izvorul în vreun 
principiu rău care ar fi creat-o, cum învăţau gnosticii, ci mai mult în răutatea din 
om. Natura suferă odată cu el din pricina greşelilor lui. El e acela care a sfărâmat 
armonia primordială, din paradis, dintre el şi restul făpturii. E foarte interesantă şi 
plină de înţeles ideea aceasta care se afirmă cu tărie şi cu o frumuseţe egală în 
viaţa marilor asceţi răsăriteni: dacă omul căzut a distrus armonia dintre el şi me¬ 
diul cosmic, omul desăvârşit e în stare să restabilească această armonie. în hagio¬ 
grafii sunt nenumărate cazurile când anahoreţii îmblânzesc cele mai înverşunate 
fiare sălbatice şi se împrietenesc cu ele, refăcând astfel armonia paradiziacă de 
odinioară. în privinţa aceasta, catolicismul însuşi are un mare capitol de spiri¬ 
tualitate: franciscanismul, cu fermecătorul său aspect idilic, întrupat de însuşi 
Erancisc din Assisi, care predică păsărelelor, îmblânzeşte lupii şi se simte înfrăţit 
cu toate stihiile şi făpturile lumii. Franciscanismul, considerat îndeosebi sub acest 
aspect, pare mai mult o reflectare a geniului ortodox asupra catolicismului. De 
aceea, nimic din formele în care s-a realizat creştinismul occidental nu ne e atât 
de familiar ca franciscanismul. 

Această atitudine răsăriteană faţă de natură ne duce la concluzia că în mijlocul 
ei, care e o reflectare a bunătăţii lui Dumnezeu, păcatul omului e acela care a 
introdus dezechilibrul. Dacă bunătatea lui îmblânzeşte fiarele, răutatea lui este 
aceea care le-a înrăit pe unele din ele. Suferinţa lor e o aspiraţie surdă către armo¬ 
nia distrusă de păcatul omului. Omul desăvârşit, redevenit prin Hristos la natura 
lui primordială, pură, a redevenit prin aceasta la armonia cosmică a paradisului. 

De aceea asceza, cu toate aparenţele înşelătoare, nu e o luptă împotriva naturii, 
ci o luptă pentru purificarea ei din nou şi readucerea la starea primordială. Mor¬ 
tificarea nu e moartea naturii, căci atunci asceza ar însemna o metodă de sinuci¬ 
dere lentă; mortificarea e moartea păcatului din natura umană pentru a o readuce 
în stare paradiziacă. 

Am spus că purificarea are mai ales un înţeles negativ. Condiţia ei e renunţarea 
sau lepădarea: lepădarea de lume şi lepădarea de tine însuţi. 

Celor care vor să se desăvârşească li se recomandă retragerea din mijlocul 
lumii. Această retragere loan Scărarul o vede realizată în trei forme: una e viaţa 
monahală cenobitică, adică în obşte; alta e retragerea în singurătate întovărăşit de 
unul sau doi ostenitori similari; şi a treia e anahoretismul, pe care îl socoteşte 
forma cea mai înaltă. 

Cele trei voturi sau făgăduinţe care stau la începutul vieţii monahale: sărăcia, 
fecioria şi ascultarea, pun pe începătorul într-ale duhovniciei dintr-odată într-o 
situaţie excepţională. Sărăcia, fecioria şi ascultarea, în înţeles ascetic, nu sunt 




99 


porunci, ci numai sfaturi evanghelice. Omul se poate mântui şi fără realizarea lor. 
Dar legământul benevol de a le ţine pun pe începător dintr-odată pe un plan supe¬ 
rior vieţii creştine obişnuite, plan pe care puritatea naturii paradiziace se poate 
realiza mai sigur. Sărăcia e renunţarea totală la bunurile ce alcătuiesc deşertăciu¬ 
nea lumii. A poseda ceva înseamnă de fapt a te limita într-un spaţiu redus: „Unde 
e comoara voastră acolo e şi inima voastră.” Limitarea aceasta într-un spaţiu 
redus şi totodată îngroparea ta într-un timp aşa de redus e forma concretizată a 
egoismului. Posedând ceva, ai pierdut totul. Posedând ceva, tu eşti, de fapt, cel 
posedat. Numai posedând pe Dumnezeu posedăm totul şi ne eliberăm de micile 
posesiuni ale acestei lumi. Sărăcia e în special expresia lepădării de lume. 

Fecioria e în acelaşi timp lepădarea de lume şi de tine însuţi. Cu alte cuvinte, 
ea e realizarea vieţii îngereşti pe pământ: îngerii nu se însoară şi nu se mărită. 
In înfrânarea instinctului sexual se concretizează renunţarea la patima cărnii. 
Instinctul sexual nu e nimic condamnabil în creştinism. Dimpotrivă, pentru el s-a 
întemeiat Taina Căsătoriei. Ceea ce osândeşte morala creştină în general e abate¬ 
rea de la funcţiile consacrate ale acestui instinct, sau degenerarea lui în patimă. 
Abţinerea totală e numai un sfat. Sunt mistici care, gândindu-se la Taina Căsăto¬ 
riei, recomandă, ca germanul Johannes Tauler, îmbrăţişarea monahismului abia 
de la vârsta de 40 de ani. Şi recomandarea lui, în afară de cazurile de vocaţie 
timpurie, e foarte înţeleaptă, având în vedere că lupta adevăratului monah de 
multe ori se reduce la nevoinţa îndelungă împotriva „demonului cărnii”. Fecioria 
realizată e ceea ce se numeşte „înger în trup”. Ascetismul primelor veacuri creş¬ 
tine, chiar înainte de organizarea monahismului, consta îndeosebi din feciorie, 
despre care majoritatea Părinţilor bisericeşti au scris câte un tratat. 

Ascultarea e în realitate cel mai greu de realizat dintre aceste trei voturi. Ea 
înseamnă renunţare totală la tine însuţi, uciderea voinţei şi acceptarea nelimitată a 
voinţei lui Dumnezeu. Ea rezumă, de fapt şi pe celelalte două voturi, fiindcă atât 
sărăcia, cât şi fecioria nu sunt decât acte eroice de voinţă. A te lepăda de lume şi 
de tine însuţi şi a te împreuna cu Hristos, a trăi în Dumnezeu sau a face ca Dum¬ 
nezeu să trăiască în tine, este a confunda voinţa ta cu voinţa lui Dumnezeu şi a 
deveni cu fiinţa ta întreagă instrumentul de execuţie al voinţei Lui. 

O largă şi complicată tehnică, savantă şi bogată de toată experienţa spirituală a 
veacurilor, organizează purificarea atât în ordinea fizică, cât şi în ordinea sufle¬ 
tească. Tehnica aceasta e la îndemâna oricui în rânduielile vieţii noastre mona¬ 
hale, fie de rang cenobitic, fie de rang superior anahoretic. încadrarea insului în 
slujbele bisericeşti de fiecare zi, de dimineaţă, de după-amiază şi de noapte, 
alternanţa ceasurilor de rugăciune cu ceasurile de muncă fizică, sistemul posturi¬ 
lor şi al veghilor îndelungi, care scurtează so mn ul — pentru că prin somn revin 

demonii şi atracţiile lumii în formă de visuri —, lectura cărţilor sfinte în comun şi 
în particular şi meditaţia lor, retragerea în duritatea chiliei, practicarea Tainelor, 
controlarea necontenită a conţinutului sufletesc oferită de bunăvoie duhovnicului, 
toate acestea sunt condiţiile prime ale purificării. Ordinele călugăreşti din Apus 
şi-au creat, afară de această disciplină, exerciţii diferite pentru modelarea necon¬ 
tenită a trupului şi a sufletului. 

Această tehnică ascetică, având ca scop crearea unui atlet al lui Hristos din fie¬ 
care om, presupune nu numai o profundă cunoaştere a doctrinei creştine sau a 
teologiei, ci şi o cunoaştere tot atât de profundă a firii omeneşti sau a antropo¬ 
logiei. Funcţiile trupului şi funcţiile sufletului trebuie în prealabil studiate cu 
de-amănuntul, fiindcă nu există exerciţiu care să nu aibă în vedere pe fiecare din 
aceste funcţii. Astfel se explică de ce marii noştri teologi au fost în măsura nece¬ 
sară şi antropologi — adică anatomişti, fiziologi şi psihologi. Studiul naturii 
omeneşti în aplicarea ascezei e o necesitate. Cunoaşterea modului de funcţionare 
a puterilor trupeşti şi sufleteşti, precum şi a limitelor lor, e o condiţie neapărată 
atunci când se pune problema transformării omului prin adaptarea lui necontenită 
la idealul de perfecţiune al vieţii viitoare. Căci toată lucrarea ascetică nu e altceva 
decât adaptarea progresivă a trupului şi a sufletului la acest ideal, pentru a face 
din ele o personalitate duhovnicească în stare de nemurirea şi de puritate fericită 
câştigate prin botez, dar realizabile integral numai în ordinea cerească a vieţii 
viitoare. 

Mortificarea fiziologică şi mortificarea psihologică, dozate după cunoaşterea 

justă a funcţiilor şi a limitelor antropologice, nu sunt scopuri în sine, ci numai 

133 

mijloace pentru a atinge o treaptă mai înaltă de desăvârşire . Sub raport psiho¬ 
logic, lepădarea de lume sau mortificarea este educarea necontenită a celor cinci 
simţuri prin care luăm contact cu lumea înconjurătoare. Lumea năvăleşte în noi 
prin senzaţii variate, şi aceste senzaţii, necontrolate de o disciplină lăuntrică, au 
darul de a se transforma în reprezentări şi idei de natură să ne sustragă idealului 
propus şi să ne împrăştie sufleteşte în lumea din afară. Dar interesul disciplinei 
spirituale e tocmai contrariul, adică realizarea unei reculegeri înăuntru prin rupe¬ 
rea de lumea înconjurătoare a unei concentrări progresive şi a unei simplificări 
psihologice pentru a ajunge la forma pură a contemplaţiei. Dacă am asemăna cele 
cinci simţuri cu nişte tentacule prin care sufletul soarbe în el senzaţiile lucrurilor 
exterioare, mortificarea fiziologică urmăreşte tocmai retragerea acestor tentacule, 
dezlipirea lor de lucrurile din afară şi transformarea treptată a funcţiilor lor din 
exterioare în interioare. Văzul trebuie să-şi caute un obiect interior, auzul, miro¬ 
sul, gustul şi pipăitul de asemenea. Expresia „ochiul trupului trebuie să devină 

în loc de „un grad mai înalt de perfecţiune” în text. (n.ed.) 

ochiul minţii” ne duce tocmai pe drumul întors din afară spre înăuntru, al simţuri¬ 
lor spiritualizate prin lucrarea modelatoare a ascezei. Senzaţia fizică a psihologiei 
obişnuite devine astfel „senzaţia suprasensibilă” de care vorbeşte Origen, iar 
percepţia lucrurilor concrete devine „percepţia lui Dumnezeu” adică a unui obiect 
imaterial care nu mai are nimic a face cu percepţia concretului. 

Afară de acestea, mortificarea psihologică, adică plivirea necontenită de pa¬ 
timi, de afecte şi de înclinări spre chemările răului, are ca o condiţie neapărată 
ceea ce am putea formula în mod negativ: să încetezi de a fi tu însuţi măsura 
lucrurilor. Dacă raportezi totul la tine ca la suprema măsură, te vei simţi mereu 
iritat, ofensat şi revoltat. în locul acestor mişcări de dezechilibru psihologic şi 
moral se recomandă practicarea răbdării, a blândeţii şi a umilinţei. Practicarea 
acestor virtuţi îşi are reazemul solid în exemplul totdeauna viu în minte al Mântu¬ 
itorului care, în mijlocul umilinţelor şi al ofenselor, încetând de a se socoti măsura 
lucrurilor, raporta totul la „voia Tatălui”. Când Dumnezeu devine pentru tine şi în 
locul tău măsura lucrurilor, ofensele din afară îţi devin indiferente, impulsurile 
rele dinăuntru se pot înfrânge cu uşurinţă fiindcă, faţă de lumea înconjurătoare şi 
faţă de tine, ai atins starea de apatheia. Apatheia, adică indiferenţa faţă de patimile 
trupeşti şi sufleteşti, e rezultatul mortificării fizice şi psihologice. 

Nu trebuie să ne înşelăm însă asupra acestei indiferenţe. După aparenţa înşelă¬ 
toare, ea ar fi o monstruozitate imorală. Căci lipsa de sensibilitate faţă de lume şi 
faţă de tine însuţi ar fi intr-adevăr o monstruozitate. 

De fapt, apatia [nepătimirea], sub toată aparenţa paradoxală, are o înaltă sem¬ 
nificaţie de perfecţiune morală. înfrângerea voinţei personale sub imperiul voinţei 
divine plasează spiritul uman pe o înălţime de unde toate reapar într-o perspec¬ 
tivă şi într-o strălucire nouă. Apostolul Pavel zice: „Nu mai sunt eu, ci Hristos 
este Cel care trăieşte în mine” [Ga 2, 20]. Prin simţurile tale chiar, funcţionează 
de acum încolo o putere divină. Lumea o priveşti ca şi cum ai vedea-o prin ochiul 
lui Dumnezeu. Totul îţi reapare din punct de vedere divin. Şi înţelegi atunci că, 
cu preţul puţinului la care ai renunţat, ai câştigat totul. Privirea lui Dumnezeu e o 
privire de dragoste infinită faţă de lumea creaturală. Prin ea tu vezi acum lumea 
de care te-ai lepădat, pe care ai dispreţuit-o şi ai urât-o, poate, far această lume cu 
condiţia ei umană de suferinţă, cu dezechilibrul provocat de păcat, trăieşte din 
nou în tine, întreagă în imensitatea ei şi învăluită de dragostea ta plină de milă, pe 
de o parte, de admiraţie, pe de alta. 

Drumul dramatic al singurătăţii ascetice, ridicându-ţi spiritul în Dumnezeu, te 
înfrăţeşte cu toată făptura care aspiră către El. Rezultatul purificării e acea stare 
de natură primordială prin care poţi retrăi sentimentul de armonie paradiziacă al 
lui Adam cel dinainte de cădere. 



Prelegerea a X-a 

Purificarea (II) 


în prelegerea precedentă am conturat în linii generale faza purificării. Astăzi 
revenim asupra aceluiaşi capitol căutând să lămurim mai de aproape în ce constă 
purificarea. într-o asemenea lămurire însă vom face apel şi la luminile misticii 
occidentale care, în lucrarea de sistematizare a elementelor vieţii spirituale, ne 
poate sta în ajutor fără nici o pagubă din punct de vedere dogmatic. Autorul la 
care vom face apel îndeosebi e Juan de la Cruz [1542-1591], marele mistic spa¬ 
niol, care trăieşte în veacul al XVI-lea. Dintre toţi scriitorii spirituali ai Apusului, 
Juan de la Cruz sau loan al Crucii, cum i-am putea spune pe româneşte, e acela 
care înfăţişează mai adâncit şi mai sistematic doctrina purificării. Teolog de o 
vastă ştiinţă în specialitatea noastră, el cunoaşte învăţătura răsăritenilor, pe care o 
foloseşte, precum şi aportul occidentalilor de până la vremea sa. Doctrina pe care o 
formulează se sprijină pe Dionisie Areopagitul şi pe Magistml Eckhart [1260-1328] 
îndeosebi. Lucrul acesta, care nu e greu de observat când îi citeşti opera, îl recu¬ 
noaşte şi P. Pourrat care zice: „El a citit scrierile dionisiene; a citit fără îndoială şi 

134 

pe misticii germani şi flamanzi. Uneori pare că le reproduce expresiile” . Noi 
credem mai mult; şi anume că în concepţia sa de viaţă spirituală, de un purism 
absolut şi de un rigorism fără egal, influenţa Magistrului Eckhart e considerabilă. 
O lucrare specială de spiritualitate comparată ne-ar putea arăta măsura justă a aces¬ 
tei influenţe. Purismul acesta, care are în vedere numai contemplaţia ca atare, fără 
amestecul a ceea ce se numeşte în mistică „faptele extraordinare”, familiar auto¬ 
rului german şi celui spaniol, îşi are originea comună în Dionisie. Dionisie fixează 


P. Pourrat, La spiritualitâ chretienne, voi. III, p. 285. 

însă numai premizele acestui purism. Magistrul Eckhart pornind de la ele, şi după 

’l35 

dânsul Juan de la Cruz, dezvoltă această idee până la ultimele ei consecinţe 

Noi am afirmat că viaţa mistică are un caracter teandric în a cărui desfăşurare 
factorul omenesc se împleteşte necontenit cu factorul dumnezeiesc în colaborare, 
încă din vechime, autorii noştri spirituali împart pe cei dedicaţi desăvârşirii în 
activi şi contemplativi. Activ e cel care se nevoieşte ascetic pentru a ajunge la 
harul contemplaţiei; contemplativ e cel care a ajuns să se bucure de acest har. în 
terminologie tehnică, activă se numeşte partea de străduinţă a voinţei omeneşti, 
iar pasivă se numeşte acţiunea Duhului Sfânt, pe care misticul o primeşte numai 
sau o suferă. Şi cum viaţa mistică se desfăşoară necontenit sub acţiunea harului, 
care sporeşte în măsura efortului personal, putem vorbi de o parte activă şi de o 
parte pasivă chiar atunci când ne ocupăm de faza purificării. 

Juan de la Cruz deosebeşte astfel două mari categorii de purificări: purificarea 
activă şi purificarea pasivă. Despre cea dintâi tratează în cartea Suirea Carme- 
lului, despre cea de a doua în cartea Noaptea obscură. Noi am spus însă că între 
cele trei faze ale vieţii spirituale nu există limite riguroase şi că purificarea, bu¬ 
năoară, e o lucrare care, dacă începe în faza întâi, se continuă totuşi şi la cei care 
progresează şi la cei care se desăvârşesc. Astfel ne vom îngădui ca doctrina des¬ 
pre purificarea activă s-o tratăm în capitolul acesta, rămânând ca doctrina despre 
purificarea pasivă s-o tratăm la capitolul iluminării unde, evolutiv, îşi are locul. 

Dacă prin botez se recapătă neprihana paradiziacă şi dacă nevoinţele ascetice 
năzuiesc la menţinerea acestei neprihane, ferind-o de păcatele personale de după 
botez, aceasta are în vedere contemplaţia unitivă. Atingerea nemijlocită a lui 
Dumnezeu nu e cu putinţă decât în desăvârşita neprihană a sufletului. A realiza 
această neprihană înseamnă, cu alte cuvinte, a goli sufletul de orice conţinut, 

introdus în el din lumea creaturală. „Eliberarea de lumea sensibilă şi de lumea 

intelectuală”, precum şi „renunţarea la orice ştiinţă” sunt, după Dionisie, stadiile 
acestei lucrări de purificare. „A fi gol de tot ce e creatural înseamnă a fi plin de 
Dumnezeu şi a fi plin de ceea ce e creatural însemnă a fi gol de Dumnezeu”, zice 
Magistrul Eckhart. Această despuiere spirituală, această golire lăuntrică, misticul 
german o concepe intr-un sens radical şi absolut. Un suflet gol de orice conţinut 
creatural devine simplex unum, se reîntoarce la simplitatea primară, asemenea cu 
Dumnezeu. Unirea mistică sau naşterea lui Dumnezeu în suflet e simplex unum în 
simplex unum, nuditate în nuditate sau puritate în puritate. Această întoarcere din 


O lucrare specială de spiritualitate comparată pe tema influenţei lui Dionisie Areopagitul 
asupra lui Juan de la Cruz va redacta ca teză de licenţă sub îndrumarea lui N. Crainic tânărul stu¬ 
dent Nicolae Mladin în 1938 (cf. infra p. 601-667). (n.ed.) 

Teologia mistică I, 3. 

lume, această întoarcere a sufletului în propria lui fiinţă e o cufundare în tăcerea 
primordială. Wesen ist Schweigen, „fiinţa e tăcere”. Tăcerea aceasta e ceva care 
se poate socoti ca o suspendare a conştiinţei de sine. Fiindcă, dacă e ceva pe care 
noi nu-1 cunoaştem în natura lui intimă, acesta e sufletul nostru, zice Magistrul 
Eckhart. Sufletul nu se cunoaşte pe el însuşi. învăţătura aceasta o găsim exprimată 
intr-un fel asemănător la mulţi din Părinţii Bisericii. După doctrina lor, noi nu 
avem o cunoaştere limpede despre starea sufletului nostru. Nimeni nu ştie dacă e 
vrednic sau dacă e nevrednic decât numai dacă Dumnezeu îi descoperă în mod 
special lucrul acesta. Dar aici, la Sfinţii Părinţi, e vorba mai ales de conştiinţa 
despre propria noastră valoare morală, conştiinţă ce se zbate în incertitudine până 
la verdictul dumnezeiesc asupra acestei valori morale. La Eckbart sensul acestei 
necunoaşteri de sine priveşte însăşi natura fiinţei spirituale. în domeniul acestei 
pure necunoaşteri sau tăceri primordiale se petrece unirea mistică. Pentru a ajun¬ 
ge la ea, e necesară acea golire radicală de conţinut a sufletului. Dacă sufletul e în 
contact cu Dumnezeu prin adâncul lui, prin Grund-u\ lui, prin natura lui pură şi 
inefabilă, el e în contact cu lumea prin cele cinci simţuri şi prin cele trei facultăţi 
psihologice ale vechii ştiinţe despre suflet: inteligenţa, memoria şi voinţa. Aces¬ 
tea sunt căile prin care senzaţiile, imaginile şi reprezentările lumii din afară intră 
şi se depozitează în suflet. Acest conţinut ne spune ceea ce este lumea, iar nu ceea 
ce este Dumnezeu. Dumnezeu, după doctrina lui Dionisie, nu e nimic din ceea ce 
reprezintă acest conţinut venit din lume. Pentru a ajunge la dânsul, trebuie să 
golim sufletul de conţinutul creatural. în operaţiile purificării suntem, cu alte 
cuvinte, pe calea teologiei negative. Dumnezeu fiind altceva decât tot ceea ce 
este şi se conţine în sufletul nostru ca senzaţii, ca imagini şi reprezentări ale lumii 
creaturale, trebuie să ne desfacem treptat de acest conţinut. 

Purificările, aşa cum le sistematizează Juan de la Cruz, — şi aici e vorba de 
purificările active — vor fi, prin urmare, de două feluri: 

purificări privitoare la simţuri şi 
purificări privitoare la facultăţile superioare. 

Purificările active privitoare la simţuri se numesc în terminologia personală a 
misticului spaniol: noaptea simţurilor. 

Purificările active privitoare la facultăţile superioare se numesc: noaptea spiri¬ 
tului [minţii]. 

Termenul acesta de noapte, care derivă ideologic din concepţia dionisiană des¬ 
pre „întunericul divin”, nu are, desigur, şi mai ales în faza purificărilor active, 
sensul de „întuneric divin”. Cu alte cuvinte, „noaptea simţurilor” şi „noaptea 
spiritului” nu înseamnă cel puţin în această fază o cufundare a lor în orbitoarea 
lumină divină. „Noapte” are aici înţelesul de negaţie a funcţiilor sensibile şi a 

funcţiilor psihologice în raportul lor cu lumea. „Noapte” înseamnă acea golire, 
acea evacuare a conţinutului sufletesc provenit din lumea creaturală. „Noaptea” e 
termenul ultim al purificărilor active, când simţurile retrase din contactul cu lu¬ 
mea şi facultăţile psihologice deşertate se găsesc în plin vid sau în suspensie. 
„Noapte” înseamnă mortificare. Iar mortificare e unul din termenii cei mai des 
întâlniţi în literatura ascetică răsăriteană. Toată Scara paradisului a lui loan Scă- 
rarul e străbătută bunăoară de termenul acesta care e însăşi tema lucrării. 

Dar înainte de a expune ideile lui Juan de la Cruz asupra purificărilor, e locul 
să ne întrebăm mai de aproape: care e raţiunea mortificării? Fie a mortificării 
simţurilor, fie a mortificării spiritului. Răspunsul la această întrebare îl găsim la 
Sfântul loan Scărarul în câteva pagini admirabile unde el rezumă psihologia asce¬ 
tică a Părinţilor bisericeşti. 

Fiind vorba de înrâurirea sufletului asupra corpului şi de înrâurirea corpului 

asupra sufletului — chestiune atât de importantă pentru viaţa ascetică —, Sfântul 

loan spune: 

Unii cred că gândurile ce nasc în inimă pun în mişcare corpul şi-l împing spre 
activităţi necurate. Alţii susţin că simţurile şi organele corpului fac să se nască în 
suflet gândurile necurate. Unii acuză deci sufletul, alţii acuză corpul că e izvorul 
patimilor, „fiindcă gândurile rele nu alunecă în spirit decât prin vederea unui 
obiect plăcut, a unei finmuseţi care izbeşte şi orbeşte; printr-o simplă atingere de 
mână; printr-un parfum pe care în respiri; prin dulceaţa sunetelor pe care le auzi”, 
în faţa acestor păreri contrare, Scărarul nu stă să aleagă. El ştie că sunt patimi 
care, ivindu-se în suflet, bântuie cu urgiile lor corpul; şi mai ştie că sunt altele 
care, pricinuite de corp, devastează sufletul. Patimile pricinuite de simţurile cor¬ 
pului se observă mai ales la cei care trăiesc în mijlocul lumii. Patimile pricinuite 
de suflet la cei retraşi în mănăstiri sau în singurătăţi. Observaţia lui e foarte justă, 
fiindcă cei dintâi trăiesc în lume prin senzaţie, iar cei din urmă o retrăiesc prin 
amintire. 

în ce priveşte geneza şi dezvoltarea unei patimi, loan Scărarul, rezumând de 
asemenea doctrina patristică, deosebeşte o serie de momente psihologice foarte 
importante. Ele sunt următoarele: 

„O întâie mişcare a sufletului — ea e un fel de discurs simplu şi nud precum şi 

reprezentarea unui obiect, lucruri ce se petrec în imaginaţie; apoi simpatia 

minţii pentru obiectul figurat de cugetare — ea e un fel de întreţinere, o 

anume conversaţie între sufletul nostru şi obiectul pe care îl consideră, fie că 


Scara paradisului XV. 

în loc de „spiritului” în text. (n.ed.) 

sufletul o face cu o intenţie rea, fie că o face fără nici un gând rău; apoi con¬ 
simţământul pe care sufletul îl dă păcatului — el e o dragoste şi o afecţiune care 
îl determină să voiască şi să posede obiectul pe care şi l-a reprezentat; apoi 
captivitatea — ea e violentarea inimii, care o târăşte şi o înlănţuie fără voia ei, 
sau o legătură puternică şi statornică, ce ţintuieşte sufletul şi-l lipeşte de obiec¬ 
tul ce l-a mişcat şi-l face să piardă starea fericită de har şi de neprihană; apoi 
lupta — e o egalitate de puteri pe care le întrebuinţezi pentru a combate un 
duşman; astfel că un angajat în luptă poate, după voinţă, să biruie sau să fie bi¬ 
ruit; apoi, în sfârşit, patima, dezvoltată — ea e un viciu ce de mult s-a strecurat 
în sufletul nostru, a prins rădăcini şi l-a călăuzit treptat intr-un fel de obişnuinţă a 
fărădelegii pe care sufletul o urmează cu plăcere şi execută cu ardoare ceea ce 
îi porunceşte.” 

După acest proces analitic al genezei psihologice a unei patimi, loan Scărarul se 
întreabă de valoarea morală a fiecăruia din momentele descrise. Prima mişcare, 
zice el, prin care sufletul, fără să vrea, primeşte impresia unui obiect, nu e desigur 
criminală. Reprezentarea lui în spirit nu e cu totul nevinovată. Consimţământul e 
însă un păcat care variază după eforul sufletului de a se împotrivi. Lupta e după 
rezultat: vrednică de pedeapsă sau de răsplată. Captivitatea are o valoare morală 
ce depinde de împrejurările în care s-a produs şi de gradul de răutate al obiectului 
ce ne captivează. Patima deplin formată, daeă nu e pedepsită în lumea aceasta, o 
aşteaptă dincolo, cu siguranţă, chinurile veşnice. 

Dar concluzia pe care o trage Scărarul din această analiză e cu deosebire inte¬ 
resantă pentru psihologia ascetică: patima îşi are geneza în prima mişcare a sufle¬ 
tului; prin urmare, dacă suprimi această primă mişcare, ai suprimat în principiu 
patima însăşi. 

Afară de această cale a conştiinţei clare, prin care patima se infiltrează şi creşte 
în suflet, el mai vorbeşte de una „mult mai subtilă”, insinuantă, imperceptibilă şi 
„fără durată de timp”. E calea prin care aceleaşi senzaţii ale primei mişcări se 
strecoară înăuntru pe sub atenţie, pe sub conştiinţa clară, fără să ne dăm seama. 
Sunt lucrurile care cad direct în subconştient şi se dezvoltă, libere de controlul 
nostru, în patimi. 

Impresia primă însă, senzaţia fiind geneza patimii, se impune purificarea tru¬ 
pească sau purificarea simţurilor. Tot astfel, ea trăind mai departe, ca amintire, în 
spirit, şi în această nouă formă putând să facă să renască patima, se impune puri¬ 
ficarea spiritului. 

După aceste consideraţii nu mai e nevoie să stăruim prea mult asupra morti¬ 
ficării simţurilor, a „nopţii” lor sau a purificării lor active. Izolarea de lume, pe 
care o recomandă atât de insistent Regulile Sfântului Vasile, o anume împietrire 

în indiferenţă a simţurilor faţă de tot ce vine atractiv din afară, controlul necon¬ 
tenit prin trăirea în ansamblul vieţii cenobite şi toată disciplina duhovnicească şi 
liturgică duc la acea „moarte pentru lume” care e întâia notă deosebitoare a as¬ 
cezei. Caracteristic e bunăoară preceptul restrictiv ce se impune călugărilor de a 
rupe contactul chiar cu rudele cele mai apropiate, fiindcă un asemenea contact, 
oricât de firesc şi de nevinovat ar fi, înfăţişează puternice repercusiuni psiholo¬ 
gice în spiritul monahului, fie prin senzaţii, fie prin amintiri redeşteptate despre 
lumea care a rămas departe, în urmă. 

Juan de la Cruz, în consensul general al asceticii, prescrie insistent o anume 
disciplină de voinţă prin care să-ţi aplici preferinţele către lucrurile cele mai res¬ 
pingătoare în defavoarea celor mai atractive: 

„Căutaţi de preferinţă — zice el — nu ceea ce e mai uşor, ci ceea ce e mai 
greu; nu ceea ce e mai savuros, ci ceea ce e mai insipid; nu ceea ce place, dar 
ceea ce nu atrage; nu eeea ce mângâie, dar ceea ee întristează; nu ceea ce odih¬ 
neşte, dar ceea ce pretinde trudă; nu ce e mai mare, dar ce e mai mic; nu ce e 
m a i înalt şi m a i preţios, dar ce e mai josnic şi mai dispreţuit; nu dorinţa de ceva, 

dar indiferenţa pentru lucruri; nu căutaţi ceea ce lucrurile au mai bun în ele, 

dar eeea ce au mai puţin bun” 

Meditaţia asupra vremelniciei acestei lumi şi asupra morţii, pe care o reco¬ 
mandă mereu loan Scărarul, e unul din mijloacele suverane ale dezlegării de far- 
meeul ispitelor ce vin din afară. 

împietrirea simţurilor însă în indiferenţă totală e o poartă zăvorâtă în faţa pa¬ 
timii, dar nu e totul. Pentru că patima, precum am văzut, poată să se nască nu 
numai din senzaţie, ci şi din instinct şi din idee. 

Instinctul e un impuls înnăscut naturii vii, prin puterea căruia această natură se 
conduce cu necesitate şi fără deliberare spre ţelurile ce-i sunt fixate. în regnul 
animal instinetul lucrează cu o regularitate fără greş şi cu o putere care, dacă se 
manifestă în fiecare ins, nu-i aparţine totuşi insului ei naturii biologice. Animalul 
nu e responsabil de instinctul care-i rânduieşte în mod inconştient funcţiile biolo¬ 
gice. De aceea actele lui nu sunt nici morale, nici imorale, după învăţătura lui 

[loan] Damaschin, eare rezumă doetrina creştină. în om însă instinctul e subor- 

donat spiritului. In om, după doctrina lui Nicolae Paulescu , instinctul, condus 


Suirea Carmelului, cartea I, cap. XIII (după Pourrat). 

Nicolae C. Paulescu (1869-1931), profesor la Universitatea din Bucureşti, reputat medic şi 
savant creştin, descoperitorul insulinei, autorul lucrării Fiziologie filosofică. I. Noţiunile de „suflet" 
şi de „Dumnezeu”, 1910; IV. Instincte, patimi şi conflicte, 1921. Critic tranşant al materialismului, 
darwinismului şi francmasoneriei. Un model de savant creştin autentic, ortodox şi naţionalist, elo¬ 
giat de N. Crainic într-un articol din Gândirea, reluat în Ortodoxie şi etnocraţie. Bucureşti, 1938, 

de voinţa liberă, poate funcţiona drept ca în animal, sau poate degenera în patimă. 
Căci patima, definită în raport cu instinctul, e o deviere de la funcţia normală a lui. 
Instinctul foamei deviat poate deveni lăcomie; instinctul reproducerii deviat poate 
deveni desfrâu; instinctul posesiunii deviat poate deveni avariţie. Şi aşa mai de¬ 
parte. Pe temeiul teoriei instinctelor formulată de Paulescu s-ar putea clarifica în 
mare parte asceza. Funcţionarea firească a instinctelor ne dă pe omul normal. Func¬ 
ţionarea abuzivă a lor ne dă pe omul pătimaş. Restrângerea sau chiar suprimarea 
funcţiilor normale ale instinctelor ne dă pe omul ascet. în asceză instinctul pose¬ 
siunii se suprimă prin votul sărăciei; instinctul reproducerii se suprimă prin votul 
fecioriei; instinctul foamei se reduce prin disciplina postului. Şi aşa mai departe. 

într-un sens mai înalt însă, instinctul reproducerii, care e instinctul iubirii, se 
suprimă în ordinea fizică, dar reapare spiritualizat în ordinea mistică a iubirii de 
Dumnezeu. 

Cultivarea instinctelor, supuse disciplinei raţionale a voinţei, nu numai că su¬ 
primă patimile, dar e calea care duce la spiritualizarea însăşi naturii fizice din om. 
Asceza aplică de fapt această disciplină instinctelor, chiar dacă din doctrina ei nu 
reiese în mod evîdent o teorie a lor. Dacă abaterea abuzivă a funcţiilor lor naşte 
patima, restricţia sau suprimarea lor din ordinea normală a naturii naşte virtutea. 
Fiindcă instinctele din om numai prin ieşirea din normalul animalic capătă o va¬ 
lorificare morală în sens negativ sau în sens pozîtîv. 

Să ne ridicăm acum din ordinea instinctelor în ordinea superioară a spiritului. 
Am văzut, după expunerea lui loan Scărarul, că nu numai senzaţia, dar şi ideea 
poate să nască patimă. Din această constatare decurge necesitatea purificării 
spirituale. 

în ce eonstă purificarea activă a spiritului sau noaptea spiritului [minţii] după 
Juan de la Cruz? 

Ea constă în golirea celor trei facultăţi superioare ale lui de conţinutul lor cre- 
atural. Aceste trei facultăţi sunt, după psihologia veche, inteligenţa, memoria şi 
voinţa. în ordinea creştină, le corespund cele trei virtuţi teologice. Astfel: inteli¬ 
genţei îi corespunde credinţa; memoriei îi corespunde nădejdea; voinţei îi cores¬ 
punde dragostea. Cele trei facultăţi sunt imaginea Sfintei Treimi în spîrîtul ome¬ 
nesc. Cele trei virtuţi sunt puteri supranaturale care vor hrăni, ca să zicem aşa, cu 
element divin cele trei facultăţi sau organe ale spiritului. Această hrană suprana¬ 
turală însă devine posibilă prin evacuarea conţinutului lumesc din cele trei organe 
ale spiritului. 


p. 146-158. Cf. N. Mladin, Doctrina despre viaţă a profesorului N. Paulescu, Sibiu, 1942, 60 p. 
(extras din Revista teologică, an XX, 1942). (n.ed.) 

Purificarea activă a inteligenţei. Pentru a înţelege această purificare, să ne 
reamintim metoda teologiei afirmative şi a teologiei negative, făurită de Dionisie 
Areopagitul. Dumnezeu e tot ceea ce este, dar nu e nimic din ceea ce este. Sub 
raportul afirmativ, creaturile Ii seamănă; sub raportul negativ însă, creaturile, 
chiar cele superioare, nu-1 seamănă. Concluzia teologiei negative e că Dumnezeu 
e fără de asemănare şi mai presus de orice creatură. Inteligenţa noastră nu poate 
ajunge, prin urmare, în atingere nemijlocită cu Dumnezeu, pe calea afirmativă, 
adică acumulând în ea ideile lucrurilor şi orânduindu-le după logica raţiunii. Fi¬ 
indcă aceste idei sunt în disproporţie prăpăstioasă cu nemărginirea lui Dumnezeu. 
Astfel, conţinutul afirmativ al inteligenţei noastre e de natură mai mult să împie¬ 
dice unirea cu Dumnezeu decât s-o înlesnească. Metoda negativă cere o eliberare 
de acest conţinut. Cu cât inteligenţa e mai liberă, cu atât suirea ei va fi m a i uşoară. 
Ea va renunţa deci la operaţiunile psihologice, care sunt proprii activităţii intelec¬ 
tuale obişnuite. Următorul pasaj, pe care îl citează Pourrat şi care, după părerea 
noastră, reaminteşte cu evidenţă influenţa Areopagitului asupra lui Juan de la 
Cruz, justifică necesitatea metodei negative: 

„Pentru ca, în viaţa aceasta, inteligenţa să ajungă la unirea cu Dumnezeu, pe 
cât e posibil, trebuie să-i aplicăm mijlocul propriu de unire, mijloc având o 
asemănare apropiată cu scopul. Observaţi bine că, dintre toate creaturile, fie 
superioare, fie inferioare, nici una nu oferă acest mijloc apropiat şi nu posedă 
asemănarea care trebuie cu Fiinţa dumnezeiască. După teologi, toate au, e ade¬ 
vărat, o anume legătură cu Dumnezeu şi sunt marcate de o urmă divină mai 
accentuată la unele decât la altele, după gradul lor de excelenţă; dar între ele şi 
Dumnezeu nu e nici o legătură, nici o asemănare esenţială. în realitate, distanţa 
ce desparte Fiinţa divină de fiinţa creată e nesfârşită; de aici neputinţa inteli¬ 
genţei de a pătrunde cu adevărat în Dumnezeu prin mijlocirea creaturilor, fie 
ele cereşti sau pământeşti, pentru că le lipseşte proporţia şi asemănarea” 

Sarcini declarate inutile, inteligenţa se va descurca rând pe rând de reprezentă¬ 
rile lucrurilor sensibile, de ideile lucrurilor inteligibile, de plăsmuirile imaginaţiei, 
în purismul său, Juan de la Cruz elimină din inteligenţă înseşi faptele extraordi¬ 
nare care sunt viziunile miraculoase în forme sensibile sau viziunile interne ima¬ 
ginative. Toate acestea împiedică o unire pură cu Dumnezeu. Dar această golire 
totală a inteligenţei nu înseamnă oare însăşi distrugerea ei? Nu, fiindcă pe măsură 
ce ea se deşartă de conţinutul firesc, pe aceeaşi măsură se umple de elementul 
supranatural al credinţei. Eliminările se fac în favoarea credinţei şi sunt înlesnite 
de ea. Intrând în noaptea mortificării faţă de lume, inteligenţa intră în puterea 


Suirea Carmelului, cartea II, cap. VII (după Pourrat). 

credinţei în Dumnezeu. Convertirea ei în credinţă e ca o prelungire spirituală 
până la obiectul supremei uniri. 

Purificarea activă a memoriei se realizează sub puterea nădejdii supranaturale. 
Lumea, chiar dacă ne-am despărţit de ea prin mortificarea simţurilor şi prin mor¬ 
tificarea inteligenţei, continuă să trăiască în noî sub forma amintirilor, care alcă¬ 
tuiesc conţinutul memoriei. Multe din restricţiile regulilor monahale, precum am 
văzut în treacăt, îşî au raţîunea de a fi în ucîderea ultimelor resturi de amintiri în 
legătură cu lumea. Purificarea activă a memoriei e, cu alte cuvinte, moartea tutu¬ 
ror amintirilor. Nimic din omul vechi nu trebuie să mai dăinuie în omul nou, în 
omul lăuntric. Golirea memoriei de conţinutul amintirilor omeneşti se petrece 
prin înlocuirea lor cu elementul divin al nădejdii. 

„în măsura despuierii memoriei de formele şi amintirile care nu sunt Dumnezeu 

— zice Juan de la Cmz —, în aceeaşi măsură ea se va aşeza în Dumnezeu şl va 

dispune de mai mult gol în nădejdea că Dumnezeu îl va umple în întregime.” 

înnoptată sau mortificată ca legătură a sufletului cu trecutul, memoria se con¬ 
verteşte în nădejde, în bucuria anticipată a adevărului divin pe care îl vom trăi 
cândva. 

Acelaşi rigorism îl determină pe Juan de la Cruz să elimine chiar amintirea 
faptelor miraculoase pe care sufletul le-ar fi exprimat eventual. 

Purificarea activă a voinţei e despuierea ei de orice sentiment, de orice pasiune 
sau afecţiune faţă de lume, fie durere, fie teamă, fie bucurie. E „renunţarea la tot 
pentru a duce totul la Dumnezeu”. Iubirea de creaturi e înlocuită cu dragostea 
divină. Voinţa noastră, convertită în dragoste supranaturală, dispare de fapt în 
voinţa lui Dumnezeu. Ea e unica mângâiere şi unica desfătare. Orice alte mângâ¬ 
ieri pe care ni le-ar procura bunăoară meditaţiile sau alte îndeletniciri evlavioase, 
orice alte bucurii, fie ele dăruite de „favorurile supranaturale inferioare unirii 
mistice” , vor trebui părăsite pentru unica şi înflăcărată preferinţă a dragostei 
de Dumnezeu. 

Astfel P. Pourrat, discutând această exigenţă absolută a lui Juan de la Cruz de a 
suprima din suflet înseşi faptele extraordinare, amintirea lor şi bucuriile pe care 
le procură, socoteşte că autorul o face pentru a combate o anumită sectă spaniolă 
din timpul său, aceea a „iluminaţilor”'^^ sau, cu termenul spaniol: alumbrados. 
Cum aceştia pretindeau că au frecvente viziuni sensibile şi viziuni imaginative, 
Juan ar combate fenomenul, socotit ca o boală spirituală, excluzându-1 din con¬ 
cepţia sa de misticism pur. Explicaţia aceasta, legată de contingenţe mărunte, ni 


P. Pourrat, La spiritualitâ chretienne, voi. III, p. 293. 
în locul expresiei echivoce „iluminişti” folosită în text. (n.ed.) 

se pare însă insuficientă. Istoriceşte, Juan de la Cruz e ucenicul Terezei din Avila, 
care admite toate harurile extraordinare ale viziunilor sensibile şi imaginative, 
deşi trăieşte în aceeaşi epocă a „iluminaţilor”. Dacă ucenicul ei genial nu le admi¬ 
te, explicaţia e, poate, de altă natură. Juan de la Cruz e un filozof dublat de un 
mistic experimental. Ca pentru orice filozof mistic, pentru el suprema fericire e 
contemplaţia unitivă, pură. Toate celelalte fenomene sunt, pentru un asemenea 
spirit, de ordin secundar. Dionisie, care e maestrul lui incontestabil, vorbeşte 
despre faptele extraordinare cu destulă neîncredere, acordându-le abia o valoare 
simbolică. Magistrul Eckhart, care îi alimentează rigorismul într-o măsură imen¬ 
să, manifestă un dispreţ suveran pentru faptele extraordinare. Doctrina misticului 
german despre Abgeschiedenheit [despărţire, izolare] şi despre sărăcia divină con¬ 
stituie expresia ultimă a purismului şi a rigorismului în ce priveşte golul de reali¬ 
zat în spirit prin asceză. Golul acesta realizat de om, pentru a-1 umple Dumnezeu 
cu lumina Lui orbitoare, este totuna cu acela preconizat în sistemul purificărilor 
active ale simţurilor şi ale spiritului de Juan de la Cruz. Din acest punct de ve¬ 
dere, cuvintele lui Eckhart: „A fi gol de tot ce e creatural înseamnă a fi plin de 
Dumnezeu şi a fi plin de ceea ce e creatural înseamnă a fi gol de Dumnezeu” vin 
ca o concluzie firească la doctrina ascetică a misticului spaniol. După expunerea 
sa, mai sistematică decât a oricărui autor, purificările active, convertind facultăţile 
superioare ale spiritului omenesc în cele trei virtuţi teologice, marchează limpede 
un proces de supranaturalizare a fiinţei omeneşti. Acesta e în realitate procesul 
urmărit de arta dură a ascezei. Căci toate aceste nevoinţe înfricoşătoare, ce par 
uneori adevărate coborâri în chinurile iadului, n-ar avea nici un înţeles dacă din 
flacăra lor fiinţa omenească n-ar ieşi mai pură, mai spiritualizată, mai transfigu¬ 
rată, mai supranaturalizată, pentru a o face vrednică de apropierea nemijlocită a 
lui Dumnezeu, suprema ei fericire. 

La capătul purificărilor active, sufletul, trecut prin „nopţile” mortificărilor, se 
găseşte abia în „aurora” vieţii mistice. După Juan de la Cruz, el e capabil acum de 
contemplaţie. Nu însă de contemplaţia mistică propriu-zisă, ci de o contemplaţie 
activă. Contemplaţia mistică, sau pasivă, va veni abia după procesul purificărilor 
pasive, ce are loc în faza iluminării. 

Despre distincţiile acestor moduri de a contempla vom vorbi aparte, după ce 
vom fi sfârşit expunerea celor trei faze ale vieţii spirituale. 



Prelegerea a Xl-a 

Iluminarea 


Iluminarea e a doua fază a vieţii spirituale. Ea constă din tranziţia de la purifi¬ 
care la contemplaţia unitivă. E deci o fază de progres ascendent de la omenesc la 
dumnezeiesc, de spiritualizare sau de iluminare. Ea cuprinde şi elemente ascetice 
şi elemente mistice, iar caracterul acesta mixt e o complexitate care îngreunează 
mult expunerea. Poate tocmai din pricina acestei complexităţi autorii mistici se 
deosebesc unii de alţii în descrierea ei. Sunt totuşi anumite semne specifice asu¬ 
pra cărora sunt de acord când le atribuie acestei faze. Astfel sunt purificările pa¬ 
sive, întărirea progresivă în virtuţi, iluminarea sub puterea darurilor Duhului Sfânt, 
acordarea unor haruri extraordinare ca viziunile, profeţiile, glosolaliile, tauma- 
turgiile, şi, în sfârşit, contemplaţia însăşi. Maxim Mărturisitorul numeşte această 
fază theoria, cuvânt care înseamnă contemplaţie. Şi, desigur, nu e vorba numai de 
o contemplaţie activă, care e, după cum am spus în treacăt, termenul purificărilor 
active, ci de o contemplaţie pasivă, sau cel puţin de începutul ei. Simeon Noul 
Teolog suprimă această fază — poate tocmai din pricina caracterului ei mixt; 
pentru el sunt două faze limpezi: asceza şi contemplaţia. Se poate spune de ase¬ 
menea că în metoda rugăciunii isihaste, care e o metodă sintetică şi concentrată, 
faza iluminării nu joacă un rol deosebit. 

Noi, propunându-ne să înfăţişăm desfăşurarea misticii individuale în legătură 
cu mistica Sfintelor Taine, care alcătuieşte de fapt temelia ei permanentă, consi¬ 
derăm iluminarea în corespondenţă cu Mirungerea şi ca o prelungire a ei, precum 
purificarea am considerat-o ca o prelungire a Botezului. 

Botezul e moarte şi renaştere totodată, adică purificare, dar şi iluminare. 
Mirungerea, care e a doua Taină de iniţiere, confirmă sau întăreşte iluminarea 
baptismală cu „pecetea darului Duhului Sfânt”. Dionisie, descriind ceremonia 
sfinţirii mirului, vede în el pe lisus Hristos Care ne-a uns întru sfinţenie. Parfu¬ 
mul mirului simbolizează suavităţile cereşti descoperite prin Hristos. Mulţimea 

ingredientelor care îl compun simbolizează mulţimea darurilor Duhului Sfânt. 
Căci Mirungerea e „revărsarea Duhului Sfânt”^"^^ prin mijlocirea Mântuitorului. 

După Nicolae Cabasila^^^, „Tainele stabilesc o afinitate între sângele Lui 
(Hristos) şi sângele nostru, şi ne fac părtaşi la suferinţele şi la harurile pe care El 
le-a avut în virtutea întrupării”. Orice lucrare supranaturală, zice el, tot ce intră 
în categorîa darurîlor Duhuluî Sfânt, trebuîe pus în legătură cu Mirungerea. Sau 
şi mai direct: „împărtăşirea Duhului Sfânt şi a darurilor Sale aparţine 
Mirungerii.” Şi el adaugă că se poate întâmpla ca efectele acestor daruri să nu se 
manifeste imediat, fiindcă Taina se administrează pruncilor. Când mai târziu se 
vor manifesta însă, mulţumită „muncilor, sudorilor şi dragostei de Hristos”, 
producând iluminarea dată de Botez, nu trebuie să se uite că adevărata cauză 
rămâne tot Mirungerea. 

Afară de împărtăşirea darurilor Duhului Sfânt, învaţă Cabasila, 

„Taina Mirungerii^^^ transmitea odinioară celor botezaţi harismele vindecări¬ 
lor, ale profeţiei, ale limbilor şi altele, care arătau tuturor puterea supranaturală 
a lui Hristos: aceste semne extraordinare erau necesare la vremea întemeierii 
Bisericii şi a întăririi creştinismului. De fapt şi după aceea, unii creştini au fost 
favorizaţi de ele şi sunt chiar în zilele noastre; ei au prezis viitorul, au alungat 
demonii, au vindecat bolnavii prin rugăciunea lor, nu numai în viaţă fiind, dar 
şi din adâncul mormântului: căci puterea supranaturală nu părăseşte trupul 
fericiţilor nici după moarte”. 

Aşadar: Mirungerea, confirmând iluminarea baptismală prin pecetea darurilor 
Duhului Sfânt, împărtăşeşte aceste daruri, precum şi harisme extraordinare. Efec¬ 
tele acestea se pot manifesta mult mai târziu prin efortul voinţei noastre. Dar ce 
prilej mai prielnic de manifestare poate fi decât faza iluminării din viaţa mistică? 
înzestrările supranaturale cu care e dăruită fiinţa în pruncie prin administrarea 
acestei Taine sunt asemenea unor seminţe îngropate în primăvară pentru a da roa¬ 
de mai târziu. Viaţa mistică e anotimpul favorabil înfloririi şi rodirii. într-adevăr, 
experienţa mistică ne spune că întărirea facultăţilor spirituale, revărsarea daru¬ 
rilor Duhului Sfânt, precum şi acordarea de harisme extraordinare, dacă sunt 
lucruri atribuite Mirungerii şi despre care noi luăm cunoştinţă mai mult pe calea 
teoretic-dogmatică, în faza iluminării apar cu evidenţă incontestabilă ca realităţi 
lăuntrice trăite de cel care progresează în perfecţiune. De altfel, vorbind în gene¬ 
ral, noi suntem convinşi că adevărul creştin, demonstrabil sau nedemonstrabil pe 


Ierarhia bisericească IV, 11. 

Viaţa în lisus Hristos, cartea III. 
în loc de „confirmării” în text. (n.ed.) 

cale teoretică, şi în special adevărul cuprins în doctrina Sfintelor Taine, se veri¬ 
fică cu o tărie categorică în experienţa mistică. Viaţa mistică e câmpul cultivat cu 
arta savantă a ascezei, unde seminţele doctrinei răsar şi cresc încarnate în covârşi¬ 
toare realităţi spirituale. Aici lucrurile nu se învaţă, ci se trăiesc. Unui om care 
trăieşte în mediocritatea vieţii religioase de suprafaţă poţi să-i demonstrezi cu 
oricâtă ingeniozitate teoretică lucrarea tainică a Mirungerii şi chiar dacă îl vei 
convinge în abstract, nu vei izbuti totuşi să stârneşti aderenţa lui lăuntrică la ase¬ 
menea lucruri. Un mistic însă, cu puterile trupeşti modelate şi subordonate cuge¬ 
tului şi cu spiritul subţiat până la sesizarea harului imponderabil, va trăi în căldura 
şi în lumina experienţei proprii încarnarea tuturor acestor adevăruri. Mirungerea 
se verifică experimental în faza iluminării. De aceea, oricâte apologii teoretice 
am scrie pentru demonstrarea adevărului creştin, nici una nu va avea puterea de 
convingere pe care o dă un simplu fapt din viaţa mistică. Mistica e singura apo¬ 
logie adevărată a doctrinei creştine, fiindcă e cea mai înaltă realizare a lui lisus 
Hristos aici pe pământ. 

Trecând la descrierea fazei iluminative — descriere despre care am spus că va¬ 
riază atât de mult de la un autor la altul —, credem că n-am putea s-o facem mai 
pe înţeles decât sistematizând-o în următoarele puncte: 

1) cele şapte patimi sau vicii, 

2) cele şapte virtuţi, 

3) cele şapte daruri ale Sfântului Duh, 

4) contemplaţia, 

5) harismele. 

în ce priveşte numărul patimilor sau viciilor capitale din care nasc toate cele¬ 
lalte vicii, în vechea literatură patristică vom întâlni câteodată numărul de opt, iar 
altă dată numărul de şapte. Sfântul loan Cassian, descriind regimurile monahale 
din Răsărit, numără opt patimi. Lucrarea în care vorbeşte pe larg despre ele e 
intitulată: Despre viaţa chinoviilor şi despre remediile celor opt patimi. Aceste opt 
patimi sunt următoarele: lăcomia, desfrâul, avariţia, mânia, tristeţea, dezgustul 
(urâtul sau trândăvia), slava deşartă şi trufia. Sfântul loan Scărarul însă, discutând 
această chestiune în treapta a XXI-a din Scara paradisului, unde vorbeşte tocmai 
despre slava deşartă, reduce cele opt patimi la şapte, justificând astfel această 
reducere: 

„Sunt autori, zice dânsul, care, în tratatele lor, separă slava deşartă de trufie; de 
aceea, în loc de şapte păcate capitale, izvoarele obişnuite ale tuturor celorlalte, 
ei numără opt. Dar Sfântul Grigorie, numit cu drept cuvânt Teologul, precum 
şi alţi câţiva dascăli, nu deosebesc decât şapte; iar eu împărtăşesc părerea lor. 
într-adevăr, cine e acela care, având fericirea să biruie slava deşartă, mai ră- 



115 


mâne în robia trufiei? Trebuie să mărturisim totuşi, continuă el, că între aceste 
două vicii există diferenţa dintre un copil şi un om deplin, dintre grâu şi pâine; 
căci slava deşartă poate fi socotită ca începutul trufiei, iar trufia ca perfecţiunea 
respingătoare a slavei deşarte.” 

Prin urmare, considerând slava deşartă ca un început al trufiei, numărul păcate¬ 
lor capitale se reduc de la opt la şapte. Aşa le numără teologia de astăzi. Autorul 
Scării paradisului însă, descriind patimile cu o putere de analiză teologică şi 
psihologică într-adevăr magistrală, le dă altă rânduială şi altă numărătoare, după 
cum s-a putut vedea din rezumatul cărţii sale pe care l-am făcut în prelegerea 
despre izvoarele misticii. Sfântul nostru însă e de acord cu întreaga teologie când 
socoteşte că trufia e izvorul tuturor patimilor precum opusul ei — umilinţa — e 
izvorul tuturor virtuţilor. Dată fiind însemnătatea pe care o are cunoaşterea pati¬ 
milor pentru viaţa spirituală, adică cunoaşterea răului provenit din pofta noastră, 
din lumea externă şi de la diavol, ar trebui să închinăm un curs întreg acestei 
chestiuni — ceea ce ar depăşi economia prelegerilor din anul acesta. Dacă autorii 
spirituali îi dau proporţii atât de întinse în scrierile lor e fiindcă nu se poate vorbi 
clar şi temeinic despre purificări fără să ştii anume care e materialul dăunător de 
care trebuie curăţit şi trupul şi sufletul. Chestiunea patimilor alcătuieşte marele şi 
importantul capitol de psihologie negativă a vieţii religioase, precum chestiunea 
virtuţilor, a darurilor şi a harurilor alcătuieşte marele capitol de psihologie pozi¬ 
tivă — naturală şi supranaturală — a ei. 

Despre patimi se poate trata atât în faza purificării, cât şi în faza iluminării, de 
vreme ce, în prima fază, e vorba de ele în înţeles material şi psihologic, iar în a 
doua fază de înţelesul lor pe plan spiritual. Am spus că, după loan al Crucii, avem 
a face cu două ordine de purificări: active şi pasive. Despre cele active am vorbit 
în prelegerea trecută. Despre cele pasive e locul să vorbim acum. Purificările 
pasive se împart, ca şi cele active, în purificări ale simţurilor şi purificări ale spi¬ 
ritului. Dominicanul Garrigou-Lagrange^^^, întemeiat pe Juan de la Cruz, rându¬ 
ieşte purificările pasive ale simţurilor la începutul căii iluminative, iar purificările 
pasive ale spiritului la sfârşitul ei şi la începutul căii unitive. Aceste purificări, 
fiind o lucrare a harului, pe care omul o primeşte sau o suportă — motiv pentru 
care se numesc pasive —, este indiscutabil că fac parte din faza iluminării, carac¬ 
terizată prin puternica influenţă a Duhului Sfânt. 

Acum, care e raţiunea teologică a purificărilor pasive, a acestei radicale rege¬ 
nerări morale, singura care se ridică la starea unirii cu Dumnezeu? Ea e următoa- 


R. Garrigou-Lagrange, Les trois conversions et Ies trois voies. Paris, 1933, p. 127 [trad. 
rom. pr. dr. L. Pandrea, Ed. Viaţa creştină, Cluj-Napoca, 1995]. 

rea: omul, oricât de eroică ar fi voinţa lui de purificare, nu poate prin propriile lui 
puteri să o realizeze radical. Dacă ar putea, atunci n-ar mai fi fost nevoie de opera 
mântuirii. Pentru regenerare e nevoie de ajutorul divin. Un singur lucru poate 
omul să-l facă din plin fără ajutor, şi acest lucru e răul. Binele însă, măcar că e o 
înclinare înnăscută a libertăţii naturale, nu-1 poate face în toată desăvârşirea lui 
decât cu ajutorul harului. 

„Copiii noştri, zice loan Scărarul, sunt mânia, invidia, clevetirea, răutatea, duş¬ 
mănia, certurile, injuriile, ipocrizia, ura, dragostea de propria purtare şi rezis¬ 
tenţa la sfaturile şi la ordinele superiorilor”^ . 

Bunătatea e rezultatul unei colaborări cu Dumnezeu sub impulsul său. 

„Trupul tău nu-ţi aparţine, zice în altă parte acelaşi autor; el e al lui Dumnezeu; 
căci Dumnezeu ţi l-a dat. Nevoinţele tale, strădaniile tale şi efectele produse de 
ele, tot ce e în tine deci trebuie raportat la Dumnezeu, ca lucruri ce-i aparţin în 
mod esenţial”^^^. 

Astfel, o purificare radicală, cum e cea pasivă, n-o poate da decât Dumnezeu la 
sfârşitul eforturilor tale active. 

După loan al Crucii, purificările active, oricât de complete ar fi ele, nu sunt 
esenţiale. Evacuarea simţurilor şi a facultăţilor noastre superioare de conţinutul 
creatural se aseamănă — întrebuinţând imaginea lui — cu tăierea unei păduri: 
au dispărut copacii, dar au rămas rădăcinile. Aceste rădăcini nu le poate extirpa 
decât Dumnezeu. Ele sunt obiectul purificărilor pasive. Tratând despre noaptea 
obscură a simţurilor, intrate în pasivitate, loan al Crucii vorbeşte din nou despre 
cele şapte patimi, considerându-le de data aceasta în rădăcinile lor spirituale ce 
trebuie smulse. Ajuns în acest stadiu sufletul se găseşte ca într-o temperatură 
fierbinte de maximă uscăciune. în stadiul activ, purificarea patimilor îi producea 
rând pe rând mângâierea biruinţelor. Acum aceste mângâieri au dispărut. Spiritul 
[mintea], intrat întreg în purîfîcarea esenţială, trăieşte sentimentul de panică a 
unui gol şi a unei aridităţi înspăimântătoare. Absolut nimic nu-1 mai leagă de 
pământ, dar încă nimic nu-i dă certitudinea că e legat de cer. Nesiguranţa aceasta 
a propriului său destin constituie o tortură fără asemănare. 

„Spiritul [mintea], zice misticul spaniol, are impresia că e înghiţit de viu de o 
fiară^^ , că e digerat în pântecele ei întunecat, cu spaimele pe care lona le-a în¬ 
cercat în genunea abdominală a monstrului marin. Şi e necesar să treacă prin 


Scara paradisului XXII. 

Scara paradisului XXII. 
în loc de „bestie” în text. (n.ed.) 

acest mormânt al morţii obscure pentru a ajunge la reînnoirea care îl 

aşteaptă”^^\ 

E un proces de „dezasimilare” totală de omul vechi, de asimilare operată de 
puterea divină, loan al Crucii aseamănă această stare cu o coborâre de viu în iad, 
unde sufletul se curăţeşte anticipativ de păcatele pe care le-ar ispăşi după moarte. 
O sleire totală de puteri în acest „gol absolut” îl face incapabil chiar să se roage. 
Nu e greu de identificat în această stare a purificărilor pasive, radicale, esenţiale, 
ideea din doctrina Botezului: a muri întru Hristos pentru a învia întru El. Dar 
odată cu aceasta condiţia iluminării în har e îndeplinită. 

Progresul în virtute nu mai întâmpină de acum încolo piedicile de mai înainte. 
Locul celor şapte păcate dezrădăcinate îl iau cele şapte virtuţi replantate în puterile 
spiritului de acţiunea Duhului Sfânt. 

Cele şapte virtuţi de care e vorba sunt alcătuite din credinţă, din nădejde şi 
dragoste — trilogia specific creştină — şi din cele patru virtuţi cardinale sau mo¬ 
rale: prudenţa, dreptatea, curajul^^^ şi cumpătarea. E foarte adevărat că acestea 
din urmă sunt, în ordinea naturală, virtuţi filozofice, adică deprinderi însuşite prin 
experienţa obişnuită şi verificate ca măsuri înţelepte, aplicate activităţilor ome¬ 
neşti spre binele vieţii. Dar în creştinism ele nu mai au înţelesul şi proporţia pur 
naturale. Sub influenţa graţiei habituale aceste patru virtuţi cardinale capătă pro¬ 
porţii mult mai mari decât ordinea naturală. Caracterul lor supranatural apare însă 
cu deosebire în viaţa mistică. Să luăm bunăoară cumpătarea. La un păgân înţelept 
ea are un anume sens care nu concordă întru totul cu cel creştin; la un creştin de 
grad mijlociu, cumpătarea e mult mai intensă şi mai aspră. La un mistic, ea devine 
asceză eroică. Atunci când se transformă din măsură justă în feciorie, în blândeţe 
sau în umilinţa ascetică, proporţiile ei nu mai seamănă întru nimic cu ceea ce un 
păgân înţelept numeşte cumpătare. Din măsuri ale vieţii omeneşti, naturale, virtu¬ 
ţile cardinale devin în mistică măsuri ale vieţii deiforme. Transformarea aceasta e 
o proporţionalizare sau o dilatare, am putea zice, pe măsura idealului de perfecţi¬ 
une morală, care este Mântuitorul. Dar această proporţionalizare sau această dila¬ 
tare nu e posibilă decât prin sporul de energie spirituală pe care îl aduce harul. Un 
creştin nu îndură fecioria de dragul fecioriei sau al vreunui sfat medical, ci din 
râvna de a realiza un înger în trup; şi nu îndură umilinţa pentru umilinţă, ci de 
dragul lui lisus Hristos. Dragostea de Dumnezeu orientează şi creşte aceste virtuţi 
în direcţia şi către măreţia obiectului acestei dragoste. Dar creşterea lor nu în- 


Noaptea obscură, cartea II, voi. III (după Pourrat). 
în loc de „forţa” în text. (n.ed.) 

seamnă altceva decât creşterea personalităţii morale spiritualizate sau iluminate a 
aceluia care le practică. 

Numărul de patru al virtuţilor morale nu înseamnă că toate virtuţile morale se 
rezumă în el. Prudenţa, dreptatea, forţa şi cumpătarea sunt socotite numai puteri 
principale din care derivă celelalte virtuţi morale. Precum numărul de şapte păcate 
nu înseamnă că numai atâtea sunt. loan Scărarul socoteşte douăsprezece păcate 
principale. Dintre ele însă, zice el, singură trufia poate să ocupe intr-un suflet 
locul tuturor celorlalte unsprezece. Fiindcă trufia e mama tuturor patimilor, pre¬ 
cum cumpătarea, în extrema ei dimensiune de umilinţă, e mama tuturor virtuţilor. 
Trufie şi umilinţă sunt cele două piscuri prin care lumea păcatului şi lumea virtuţii 
se înfruntă. 

Trufia e păcatul luciferic sau „descoperirea demonilor”, cum zice loan Scărarul. 
Ea e „renunţarea la Dumnezeu” şi „renunţarea la harurile Lui”. Dar mai mult: ea 
a fost tentativa demonică de uzurpare a lui Dumnezeu. Omul trufaş se exclude 
din societatea semenilor şi din intimitatea lui Dumnezeu, mutând centrul de greu¬ 
tate al tuturor lucrurilor în eul său orgolios. Trufia e un fel de negaţie a lui Dum¬ 
nezeu şi o autoîndumnezeire. în anumite spirite superioare, de filozofi şi de sa¬ 
vanţi, ea îmbracă forma celui mai acerb ateism. De aceea e socotită ca păcatul cel 
mai mare şi izvorul tuturor celorlalte. 

Umilinţa e opusul ei. Ea e produsul dragostei divine. După ce reaminteşte toate 
definiţiile pe care i le-a dat patristica, loan Scărarul adaugă: 

„După ce le-am meditat cu atenţie pe toate, mi-e cu neputinţă să înţeleg toată 
întinderea acestei virtuţi. Astfel, tot ce pot să fac aici e că, fiind ultimul şi cel 
mai mic dintre toţi, să adun ca un căţel fărâmiturile prânzului, adică de la gura 
acestor oameni înţelepţi şi luminaţi şi să spun că: umilinţa e o graţie de preţ, pe 
care Dumnezeu o face unui suflet, şi care nu se poate rosti în cuvinte şi nu se 
cunoaşte decât de cei care au experimentat-o în mod fericit; ea îşi trage numele 
din Dumnezeu Însuşi şi e un dar cu totul divin” 

Fiindcă umilinţa e însuşi Fiul lui Dumnezeu înjosit până la chipul omenesc batjo¬ 
corit şi răstignit. Pentru un creştin ea înseamnă identificarea în sfintele patimi ale 
lui lisus Hristos. Astfel umilinţa apare ca izvor al tuturor celorlalte virtuţi morale. 
Şi dacă ea e un har sau un dar al lui Dumnezeu, urmează că toate celelalte virtuţi 
sunt haruri sau daruri divine. în sensul acesta, virtuţile morale au un caracter 
teandric sau, cum se zice obişnuit în teologie: supranatural. 

în ce priveşte cele trei virtuţi teologice, care constituie specificul vieţii creştine 
— imaginea treimică în suflet, răsădiri directe ale harului în noi, a căror orientare 

e Dumnezeu în trei Feţe —, am arătat în prelegerea trecută modul — care rămâne 
totuşi misterios — cum ele convertesc pe rând cele trei facultăţi superioare ale 
spiritului şi cum inteligenţa devine credinţă, memoria devine nădejde, iar voinţa 
devine dragoste. După purificările pasive, de caracter esenţial, înţelegem mai 
bine rolul preponderent pe care îl au cele trei virtuţi în faza iluminării. 

Tot în această fază, după cum am anunţat, sunt rânduite cele şapte daruri ale 
Duhului Sfânt. Aceste daruri, care prin efectele lor sunt altceva decât harurile, au 
o importanţă covârşitoare în viaţa mistică. Toţi autorii, răsăriteni sau apuseni, 
vechi sau moderni, sunt de acord în această privinţă, deşi prea puţini dintre ei 
încearcă să precizeze înrâurirea darurilor. Nicolae Cabasila recunoaşte acţiunea 
lor specifică în Mirungere, iar loan Scărarul vorbeşte aproape pe fiecare pagină 
despre ele. Precum cele şapte virtuţi înlocuiesc în suflet cele şapte patimi, tot 
astfel cele şapte daruri se revarsă asupra virtuţilor sporindu-le tăria. Propriu-zis 
ele nu sunt mai mari decât virtuţile şi nu lucrează direct asupra lor, ci asupra pu¬ 
terilor noastre sufleteşti pentru a le face mai apte de virtuţi. 

Darurile Duhului Sfânt sunt următoarele: darul sfatului, darul evlaviei, darul 
puterii, darul temerii, darul ştiinţei, darul înţelegerii şi darul înţelepciunii [cf. Is 
11,2-3]. 

înrâurirea lor constă în ajutorul adăugat sufletului pentru a se exercita în adân¬ 
cirea virtuţilor. 

Darurile corespund virtuţilor în modul următor: 

„Darul inteligenţei ne face să pătrundem mai departe în adevărurile credinţei 
pentru a le descoperi comorile ascunse şi armoniile de taină; darul ştiinţei ne 
face să privim lucrurile create în legăturile lor cu Dumnezeu; darul temerii în¬ 
tăreşte nădejdea, desfacându-ne de bunurile înşelătoare ale lumii, care ar putea 
să ne atragă în păcat şi, prin aceasta, sporind în noi dorul de bunurile cerului. 
Darul înţelepciunii, făcându-ne să gustăm lucrurile divine, intensifică dragos¬ 
tea de Dumnezeu. Prudenţa este în mare măsură desăvârşită de darul sfatului, 
care ne face să cunoaştem în cazurile particulare şi grele ceea ce trebuie şi ceea 
ce nu. Darul evlaviei desăvârşeşte virtuţile religiei, care e legată de justiţie, 
făcându-ne să vedem în Dumnezeu un părinte, pe Care ne simţim fericiţi să-L 
preamărim prin dragoste. Darul puterii^^^ completează virtutea cu acelaşi nume, 
aţâţându-ne să practicăm eroismul în a suporta şi a lucra”^^^. 

în loc de „forţei” în text. (n.ed.) 

Adolphe Tanquerey (1854-1932), sulpician, faimos profesor autor de manuale de teologie 
latine (Synopsis Theologicae) de dogmatică (2 voL, 1894), teologie fundamentală (4 voL, 1896), 
morală şi pastorală (3 voi., 1902-1905), precum şi al unui nu mai puţin faimos manual de teologie 
ascetică şi mistică în franceză, în două volume, 1923-1924, Precis de theologie ascelique et mys- 
tique, reeditat de nouă ori şi tradus în zece limbi, printre care şi arabă. Confratele său Jean Gautier 

Prin urmare, acţiunea darurilor se exercită asupra facultăţilor şi puterilor noas¬ 
tre sufleteşti în sensul unei mai bune dispoziţii, unei mai fine subţieri, unei mai 
mari mlădieri, pentru a le pregăti să primească harurile mistice speciale. Jacques 
Maritain'^^ ne spune că orice cunoaştere mistică fiind supranaturală necesită o 
inspiraţie specială din partea lui Dumnezeu pentru ca să putem ajunge la ea. Da¬ 
rurile Duhului Sfânt pregătesc astfel sufletul facându-l mai mobil pentru această 
inspiraţie divină. Noi ştim însă din teologie că inspiraţiile sunt lucrări ale graţiei 
actuale. Şi în cazul acesta darurile Duhului Sfânt îndeplinesc pregătirile pentru a 
primi graţiile actuale. 

Viziunile, extazele, minunile, cum sunt glosolaliile şi celelalte fapte extraordi¬ 
nare, care sunt adesea accesoriile contemplaţiei mistice, şi care abundă, după 
cazuri, în această fază a îlumînărîî, sunt de asemenea efecte ale graţiei actuale sau 
ale harului lucrător. Despre faptele extraordinare ne vom ocupa însă într-un capi¬ 
tol aparte. 

Ceea ce trebuie să adăugăm este că, în faza Iluminării, sufletul devenind apt de 
contemplaţia mistică propriu-zlsă, dintre darurile Duhului Sfânt acelea care au 
aici rol preponderent sunt darul înţelegerii şi darul înţelepciunii. Contemplaţia e 
cunoaştere intuitivă şi afectivă, adică o cunoaştere prin dragostea divină. Dintre 
facultăţile noastre sufleteşti, în joc intră, prin urmare, inteligenţa convertită în 
credinţă şi voinţa convertită în dragoste. Darul înţelegerii şl darul înţelepciunii 
sporesc, cu înrâuririle lor respective, pregătirea pentru contemplaţie. 


(1896-1989) a realizat o versiune simplificată pentru laici sub titlul mai puţin tehnic Pour ma vie 
interieure. Abrege de theologie ascetique et mystique â l’usage des pieux fideles et des militants de 
l’Action Catholique, Paris - Tournai - Rome, 1936, citată aici de Crainic: Abrege de theologie 
ascetique et mystique, p. 53-54. 

J. Maritain, [Distinguer pour unir ou] Les degres du savoir, [Paris, 1932,] p. 514. 

Prelegerea a Xll-a 

Unirea 


A treia fază a vieţii spirituale e unirea mistică. Apusenii o numesc de predilecţie via unitiva; 
răsăritenii o numesc theologia. Termenul de theologia nu are aici înţelesul de participare 
ştiinţifică la tezaurul revelaţiei, ci pe acela de participare harică şi personală la viaţa intimă şi 
tainică a lui Dumnezeu. în grai bisericesc a teologhisi nu înseamnă a dezbate probleme 
teologice, ci a trăi în Dumnezeu, a-L experimenta în mod viu, nemijlocit şi personal. A studia 
teologia nu înseamnă cu necesîtate a îndeplînî un act relîgios, fiîndcă poate s-o studîeze şî un 
necredîncîos, fîe cu scopul de a adera la ea, fîe cu scopul de a o combate. Studiul teologic 
începe să albă o valoare religioasă numai din clipa când subiectul aderă la adevărul lui prin 
credinţă, îi îmbrăţişează cu nădejde binele făgăduit până dincolo de veac şi se înflăcărează de 
dragoste pentru ffumuseţea-î nemărginită. între a studia teologia şi a o trăi sau a „teologhisi” e 
o distanţă ca de la pământ la cer. Orice netrebnic poate să studieze, dar să „teologhisească” 
poate numai un sfânt. 

A treia fază a vieţii spirituale ne dă, prin urmare, adevăratul înţeles al teologiei — adică 
mistica unire cu Dumnezeu —, dându-ne totodată înţelesul celorlalte două faze anterioare. 
Purificarea şi iluminarea nu sunt unităţi aparte şi nici scopuri în sine. Sunt numai etape ale unul 
drum suitor către Dumnezeu. Nevolnţele ascetice cu dimensiunile lor neobişnuite ar rămâne 
tragedii eroice, dar zadarnice, dacă nu s-ar raporta, proporţlonate, la scopul sfânt pe care îl 
urmăresc. Nu există în realitate semne despărţitoare între aceste faze, ci numai grade de 
participare la viaţa divină. A trăi viaţa în Hrlstos şl a trăi tot mal multă viaţă în El, aceasta e 
aspiraţia şl voinţa de realizare a spiritualităţii. Ea e însă unitară în variatele trepte şl etape, tot 
aşa precum Hrlstos, modelul, călăuza şl Izvorul el, unul este. llsus Hrlstos e Calea, e Adevărul 
şl e Viaţa [In 14, 6]. A te spiritualiza înseamnă a-L Imita, adică a-I îndura patimile pe calea 
ascezei, a te ilumina de adevărul descoperit prin El pentru a ajunge la viaţa divină. Voind să 
afirme această unitate spirituală în varietatea treptelor şl a etapelor, unii autori aseamănă 
evoluţia vieţii mistice cu etapele vieţii unul om: copilăria, care ar corespunde purificării, 
adolescenţa, care ar corespunde iluminării şi maturitatea, care ar corespunde unirii. Analogia 
aceasta vrea să exprime, pe de o parte, creşterea progresivă, iar, pe de alta, crizele caracteristice, 
de transformare, ce se pot observa în dezvoltarea unui om, asemănătoare crizelor vieţii 
spirituale. Alţi autori, considerând mai ales esenţa spiritualităţii, care e unirea în dragoste, 
aseamănă purificarea cu perioada în care doi îndrăgostiţi se cunosc, iluminarea cu logodna lor, 
iar unirea mistică cu nunta lor. Această analogie nu e întâmplătoare; ea porneşte din 
fermecătorul poem al Cântării Cântărilor în al cămi mistic simbolism mireasa e Biserica, iar 
mirele e Hrlstos, sau mireasa e inima înflăcărată de mirele divin. Faza a treia e nunta de taină, 
când sufletul e primit în cămara de lumină a Mântuitorului. Pentru a exprima aceeaşi idee de 
unitate în progresul spiritual, precum şi divinul model al acestui progres, loan Scărarul numără 
treptele de sfinţire după cei treizeci de ani de viaţă ai Mântuitorului, până la Botez, când se 

Aici şi în continuare „trepte” în loc de „grade”, (n.ed.) 

descoperă în mod miraculos dumnezeirea Lui. Treapta a XXX-a e faza unirii, asemănătoare cu 
revelaţia Sfintei Treimi din ziua Botezului — ceea ce vrea să spună că numai prin Hristos, prin 
însuşirea sfintei Lui umanităţi putem ajunge la vederea dumnezeirii. Simeon Noul Teolog, care e 
una din cele mai strălucitoare ilustrări ale sensului mistic al teologiei, descrie sporul lăuntric 
de viaţă duhovnicească în modul următor: 

„Am luat peste dar darul, şi peste facerea de bine facere de bine, şi peste foc foc, şi peste 

văpaie văpaie, şi lângă suire mi-am adăugat suire. Iar desăvârşirea suirii este lumina şi, lângă 

lumină, lumină mai luminată. Şi în mijlocul acesteia, iarăşi, soare luminos a strălucit şi 

dintr-însul s-au arătat raze şi acestea pe toate le-au împlinit”^^^. 

Procesul descris de el, în felul acesta şi în numeroase alte feluri, şi a cărui descriere e numai o 
palidă redare a trăirii personale în flacăra Duhului Sfânt, e procesul transfigurării, al prefacerii 
din trup omenesc în trup duhovnicesc. Transfigurarea e sensul ultim al teologiei şi al ortodoxiei. 
Ştiinţă şi credinţă, practica virtuţilor şi plăsmuirile omului, rugăciunea şi contemplaţia, viaţa 
insului şi viaţa istorică întreagă, toate aleargă în mod convergent spre Muntele Taborului, unde 
s-a petrecut minunea glorificării în lumina anticipată a vieţii viitoare. Lumina taborică e centrul 
de atracţie al acţiunii şi al contemplaţiei ortodoxe, far principiul care stă la baza acestei orientări 
e credinţa în prefacerea naturii create din stricăcioasă în nestricăcioasă, din vremelnică în 
eternizată, din păcătoasă în sfântă, din omenească în îndumnezeită. Minunea transfigurării de pe 
Muntele Tabor e pentru Ortodoxie, alături de învierea Domnului, dovada istorică a vieţii 
viitoare şi a gloriei cereşti din acea viaţă. Mistica răsăriteană, încă de la începuturile ei, pe când 
se constituia ca o ştiinţă secretă a contemplaţiei divine, de care sunt capabile spiritele 
superioare, prin iniţiere, îşi întemeiază tradiţia în minunea de pe Tabor. far lumina care a 
strălucit pe chipul dumnezeiesc al Mântuitorului a rămas până azi obiectul şi ţelul contemplaţiei 
ortodoxe. Credinţa în transfigurare e puterea dinamică, ce pune în mişcare şi absoarbe spre cer 
întreaga viaţă religioasă a Răsăritului. 

De aceea, Taina sfintei Euharistii e sâmburele de foc al cultului ortodox. Ea e misterul 
prefacerii naturii create în natură divină. Vinul şi apa prefăcute în sângele Mântuitorului, pâinea 
prefăcută în trupul Lui constituie hrana fără prihană, care transformă natura creată în natură 
divină. Esenţa practică şi reală a religiei noastre e acest praznic misterios în care Hristos în carne 
adevărată şi în sânge adevărat se împarte mâncare credincioşilor. Iar dacă sângele şi carnea 
divină păstrează aspectul de vin şi pâine, după prefacere, loan Damaschinul, sprijinindu-se pe 
Grigorie al Nyssei, lămureşte că aceasta e o concesie pe care Dumnezeu o face neputinţei 
omeneşti: firea omenească „de multe ori se întoarce îngreţoşându-se de la cele ce nu sunt 
obişnuite. De aceea, făcând pogorârea cea obişnuită, prin cele obişnuite firii face cele mai 
presus de fire”^^^. E însemnat de asemenea să ştim că nu trupul cel înălţat la cer se coboară în 
Euharistie, ci „pâinea şi vinul se prefac în trup şi sânge al lui Dumnezeu”, întocmai cu trupul cel 
născut din Fecioara Maria. Cu alte cuvinte, natura creată e aceea care se îndumnezeieşte 
necontenit în această Taină a Tainelor. Dar pâinea şi vinul, ne învaţă mai departe loan 
Damaschinul, nu sunt simple imagini sau simboluri ale Dumnezeului-om, „ci însuşi trupul 
Domnului îndumnezeit, fiindcă însuşi Domnul a zis: Acesta este nu chip al trupului, ci trupul 
Meu; şi nu chip al sângelui, ci sângele Meu... «De nu veţi mânca trupul Fiului Omului şi de nu 
veţi bea sângele Lui, nu veţi avea viaţă întru voi... Pentru că trupul Meu adevărată mâncare este 
şi sângele Meu adevărată băutură este... Cel ce Mă mănâncă pe Mine viu va fi» [In 6, 53-57]”. 
Astfel actul cuminecării la praznicul euharistie e un proces de asimilare divină pe cale concretă, 
reală, fizică; Ortodoxia e un organism mistic, în care creştinii sunt membrele trupului lui Hris¬ 
tos, precum coardele de viţă sunt legate organic de butucul lor. Condiţia de viaţă a acestui 


Simeon Noul Teolog, Cuvântul 16 în trad. rom. 

lOAN Damaschinul, Expunerea exactă a credinţei ortodoxe, cartea IV, cap. XIII. 

organism e ca aceeaşi carne să-l alcătuiască şi acelaşi sânge să circule în toate ramificaţiile lui. 
Hrana euharistică, obţinută prin prefacerea misterioasă a elementelor din natura creată, are ca 
scop nu de a asimila pe Hristos naturii noastre, ci de a asimila natura noastră lui Hristos. Prin 
cuminecătură nu-L facem pe Hristos asemenea nouă — aceasta ar însemna desdumnezeirea şî 
profanarea Luî —, cî El ne face asemenea Luî — ceea ce înseamnă transfigurarea sau 
îndumnezeirea noastră. 

Lucrul acesta îl înţelegem mai bine dacă reamintim că Hristos în Euharistie nu e numai 
obiectul praznicului mistic, ci totodată subiect prin a cărui energie activă se lucrează asimilarea, 
în marele organism duhovnicesc al Bisericii, El e capul; El e inima care pulsează sângele vieţii. 
El e spiritul care transformă şi face viu. Faţă de creaţia naturală, transfigurarea e a doua creaţie, 
dar o creaţie spirituală. Acum însă Hristos nu creează din aceeaşi materie din care a creat la 
origine, zice Nicolae Cabasila: „Atunci a folosit ţărâna pământului, acum face apel la propria Sa 
came”^^'^. Atunci a insuflat în om un suflu de viaţă, acum ne comunică Duhul Său însuşi. Atunci 

ne-a luminat cu o lumină ieşită din adâncul întunericului, acum El însuşi e lumina din sufletele 

^ 161 ’ 
noastre 

Creştinismul e a doua creaţie a omului. întâiul Adam a fost făcut din ţărână. Noul Adam se 
naşte din Dumnezeu. Viaţa lui spirituală e participare directă la viaţa lui Dumnezeu. Această 
creaţie a omului duhovnicesc se operează prin Sfintele Taine în care Hristos e prezent. într-o 
admirabilă formă sintetică exprimă Cabasila această idee: 

„Mai întâi, prin Botez — zice el —, Hristos îşi creează membrele; în Mîrungere le întăreşte 

prin Duhul Sfânt; în Euharistie El e prezent în ele şî le ajută să cucerească victoria” 

în lucrarea asimilării divine. Mântuitorul e, prin urmare, principul activ, transformator, creator. 
Precum elementele naturii nu rămân indiferente la puterea focului, tot astfel elementele noii 
creaţii spirituale se transformă prin puterea dinamică a lui Hristos. Do mn ul euharistie e focul 
purificator şi mai mult decât atât: focul regenerator. Dar această regenerare nu e altceva decât 
„adorare, filiaţie sau adopţie” — căci aceste cuvinte, după Cabasila, înseamnă unul şî acelaşi 
lucru. 

în procesul de asimilare divină al Euharistiei se realizează cu deosebire filiaţia şi adopţia, 
adică integrarea noastră ca membre ale trupului mistic al lui Hristos. 

Filiaţia, lămureşte Cabasila, e comunitate de sânge şi de came. Ea se stabileşte prin 
asimilarea euharistică. Dar filiaţia duhovnicească înfăţişează o superioritate incomparabilă faţă 
de cea naturală. în ordinea naturală, părinţii transmit copiilor sângele şi carnea. Dar pentm a se 
putea dezvolta ca fiinţe aparte copiii trebuie să se despartă de părinţi. Carnea, care a fost a 
părinţilor, devine a fiilor; sângele, care a fost al părinţilor, de asemenea. în filiaţia sacramentală 
sau duhovnicească însă carnea pe care o prîmîm n-a fost a lui Hristos, ci e necontenit a Lui; 
sângele pe care îl prîmîm n-a fost al luî Hristos, ci e necontenit al Lui. „Adevărata comuniune 
are loc când aceeaşi entitate aparţine la două fiinţe în comun şî sîmultan” — îar nu în succesîune 
cronologică, după cum se petrece în ordinea naturală. Dacă acolo condiţia dezvoltării insului e 
separaţia de părinţi, aici condiţia dezvoltării insului duhovnicesc e, dimpotrivă, contactul unitiv 
şi organic, neîntrerupt. în ordînea duhovnîcească, separaţîa înseamnă moarte. Sîngură 
comunîunea cu Hrîstos e viaţa. Cabasila crede, împreună cu întregul monahism răsăritean, de 
care am amintit, că filiaţia duhovnicească şterge până şi „urma şi numele” filiaţiei naturale. Şi 
această credinţă e justificată de preceptele evanghelice cunoscute. 

Prin comuniunea euharistică devenim fii după trupul şi sângele Domnului: „Celor care L-au 
primit. Cuvântul le-a dat puterea de a deveni fiii lui Dumnezeu” {In 1, 12). 

în unirea euharistică, prin asimilarea trupului şi a sângelui sfânt, înţelegem mai limpede 
caracterul realist şi teandric al misticii ortodoxe. 

Filiaţia duhovnicească e, cu alt termen, adopţia supranaturală. Cabasila face aceeaşi 
distincţie între ea şi adopţia naturală. Aceasta din urmă e o simplă transmitere de nume. Părintele 
nu are altceva comun cu fiul adoptiv. Pe câtă vreme în adopţia supranaturală există o naştere 
reală şi prin ea eşti în comuniune cu Fiul unic, nu în înţeles figurat, ci în înţeles propriu, iar 
aceasta: prin sânge, prin carne, prin viaţă. Şi ce e mai măreţ decât să fii recunoscut membru 
al Fiului Său de către Tatăl, Care regăseşte în fizionomia noastră trăsăturile propriul Său Fiu: 
„El i-a predestinat să fie asemenea chipului Fiului Său {Rm 8, 29)”^^^. 

Trăsăturile Fiului, care ni se transmit prin unirea mistică, sunt trăsăturile transfigurate în 
gloria veşnică pe Muntele Taborului. Dar pentru a ajunge pe această înălţime, trebuie mai întâi 
trudele, sângerările şi îngenuncherile suirii. Nimeni nu ajunge pe vârful Taborului mistic până 
n-a urcat drumul Calvarului şi nu s-a răstignit pe crucea Golgotei. Golgota ascezelor e condiţia 
Taborului mistic. La Hristos Cel transfigurat se ajunge prin Flristos Cel răstignit şi ucis. De aceea 
Taina Euharistiei e precedată de Taina Pocăinţei, a purificării de păcate. Un oaspete cu cât e mai 
mare, cu atât pregătirile pentru a-1 primi sunt mai meticuloase şi tremurul sufletesc care le 
însoţeşte e mai intens. Flristos Cel euharistie nu intră decât în templele Duhului Sfânt. Şi numai 
când fiinţa noastră devine templu duhovnicesc se face capabilă de praznicul euharistie. Precum 
altarul, pe masa căruia va arde focul acestei jertfe fără asemănare, se curăţeşte şi se sfinţeşte mai 
întâi prin slujbă deosebită, tot astfel trupul în care se va reaprinde acelaşi foc trebuie sfinţit ca un 
altar sacru. Purificările îndelungi pe care le cere mistica propriu-zisă, ca o pregătire pentru 
unirea supranaturală cu Dumnezeu, sunt necesare, chiar dacă nu în aceeaşi măsură eroică, şi 
pentru unirea sacramentală. Toate rânduielile posturilor şi ale slujbelor, care preced sărbătorile 
apostolice, pe cele ale Maicii Domnului, Naşterea şi învierea, nu sunt altceva decât o asceză 
îmblânzită şi repartizată calendaristic, pentru pregătirea şi purificarea poporului în vederea 
contactului euharistie cu Dumnezeu. Esenţa ortodoxiei noastre întreagă e mistică. în centrul 
vieţii noastre bisericeşti arde permanent focul euharistie al jertfei celei fără de sânge, prin care 
natura pământească se regenerează şi se converteşte în natură duhovnicească. Focul euharistie e 
focul dragostei lui Flristos pentru făpturile Sale. Şi dacă de El nu ne putem apropia decât 
purificaţi, aceasta înseamnă, într-un înţeles mai înalt, că dragostea dumnezeiască este atât de 
imensă, atât de intensă şi de generoasă, încât nu cere de la noi nimic omenesc pentru a ne sfinţi 
şi a ne îndumnezei. Precum Dumnezeu n-a cerut nimic de la om când l-a creat întâia oară din 
ţărână, tot astfel nu cere nimic de la el acum, când îl creează din nou în Duh din trup şi din 
sânge divin. De aici decurg acele purificări eroice, care se numesc lepădare de lume şi lepădare 
de sine, mortificări ale trupului şi ale sufletului, stingerea omului lumesc sau a omului 
creatural păcătoşit, pentru ca Flristos să-l reaprindă într-o formă transfigurată, din flacăra 
propriei Sale vieţi. 

„Să ne apropiem de dânsul cu dragoste fierbinte şi, în chipul crucii palmele închipuindu-le, să 
privim trupul Celui răstignit şi, punând peste dânsul ochii şi buzele şi fruntea, cu 
dumnezeiescul cărbune să ne împărtăşim, ca focul dragostei din noi luând şi înfocarea cea din 
cărbune să ardă păcatele noastre şi să lumineze inimile noastre, şi cu împărtăşirea 
dumnezeiescului foc să ne aprindem şi să ne îndumnezeim”, zice loan Damaschinul. 

Orice acţiune e direct proporţională cu scopul pe care îl urmăreşte. Dar scopul vieţii 
religioase e îndumnezeirea. Un scop atât de mare pretinde însă o acţiune de pregătire pe măsura 
lui. Omul e însă incapabil să iasă din proporţiile naturii actuale prin propriile sale puteri, care sunt 
invers proporţionale cu scopul îndumnezeirii. Măsura îndumnezeirii e Dumnezeu însuşi. De 
aceea nemărginita dragoste a Lui pentru creaturi pune în lucrare energiile harului ca, activând în 

concordanţă cu voinţa noastră de perfecţiune, să ne dilate progresiv şi supraomeneşte până la 
proporţiile convenabile unirii mistice. Hristos lucrează împreună cu noi la progresiva noastră 
zidire din nou, începând cu Taina Botezului. El e prezent şi activ în toate Tainele care duc la 
cununa lor — Euharistia —, precum e prezent şi împreună lucrător prin harul Duhului Sfânt în 
toate strădanîîle ascetice şî mîstîce, care năzuîesc la unirea supremă. între mistica liturgică sau 
sacramentală şi mistica individuală e o legătură atât de strânsă, încât terminologia Sfintelor 
Taine e identică cu terminologia vieţii contemplative. Transfigurarea sau îndumnezeirea e 
scopul lor unic. Principiul directei proporţionări la acest scop determină metoda uneia şi metoda 
celeilalte. Mistica individuală e legată atât de strâns de mistica sacramentală, încât cea dintâi 
apare ca o reverberaţie imaterîalizată, spiritualizată, a celei din urmă. 

Necesară pentru sfinţirea sau transfigurarea tuturor credincioşilor e mistica sacramentală. 
Ea constituie fundamentul vieţii istorice a Ortodoxiei. Cât e de înrădăcinată în firea 
popoarelor ortodoxe se poate vedea din atitudinea lor în istorie. Dacă popoarele ortodoxe nu 
transformă mediul cosmic în care trăiesc în civilizaţii materiale strălucitoare e că, pentru ele, 
raiul nu mai poate avea fiinţă pământească. Cetatea lui Dumnezeu sau împărăţia Eui nu e din 
lumea aceasta. Ea va trebui să fie Ierusalimul ceresc. Absorbite în această viziune a unui pământ 
şi a unui cer transfigurate în plan eshatologic, popoarele ortodoxe dezvoltă o viaţă materială 
redusă la strictul necesar. Din punct de vedere politic utilitarist e poate o slăbiciune. Din punct 
de vedere spiritual creştin, ele încarnează însă adevărata doctrină a Mântuitorului. A le obiecta 
această calitate ca o slăbiciune înseamnă a obiecta Mântuitorului slăbiciunea politică de a fi 
refuzat să fie împăratul iudeilor pentru a lupta împotriva stăpânirii romane. într-aceasta noi ne 
deosebim fundamental de apuseni, care au proclamat pe Mântuitorul cezar roman fără voia Sa. 
Căci, fără îndoială, nu e nimeni nebun să creadă că Sfântul Petru s-a dus la Roma cu gândul de a 
întemeia viitorilor papi o împărăţie politică pe pământ. Catolicismul din acest punct de vedere e o 
falsificare grosolană a spiritului autentic creştin. Acest spirit autentic e întrupat în atitudinea 
apolitică a popoarelor ortodoxe. Statul e pentru Ortodoxie organizaţia firească în marginile 
fireşti ale naţionalităţii, adică o necesitate născută din condiţia umană vremelnică. Dar 
Ortodoxia nu se identifică cu statul fiindcă nu vede în el un Ierusalim pământesc, precum lisus 
Hristos n-a voit să fie împărat politic. Civilizaţia materială în Ortodoxie se reduce la un 
minimum necesar. Ceea ce este o trăsătură profund creştină. Când partea materială a prisosit 
unui popor, el a dăruit bucuros acest prisos altul popor mai neajutorat. Imensele daruri făcute de 
poporul românesc Bisericii greceşti ajunsă în restrişte sub dominaţia turcească şi mai în urmă 
repetate în acelaşi scop de poporul rusesc constituie un fenomen cu totul ortodox, pe care nu-1 
întâlnim în aria nici unei alte forme de creştinism istoric. 

Atitudinea aceasta e dictată de mentalitate modelată în aceste popoare de mîstica 
sacramentală, care e substanţa Ortodoxiei şî care a absorbit sufletul acestor popoare dincolo de 
veac, în viziunea eshatologică a cerului nou şi a pământului nou. Ierusalimul misticii ortodoxe 
nu are nimic pământesc care să-i întunece strălucirea. El licăre în lumina neînserată a înaltelor 
contemplaţii. Ortodoxia e mai puţin activă în sensul practic, material, şi mai mult contemplativă 
în sensul că energiile ei spirituale se concentrează în zenitul transfigurării taborice. Dacă 
atitudinea Martei şi atitudinea Măriei la primirea oaspetelui divin sunt deopotrivă de bune, nu e 
mai puţin adevărat că oaspetele divin a preferat contemplaţia Măriei. Se pare că în Occident grija 
gospodărească de cele pământeşti, a Martei, covârşeşte contemplaţia Măriei. Este incontestabil 
însă că Răsăritul ortodox a realizat contemplaţia Măriei într-o măsură atât de întinsă, încât 
aceasta alcătuieşte caracteristica fundamentală a creştinismului nostru istoric. Trupul mistic al 
lui Hristos, ale cărui membre legate organic de întreg prin aceeaşi came şî prin acelaşi sânge 
sfânt al Euharistiei, nu s-a îmbrăcat aîcî în zalele cuceririi pământului, cî în lumina care arde, 
purifică şi regenerează. Aici Hristos e Cel care a domnit şi scaunul Său n-a fost uzurpat de nici 
un cezar cu tiară pe cap. Ce fhimos şi ce drepte apar în lumina istoriei ortodoxe cuvintele lui 
Nicolae Cabasila: 

„Prin întâia creaţie, Hristos a devenit stăpânul naturii, prin noua creaţie. El devine stăpânul 
voinţei noastre. Dar a trage după Sine omenirea, după ce a subjugat şi a supus inteligenţa şi 
liberul nostru arbitru, din care constă omul întreg, îată ceea ce se numeşte a domni peste 

om 

A subjuga inteligenţa şi libertatea fiecăruia nu înseamnă însă o nouă robîe. Fîîndcă 
subjugarea creştină e o acceptare de bunăvoie a jugului lui Hristos. Ea înseamnă suprema 
treaptă de perfecţîune fiindcă e ridicarea din condiţia umană în orizontul luminii dumnezeieşti. 
Jugul acesta înseamnă voînţa luî Hristos trăind şi lucrând prin voinţa insului. El e asimilarea în 
comunîtatea organîsmuluî mîstîc, hrănit din seva supranaturală a vieţii sacramentale. 

Ea această concepţie integrală a misticii ortodoxe, am spus, mistica individuală apare numai 
ca o reverberaţie imaterială a focului euharistie. Mistica sacramentală e la îndemâna tuturor 
fiindcă apare îmbrăcată în forme materiale sensibile — concesie pe care Dumnezeu o face 
slăbiciunii noastre omeneşti. Mistica individuală nu se dispensează de cea dintâi, dar năzuieşte 
ceva mai mult. Hristos a zis: „Eu am venit ca lumea viaţă să aibă, şi mai multă să aibă” [In 
10, 10]. Mistica sacramentală realizează această viaţă prin care lumea e asimilată euharistie în 
trupul mîstîc. Cea individuală realizează un plus de viaţă conţinut în gradaţia Mântuitorului: 
mai multă să aibă! Dacă Sfintele Taine pregătesc o desăvârşire ce se va putea experimenta 
integral numai în vîaţa de dincolo, mistica Individuală anticipează această experienţă, această 
trăire a desăvârşirii încă de aici de pe pământ. Minunea de pe Muntele Taborului e confirmată 
de experienţa sublimă a atâtor sfinţi transfiguraţi încă din condiţia umilitei lor condiţii umane. Şi 
această atestare experimentală a îndumnezeirii confirmă cu puterea unor încarnaţii istorice 
doctrina euharistică despre unirea cu Dumnezeu. 

De aceea, fie că e vorba de unirea după modelul sacramental, fie că e vorba de unirea după 
modul pur spiritual, autorii răsăriteni o numesc cu acelaşi termen de nuntă a sufletului cu mirele 
Hristos. Cabasila, tratând despre Euharistie, care e o cunoaştere sensibilă „sui generis”, iar loan 
Scărarul despre contemplaţia pură, care e cunoaşterea mistică suprasensibilă prin excelenţă, 
întrebuinţează amândoi acelaşi grai al simbolismului cuprins în Cântarea Cântărilor. 

După stabilirea acestei afinităţi atât de adânci între Taina deîformatoare a Euharistiei şl ultima 
fază a vieţii spirituale, vom putea vorbi despre contemplaţie şi diferitele ei forme. 

